
INTRODUCERE 


Vieţi paralele: Petru Comarnescu şi agentul Anton 

Pentru a da de urma agentului Anton, trebuie să începem cu Petru 
Comarnescu; s-a petrecut în cazul lui un fenomen de dedublare, oarecum 
asemănător cu povestea despre „Doctor Jekyll şi Mister Hyde“. 

Petru Comarnescu aparţine uneia dintre cele mai strălucite generaţii pe care 
le-a dat cultura română: alături de Mircea Eliade, Eugen Ionescu, Emil 
Cioran, Mircea Vulcănescu, Constantin Noica... Iar rostul lui în cadrul 
acestei generaţii e bine definit. Dincolo de opera personală, e cel care i-a dat 
un plus de consistenţă; a contribuit mai mult decât oricare altul la strângerea 
unor talente individuale, fiecare cu propria-i traiectorie, într-un grup coerent, 
în jurul unui proiect împărtăşit. 

1 

S-a născut la Iaşi, la 23 noiembrie 1905.- După liceu, început la Iaşi şi 
încheiat la Colegiul Sfântul Sava din Bucureşti, a urmat, între 1925 şi 1929, 
cursurile Facultăţii de Drept şi ale Facultăţii de Filozofie şi Litere din 
Bucureşti, obţinând ambele licenţe. în vara anului 1929 a participat la 
cercetările sociologice organizate de Dimitrie Guşti în comuna Drăguş din 
judeţul Făgăraş. Tot în 1929 obţine o bursă de studii în Statele Unite ale 
Americii, urmând, între septembrie 1929 şi iunie 1931, cursurile universităţii 
Southern California din Los Angeles, filozofia ca materie principală şi, în 
secundar, sociologia. Teza de doctorat, susţinută în America, îşi propunea o 
cercetare a corelaţiilor etico-estetice şi avea să fie publicată în româneşte, mai 
târziu, în 1946, sub titlul Kalokagathon. 

înapoindu-se în ţară, în toamna anului 1931, are „surpriza" de a nu-şi găsi 
nici o slujbă, deşi - notează el - „eram doctor în filozofie şi cunoşteam limbi 
străine" (şi în primul rând engleza, mai puţin practicată pe atunci în 
România). S-a întreţinut un timp publicând articole (prost plătite), pe o 
varietate de teme culturale, în diverse ziare şi reviste. Dar s-a remarcat mai 
ales ca marele animator al „generaţiei". Avea o mulţime de idei şi cunoştea pe 
toată lumea. „Era neobosit - îşi amintea Mircea Eliade -, la curent cu tot ce se 
întâmpla în cercurile mondene, politice şi artistice, şi plin de proiecte." Din 
iniţiativa lui s-a constituit, în toamna anului 1932, asociaţia „Criterion", cu 
faimosul ciclu de conferinţe, în jurul marilor personalităţi contemporane. într- 
o perioadă de brutale confruntări ideologice, a fost un exerciţiu intelectual şi 
democratic demn de remarcat. Personalităţile evocate ocupau întregul spectru 
ideologic şi cultural: stăteau alături Lenin, Mussolini, Gandhi, Freud, Chaplin, 


Gide, Bergson, Krishnamurti, Greta Garbo, Valery; la fel, şi conferenţiarii, 
confruntându-se, de fiecare dată, interpretări democratice, naţionaliste şi chiar 
comuniste. Succesul de public a depăşit orice aşteptări. Conferinţa despre 
Lenin a adunat o masă de oameni, chiar peste drum de Palatul Regal 
(întrunirile desfăşurându-se la Fundaţia Carol I), ceea ce a alertat autorităţile 
poliţieneşti. Şeful Poliţiei l-a admonestat direct pe cel considerat principalul 
inspirator şi organizator: „Domnule Comarnescu, nu vom uita niciodată că 

dumneata ai adunat pe comuniştii din Bucureşti în faţa palatului regal".- 
Ironia situaţiei stă în faptul că cei mai mulţi dintre tinerii de la „Criterion“ se 
orientau spre dreapta (unii deja spre extrema dreaptă), iar comunişti abia de se 
găsea vreunul. Credeau însă cu toţii în libera dezbatere intelectuală şi în 
firescul pluralism al ideilor. Cel puţin, aşa a fost la început. Grupul s-a 
destrămat, intervenind, pe lângă diverse neînţelegeri personale, şi acutizarea 
tensiunilor ideologice, care au atins la un moment dat punctul de ruptură. 

Petru Comarnescu nu se angajează nici la dreapta, nici la stânga. Alege să 
nu se implice în confruntările politice şi ideologice. Dacă ar fi fost după el, 
grupul „Criterion“ ar fi mers înainte, în ciuda controverselor. în situaţia de a 
alege, stânga (dar nu stânga comunistă) îi era probabil mai apropiată. Nu e 
deloc antisemit şi are o atitudine netă împotriva legionarismului (s-a păstrat o 
interesantă scrisoare din 1938 în care îi reproşa lui Constantin Noica aderarea 

la mişcarea legionară). 

în toamna anului 1933, reuşeşte, în sfârşit, să obţină o slujbă stabilă, de fapt 
două slujbe: una, la Fundaţiile Culturale Regale, alta, ca inspector al teatrelor 
(sprijinit fiind de Dimitrie Guşti). Devenea un fel de funcţionar; şi-ar fi dorit 
totuşi o altă carieră. Continuă o activitate frenetică de publicist; îi apar şi cele 
câteva cărţi despre America ( Homo americanus, 1933; Zgârie-norii New 
York-ului, 1933; America văzută de un tânăr de azi, 1934: texte revăzute şi 
reunite în 1940 sub titlul Chipurile şi priveliştile Americii). Este, într-un fel, 
„americanul" tinerei generaţii. în ceea ce priveşte opera, şi mai ales 
„recunoaşterea", şi-ar fi dorit însă mai mult, şi-ar fi dorit altceva. I se pare că 
e minimalizat, că până şi prietenii văd în el mai întâi de toate un excelent 
organizator, un neîntrecut specialist în public relations, cum s-ar spune astăzi. 
„M-am plictisit să tot organizez - notează în jurnal. Eu nu sunt organizator, ci 

vizionar." „Aşa o fi?“, se întreabă însă tot el.- Se teme de ratare, de 
prăbuşirea în mediocritate. Adevărul este că se risipeşte, în prea multe 

direcţii. 

» 


în anii regimului Antonescu şi ai războiului, pare destul de dezorientat. 
Dar, până la urmă, îi preferă ruşilor pe germani. Soarta evreilor îl indispune şi 
înţelege să păstreze raporturi cordiale cu prietenii evrei (Ionel Jianu, Mihail 
Sebastian). 

Imediat după 1944, îşi va fi făcut iluzii „americane". între 1945 şi 1947 
este membru în comitetul asociaţiei „Amicii Statelor Unite", ca şi în comitetul 
de direcţie al Revistei româno-americane (unde publică mai multe articole, 
între care unul despre preşedintele Truman şi o biografie a generalului 
Marshall). în 1947 îl vedem însă orientându-se treptat spre noua putere; îl 
bate chiar gândul să se facă membru de partid, gândindu-se mai ales la 
posibilitatea obţinerii unei catedre universitare (catedra de engleză de la 
Universitatea din Bucureşti, rămasă vacantă prin licenţierea lui Dragoş 
Protopopescu). 

Nu ajunge nici membru de partid, nici profesor universitar. în schimb, îşi 
pierde şi micile slujbe pe care le avea. în toamna anului 1950 e concediat de 
la inspecţia teatrelor, iar în decembrie 1951 din postul de redactor la Editura 
de Stat pentru Literatură şi Artă (continuatoarea fostelor „Fundaţii"). Mai 
lucrează ca redactor la Universul, până la transformarea ziarului în 
săptămânal, în iulie 1952, înainte de încetarea definitivă (iulie 1953). în 
sfârşit, între 1952 şi 1954 este colaborator extern al Institutului de Lingvistică, 
cu misiunea de a stiliza dicţionarul rus-român şi de a propune echivalentele 
româneşti ale unor proverbe şi expresii ruseşti. A fost ultima „slujbă" a lui 
Petru Comarnescu; până la moarte, va trebui să se descurce ca „liber 
profesionist". 

Trece printr-o perioadă cumplită: o permanentă jenă financiară, plus starea 
de nesiguranţă. Cu toate eforturile de adaptare la noua ideologie şi la noile 
realităţi, nu convinsese deloc regimul că ar fi un om de încredere. Aparţinea 
unei generaţii suspecte: prietenia lui cu „fugarii" Eliade şi Cioran, cu Noica... 
Nici formaţia americană nu-1 recomanda... Şi, peste toate, era cunoscut şi ca 
homosexual, o gravă abatere de la normă, potrivit moralei (şi legislaţiei) 
comuniste. De tânăr, îşi ţinuse un jurnal. De prin 1947-1948, acesta începe să 
fie presărat cu consideraţii cam prea conformiste, nu tocmai la locul lor în 
nişte notaţii cu caracter intim. Se vede că îi era teamă să nu cadă pe alte 
mâini, în care caz ar fi putut deveni un document compromiţător. De altfel, 
jurnalul încetează complet de pe la mijlocul anului 1949. însemnările sunt 
reluate în 1952, însă în formă eliptică, pe filele unui calendar (jurnalul 
propriu-zis reapare abia în 1956). Sunt ani în care trăieşte exclusiv din 



traduceri şi mai ales din „stilizări", aceste din urmă privind traducerile făcute 
din limba rusă de persoane cu calificare îndoielnică („oribil traduse", notează 
el despre paginile din Gogol care îi veniseră spre stilizare). Lipsuri nesfârşite. 
„Nu am bani" devine un laitmotiv. 29 iunie 1952: „Ziua mea, Sf. Petru. N-am 

bani. Nu primesc pe nimeni". 1 iulie 1952: „Nu-mi pot lua nici pantofi" A îi 
întinde o mână de ajutor vechiul prieten, Ionel Jianu, care conducea, începând 
din 1951, secţia de artă a E.S.P.L.A. (Editura de Stat pentru Literatură şi 
Artă). Aici publică Petru Comarnescu, în 1954, sub pseudonimul Anton 
Coman (numele fiindu-i deocamdată „interzis"), o monografie consacrată lui 
Octav Băncilă, pictor supraevaluat de regimul comunist datorită problematicii 
sociale abordate. în anii următori, fără a renunţa la diversitatea preocupărilor, 
se specializează oarecum în scrierile de artă; printre acestea, publicate de 
acum înainte cu numele său, o biografie a lui Ştefan Luchian, în 1960, o alta a 
lui N. Tonitza, în 1962, precum şi un voluminos îndreptar artistic al 
monumentelor din nordul Moldovei (1961). E cât se poate de conformist, nu 
cârteşte în nici un fel, respectând disciplinat indicaţiile ideologice. Vrea 
neapărat să fie apreciat, recunoscut. Ţine conferinţe după conferinţe, peste tot. 
în 1963, făcea cu satisfacţie bilanţul: „Am rostit peste 110 conferinţe în 
fabrici, la cercuri de artă plastică şi la diverse instituţii - majoritatea cu 
caracter de contribuţie obştească - conferinţe despre literatură, arte plastice şi 

probleme culturale".- Este fericit când ajunge să fie publicat în Scânteia, 
ziarul Comitetului Central al Partidului. „Sunt optimist - notează în Jurnal cu 

acest prilej - pentru viitorul culturii noastre, cred că va înflori amplu".- Pe 
măsură ce se simte recunoscut, creşte şi volumul Jurnalului; în 1962 
avertizează că începe să-şi scrie memoriile - de fapt e acelaşi Jurnal, dar din 
ce în ce mai dezvoltat, cu notarea fiecărui detaliu. în lipsa unei „mari opere", 
se gândea, poate, că aceasta va fi tocmai Jurnalul. A mai visat şi la un întins 
roman, romanul generaţiei lui, în centrul căruia ar fi aşezat propria-i evoluţie, 
de la nelămuririle iniţiale la concepţia marxistă şi la realismul socialist (mai 
bine că nu l-a scris!). Jurnalul e împănat cu fraze convenţionale, „pe linie", 
destinate poate unor priviri indiscrete (chiar cu riscul de a-i afecta imaginea în 
posteritate; sau ajunsese chiar să se convingă, măcar pe jumătate, afectat de 
sindromul „dublei gândiri", atât de bine analizat de Orwell?). Elogiază, în mai 
1964, „înalta principialitate a P.M.R., poziţia înţeleaptă şi demnă adoptată în 
chestiunile de relaţii cu celelalte ţări socialiste, perspectivele luminoase ale 

vieţii şi culturii noastre".- Pentru un jurnal intim nu e deloc rău! Cam în 
aceiaşi termeni apreciază o prelegere a lui Leonte Răutu: „extrem de bogată şi 


deschizătoare de largi şi luminoase perspectivei- Când moare Gheorghe 
Gheorghiu-Dej, sunt „zile de mare tristeţe, consternare, adâncă părere de 

rău...".— Şi un pasaj „definitivi „Mircea Eliade avea o teorie că suntem un 
popor fără noroc. Nu ştiu câtă dreptate are. Apar mereu oameni care ne 
salvează din dramaticul nostru destin. Dar cu ce greutăţi şi eforturi! Acum 

salvatorul este Nicolae Ceauşescu, mereu în activitate supraumană". 

începând din mai 1963, primeşte o pensie de la Uniunea Scriitorilor: 700 de 
lei, nu foarte mult, dar suficient pentru a ieşi din lunga perioadă de 
nesiguranţă financiară. în 1968, Uniunea Artiştilor Plastici se arată mult mai 
generoasă: pensie de 3500 lei lunar! Ce-i mai lipsea? încă un dram de 
recunoaştere: are mereu impresia că alţii îl tratează condescendent (11 aprilie 

1966: la Contemporanul, „Ivaşcu mă priveşte de sus, cu superioritate").— Şi 
o idee fixă, urmărită până spre sfârşitul vieţii: ar fi vrut să devină profesor 
universitar. După multe deziluzii, în 1964, i se pare că s-a apropiat de acest 
obiectiv; Alexandru Rosetti şi Alexandru Bălăci, personalităţi influente în 
mediul academic, îl asigură de sprijinul lor pentru o catedră de istoria artelor 
la Universitatea din Bucureşti. Un eşec în plus. „Năzuiesc la o catedră 

universitară"—, nota încă în 1969. Nu-şi dădea seama că, oricâtă recunoaştere 
ar fi adunat, la Universitate tot nu putea ajunge: era totuşi un om „vechi", 
chiar dacă vopsit relativ convingător în culori noi, specialiştii nu-1 agreau, 
văzând în el un amator, şi nici homosexualitatea nu-1 servea, dimpotrivă... 
Mereu nedreptăţit: „pus în stare de inferioritate atâţia ani de către colegi 

foarte necolegi, care nu concepeau că aş avea dreptul şi eu să fiu profesor". ! 

Nu va primi universitatea, dar va avea parte, în ultimii ani, de numeroase 
misiuni în străinătate. Prima ieşire, în Uniunea Sovietică, în 1963, încă bine 
„încadrat", într-un grup de zece persoane. Tot felul de trasee artistice şi, 
evident, o impresie excelentă (consemnată tot în jurnalul intim): „Civilizaţie 
peste tot în Uniunea Sovietică, respect faţă de moştenirea valoroasă a 
trecutului, valorificarea continuă a artei". E curat, linişte, oamenii sunt bine 

îmbrăcaţi, mănâncă sănătos...— 

Marele salt spre Occident se petrece în 1966 (între 7 iunie şi 19 iulie); e 
numit comisar al Pavilionului românesc la Bienala de la Veneţia (pusă în 
vedetă fiind pictura lui Ţuculescu). Călătoreşte şi mai departe, la Roma şi la 
Paris (în capitala Franţei reîntâlnindu-se, printre alţii, cu Emil Cioran). în 
noiembrie acelaşi an, Elveţia şi, din nou, Italia. în septembrie 1967, participă 


la un congres la Rimini şi Urbino, vizitând apoi şi alte oraşe italiene; la 
Veneţia se întâlneşte cu Ionel Jianu (care plecase din ţară în 1961) şi cu 
Mircea Eliade. Din Jurnalul lui Mircea Eliade, 14 septembrie 1967: „Puţin 
înainte de amiază, întovărăşit de Ionel şi Marga Jianu, vine Petru 
Comarnescu. După douăzeci şi şapte de ani, a rămas acelaşi, dar puţin mai 
slab, încărunţit - şi fumând cincizeci de ţigări pe zi [...], Titel [aşa îi spuneau 
pietenii] e tot atât de volubil ca în tinereţea noastră. încearcă să mă convingă 
să vin la Colocviul despre Brâncuşi, măcar pentru o zi, două. Spune că ceva s- 
a schimbat în ultimii ani în ţară, dar nu trebuie să ne facem prea multe iluzii. 
Cum nu a avut o catedră şi nu este nici la Academie, ca să trăiască, lucrează 
douăsprezece ceasuri pe zi, scrie sute de articole, monografii despre artişti sau 

actori, despre mănăstiri şi pictori şi multe altele".— 

Misiunile în străinătate continuă. Din ianuarie până în martie 1968 se află 
în Statele Unite ale Americii, revederea cu ţara care, într-un fel, îl formase. 
Urmează Franţa şi Spania, în septembrie-octombrie 1968. în sfârşit, 
Copenhaga, Stockholm şi Oslo, în august 1969 (la un congres al criticilor de 
artă). 

L-a doborât, cu siguranţă, fumatul: un cancer la plămâni. A murit la 27 
noiembrie 1970. Abia împlinise 65 de ani. 

în ciuda unei vieţi tot mai pline, ultimii ani n-au fost mai puţin prolifici. I- 
au apărut cărţi despre Ţuculescu şi Brâncuşi... şi multe altele. Mai multe 
titluri s-au publicat postum, printre ele o nouă ediţie din Chipurile şi 
priveliştile Americii (cu adaosul ultimei călătorii, cea din 1968), precum şi 
Chipurile şi priveliştile Europei (adunând însemnările din Italia, Franţa şi 
Elveţia). Despre Jurnalul inclus în cea dintâi, nota Mircea Eliade: „încep să-l 
citesc, pe nerăsuflate. De la început, uluit de energia lui Titel, de 
extraordinara lui vitalitate, bine stăpânită de voinţa şi generozitatea lui. îndată 
ce-a avut la îndemână o maşină de scris, s-a apucat să-şi redacteze Jurnalul; 
de fapt o lungă scrisoare pentru prietenii din ţară, în care însemna, după 
obiceiul lui, tot ce-ar putea fi interesant: idei, informaţii practice, impresii, 

amintiri, statistici. Pur şi simplu formidabil!"— 

Ce se poate spune despre scrisul lui Comarnescu? G. Călinescu îi aprecia 
impresiile americane: „petulante, foarte atrăgătoare"; „autorul e un intelectual 

nutrit de lecturi şi inteligent, care nu se fixează".— Pentru Nicolae Manolescu 
însă, aceleaşi impresii nu sunt decât „pagini banale". Interes literar, şi acesta 

relativ, ar prezenta doar Jurnalul - (însă criticul nu cunoaşte decât partea 


publicată a Jurnalului - până în 1962 - care e mai puţin interesantă decât 
ceea ce urmează). Comarnescu rămâne, până la urmă, un eseist informat şi 
agreabil, dacă reuşim să facem abstracţie de concesiile ideologice, destul de 
supărătoare pentru cititorul de azi. Ar fi putut da şi o mare operă, în registrul 
ficţiunii sau în cel al interpretării fenomenului cultural şi artistic? Greu de 
spus; cert e că n-a apucat să o facă. 

N-a exploatat suficient (exceptând unele pagini de jurnal) talentul special 
pe care-1 avea: acela de fin observator al oamenilor. L-a lăsat în seama 
agentului Anton. 


Agentul Anton apare în 1953 şi se manifestă fără întrerupere până în 1969. 
Nu ştim cum s-a petrecut recrutarea; ne putem însă imagina. A fost perioada 
cea mai grea pentru Comarnescu: marginalizat, fără un ban, cuprins de 
nesiguranţă şi de teamă. Securitatea se va fi servit de argumentul 
homosexualităţii, înclinare pe care n-avea cum s-o nege (se păstrează, de 
altfel, printre notele sale informative, o listă de „persoane care au practicat 
inversiunea sexuală“ şi alta, mai personală, privind propriile sale legături 
sexuale cu bărbaţi în ultimii cinci ani). Evident, puteau fi folosite împotriva 
lui şi antecedentele americane. Târgul s-a făcut: alternativa ar fi fost 
marginalizarea definitivă şi, foarte probabil, închisoarea. S-a dovedit, pentru 
Securitate, informatorul ideal: cunoştea o mulţime de lume, în mediile 
intelectuale, vedea şi auzea tot, nu-i scăpa nici un detaliu, şi îi plăcea să 
„comunice" şi mai ales să pună totul pe hârtie. Notele informative dublează 
jurnalul intim, de regulă nu se suprapun. S-au adunat nenumărate, de-a lungul 
anilor. Sunt şase dosare voluminoase, cuprinzând mii de pagini, dar se găsesc 
numeroase texte semnate Anton şi în dosarele persoanelor urmărite. Anton nu 
are reticenţe: merge până la capăt în raporturile cu Securitatea, la fel cum şi 
Petru Comarnescu a mers până la capăt în preluarea clişeelor ideologiei 
comuniste. Vrea, desigur, să înlăture orice umbră de îndoială, să convingă de 
fidelitatea şi utilitatea lui. Fie că i se cere, fie din proprie iniţiativă, divulgă 
tot, de cele mai multe ori, pe un ton neutru; în anumite cazuri, totuşi, când se 
referă la persoane pe care le antipatizează sau care l-ar fi nedreptăţit, 
comentariile devin acide, iar informaţiile sau insinuările, compromiţătoare. îşi 
găsesc aici o supapă şi frustrările (acute) sociale şi intelectuale ale lui Petru 
Comarnescu. Iată-i, prinşi ca într-un insectar, pe toţi cei care nu i-au acordat 
importanţa meritată! 

Verdictul moral nu poate fi decât unul de vinovăţie; excesul de zel anulează 



până şi circumstanţele atenuante care s-ar fi putut altminteri invoca (marele 
vinovat, în toate, fiind regimul comunist). însă valoarea literară a multor 
pagini este indubitabilă. Laolaltă, alcătuiesc un fel de Comedie umană a lumii 
intelectuale şi artistice româneşti din anii ’50 şi ’60. Autorul excelează în arta 
portretului (uneori doar schiţat, alteori adevărat studiu psihologic), la fel şi în 
naraţiune. Voluptatea de a povesti e fără limite. Departe de a se mulţumi cu 
informaţia brută, aceasta e prinsă într-o reţea de detalii, potrivit unor scenarii 
- adesea - de-a dreptul cinematografice. Petru Comarnescu şi-a ratat „marea 
operă“ a vieţii. Să o fi reuşit agentul Anton? 

Note 

1. Am preluat, în cele ce urmează, mai multe informaţii din seria de autobiografii redactate an de an 
de Petru Comarnescu, între 1949 şi 1963 (Biblioteca Academiei Române, manuscrise, arhiva Petm 
Comarnescu, XX Varia 6-XX Varia 16). O privire de ansamblu, la Monica Grosu, Petru Comarnescu, 
un neliniştit în secolul său, Casa Cărţii de Ştiinţă, Cluj-Napoca, 2008. 

2. Petru Comarnescu, Pagini de jurnal, voi. I, Editura Noul Orfeu, Bucureşti, 2003, p. 73. 

3. Ibidem, pp. 210-213. 

4. Ibidem, p. 47. 

5. Note pe un calendar, în 1952: Biblioteca Academiei Române, manuscrise, arhiva Petru 
Comarnescu (în continuare A.P.C.), II ms. 14. 

6. Autobiografia din 1963 (A.P.C., XX Varia 16). 

7. Jurnal 1966 (A.P.C., VI, ms. 4), 22 mai 1966. 

8. Jurnal 1964 (A.P.C., V, ms. 3), 23 mai 1964. 

9. Jurnal 1962 (A.P.C., IV, ms. 7a), 3-6 octombrie 1962. 

10. Jurnal 1965 (A.P.C., VI, ms. 1), 24 martie 1965. 

11. Jurnal 1969 (A.P.C., VIII, ms. 7), 16 iulie 1969. 

12. Jurnal 1966 (A.P.C., VI, ms. 4), 11 aprilie 1966. 

13. Jurnal 1969 (A.P.C., VIII, ms. 7), 4 mai 1969. 

14. Jurnal 1966 (A.P.C., VI, ms. 4), 8 aprilie 1966. 

15. Jurnal 1963 (A.P.C., V, ms. 1), 26 septembrie 1963. 

16. Mircea Eliade, Jurnal, voi. I, Humanitas, Bucureşti, 1993, p. 580 (însemnarea din 14 septembrie 
1967). 

17. Ibidem, voi. II, p. 224 (însemnarea din 12 martie 1976). 

18. G. Călinescu, Istoria literaturii române, Bucureşti, 1941, p. 832. 

19. Nicolae Manolescu, Istoria critică a literaturii române, Editura Paralela 45, Bucureşti, 2008, p. 
1423. 


Notă asupra ediţiei 

Am selectat în acest volum doar o mică parte din notele informative ale 
agentului Anton. Toate sunt extrase din cele şase volume aflate în Arhiva 
Consiliului Naţional pentru Studierea Arhivelor Securităţii (ACNSAS), sub 
cota R 330218 (un al şaptelea volum cuprinde documente ulterioare morţii lui 
Petru Comarnescu), cu excepţia unuia singur preluat din dosarul lui Andrei 
Cădere, cota R 310067. Pentru fiecare document, am indicat volumul şi filele, 
împărţirea pe capitole, cu comentariile respective (evidenţiate în litere 
cursive), notele şi dicţionarul de personaje aparţin îngrijitorului ediţiei. 




Chipurile lui Petru Comarnescu, la tinereţe, maturitate şi spre sfârşitul vieţii. 
(Fotografii obţinute prin amabilitatea domnului Fabian Anton) 




I 

Grupul Oprescu 

Nicăieri informările agentului Anton nu se împletesc în asemenea măsură 
cu interesele (şi frustrările) lui Petru Comanescu ca în cazul a ceea ce el 
numeşte „grupul Oprescu“. Este „establishmentul“ criticii şi istoriei artelor, 
domeniu în care el însuşi se simte marginalizat de cei care ocupă poziţii 
recunoscute oficial. Pentru George Oprescu nu are decât cuvinte 
dispreţuitoare. în fapt, patronul „grupului“ (academician, profesor, director 
al Institutului de Istoria Artei), în ciuda carenţelor de rafinament şi 
originalitate, avea o certă competenţă în domeniu şi, în plus, ştia să-i pună pe 
ceilalţi la treabă. „Anton“ nu pare a-l agrea decât pe Eugen Schileru; lui Ion 
Frunzetti îi recunoaşte inteligenţa şi cultura, dar îi desfiinţează caracterul. 
Cât priveşte pe Remus Niculescu, îl detestă, pur şi simplu, iar notele 
informative se prezintă în consecinţă. 

17 mai 1958 

NOTĂ 

Colaboratorii academicianului G. Oprescu sunt numeroşi, deoarece 
Institutul de Istoria Artei de pe lângă Academia R.P.R. are 3-4 secţii (arta 
plastică, arta feudală, arta populară, secţia de teatru şi muzică) în afară de cei 
cu care colaborează la Muzeul de Artă al R.P.R. şi la catedra de Istoria Artei 
de la Institutul de Arte Plastice N. Grigorescu. Aceia cu care colaborează mai 
îndeaproape, care sunt „oamenii săi“ şi îi plasează peste tot sunt: 

1. Mircea Popescu, director adjunct al Institutului de Istoria Artei şi 
director adjunct al Galeriei Naţionale a Muzeului de Artă, urmând a deveni 
director acolo, odată cu pensionarea pictorului Marius Bunescu. Mircea 
Popescu este de asemenea membru în colegiul revistei Arta plastică, unde mai 
înainte a fost şi redactor. Om în vârstă de 35 de ani, Mircea Popescu a studiat 
mai întâi lingvistica, apoi s-a specializat în istoria artelor. Este un om 
conştiincios, care citeşte şi asimilează, dar destul de încet. Nu are o inteligenţă 
deosebită şi nici fineţe de critic. Este serios, dar destul de comod şi aceasta 
explică de ce Institutul publică atât de puţine lucrări şi totul merge într-un 
ritm penibil (în opt ani nu au fost capabili să scoată o istorie a artelor, 
manuale etc.). Mircea Popescu este mai orientat ideologic decât ceilalţi şi mai 
principial în articolele de critică, nu prea preţuite de artişti din pricina lipsei 
lui de pătrundere specifică a fenomenului artistic, neputinţei lui de a deosebi 



valorile de la primele manifestări. Mai curând istoric decât critic, Mircea 
Popescu se pregăteşte pentru a continua activitatea istorică şi organizatorică a 
Institutului şi a Muzeului, după retragerea sau moartea lui Oprescu. Va fi un 
om conştiincios, dar cu rezultate mediocre. Nu are nimic din entuziasmul 
criticului şi din calitatea de animator pe care trebuie să o aibă un conducător 
de instituţie culturală. Politiceşte, este mai orientat, precum am spus, dar se 
fereşte de a accentua în puţinele lucrări ce le publică bazele materialiste ale 
artei, explicaţiile social-economice. A călătorit în U.R.S.S., Germania, acum 
va pleca la Paris, în jurul datei de 1 iunie, împreună cu acad. G. Oprescu. Fiu 
de învăţător, el are un frate ziarist, N. Popescu, care a lucrat la Universul după 
23 august 1944. Mircea Popescu este căsătorit. 

2. Remus Niculescu este cercetător, şef de secţie la Institutul de Istoria 
Artei şi şeful secţiei de stampe al bibliotecii Academiei R.P.R. Are vreo 30 de 
ani, recent s-a căsătorit a doua oară cu o doamnă Gărdescu din fosta 
aristocraţie olteană [...]. Remus Niculescu este extrem de ambiţios şi 
îngâmfat la culme. Ca istoric a dovedit un spirit mai ascuţit, mai pătrunzător, 
rigoare în metoda istorică burgheză, strângând date şi corelându-le din punct 
de vedere cronologic, găsind date noi cu privire la viaţa şi activitatea unor 
pictori. El nu are însă cunoştinţi marxist-leniniste, nu aplică metoda cu 
adevărat ştiinţifică, nu judecă dialectic. Şi aceasta nu pentru că nu ar putea, ci 
pentru că refuză sistematic orice referinţă la concepţiile regimului actual, 
situându-se de fapt pe poziţiile istoriei şi criticii burgheze. Oprescu îl crede 
cel mai inteligent şi mai serios dintre colaboratorii săi şi având un spirit 
sectar. Remus Niculescu este acela care îi lucrează pe ceilalţi istorici şi critici, 
pentru a impune supremaţia grupului Oprescu. Niculescu unelteşte, face 
combinaţii, atacă pe ceilalţi, întărâtându-1 pe Oprescu, el însuşi dornic de 
supremaţie, monopolism etc. Un colaborator mai mărunt, Barbu Brezianu, 
care a făcut şi el noi descoperiri din activitatea lui Grigorescu (picturile 
bisericii de la Pucheni), spune că Niculescu este „geniul rău“ al 
academicianului Oprescu. Oprescu şi Niculescu, care scriu împreună o 
dezvoltată monografie asupra pictorului N. Grigorescu, au fost furioşi că 
Brezianu a făcut descoperirea de la biserica din Pucheni şi i-au spus că ei au 
fost înaintea lui acolo, văzând că biserica a fost pictată de Grigorescu şi că 
descoperirea lui nu înseamnă nimic. Aceasta după ce acad. Oţetea a lăudat în 
presă descoperirea lui Brezianu. La E.S.P.L.A., unde Remus Niculescu este, 
împreună cu Oprescu, membru în consiliul artistic, Niculescu are o atitudine 
negativă, torpilând pe cât poate tot ce nu este scris de grupul Oprescu, venind 
chiar cu ideea ca monografiile despre artiştii universali să nu mai fie scrise de 



români (care nu au putut vizita muzeele din Occident) ci să se publice 
traduceri. Ei au torpilat multe cărţi, făcând ca Editura pentru Literatură şi Artă 
să nu publice o istorie a artelor, plănuită mai de mult, iar acum văzând că 
istoria artelor a lui Oprescu nu poate fi retipărită (din pricina falselor 
perspective şi a greşitei metode, incompatibilă cu ştiinţa marxist-leninistă) au 
venit cu propunerea ca E.S.P.L.A. să editeze... istoria artelor pe care vor să o 
scrie cei din grupul Oprescu, dându-şi seama de grava lor carenţă şi lenevia 
lor. Oprescu împreună cu Niculescu defăimează tot ce nu-i scris de membrii 
grupului lor, au pus diferite piedici lucrărilor de la E.S.P.L.A. şi Editura în 
Limbi Străine (unde Oprescu este în consiliu) ale lui Jianu, Comarnescu, 
Beneş, Blazian, etc. Aşa cum mai înainte, Oprescu a dus luptă de denigrare, 
înlăturare a unor istorici ca I.D. Ştefănescu, A. Naum, O.W. Cisek, Al. 
Tzigara-Samurcaş, acum grupul Oprescu sabotează, torpilează, defăimează tot 
ce nu aparţine grupului lor. Virgil Vătăşianu, profesor de istoria artelor la 
Universitatea din Cluj, are predat de doi ani la Editura Academiei un volum 
de Istoria Artei Feudale şi apariţia acestui volum este amânată prin grija lui 
Oprescu. Vătăşianu este un om de ştiinţă foarte serios, are studii mult mai 
temeinice decât cei din grupul Oprescu şi nu reuşeşte să se facă publicat. La 
fel, tinerii istorici P. Oprea şi Dan Giurăscu şi mulţi alţii, revoltaţi pe 
monopolismul grupului Oprescu. Remus Niculescu nu ascunde ura sa 
împotriva celorlalţi istorici şi critici şi varsă venin la şedinţele Institutului, 
incitând şi mai rău pe Oprescu, care are mentalitate de faraon, iar Remus de 
vice-faraon. 

Remus Niculescu a fost trimis acum doi ani la Haga, la congresul 
Rembrandt, iar recent la Paris. Nu a scris nici un rând despre cele văzute în 
Occident, pentru că el nu colaborează la „presa comunistă“ şi se fereşte de 
orice colaborare cu ideile marxist-leniniste. El se declară „istoric" şi studiază 
doar trecutul, ferindu-se de a judeca trecutul de pe poziţia marxist-leninistă. 
Faima ce i-o întreţin cei din grupul Oprescu constituie dovada că în fond tot 
grupul este nemarxist, ca să nu zicem chiar anti-marxist. Sunt însă mari 
oportunişti, care profită cu vârf şi îndesat de binefacerile regimului, dând în 
schimb atât de puţin şi de dubios. Articolele din Lupta de Clasă şi 
Contemporanul semnate de Oprescu au fost scrise în urma unor îndelungi 
dezbateri cu Mircea Popescu şi Remus Niculescu şi cred că chiar la redactare 
aceştia au avut o contribuţie directă. Au profitat de creditul făcut pentru a-şi 
plasa urile, lucrăturile şi tendinţa de supremaţie, arhicunoscute în lumea 
artelor. 

3. Theodor Enescu, cercetător la Institut şi subşef la secţia de stampe a 



bibliotecii Academiei R.P.R., prieten şi mai ales discipol al lui Remus 
Niculescu, este pe aceeaşi poziţie de oportunist şi, deşi are posibilităţi de 
istoric şi critic, scrie rar şi numai lucruri din trecut. Theodor Enescu are 30-33 
de ani şi un caracter la fel de urât ca şi Niculescu, fiind avid de a parveni, 
lucrând pe ceilalţi şi pregătindu-se a fi adjunctul lui Remus Niculescu în 
viitor, la conducerea Institutului. 

4. Ion Frunzetti, cercetător-şef de secţie la Institutul de Istoria Artelor, este 
un om de talent, cu frumoasă cultură, este şi poet, traducător, munceşte mult, 

dar fărâmiţat. El şi cu Eugen Schilleru— sunt oamenii cei mai de calitate 
dintre membrii grupului Oprescu, dar din păcate şi Frunzetti este setos de 
putere, monopolist (deţine conducerea paginii plastice a Contemporanului, 
mbrica plastică de la radio şi televiziune etc.). Deşi oportunist şi cam 
capricios în aprecierile sale critice, Frunzetti cunoaşte ideologia marxist- 
leninistă şi o aplică într-o măsură oarecare, ca şi Mircea Popescu şi Schilleru, 
spre deosebire de ceilalţi ostili în fond acestei ideologii, dar mascând mai 
mult sau mai puţin acest fapt. Frunzetti este invidios, cam veninos, ca 
majoritatea colaboratorilor lui Oprescu. în sinea lui îl detestă pe Oprescu, 
ştiind cât de mediocru, vulgar, lipsit de fineţe critică şi cunoştinţe temeinice 
este Oprescu, dar supunându-se în faţa lui, pentru a-1 critica în culise. Oprescu 
se poartă grosolan, tiranic, arbitrar cu colaboratorii săi, care înghit multe 
umilinţi. între ei îl critică pe Oprescu, dar în afară fac corp cu el pentru că au 
multe de profitat şi mari speranţe de a-1 continua în viitor în numeroasele sale 
posturi şi demnităţi. Frunzetti a fost legionar, dar se pare că pentru a-şi 
ascunde o picătură de sânge evreiesc, pe care o invocă sau o neagă după 
împrejurări, spunând că ruda aceea era când prin alianţă, când de sânge. 
Frunzetti a fost ataşat cultural la Belgrad în timpul când acad. Tudor Vianu a 
fost ministru acolo, deci prin 1946-1947. Acolo se pare că ar fi prins 
Frunzetti un spion, anti-titoist şi anti-comunist, care lucra la legaţie şi 
sustrăgea lucrările spre a le copia noaptea. Frunzetti venind să lucreze într-o 
noapte la legaţie a constatat lipsa unor rapoarte, sustrase pentru noapte de 
către traducătorul-funcţionar sârb, care ar fi fost spion. Aceasta o spune el şi 
nu ştiu cât este de adevărată. 

Ion Frunzetti, împreună cu Schilleru, sunt consideraţi cei mai buni critici 
din grupul Oprescu, şi artiştii pe aceştia şi pe Jianu şi Comarnescu îi socot 
mai valoroşi. Unii îl preţuiesc de asemenea şi pe Argintescu-Amza şi pe V. 
Beneş, deci dintre cele şase nume de critici cu prestigiu în rândul artiştilor 
numai doi fac parte din grupul Oprescu iar în acest gmp nu ei sunt cei mai 


favorizaţi şi susţinuţi. Recent, Frunzetti a fost adus de Oprescu la catedra de la 
Institutul de Arte Plastice N. Grigorescu, iar concursul a fost amânat (pentru 
două conferinţe) ca Frunzetti şi Schilleru să fie numiţi definitiv, iar Jianu să 
fie scos (nu face parte din grupul Oprescu şi are ura acestui grup, Jianu fiind 
redactor la E.S.P.L.A. şi opunându-se uneltirilor şi manevrelor grupului 
Oprescu). 

5. Eugen Schilleru este adjunctul lui Oprescu la direcţia Galeriei Universale 
a Muzeului de Artă al R.P.R. Este şi la catedra lui Oprescu, conduce de fapt 
revista Arta plastică (fiind omul de încredere al lui Jules Perahim, redactorul- 
şef) şi este şeful secţiei de critică al Uniunii Artiştilor Plastici. Schilleru este 
foarte cult, are pătrundere critică, gust, fineţe [...] şi nu-i pe placul lui 
Oprescu, care în fond detestă pe oamenii mai fini şi cu viaţă spirituală mai 
intensă. Lucrând prin accese, când indolent, când activ, Schilleru pune interes 
şi dragoste în aprecierea artiştilor, este bun profesor şi în ultima vreme caută 
să păstreze oarecare echilibru la secţia de critică a U.A.P. între cei din grupul 
Oprescu şi ceilalţi. Este om de inimă, ceea ce nu se poate spune despre nimeni 
din grupul Oprescu, în afara lui Schilleru, şi de aceea preţuieşte în fond pe 
Jianu, Comarnescu şi alţi critici care nu activează doar din interes şi cu 
oportunism grosolan pe tărâmul criticii. Nici Fmnzetti nu are inimă şi artiştii 
simt acest lucru şi de aceea la ultima plenară a fost atacat de vreo cinci artişti 
pentru limbajul şi atitudinea sa răutăcioasă. Toţi membrii grupului Oprescu, 
în afara lui Schilleru, sunt dornici de parvenire, îngâmfaţi, exclusivişti şi 
foarte câinoşi. Mai inegal, mai contradictoriu, dar setos de cultură şi fin 
apreciator, Schilleru are şi cunoştinţe ideologice serioase şi în rapoartele, 
criticile, conferinţele sale aplică temeinic doctrina marxist-leninistă. Dacă în 
trecutul său a avut poate şi unele atitudini greşite (a fost acuzat de 
cosmopolitism) acum el este cel mai principial şi mai riguros pe poziţia 
marxistă dintre toţi colaboratorii lui Oprescu. Nelucrând la Institutul de Istoria 
Artei, el nu are cuvânt direct acolo şi deci nu poate ajuta la stabilirea unei 
metode ştiinţifice mai temeinice în activitatea Institutului. 

6. Radu Bogdan, în vârstă de 32-35 de ani, suferă de un fel de dezechilibru 
glandular şi are momente de luciditate şi altele de opacitate, fiind „pisălog“, 
dezagreabil, spunând enormităţi alături de lucruri juste. Este câteodată sincer 
şi este singurul care îi mai spune lui Oprescu unele adevăruri, având o 
atitudine mai puţin falsă decât ceilalţi colaboratori, ploconiţi în faţa lui şi 
detestându-1 când nu e de faţă. Radu Bogdan a fost recent la Paris şi şi-a 
prelungit călătoria trecând în Italia şi Olanda. Lucrează încet, fără spor, e 
veleitar, se autopropune peste tot, invocând că este membru de partid. 



7. Theodora Voinescu, veche colaboratoare a lui Oprescu, conduce secţia 
de artă feudală şi ea torpilează lucrările referitoare la arta feudală care nu sunt 
scrise de membrii grupului Oprescu, având concursul lui Oprescu la 
„lucrăturile“ împotriva prof. Vătăşianu de la Cluj, a lui Comarnescu, a cărui 
lucrare despre Voroneţ (la Editura în Limbi Străine) a fost atacată, apoi 
sabotată etc. Secţia de artă feudală are şi câţiva colaboratori pricepuţi ca Ana 
Maria Muzicescu, Năstase etc. pe care Theodora Voinescu îi priveşte cu 
invidie şi îi sabotează pe ascuns. 

8. Radu Ionescu, tânăr colaborator, are vreo 26 de ani, şi fiind nepotul acad. 
Ionescu-Mihăeşti, savantul care l-a susţinut pe Oprescu cu care a fost coleg de 
liceu, se bucură de protecţia lui Oprescu. Radu Ionescu va pleca pentru studii 
la Leningrad, fiind ales de Oprescu nu pentru merite deosebite (sunt la 
Institutul de Istoria Artei alţi tineri mult mai valoroşi), ci pentru că este înrudit 
cu protectorul său de odinioară. Până acum Radu Ionescu a desfăşurat o 
activitate foarte modestă, dar de pe acum are mari pretenţii şi dovedeşte spirit 
de gaşcă, capacitate de a „lucra“ pe cei din afara grupului etc. împreună cu 
Radu Ionescu va pleca la Leningrad şi Llorea Llorescu, şeful secţiei de artă 
populară a Institutului. 

Anton 

(voi. III, ff. 377-383) 

între Petru Comarnescu şi Remus Niculescu, avem de-a face, mai întâi, cu 
o totală nepotrivire structurală. Diletantismul şi maniera eseistică ale celui 
dintâi se află în totală opoziţie cu minuţiozitatea şi rigoarea profesională a 
celui de-al doilea. Comarnescu nu-l iartă pentru faptul că în anii 1953-1954, 
în calitate de consilier la Editura de Stat pentru Literatură şi Artă, a pus beţe 
în roate monografiei sale despre Octav Băncilă, acuzând nesiguranţa 
informaţiei; autorul s-ar fi văzut astfel obligat să rescrie lucrarea de patru 
ori! Remus Niculescu e bine văzut, deşi nu scrie deloc „pe linie“, şi între 
cunoscuţi îşi manifestă deschis neaderenţa la regim; e trimis şi în Occident, 
când mai nimeni nu întreprindea asemenea călătorii. Toate, de natură să-i 
irite cumplit atât pe Petru Comarnescu, cât şi pe agentul Anton. 

2.X.957 

NOTĂ 

Remus Niculescu, şeful secţiei de stampe al Bibliotecii Academiei R.P.R. 
şi membru al Institutului de Istoria Artei al R.P.R. este un om în vârstă cam 
de 30 ani, foarte capabil în cercetările de istorie a artelor. Este preţuit 



îndeosebi de acad. G. Oprescu, cu care scrie actualmente o carte despre 
pictorul Grigorescu, unde va arăta lucruri noi în biografia acestui pictor. 
Oprescu vrea să îl lase continuator la catedra pe care a obţinut-o recent 
deocamdată pentru el (Oprescu) la Institutul de Arte Plastice N. Grigorescu. 

Deşi se manifestă serios ca istoric în domeniul artelor, cel puţin de cinci ani 
încoace, Remus Niculescu evită să scrie despre artiştii contemporani, despre 
realismul socialist şi a refuzat mereu propunerile revistelor ca să îşi spună 
cuvântul despre fenomenele actuale ale artei noastre. De asemenea, Uniunea 
Artiştilor Plastici, care are o secţie de critică, unde este membru şi Niculescu, 
nu a avut niciodată sprijinul sau concursul lui Niculescu, care este contra 
realismului socialist şi vrea o artă cu totul liberă. O şi spune prietenilor săi. 
Este reacţionar şi având protecţia lui Oprescu şi două posturi bine plătite îşi 
poate permite să stea deoparte, sub pretextul că el face „istorie“ şi nu se ocupă 
de actualitate. Acum doi ani a reuşit să plece la Haga, în cadrul congresului 
Rembrandt, dar nici despre ce a văzut acolo nu a scris nici un rând. 
Dispreţuieşte presa actuală, nu vrea să-şi vadă numele în nici o publicaţie 
comunistă şi publică doar în revista de specialitate a Institutului de Istoria 
Artelor, sau volume în colaborare cu şeful său, acad. G. Oprescu. 

Este singurul dintre criticii şi istoricii noştri care ignoră făţiş fenomenele 
vieţii de azi, creaţia artiştilor de azi şi care sfidează pe ceilalţi colegi, care 
sunt miraţi că acest om capabil şi ajutat de regim rămâne doar un profitor, 
care se strecoară admirabil, fiind în fond un duşman al regimului. Protecţia, 
salariile şi înlesnirile de care se bucură, în contrast cu activitatea sa suspectă, 
indignează. 

Recent, a divorţat de soţia cu care avea doi copii şi s-a căsătorit cu o fată 
din fosta aristocraţie oltenească, Gărdescu. 

Anton 
(voi. I, f. 3) 

Sunt şi alte note informative scrise pe acelaşi ton. Remus Niculescu este 
arestat la 17 decembrie 1959. Judecat în cadrul „ lotului “ Noica-Pillat (în 
principal pentru a-l fi susţinut financiar pe Noica, pe când acesta pregătea 
„suspectele“ Povestiri din Hegel, şi pentru a fi citit şi multiplicat un text al 
lui Cioran), este condamnat la şapte ani de închisoare. Eliberat în 1964, este 
reintegrat la Institutul de Istoria Artei (al cărui director avea să devină, după 
căderea comunismului, între 1992 şi 1998). Dincolo de motivele directe care 
au dus la arestarea sa, e de presupus că, în parte, terenul fusese pregătit şi de 



agentul Anton prin repetatele referiri la ostilitatea lui Remus Niculescu faţă 
de regimul comunist. 

Notă 

20. Mai frecvent, numele apare în forma Schilem; am păstrat totuşi ortografia din text. 


II 

Cazul Andricu 


Compozitor apreciat, profesor la Conservatorul „Ciprian Porumbescu“ 
din Bucureşti şi membru corespondent al Academiei Republicii Populare 
Române, Mihail Andricu se numără iniţial printre personalităţile culturale 
„ adoptate “ de regimul comunist. Nu înţelege însă să renunţe la stilul de viaţă 
„burghez“ şi mai ales la dreptul de a întreţine relaţii cu oricine crede de 
cuviinţă, inclusiv cu diplomaţi străini (francezi şi americani îndeosebi). 
Orgolios şi sigur (prea sigur!) pe valoarea lui, îşi manifestă ostentativ dreptul 
la diferenţă. Securitatea îl urmăreşte încă din 1952, în bună măsură prin 

contribuţia agentului Anton —. Iată una dintre notele informative ale 
acestuia. 

Anton 


Mihail Andricu 


23.11.1956 


Mihail Andricu, compozitor, artist emerit, laureat al premiului de stat, 
locuieşte pe strada A. Popov 21, într-un frumos apartament dintr-o clădire mai 
veche. El are o servitoare mai bătrână, numită Clementina, care este un fel de 
persoană de încredere a stăpânului. Uneori, ea răspunde la telefon şi face pe 
cerberul lui Andricu. De gospodăria sa, mai ales în urma morţii nevestei sale, 
se îngrijeşte d-na Lucia Ionescu, fosta soţie a compozitorului C. Brăiloiu, 
plecat în străinătate încă din timpul războiului şi actualmente profesor de 
muzică la Paris. (Brăiloiu a ţinut acum câteva luni o conferinţă despre 
folclorul muzical la Belgrad.) D-na Lucia Ionescu se înrudeşte oarecum cu 
Andricu, căci ea a fost, după cum am spus, soţia lui C. Brăiloiu, iar nevasta 

lui Andricu era născută Brăiloiu. Deci au fost cumnaţi. 

» 

Se mai ocupă de gospodăria lui Andricu, mai ales când se dau recepţii 
acolo, în fiecare vineri, d-na Olga Kogălniceanu, rudă cu fosta nevastă a lui 
Andricu (bunica ei era tot Brăiloiu, iar mama ei este născută Duca). Olga 
Kogălniceanu a fost crescută de soţii Andricu şi acum face „onorurile" în casa 
compozitorului. E singura persoană din familia Kogălniceanu, care este în 
termeni buni cu Andricu, care se pare că s-a purtat foarte rău cu soţia sa. 
Nineta şi Ilie Kogălniceanu nu o aprobă pe Olga că e bine cu Andricu. 

Andricu, care câştigă foarte bine ca compozitor, profesor la Institutul de 


Muzică şi academician (are între 8000 şi 10000 lei pe lună), dă recepţii la care 
invită persoane din lumea artelor, adeseori foşti membri ai aristocraţiei şi 
burgheziei, şi se pare că ajută o seamă de persoane, ca pe bătrâna Eliza 
Brătianu, soţia fostului prim-ministru Ion I.C. Brătianu. 

El s-a împrietenit cu o franţuzoaică, ce a venit la noi cu prilejul sărbătoririi 
împlinirii a zece ani de la 23 august 1944, adică în 1954. E vorba de d-na 
Marcelle Ballard, care ea şi soţul ei conduc o importantă revistă franceză Les 
Cahiers du Sud. Nu am înţeles bine dacă atunci a venit şi soţul ei în ţară. în 
orice caz, Marcelle Ballard a venit oficial invitată de Institutul Relaţiilor cu 
Străinătatea, a stat de vorbă cu muncitori şi ţărani, a vizitat diferite 
întreprinderi şi pe oamenii artei. Se pare, după cât mi se spune, că ea are 
înţelegere pentru realizările regimului nostru de democraţie populară şi, dacă 
a scris despre noi, nu a putut scrie decât favorabil. 

Marcelle Ballard a făcut cerere să mai vină în tară, invitată de Institutul 

5 7 

Relaţiilor cu Străinătatea, ea oferindu-se să-şi plătească drumul. Dar nu a mai 
fost invitată, iar Andricu, care ţine le ea - nu ştiu dacă e vorba de o mare 
prietenie intelectuală sau de dragoste, sau eventual de spionaj - stăruie pe la 
autorităţi s-o invite să vină din nou în ţară. Se pare că, invitaţia întârziind, 
Marcelle Ballard ar fi supărată şi Andricu pune pe cei care au cunoştinţe sau 
mde în Franţa să o facă să intervină mai departe la Paris (la legaţia noastră) ca 
să revină aici. în discuţie mi s-a mai pomenit de numele Laberrie, dar nu am 
înţeles bine cine este această persoană franceză. Aceste informaţii le deţin de 
la d-na Dr. Alice Magheru, medic, persoană de mare cultură, care îl cunoaşte 
bine pe Andricu şi uneori asistă la audiţiile muzicale de miercuri, dar nu şi la 
cele mondene de vineri seara, când vin la el Cella Delavrancea-Lahovary şi 
alţii. D-na Magheru este o savantă, cum a fost şi soţul ei, mort acum câţiva 
ani. Ea mi-a spus că Andricu este cam supărat pe ea, că nu-i dă concursul să 
fie adusă în ţară d-na Ballard, căci d-na Magheru cunoaşte pe tov. Dr. Petru 
Groza şi are relaţii bune. D-na Magheru însă nu vrea să se amestece în 
chestiuni de acest fel. De altfel, şi Andricu are relaţii foarte bune şi este 
apreciat ca compozitor de tov. Dr. P. Groza şi de tovarăşii Chişinevski şi 
Răutu, cărora le-a spus că el fiind de formaţie artistică franceză nu înţelege să 
mpă legăturile cu Franţa, că se duce des la Legaţia Franţei, de unde capătă 
material artistic (cărţi, note, compoziţii etc.). La concertul recent dat de el la 
Dalles a invitat pe ministrul Franţei la Bucureşti, care a venit cu soţia şi au 
stat în banca întâi. 

Despre Marcelle Ballard mi-a vorbit, fără a-mi da numele, şi Cella Dona. 



D-na Alice Dr. Magheru lucrează la institutul Academiei Dr. Danielopol 
(fostul spital Filantropia) şi locuieşte în strada Justiţiei 36. 


Anton 

(voi. II, ff. 349-350) 

Concluzia la care ajunge în cele din urmă Securitatea este că se află în 
faţa unui element „duşmănos“ şi „înrăit“, care „nu se sfieşte să-şi manifeste 
deschis ura împotriva regimului nostru, lagărului socialist şi ideologiei 
marxist-leniniste în general“. Se propune demascarea sa într-o şedinţă 
publică, retragerea tuturor distincţiilor şi titlurilor şi, în final, arestarea. 

„Demascarea unui odios calomniator“ are loc la 7 aprilie 1959, în sala 
Consiliului Central al Sindicatelor, în faţa a sute de muncitori şi intelectuali, 
şi cu discursurile acuzatoare de rigoare. Cel puţin, n-a fost arestat. S-au 
mulţumit să-l „desfiinţeze“ (relatarea „demascării^, în România Liberă din 6 
mai 1959). 

Agentul Anton urmăreşte cu atenţie ecourile cazului în mediile intelectuale. 

Primită de Mr. Sorin Iulian 

Agentul: Anton 

Locul: Domiciliul agentului 



Data: 15 IV 1959 


14 aprilie 1959 

NOTĂ 

Duminică 12 aprilie au fost invitaţi pe seară la soţii Ion Dumitrescu 
compozitorul Mihail Jora, criticul Ionel Jianu cu soţia, d-na Emilia Guţianu- 
Alexandrescu, soţia recent decedatului dirijor Alfred Alexandrescu şi criticul 
P. Comarnescu. 

Discuţiile s-au concentrat asupra şedinţei în care compozitorul Mihail 
Andricu a fost demascat pentru activitate anti-statală şi asupra recepţiei de 
sâmbătă 11 aprilie dată în onoarea expozanţilor de la Moscova. 

Ion Dumitrescu a povestit despre această recepţie, care s-a desfăşurat cu 
multă cordialitate şi voioşie, terminându-se la balul presei de la Casa Scânteii. 
El a ironizat uşor cuvântările lui Ion Jalea, care a vorbit ca despre o victorie 
antică despre succesul artiştilor plastici de la Moscova, ale lui Ciucurencu şi 
Dorio Lazăr, care au fost confuzi în cele ce au spus despre realismul socialist. 
A accentuat că masa s-a transformat la un moment dat într-o şedinţă de 
prelucrare, prin faptul că tov. Leonte Răutu a atras atenţia că succesul de la 
Moscova, deşi real şi aducând onoare expozanţilor, nu trebuie să facă pe 
artişti să se lase pe tânjeală, să se admire şi să se culce pe laurii gloriei. S-au 
obţinut succese, într-adevăr, dar sarcinile pentru realizarea artei realist 
socialiste sunt şi mai mari de acum încolo şi este nevoie de eforturi şi mai 
mari. Tov. Răutu a privit cu spirit critic şi în limitele lui succesul de la 
Moscova, care constituie doar o etapă în efortul pentru arta realist socialistă. 


Mai ample au fost discuţiile privitoare la cazul Andricu. Ion Dumitrescu a 
povestit cel mai mult despre Andricu şi despre şedinţa de la Teatrul C.C.S. 
Andricu s-a dovedit inconştient până în preajma şedinţei, în sensul că socotea 
că îi va merge mai departe [cu] procedeele lui cunoscute. Chiar în ziua 
şedinţei, a venit la Ion Dumitrescu la conservator şi i-a pomenit de şedinţa de 
după-amiază. El vedea invitarea la şedinţă ca un semn că din nou i se dă 
atenţie şi consideraţie. El scrisese o simfonie şi o cantată în ultimul timp şi 
spera să primească bani de la minister. Dădea telefoane tov. Virgil Florea şi 
era sigur că din nou va fi cântat şi plătit - căci el mereu zicea că îi trebuie 
bani, că nu poate trăi din cei 4 500 lei ce îi avea ca profesor, academician etc. 
Deşi nu mai era cântat la radio în ultima vreme şi simţise o oarecare răceală 
din partea forurilor conducătoare, el continua să se creadă atât de 



indispensabil şi valoros, încât continua să „piseze" ministerul cu cererile de 
bani pentru noile compoziţii. 

Ion Dumitrescu a povestit că prin toamnă el a voit să fie preşedintele 
Uniunii Compozitorilor. Un funcţionar administrativ al Uniunii 
Compozitorilor, Devesel, a mers mai întâi la Jora, sugerându-i că poate ocupa 
locul vacant de preşedinte, dar Jora l-a refuzat, spunându-i că el nu vrea 
funcţiuni administrative şi că i se pare ciudat ca asemenea propuneri să vină 
prin Devesel. Ştiind că Mihail Jora va spune lui Ion Dumitrescu despre acest 
demers, Devesel i-a adresat o scrisoare lui Dumitrescu, explicându-şi 
acţiunea. Apoi Devesel s-a dus la Andricu, propunându-i sau spunându-i că 
are şanse să fie preşedinte, dacă întreprinde o acţiune în acest sens. Andricu, 
încântat, l-a chemat acasă la el pe Ion Dumitrescu. Pe masă, avea statutul 
Uniunii Compozitorilor. Andricu i-a spus că vrea să fie preşedinte şi 
Dumitrescu, prim-secretar al Uniunii Compozitorilor, să-i dea concursul în 
acest sens. A înjurat pe Alfred Mendelson şi pe alţii din comitetul Uniunii, 
spunând că îi va da afară. Dumitrescu a râs şi i-a arătat lui Andricu scrisoarea 
lui Devesel, pe care întâmplător o avea la el şi prin care Devesel se demasca, 
încercând să se scuze că îi propusese lui Mihail Jora preşedinţia. Furios, 
Andricu l-a înjurat pe Devesel şi s-a resemnat. Andricu - zicea Dumitrescu - 
voia noua demnitate nu pentru a activa, ci pentru a încasa bani. Nesăţios de 
bani, Andricu era de altfel vice-preşedinte al Uniunii Compozitorilor şi încasa 
lunar un salar, deşi nu venea niciodată la şedinţe. Făcea scandal dacă nu i se 
trimitea acasă salariul. Ion Dumitrescu voise să-l scoată din această funcţie 
pentru care nu presta nici un serviciu, dar i s-a spus să-l lase în pace. 

A venit apoi vorba de vechi procedee ale lui Andricu, care compunea 
repede şi cu talent compoziţiile, scoţând mereu bani, căci el compunea pentru 
bani. Era intrigant, defăima pe colegi, spunându-i, de pildă, lui Mendelson că 
Dumitrescu este ţărănoi şi prost, lui Dumitrescu că Mendelson este un „jidan" 
puturos etc. Devesel mai fusese şi pe la alţi muzicieni în „acţiunea" sa pentru 
alegerea unui preşedinte şi Andricu îl lucrase pe Dumitrescu în faţa lui 
Mendelson şi [pe] acesta în faţa lui Dumitrescu. După chestiunea cu 
preşedinţia, Dumitrescu i-a spus lui Mendelson de planurile lui Andricu, cu 
care prilej Dumitrescu a aflat de la Mendelson că Andricu îl „lucrase" pe 
Dumitrescu la el, vrând să şi-l facă aliat împotriva lui Dumitrescu. 

Mihail Jora a dat şi el pilde cât de hrăpăreţ era Andricu, cum căuta să 
profite pe unde putea. Se invita singur la masă la Enescu, în anii de secetă şi 
criză alimentară (1946), căci Enescu mai avea mâncare bună şi vin. Şi pe el 1- 



a defăimat Andricu, mai ales cu prilejul plecării la Bruxelles şi Paris, când lui 
Andricu nu i s-a îngăduit să plece. 

La înmormântarea soţiei a venit după ce a mâncat şi băut bine, zicea d-na 
Alfred Alexandrescu. La înmormântarea mamei sale, Andricu nici nu s-a dus, 
a amintit Jora. Cu familia s-a purtat monstruos, au amintit cei de faţă. 

D-na Alfred Alexandrescu spunea că în ziua aceea primise vizite şi nimeni 
nu arăta simpatie faţă de Andricu, care era detestat pentru egoismul 
monstruos, pentru setea de bani, pentru cinismul şi dispreţul arătat tuturor 
colegilor. El nu recunoştea ca valoare în muzica românească decât pe el şi pe 
Enescu. Uneori, a completat Dumitrescu, Andricu se credea mai mare ca 
Beethoven sau lăsa să se creadă că el l-ar putea depăşi. 

Ion Dumitrescu a povestit fazele şedinţei de marţi 7 crt. la C.C.S. Până cu 
vreun ceas înainte de începerea şedinţei, Dumitrescu habar nu avea ce va fi. I 
se spusese că va fi o critică a artei poloneze, a abstracţionismului şi numai 
când a văzut un număr mare de muzicieni s-a gândit că poate e vorba şi de 
muzica de la noi. Andricu a luat loc în rândul întâi, fumând radios, iar Jelescu 
- un al doilea Andricu, ca sete de bani, zicea Dumitrescu - s-a aşezat lângă 
Andricu, socotindu-1 reabilitat. 

A descris apoi în linii mari şedinţa, amintind că Andricu a fost acuzat, pe 
bază de dovezi ce nu pot fi contestate, că a avut o activitate anti-statală, că a 
arătat dispreţ faţă de popor, spunând în repetate rânduri că suntem un popor 
de rândaşi, că în timpul contrarevoluţiei din Ungaria regreta că şi la noi nu s-a 
făcut o contrarevoluţie, că defăima pe conducători etc. întrebat de sursă dacă 
Andricu dădea informaţii la legaţiile unde se ducea, Dumitrescu a spus că 
aceasta este greu de ştiut, dar probabil că critica acolo regimul. în 
rechizitoriul ce i s-a făcut nu s-a precizat că dădea informaţii, dar din 
cuvintele rostite de unii vorbitori a reieşit aceasta, pomenindu-se şi despre 
spionaj. 

în cuvântul ce l-a luat în şedinţă, Ion Dumitrescu l-a dezaprobat pe 
Andricu, spunând că el nu se supără că îl făcea ţopârlan sau ţărănoi, dar faptul 
că a insultat poporul, făcându-1 neam de rândaşi şi a dovedit nelealitate faţă de 
regimul care i-a dat prilej să se manifeste şi să trăiască ca puţini alţii, este 
dincolo de orice îngăduinţă. Au vorbit „tare“ împotriva lui Andricu scriitorii 
şi foarte simţit Ciucurencu. în schimb, Sincu, directorul Teatrului Tineretului, 
putea fi mai potolit, căci nu are autoritatea artistică şi morală a celorlalţi şi 
tocmai el zbiera mai tare. Şi Matei Socor l-a atacat pe Andricu, dar acesta i-a 



spus că Socor este ultimul care îl poate ataca, după care Socor a tăcut. A fost 
comentată şi intervenţia lui Sică Alexandrescu, pe care Dumitrescu şi 
Comarnescu l-au descris ca pe un alt Andricu, cu mai puţin talent, dar la fel 
de profitor, nesincer şi şiret. Dumitrescu a mai spus că Andricu are talent, că 
muzica lui este cu totul opusă caracterului său infam, fiind o muzică 
luminoasă, generoasă, caldă, el care este plin de răutate, invidie, îngâmfare. 
Sursa l-a întrebat dacă nu este prost sau nebun Andricu. Dumitrescu a spus că 
Andricu a procedat adeseori ca un nebun, iar în replicile ce le-a dat, fireşte 
fiind şi zăpăcit de şocul neaşteptat, a procedat prosteşte, la început negând 
totul, apoi căutând să se apere, fără a-şi face cât de cât autocritica. întrebat din 
nou cum ar fi putut să se apere mai bine Andricu, Dumitrescu a răspuns că 
dacă îşi recunoştea greşelile şi îşi făcea autocritica poate că ar fi căpătat 
oarecare îngăduinţă (dacă nu a comis lucruri şi mai grave decât cele spuse, 
adică să fi făcut chiar spionaj antistatal). 

Faptul că nu a fost arestat după şedinţă a fost de asemenea comentat. 
Dumitrescu a spus că şi aşa este un om desfiinţat. Se întreba dacă nu cumva 
Andricu se va sinucide, Dumitrescu dându-şi părerea că nu o va face, iar soţia 
sa Mariana Dumitrescu spunând că totuşi ar putea să o facă. Deşi el spunea că 
nu se va sinucide, când soţia sa a ieşit din cameră pentru a aduce mâncarea, a 
spus celorlalţi că se pare că Andricu caută otravă ca să se omoare. 

Toţi cei de faţă nu l-au apărat pe Andricu, ba, după cum am arătat, l-au 
descris în culori foarte urâte, inclusiv Jora, care a spus că ceea ce a făcut 
Andricu este „impoliteţă“ faţă de aceia care i-au arătat încredere şi l-au 
răsfăţat, poate mai mult decât merita pentru compoziţiile sale. 

Toţi însă erau îngrijoraţi de severitatea şi asprimea cu care a fost sancţionat 
Andricu. Artiştii sunt foarte timoraţi în urma celor întâmplate. Jora şi 
Dumitrescu spuneau că nu trebuia lăsat atâta vreme să-şi facă de cap, că putea 
fi din timp oprit şi dat la o parte. Văzându-se tolerat, el şi-a „luat-o în cap“. Pe 
Dumitrescu l-a îngrozit metoda cu care a fost demascat Andricu, deosebit de 
brutală şi categorică. A fost o execuţie morală mai gravă decât închisoarea şi 
condamnarea pe viaţă în justiţie. 


în privinţa orientării muzicienilor noştri, mai ales a unora dintre tinerii 
compozitori, care aveau înclinaţii spre curentele decadente, spre 
dodecafonism etc., Ion Dumitrescu a spus sursei că „s-a zis“ cu orice 
înclinaţie de acest fel. El a apărat pe unii tineri de talent, tocmai pentru că 
aveau talent şi spera că cu timpul vor crea cum trebuie. Acum şi ei îşi dau 



seama că nu se mai poate scrie muzică de acest fel, că trebuie să se integreze 
realismului socialist. 


La masă, s-a discutat şi despre unii studenţi de talent care urmează a fi 
scoşi din şcoală neavând origină sănătoasă. Dumitrescu şi Jora au citat 
numele unui student din anul V Costinescu şi al altuia pe care sursa nu l-a 
reţinut şi care sunt foarte talentaţi. Se pare că soarta lor este hotărâtă şi că 
orice intervenţie este zadarnică, a spus Dumitrescu. Conducătorii vor 
compozitori din rândurile clasei muncitoare şi, chiar dacă se va merge mai 
încet cu creaţia tineretului, aceasta este linia în faza desăvârşirii socialismului. 

S-a mai discutat despre arta noastră, despre Ciucurencu pentru care toţi cei 
de faţă au mare admiraţie, despre succesele de la Moscova etc. 


Venind vorba despre compozitorul D. Cuclin, despre care Comarnescu a 
anunţat că acesta a scris recent o cantată pentru 23 august, pe versuri de 
Cicerone Theodorescu şi că simfoniile lui ar putea să fie cântate mai mult în 
viitor, fiind pline de dramatism şi scrise după toate regulile, Ion Dumitrescu a 
spus că Cuclin este un fel de Andricu, că a fost legionar şi că nu are şanse să 
fie cântat. I s-a replicat că deja Cuclin este din când în când cântat la radio, că 
simfoniile a Xl-a şi a XlII-a au fost recent cântate la Arad etc. Dumitrescu l-a 
ironizat pe Cuclin că se inspiră de la Zoroastru. Comarnescu a spus că nu ştie 
cât de legionar a fost Cuclin, că el ştie că Cuclin fiind persecutat şi ignorat de 
burghezie, s-a lăsat cântat de legionari neîmpărtăşindu-le convingerile şi că, 
dincolo de ceea ce vorbeşte Cuclin sau crede că are în simfoniile sale, aceste 
simfonii au conflicte profund umane, sunt scrise pe linia clasică, pot servi 
progresului muzicii noastre. Cuclin nu merge pe la legaţii, nu bârfeşte ţara, ci 
stă şi compune, iar setos de bani nu este ca Andricu, aşa că nu poate fi 
asemuit deloc cu Andricu. Dumitrescu a rămas categoric în părerile sale, 
susţinând că Cuclin nu are şanse de a fi popularizat, mai ales după cazul 
Andricu. 


S-a mai discutat şi despre legea drepturilor de autor, care va aduce serioase 
reduceri în veniturile compozitorilor, spunea Ion Dumitrescu. Pentru 
moştenitori, termenul de moştenire va fi de 30 de ani şi nu de 50 de ani. Prea 
luau bani mulţi soţiile sau fiicele lui Caragiale, Rebreanu, Delavrancea etc. 


Anton 



Agentul a fost dirijat pentru a pătrunde în intimitatea lui I. Dumitrescu 
urmărit de noi prin dosar de verificare. 

Se va redacta o notă pentru conducere—. 

Indescifrabil 
(voi. I, ff. 329-332) 

Andricu avea să-şi facă o autocritică formală, publicată în revista 
Contemporanul (la 6 mai 1960), dar nu şi-a schimbat modul de viaţă. 
Securitatea constată chiar (la 12 septembrie 1961) că şi-a intensificat 
raporturile cu diplomaţii străini (francezi şi greci). Agentul Anton continuă 
să-l tină sub observaţie. 

Agent „Anton“ 

Casa „A“ 

Mr. Bărbuntoiu— 

» 

10X61 

NOTĂ 

în privinţa compozitorului Mihail Andricu am aflat următoarele: 

- sâmbătă 7 octombrie a.c., pe la ora 12 dimineaţă, l-am văzut cu ochii mei 
intrând la Legaţia Franţei. Treceam din întâmplare pe acolo. El nu m-a văzut. 

- duminică 8 octombrie a.c., vizitând pe d-nele Elena şi Cella Dona, la 
muzeul dăruit Sfatului Popular al Capitalei, ele mi-au spus următoarele: 

Ele continuă a-1 vizita din când în când pe Andricu, care le cere să vină mai 
des, ceea ce ele însă nu o fac. Andricu le-a spus că are comenzi de la Minister, 
dar de cântat nu mai este aproape deloc cântat la concerte. Doar o foarte 
scurtă compoziţie a sa a fost executată de orchestra simfonică de la Braşov, de 
curând. 

Andricu le-a mai spus - ceea ce însă ele nu cred şi chiar râdeau de afirmaţia 
lui - cum că Yehudi Menuhin nu ar fi venit la noi anul acesta, în cadrul 
festivalului Enescu, în semn de protest pentru faptul că Andricu este ţinut la o 
parte şi a păţit cele ştiute. 

Mi-au mai spus că Andricu continuă a critica pe unii dintre conducătorii 
culturali ai regimului, dar nu au voit a-mi da precizări. De aceea, ziceau ele, 
se duc mai rar pe la dânsul, fiind un om periculos. 


Anton, 10 X 1961 
(voi. II, f. 119) 


Note 

21. Dosarele „Mihail Andricu“, la ACNSAS, sub cota I 203438. 

22. Rânduri adăugate de ofiţerul de Securitate. 

23. Scris aproape indescifrabil în toate documentele. Cel mai probabil este vorba despre Lazăr 
Bărbuţoiu, identificat cu acest nume într-un ordin de zi, nr. 1188 din 13 mai 1952, ca „lucrător operativ" 
(www.cnsas.ro/ documente/acte_normative) 7353_009 fila 189-192.pdf, accesat la 9 aprilie 2014). 


III 

Recrutarea (nu prea reuşită) 
a lui Andrei Cădere 

Familia Cădere are o istorie interesantă. Victor Cădere (1891-1980) a fost 
profesor universitar la Facultăţile de Drept din Oradea şi din Cluj, secretar 
general al Ministerului de Interne şi director al Siguranţei Statului în 1930, 
rezident regal al ţinutului Dunărea (1938-1939), ministru plenipotenţiar la 
Varşovia (1932-1935), Belgrad (1936-1938 şi, ca ambasador, 1939) şi 

Lisabona (1941-1944). Arestat în 1952, a stat închis până în 1956în 
1968, reuşeşte să emigreze în Franţa, unde e numit profesor asociat la 
Facultatea de Drept a Sorbonei. 

Andrei Cădere, născut în 1934 la Varşovia, este unul dintre cei doi fii ai 
săi. Cu certe aptitudini artistice, dar prea puţin luat în seamă, îşi încropeşte 
existenţa ca model în ateliere de pictură sau angajat cu ziua pentru diverse 
lucrări de artă. Securitatea este interesată de raporturile homosexuale ale 
tânărului artist, căutând să ajungă prin el la un diplomat american „despre 
care s-a stabilit că e pederast şi practică acest viciu cu numitul Cădere 
Andrei“. Fuseseră înregistraţi pe data de 6 mai 1962. Se dorea „ recrutarea “ 
diplomatului, pe care Andrei Cădere ar fi trebuit să-l atragă „ în locuri unde 
să efectuăm fotografii“; ar fi urmat, fireşte, şantajul, cu atât mai mult cu cât 

americanul era căsătorit.— 

Prima mişcare era, aşadar, recrutarea lui Andrei Cădere. în prealabil, se 
adună informaţii despre viaţa lui şi i se schiţează un portret psihologic. 
Sursa: agentul Anton. 

NOTĂ 

L-am cunoscut pe Andrei Cădere -, fiul fostului ministru Victor Cădere, 
acum vreo cinci-şase ani, când a început să pozeze în atelierele diferiţilor 
sculptori. Tatăl său era arestat şi el îşi întreţinea mama şi se întreţinea din 
meseria de model profesionist. Ministrul Victor Cădere, mi se pare şi 
ambasador în Polonia, la un moment dat, era un intelectual, care a fost folosit 
de Carol II ca tehnician şi s-a bucurat, spre deosebire de alţi politicieni 
burghezi, de oarecare simpatie în rândurile unor artişti progresişti ca Ion 
Jalea, Boris Caragea şi alţii. Aşa se face că fiul a fost lesne acceptat ca model 
şi ani de zile de atunci el a pozat pentru portrete şi compoziţii la sculptori ca 



Jalea, Boris Caragea, Ion Vlad, O. Han, Zoe Băicoianu, Victor Roman ş.a. 
Unele portrete de muncitori şi ţărani, făcute de Zoe Băicoianu, de pildă, îl 
redau pe Andrei Cădere în diferite atitudini. De asemenea, unele nuduri din 
compoziţiile acestor sculptori sunt făcute după Cădere. Când am vizitat uneori 
atelierele maestrului Jalea, ale lui Boris Caragea şi Zoe Băicoianu - Cădere se 
afla acolo. 

Recent, adică acum câteva zile, l-am văzut lucrând la magazinul Muzica, 
unde pictorii Almăşanu, Nicodim şi Biţan ridică două mari mozaicuri cu teme 
contemporane. Magazinul nu este încă gata şi Cădere executa punerea 
pietricelelor acestor mozaicuri, desenate de numiţii pictori. (Magazinul se află 
pe Calea Victoriei, cam peste drum de Romarta şi agenţia Osta şi cred că 
Andrei Cădere nu a terminat încă lucrul acolo.) 

Andrei Cădere dorise să urmeze arhitectura, dacă tin bine minte ce mi-a 
spus acum câţiva ani, dar nereuşind să intre ca student a ales meseria de 
model, iar acum văd că şi ajută artiştilor la executarea diferitelor lucrări. Plata 
pentru a poza este destul de redusă (5 lei pe oră, cred) şi cu multe zile în care 
nu se găseşte de lucru, aşa că Andrei Cădere are un câştig modest. L-am zărit 
uneori ducându-se acasă cu o pâine neagră la subţioară şi cu modeste 
cumpărături. Nu umblă deloc bine îmbrăcat, spre deosebire de alţi colegi de 
generaţie, tot fii de foşti conducători în burghezie, dar care se descurcă mai 
bine decât dânsul. Am auzit, acum vreo doi-trei ani, că tatăl său ar fi fost 
eliberat din închisoare, dar pe el l-am văzut continuându-şi mai departe 
munca de model şi nedându-se la o parte de a executa şi alte munci legate de 
atelierele artiştilor (turnatul statuilor în gips, executarea mozaicurilor etc.). 

Andrei Cădere este un om destul de închis şi nu l-am auzit niciodată 
vorbind politică sau făcând reflecţii asupra unor persoane. Nu am avut 
convorbiri mai îndelungate cu el, dar putea totuşi să se plângă şi să critice 
regimul - ceea ce în faţa mea nu a făcut niciodată. Probă că după ce vizitam 
eu unele ateliere de sculptori aceştia făceau reflecţii bune sau rele asupra mea, 
asupra criticelor mele de artă, neştiind că îl cunosc pe Cădere. Odată, după ce 
am vizitat atelierul lui Boris Caragea şi al Zoii Băicoianu, şi întâlnindu-1 pe 
Cădere la câtăva vreme după acea vizită, el nu mi-a spus decât că „Domnul 
Cutare, d-ta eşti un om foarte comentat şi asupra dumitale aud cele mai 
contradictorii păreri“. Cerându-i preciziuni, a refuzat să-mi spună mai mult. 

Pare a se cultiva serios în timpul liber, căci l-am văzut acum câţiva ani 
căutând să intre fără bilet la unele concerte importante prin cine cânta sau prin 
compoziţiile care se cântau. De asemenea, îl vedeam cu cărţi în mână, citind 



probabil în timpul liber dintre orele de poză. Dar nici despre acestea nu 
discută, cum nici despre colegii de generaţie. De obicei, îl văd singur pe 
stradă, ieşind de la atelierele artiştilor. Nu ştiu unde locuieşte şi ţine secret 
acest lucm. Doar la intrarea la Ateneu, la acele concerte, l-am văzut în 
compania unor fete, probabil studente. La un moment dat, a fost prieten cu cei 
doi fii ai lui Barbu Brezianu, dintre care unul a fost închis pentru moravuri 
(homosexualitate), iar aceştia, la rândul lor, erau prieteni cu Dimi Racoviţă, 
nepotul muzicologului Emanoil Ciomac. Dacă şi Cădere a fost prieten cu 
Racoviţă nu ştiu. în orice caz, Cădere este mult mai serios şi mai muncitor 
decât aceşti tineri şi trăieşte departe de ei. Cădere ia viaţa în serios şi din 
scurtele discuţii ce le-am avut acum câţiva ani (în ultima vreme, nu am mai 
vorbit cu el) pare a fi realist, mulţumindu-se cu traiul pe care şi-l poate 
asigura în modul arătat. Chiar el mi-a spus că se consideră „un filozofe 

Din lipsă de bani sau din curiozitate, mai de mult a alunecat pe panta 
homosexualităţii, dar ulterior a renunţat. Poate şi de teama Miliţiei el îşi 
ascunde adresa, ca să nu fie cumva implicat în vreo cercetare a unor legături 
din trecut. Şi tot de aceea s-a izolat şi merge mai mult singur, văzându-şi de 
treabă. 

Nu ştiu dacă tatăl său are vreo slujbă sau pensie, dar în orice caz nu pare a 
fi în măsură să-l ajute băneşte pe fiul său. Andrei Cădere continuă, ca şi 
înainte, munca de model şi de umil ajutor al artiştilor. Maestrul Ion Jalea mi-a 
vorbit frumos despre tatăl său şi despre el, spunând despre Andrei Cădere că 
este un om corect şi serios. 

Anton, 15 V 1962 

(ACNSAS, R 310067, 
Andrei Cădere (agentul Adrian), ff. 34-35) 

Nota următoare, din 17 mai, o completează pe aceasta. Agentul Anton a 
fost la Magazinul „Muzica“, unde a intrat în vorbă cu Andrei Cădere. A aflat 
că acesta a pictat în tempera pe peretele locuinţei lui Stere Popescu 
(dansator la Operă) o compoziţie destul de mare; urmează să execute vitralii, 
la locuinţa lui George Ivaşcu, directorul revistei Contemporanul, l-a arătat 
fotografii după tablouri în ulei („doreşte să se facă şi el pictor“). 

Condus într-un local al Miliţiei şi supus unui lung interogatoriu, Andrei 
Cădere sfârşeşte prin a recunoaşte episodul cu americanul, dar insistă 
asupra faptului că a fost o întâmplare cu totul izolată, el nefiind homosexual. 
Acceptă totuşi să semneze un angajament (cu nume de cod ,,Adrian“). în 



acelaşi timp, agentul Anton primeşte misiunea de a nu-l scăpa din ochi. O 
serie de note ale acestuia oferă filmul detaliat al existenţei cotidiene a unui 
artist marginal. Greu de spus cât au servit Securităţii; vor putea însă servi 
cândva unei biografii a artistului (despre a cărei perioadă „ românească“ 

informaţiile au fost până acum vagi şi sumare).— 

Sursa „Anton“ 

Casa „Hilda“ 

Mr. Bărbuntoiu 

> 

2 VI1962 

NOTĂ 

Vineri 1 iunie a.c. pe la ora 9 fără cinci, tocmai când ieşeam de la Tarom şi 
treceam pe sub cordonul de frânghie de pe marginea trotuarului (clădirea este 
în reparaţie) am dat peste Andrei Cădere, care venea împreună cu o altă 
persoană dinspre biserica rusească. Din pricina reparaţiilor clădirii, în care 
este Tarom, cei doi mergeau şi ei pe lângă trotuar, astfel că, în mod firesc, am 
trecut şi eu pe lângă Cădere. L-am salutat, iar el nu a vrut să se oprească şi 
nici să-mi spună mai mult decât „bună ziua“, iar văzând că eu aş dori să-i 
vorbesc a repetat a doua oară „bună ziua“, pe ton ferm, ca să-mi dea să înţeleg 
că nu e cazul să vorbim în momentul acela. El şi cu persoana pe care o însoţea 
au luat-o spre colţul, unde se află clădirea Muzeului de Istorie a oraşului 
Bucureşti, iar eu am luat-o spre magazinele dindărătul statuii lui Mihai 
Viteazul. Traversând şi fiind în poziţia de a mă uita după ei, am văzut că cei 
doi s-au oprit la colţ, au mai vorbit ceva, iar persoana cu care era Cădere se 
uitase după mine, probabil întrebând pe Cădere cine sunt. 

Bărbatul cu care era Cădere este un om mai în vârstă, masiv, impunător, cu 
părul puţin cărunt. Din ţinută şi îmbrăcăminte pare un diplomat străin. Când 
m-am aflat faţă în faţă cu ei şi l-am salutat pe Cădere, am constatat că cei doi 
vorbeau ceva foarte serios, că Andrei Cădere era cam agitat şi îngrijorat, iar 
celălalt avea o expresie gravă. 

După ce au vorbit încă vreo două-trei minute la colţ, cei doi s-au despărţit, 
Cădere luând-o spre bulevardul 6 martie, vrând să traverseze bulevardul spre 
universitate. Fiind un stop mai îndelungat, am putut ajunge la el înainte de a 
se face lumină verde la stop. Astfel, am putut vorbi cu el. I-am spus că am 
aflat de la vară-mea că m-a căutat acasă zilele trecute şi nu ştiu pentru ce. Mi- 
a spus că avusese două zile mai libere şi voise să mă ia la el acasă spre a-mi 


arăta tablourile, dar că în prezent iarăşi este ocupat cu o lucrare urgentă şi nu 
poate să-mi arate tablourile zilele acestea. I-am spus că eu aş fi liber 
duminică, dar el a spus că lucrează tot timpul şi nu crede că duminică va fi 
liber. îmi va telefona îndată ce va fi mai liber şi atunci îmi va arăta lucrările. 
I-am spus că încă nu am văzut fresca pictată la locuinţa lui Stere Popescu, iar 
el mi-a spus că pot să mă duc să o văd. L-am întrebat ce lucrează aşa de 
urgent în prezent, dar mi-a spus că după ce va termina lucrul îmi va 
comunica. Am adus vorba de pictorul Virgil Almăşanu (al cărui mozaic îl 
execută la magazinul Muzica Andrei Cădere) şi mi-a spus că e plecat. 

Cădere era agitat, preocupat de ceva şi nu avea deloc chef de conversaţie. 
Spunându-i să traversăm în direcţia pe care voise să o ia el, adică spre 
universitate, mi-a spus că vrea să se ducă acasă şi ia troleiul. A schimbat deci 
mta spre a nu merge cu mine pe stradă. Ne-am despărţit, el luând-o spre staţia 
de troleiuri din fata statuii Mihai Viteazul, iar eu am traversat bulevardul. 

Anton 
2 VI1962 

P.S. La cele scrise anterior despre Andrei Cădere, adaug acum că atunci 
când l-am cunoscut, cu ani în urmă, el voia să facă teatru şi a venit la mine să 
mă roage să-l ajut să intre la conservator, dându-i o recomandaţie la profesorii 
din comisiunea examinatoare. Cred că i-am dat o asemenea scrisoare de 
recomandaţie către directorul de scenă Ion Şahighian, care cunoscuse pe tatăl 
lui Andrei. Nu a putut intra în institutul de teatru, iar eu i-am spus că ar fi fost 
greu să intre cu accentul pe care îl avea atunci şi că nu-1 găsesc cu vocea şi 
expresivitatea necesară unui viitor actor. într-adevăr, Andrei Cădere vorbea 
stricat româneşte, cu accent portughez. Când tatăl său fusese diplomat în 
Portugalia el deprinsese acest accent, pe care şi l-a păstrat multă vreme şi din 
care mai are resturi şi în prezent. Mi-am amintit abia acum de aceste detalii. 
Ieri, fiind emoţionat, Andrei Cădere vorbea cu accentul de odinioară şi faptul 
acesta mi-a reamintit cele arătate aici. Cred că l-am cunoscut prin regizorul 
Crin Teodorescu-Mugur, actualmente executând pedeapsă pentru 
homosexualitate şi cu care am fost coleg la Direcţia Teatrelor. 

Anton 
(voi. II, f. 54) 

Agentul a primit sarcina de a consolida legăturile cu Cădere Andrei. în 
acest sens va face o vizită la domiciliul lui Stere Popescu, după care va merge 



în vizită şi la Cădere—. 

Sursa „Anton“ 

Casa „Hilda“ 

Mr. Bărbuntoiu 

» 

8 VI 62 

NOTĂ 

Luni 4 iunie a.c. pe la ora 8.30 seara, am fost la locuinţa lui Andrei Cădere 
din Bd. Dacia 47, etaj I. Am văzut că locuieşte cu mai multe persoane într-un 
apartament şi are sonerie separată. Sunând, Cădere a venit la uşa de la intrare 
şi acolo, în pragul uşii care dă pe palier, am avut o conversaţie de vreo cinci 
minute. 

I-am spus că doream să-i văd tablourile, mai ales că mă făcuse curios şi 
Stere Popescu, cu care am vorbit la telefon şi de la care am aflat adresa lui 
Cădere. Pictura murală de la locuinţa lui Stere Popescu nu am putut-o vedea, 
deoarece Stere pleca în aceeaşi zi (duminică 3 iunie) într-un turneu, rămânând 
să o văd la înapoierea sa (mâine, sâmbătă 9 iunie). Stere mi-a spus la telefon 
că mai interesante decât pictura murală de la el sunt tablourile lui Cădere şi de 
aceea, nerăbdător, am venit să văd tocmai tablourile. 

Cădere mi-a spus că se aflau în momentul acela la dânsul doi graficieni şi 
că nu mă poate primi. Am întrebat cine sunt cei doi şi el mi-a spus că-s tineri 
graficieni din Fondul Plastic pe care eu nu-i cunosc. Deci nu mi-a dat numele 
lor. L-am întrebat dacă stau mult cei doi şi mi-a răspuns că poate iese cu 
dânşii în oraş, aşa că nu se poate aranja nimic în seara aceea. La un moment 
dat, după ce am mai vorbit cu el cele ce voi arăta mai jos, a spus, din politeţe, 
că m-ar invita în camera lui, dar e prea strâmtă şi mai bine să vin altă dată. Eu 
m-am arătat dispus să vin chiar atunci în cameră, dar el a întors lucrurile aşa 
ca să nu vin în camera lui. 

Mi-a spus că zilele acelea are de lucru, că marţi sau miercuri pictorii 
Almăşanu şi Biţan, autorii mozaicurilor de la magazinul „Muzica“, se 
înapoiază de la Praga şi va relua lucrul acolo, iar între timp a lucrat pentru G. 
Ivaşcu vitralii, la locuinţa acestuia. îşi pune speranţe în Ivaşcu pentru a-1 ajuta 
ca pictor. Mi-a descris locuinţa lui Ivaşcu, care nu are tablouri şi sculpturi de 
artişti profesionişti, ci mai mult lucrări pictate de copii - deci o colecţie 
originală şi neobişnuită. (Doar vreo trei lucrări are Ivaşcu de pictori 
cunoscuţi.) L-am întrebat dacă şi fetiţa lui Ivaşcu pictează şi Cădere mi-a spus 


că nu. I-am spus că, nefiind prieten cu Ivaşcu, aş dori să văd în fotografie 
vitraliile pe care el le-a făcut la locuinţa lui Ivaşcu. Cădere mi-a spus că le va 
fotografia şi mi le va arăta. 

Repetând dorinţa de a vedea tablourile de la locuinţa sa, Andrei Cădere a 
spus că îmi va telefona sau mă va căuta acasă, spre a veni să mă ia la el. I-am 
spus că-s curios să le văd şi, de asemenea, să mai stăm de vorbă, că l-aş invita 
să bem ceva şi să ne vedem în condiţii mai prielnice decât la magazinul 
„Muzica“ sau prin atelierele artiştilor, la care el nu a spus nimic decât că, 
îndată ce va fi mai liber, mă va căuta. I-am spus că regret că nu am fost acasă 
în vinerea aceea, când a fost la mine (acasă). I-am spus că îl aştept să vină să 
mă ia de acasă marţi şi miercuri între 7 şi 9 seara, iar joi (adică ieri) de la 9 în 
sus, până atunci având o conferinţă şi un curs. El a repetat acest program 
propus spre a-1 reţine în minte, dar, deşi l-am aşteptat la orele acestea, nu a 
venit. 

în totul, a fost amabil, binevoitor, impresionat că am venit să-l vizitez şi să- 
i văd lucrările şi, totuşi, a procedat în felul arătat, pe care încă nu-1 înţeleg 
deplin. 

Anton 
8 VI1962 
(voi. II, f. 49) 

Sursa „Anton" 

Casa „Hilda" 

Mr. Bărbuntoiu 

7 VI1962 

NOTĂ 

Ieri, vineri 8 iunie, pe la ora 3.40 d.a. mi-a telefonat Andrei Cădere, 
spunându-mi că m-a căutat acasă „într-una din zilele stabilite", că a sunat şi 
nu i-a răspuns nimeni şi că vrea să îmi arate tablourile. I-am spus că eu am 
fost acasă la orele stabilite, dar poate că nu a funcţionat soneria sau nu am 
auzit-o eu, că pe viitor să bată şi în geam etc. Am stabilit să ne vedem în 
aceeaşi zi, seara, iar el mi-a spus: „bine, dar mai devreme", adică la ora 8 
seara, a precizat el. (Nu sunt convins că a fost la mine, în zilele stabilite, 
deoarece am fost atent la sonerie şi nu am părăsit camera.) 

Sosind pe la 8.15 seara în dreptul casei lui, l-am văzut traversând strada şi 



intrând în tutungeria din faţa casei lui. M-am dus după el şi Cădere mi-a spus 
că tocmai voia să telefoneze la mine acasă, deoarece întârziase şi credea că 
deja fusesem la el şi, negăsindu-1, plecasem acasă. Astfel, întârzierea ambilor 
a făcut ca totuşi să ne vedem. Am urcat sus la el. Are o cameră foarte mică, în 
care se află un divan, un scaun, o masă şi multe cartoane cu picturi. Unele 
picturi sunt puse pe pereţi, altele aşezate maldăr lângă masă. Interiorul este 
foarte sărăcăcios. Pe pereţi, în afară de lucrările sale (picturi), se află şi un 
desen de tânărul grafician Octav Grigorescu, care a debutat recent în public, 
absolvind în ultimii ani şcoala şi care este asistent la Institutul de Arte Plastice 
N. Grigorescu. Dau aceste detalii pentru că, poate, acest Octav Grigorescu să 
fi fost în vizită la Cădere luni, când nu m-a primit înăuntru, spunându-mi că 
are în vizită doi graficieni tineri. Acest Octav Grigorescu este foarte talentat şi 
l-am remarcat în expoziţiile din ultimii doi ani, iar în cursul conversaţiei 
Cădere mi-a vorbit frumos despre el. Mai are şi un desen de pictorul mai 
vârstnic Aurel Cojan, de care fac caz unii dintre pictorii cu care lucrează 
Cădere, adică Nicodim, Almăşanu, Pacea. Nu cred, însă, că e prieten cu 
Cojan, deoarece acesta este foarte retras, necomunicativ şi, în genere, un om 
timid. 

Cădere a început prin a-mi spune [că] a lucrat tablourile moderniste, ce le 
are în cameră, în ultimii doi ani, de când eu nu-1 văzusem decât trecător, prin 
ateliere sau pe stradă, deci nu ştiam că face pictură, ci îl ştiam doar ca model 
la pictori şi sculptori. Mi-a spus că el nu crede că va face carieră ca pictor de 
şevalet, dar că tablourile acestea, picturile murale ca aceea făcută la locuinţa 
lui Stere Popescu, şi vitraliile făcute la Ivaşcu îi vor îngădui să se consacre 
artei decorative (ceramică, împodobirea faţadelor unor clădiri, etc.). 
Tablourile moderniste constituie doar o experienţă, în vederea specializării 
sale ca artist decorator de interioare şi exterioare. Mai spunea că speră să intre 
în Fondul Plastic, pe baza activităţii ce o depune şi ajutat de pictorii şi 
sculptorii, cărora le-a pozat şi dintre care unii îl preţuiesc ca artist. 

Redau conversaţia care a avut loc, în timp ce el mi-a arătat cel puţin vreo 
cincisprezece cartoane pictate de dânsul. Prezentarea tablourilor acestea se 
făcea cu comentarii din partea lui, explicându-mi ceea ce căuta să redea în ele, 
şi cu aprecieri favorabile sau nefavorabile din partea mea. Cădere face o 
pictură modernistă, în parte tributară curentelor decadente, în parte cu 
elemente realiste. Nu este chiar abstracţionist, căci la el „figurativul" este încă 
prezent, dar, uneori, ca în vis, deci cu elemente reale şi cu alte fanteziste. 
Unele picturi el le consideră „realiste", altele „suprarealiste" şi cu o voită 
naivitate imaginativă. Aspecte de străzi moderne se alătură în pânzele sale cu 



aspecte de viziuni fantastice, în care apar forme şi linii stranii, personaje în 
jurul unor copaci sau pe câmp sau printre flori şi grâne. Pictează destul de 
bine şi viziunile sale sunt, în orice caz, mai interesante şi au legătură mai 
mare cu realitatea decât, de pildă, lucrările ce le face actualmente Ion Mirea 
sau alţi pictori abstracţionişti. Desenele sale încă nu le-am văzut, după cum 
voi arăta mai jos. 

Remarc că, din conversaţie, reieşea că el face planuri pentru viitor ca să se 
realizeze ca artist decorator în ţară, că se preocupă de cariera sa ca pictor, 
ştiind că meseria de model nu va dura încă multă vreme. Nu a arătat prin 
nimic că ar dori să plece din ţară, ci toate planurile de viitor, exprimate de el, 
erau legate de situaţia şi condiţiile de dezvoltare, ce le-ar putea avea în ţară. 

Mi-a spus că meseria de model e din ce în ce mai anevoioasă, deoarece 
artiştii mai tineri nu mai lucrează după model, ci doar din imaginaţie. Doar 
artiştii mai bătrâni, ca Baba, H. Catargi şi câţiva alţii mai lucrează cu modelul 
în faţă şi îl folosesc pe el ca model. în ziua aceea, adică ieri, pozase pictorului 
Henry Catargi, care îl ţinuse mai mult şi de aceea întârziase la întâlnirea cu 
mine. I-a pozat şi lui Corneliu Baba, oţelarul acela, plin de funingine pe chip 
şi corp, fiind făcut după Andrei Cădere. I-a pozat şi pictorului Ion Pacea, pe 
care Cădere îl preţuieşte îndeosebi. Pacea a venit la Cădere acasă ca să-i vadă 
pânzele. Cădere zicea că Pacea, având o familie numeroasă şi pe care o 
întreţine, nu-şi permite să facă lucrări care să nu fie primite şi cumpărate la 
expoziţiile de stat. Alţi artişti, însă, ca Nicodim, riscă să fie refuzaţi şi caută 
înnoirea în orice condiţii. (Cădere admira natura moartă a lui Nicodim, care a 
fost expusă la regionala ultimă, după ce fusese pusă şi scoasă de mai multe ori 
din expoziţie.) 

Cădere este un om inteligent şi pare a citi şi gândi mai mult decât foarte 
mulţi artişti plastici cunoscuţi. Are chiar o maturitate pentru cei 28 de ani şi 
ştie ce poate şi ce nu, ca artist. Este drept că, pozând cu orele la mari artişti, el 
a prins multe idei, teorii, procedee de la aceştia, dar cu multă inteligenţă şi 
pătrundere proprie. în cursul conversaţiei, el mi-a spus ce gândesc unii dintre 
artiştii vârstnici sau mai tineri, cu care are a face. Majoritatea cred că pictura 
merge spre decorativ, spre viziuni depărtate de realitate. Tinerii artişti 
sovietici - zicea Cădere - fac acum o artă de imaginaţie, fantezie, ca şi cei din 
Occident, deşi poate mai puţin abstracţionistă. Şi de la Cădere am auzit, ca şi 
de la alţii, că tovarăşa Furţeva, ministrul culturii în U.R.S.S., şi care a vizitat 
expoziţiile şi muzeele din Occident, a spus că sovieticii sunt înaintaţi în toate, 
afară de pictură, unde au rămas în urmă şi trebuie să recâştige timpul pierdut. 



Mi-a mai spus Cădere că şi în presa noastră s-a formulat ideea ca pentru 
interioarele oamenilor muncii să se facă tablouri mai plăcute ochilor, că în 
casă nu poţi ţine compoziţii mari, cu teme grave - acestea fiind destinate 
muzeelor. (Lucrurile nu stau chiar aşa, dar el le-a auzit aşa de la artiştii cu 
care are a face şi în sensul acestora spunea că pictura murală făcută de dânsul 
la Stere Popescu nu are oameni, ci doar o floră fantastică, că nu e plăcut să ai 
mereu în faţă acelaşi om pictat pe pereţi etc.). 

Cădere îşi lucrează noaptea, la el acasă, tablourile, deoarece ziua e ocupat. 
Doarme puţin, mi-a spus, şi din puţinul pe care îl câştigă bagă bani în culori şi 
cartoane etc. Mi-a arătat şi modul în care a decorat geamurile de la fereastra 
camerei sale - care într-adevăr sunt frumos decorate, cu porţiuni geometrice 
diferit colorate şi care, dacă vine soarele sau pui o lampă electrică, fac efect 
plăcut. Fereastra camerei sale dă într-un fel de terasă, unde erau întinse rufe 
ale vecinilor. I-am spus că nu are o cameră prea discretă, deoarece vecinii pot 
vedea sau auzi ce face el în cameră, iar la aceasta el mi-a răspuns că puţin îi 
pasă. Vorbea destul de tare în cameră şi am observat că nu se teme de vecini. 
Venind vorba de înţelegerea temelor din tablourile sale - aceasta, mai înainte 
de a vorbi despre vitralii şi terasă - el mi-a spus că vecinii i-au văzut 
tablourile, că le-a plăcut coloritul lor, dar nu înţelegeau bine ce reprezintă 
tablourile. Mi-a spus că-s oameni simpli şi binevoitori, unii nici nu au fost pe 
la muzee şi totuşi pot gusta arta lui. 

în legătură cu vitraliile, mi-a spus că a lucrat la locuinţa lui G. Ivaşcu un 
glasvand prin aceleaşi procedee ca şi geamurile din camera sa. (Foloseşte trei 
rânduri de geamuri, colorând pe cel din mijloc, dând impresia că sunt 
îmbinări de bucăţele de sticlă diferit colorate, dar, de fapt, pictând sticla etc.) 
Mi-a spus că Ivaşcu este actualmente plecat din ţară, dar că vitraliile făcute de 
el au plăcut surorii lui Ivaşcu, precum şi unei doamne Petraşcu, probabil 
Sonia Petraşcu, nora marelui pictor G. Petraşcu, decedat mai de mult. Nu ştia 
bine cine e acea doamnă Petraşcu, prietenă cu sora lui Ivaşcu şi care a opinat 
că lucrarea lui Cădere este bună şi îi place. Cădere îşi pune speranţe în Ivaşcu, 
pentru că e mare „ştab“. L-am întrebat ce anume speră să obţină prin Ivaşcu. 
Să fie membru la Fondul Plastic? Aceasta o poate obţine - am zis eu - pe 
baza lucrărilor sale decorative şi cu relaţiile ce le are printre artişti. Cădere 
mi-a răspuns că nu pentru Fondul Plastic îl va utiliza pe Ivaşcu, ci pentru 
altele, dar ce anume încă nu ştie nici el. „Oricum, e bine să ai relaţii cu 
oameni tari“, a zis el, şi „surprizele pot veni peste aşteptările tale“. Cădere 
aşteaptă înapoierea în ţară a lui Ivaşcu şi vrea să vadă cum va aprecia el 
lucrarea făcută, deoarece Ivaşcu mai are şi alte ferestre sau pereţi pe care i-ar 



putea decora Cădere şi chiar i-a spus că îl va încerca cu glasvandul pentru a-i 
încredinţa, eventual, şi alte lucrări. Ivaşcu îi ceruse o schiţă pentru 
împodobirea glasvandului, dar Cădere i-a arătat doar în fotografie ce a pictat 
la Stere Popescu şi tablourile sale, spunând lui Ivaşcu că nu poate face o 
schiţă. Când începe să lucreze la o compoziţie pe sticlă sau pe perete, nici el 
nu ştie bine ce va ieşi, lucrând spontan şi prin inspiraţia de moment. Ivaşcu a 
admis să lucreze în modul acesta. 

Pe peretele din faţa divanului, se afla, prinsă cu un ac, o somaţie pentru 
plata chiriei. L-am întrebat pe Cădere ce-i cu somaţia şi el mi-a spus că a pus- 
o la vedere ca să nu uite să plătească chiria. Era o somaţie de la I.L.L. pentru 
suma de 36 de lei, reprezentând plata chiriei din martie încoace. „Am uitat să 
plătesc chiria, nu am avut totdeauna bani, dar 36 lei nu e mare lucru şi voi 
plăti“, a spus el. 

După ce a terminat cu arătarea tablourilor în ulei, Cădere a scos două mape 
cu desene, spunându-mi că pe acestea să le răsfoiesc eu, uitându-mă însă mai 
repede, deoarece la zece aşteaptă pe cineva. Ceasul din camera lui arăta ora 
21.45. Văzând această situaţie (e drept, la telefon îmi spusese să vin „mai 
devreme“, adică la ora 20, dar nu înţelesesem că va mai primi pe cineva în 
seara aceea) i-am spus că-i mai bine să vin altă dată pentru a vedea mai atent 
şi mai serios desenele, dacă la zece trebuie să vină altcineva. De altfel, şi în 
timpul conversaţiei de mai înainte, rămăsese stabilit să ne mai vedem, eu 
spunându-i că am acasă nişte volume cu reproduceri de sculpturi moderne, 
foarte noi şi interesante, volume care nu sunt ale mele şi le am pe timp scurt. 
A rămas stabilit să îmi telefoneze în primele trei zile ale săptămânii viitoare, 
pentru ca să vină la mine pentru a vedea cărţile, iar eu să merg la el pentru a 
vedea desenele. 

L-am întrebat cine vine la zece seara la dânsul. Bărbat? Femeie? Mi-a 
răspuns că o prietenă a sa, fără a da alte amănunte. I-am spus că eu plănuisem 
ca, după vederea lucrărilor sale, să îl invit să mergem undeva pentru o friptură 
şi un pahar de vin. Mi-a spus că nu trebuie să mă deranjez. „Crezi că nu e 
indicat să mergi cu mine prin vreun local? Am merge într-unul unde nu mă 
cunoaşte nimeni, dar chiar dacă ne-ar vedea cineva, tu eşti artist şi eu critic, 
aşa că nu e nimic dubios“, i-am spus eu, adăugând: „dar se poate aranja şi la 
mine sau la tine să bem ceva, data viitoare“. Nu a spus nimic, dar parcă a 
încuviinţat din cap. 

I-am mai spus că mi-a părut rău că, după ce mi-a telefonat în după amiaza 
de ieri, nu i-am propus să mergem la concertul din seara aceea - concert 



foarte interesant de muzică pre-clasică - dar, pentru moment, am uitat şi apoi 
cred că ar fi fost prea târziu pentru a găsi bilete. Am fi mers la concert, şezând 
fie alături, fie separat. Nu ştiuse de acel concert şi regreta, căci îi place muzica 
veche de Bach, Haydn, Haendel. 

Nu am putut întreprinde nimic altceva, deoarece surpriza cu ora zece a 
venit neaşteptată. Nu ştiu dacă, şezând mai mult la el, aş fi reuşit ceva. El a 
fost mai de mult la mine acasă, dar aseară, în convorbirea finală, se făcea că 
uitase că a fost la mine. I-am spus că atunci când vine la mine să sune şi 
totodată să bată în geam, ca să aud sigur. „Ştii cum e la mine, unde trebuie să 
suni, să baţi, nu?“, l-am întrebat, iar el mi-a spus „da, v-am condus odată până 
acasă“, reieşind că sau nu-şi amintea că fusese înăuntru la mine, sau că se 
făcea a uita, vrând să marcheze că, în prezent, avem relaţii doar de oameni de 
artă. Cred că mai curând aceasta a vrut să marcheze prin cele spuse. Eu i-am 
spus că aş vrea să ne vedem într-un mod mai intim, când se va putea, la care 
el a zâmbit, fără a spune ceva. 

A rămas stabilit deci să-mi telefoneze şi să ne vedem în primele trei zile ale 
săptămânii viitoare. 

Anton 
9 iunie 1962 
(voi. II, ff. 50-53) 

Sursa „Anton“ 

Casa „Hilda“ 

Mr. Bărbuntoiu 

26X62 

NOTĂ 

L-am văzut pe Andrei Cădere în două rânduri, în ultima vreme. L-am 
invitat la un concert vineri 19 oct. a.c., concert care s-a amânat în ultimul 
moment. Ne-am văzut în faţa Ateneului şi, având de vorbit cu mai multe 
persoane, care veniseră şi ele degeaba la concert, l-am rugat să mă aştepte, dar 
el nu a înţeles bine şi a plecat. I-am lăsat o scrisoare acasă, duminică 
dimineaţa, iar seara ne-am întâlnit la alt concert, dat în sala mică a Palatului 
R.P.R. 

După concertul de duminică 21 oct. a.c., am ieşit împreună, l-am invitat la 
expresul din faţa hotelului Ambasador şi apoi a venit la mine acasă, unde nu a 



stat prea mult, având de lucru a doua zi. 

Merge foarte prost îmbrăcat, cu pantaloni de doc, iar cămaşa are gulerul 
uzat. Mi-a spus că o duce greu şi vrea să intre la un teatru ca pictor executant 
al decorurilor, sperând să obţină un asemenea serviciu prin Liviu Ciulei. Se 
îndoia dacă va reuşi. 

Venind vorba de vecinii săi, în legătură cu scrisoarea pe care i-am lăsat-o 
duminică dimineaţă, când nu era acasă - scrisoare [pe] care am strecurat-o 
sub uşa de la intrarea principală şi i-a dat-o o vecină, care a găsit-o - el mi-a 
spus că adesea nu primeşte scrisorile care îi vin prin poştă sau i le lasă cineva, 
deoarece are nişte vecini, care, din lipsă de alte distracţii, citesc 
corespondenţa altor vecini. S-a şi reclamat la şedinţa blocului de către alţii 
faptul acesta, căci mai mulţi locatari nu primesc scrisorile ce li sunt adresate. 

Aşteaptă pe G. Ivaşcu, care a însoţit delegaţia noastră în Indonezia şi India, 
spre a obţine comenzi sau primi vreun ban. A vizitat pe pictorul Radu 
Costinescu, care i-a arătat ce a lucrat în ultimele luni şi pe soţii Marcela 
Cordescu şi Vladimir Colin, pe care i-a cunoscut vara aceasta la mare. 

Mi-a povestit că maestrul Corneliu Baba, căruia i-a pozat pentru diferite 
tablouri, aflând că el pictează, i-a cerut să-i aducă tablouri şi desene la atelier. 
Cădere a adus lui Baba o serie de lucrări. Baba a chemat pe vecinul de atelier 
(tot de la atelierele Pangratti) Eugen Popa şi, în faţa acestuia, l-a muştruluit pe 
Cădere că face o artă abstracţionistă şi i-a arătat că nu e de acord cu orientarea 
sa ca pictor. Baba i-a spus că tinerii pictori sunt dezorientaţi, că practică o artă 
neindicată şi că s-ar putea ca, peste vreo cinci ani, tinerii să-i respingă 
lucrările lui Baba de la expoziţiile de Stat, dacă tinerii vor continua să facă 
artă depărtată de realitate. Eugen Popa, cu care Cădere s-a văzut ulterior, nu a 
fost însă la fel de drastic ca Baba, ci s-a arătat binevoitor faţă de Cădere (dar 
nu şi în faţa maestrului, cât a fost în atelierul acestuia). 

Cădere mi-a spus că el nu i-a arătat lui Baba chiar lucrări abstracţioniste, ci 
figurative, dar Baba nu admite decât pictura în felul aceleia pe care o face el. 
Deşi considera chemarea sa la atelierul lui Baba ca un fel de „capcană“, 
Cădere era mulţumit că şi în felul acesta a atras atenţia asupra posibilităţilor 
sale ca artist şi speră ca, cu ajutorul lui Popa sau al altora, să găsească de 
lucru, în decorarea cu mozaicuri, vitralii sau fresce a unor clădiri. în genere, 
era abătut şi nu a avut chef de vorbă. A rămas că îmi va mai telefona să ne 
vedem. în momentul de faţă, are puţin de lucru, deoarece artiştii folosesc 
puţin modelele, iar cei cu care lucra la magazinul „Muzica“ (Biţan şi alţii) 



sunt plecaţi pentru câtva timp peste hotare. 

Anton 
26 X 962 
(voi. II, f. 28) 

Până la urmă, acţiunea a eşuat. Andrei Cădere nu s-a mai văzut decât în 
două rânduri cu americanul, refuzând şi alte întâlniri, pe motivul, asupra 
căruia insista tot timpul, că nu e homosexual. Diplomatul şi-a încheiat 
misiunea şi a plecat din ţară, fără a mai apuca să fie recrutat. La 2 octombrie 
1963, Andrei Cădere lua la cunoştinţă că legătura lui cu Securitatea se 
întrerupea, „în urma faptului că subsemnatul n-am fost capabil să-mi 
îndeplinesc angajamentul luat anterior se obliga să păstreze o totală 
discreţie asupra celor petrecute. 

în 1967 s-a stabilit în Franţa. A început pentru el o nouă carieră artistică, 
cu faimoasa sa „bară de lemn“ ca simbol, afirmându-se printre pionierii 
„conceptualismului“ şi ai „minimalismului“. Adevărata lui celebritate a 
venit însă recent, după moartea sa timpurie, în 1978. 

Note 

24. Dosarele de Securitate ale lui Victor Cădere, la ACNSAS, cotele P 0t4536, I 258922 şi R 
053881. 

25. Dosarul de Securitate al lui Andrei Cădere, la ACNSAS, cota R 310067. 

26. Anton scrie greşit „Dan Cădere" (numele celuilalt frate; am făcut în text rectificarea de rigoare). 

27. De văzut în acest sens volumul Andre Cădere/ Andrei Cădere, Muzeul Naţional de Artă 
Contemporană, Bucureşti, 2011. 

28. Rânduri adăugate de ofiţerul de Securitate. 


IV 

Revoluţia din Ungaria 

în toamna anului 1956, revoluţia anticomunistă din Ungaria a stârnit un 
freamăt şi în societatea românească. Agentul Anton se află la datorie, 
înregistrează minuţios şi transmite Securităţii tot ce poate afla din mediile 
intelectuale, din cercurile studenţeşti (pentru acestea din urmă sursa sa fiind 
Ion Tătaru, student la Arte Plastice) sau pur şi simplu de la diverse persoane 
cu care stă de vorbă sau pe care le aude vorbind. Sunt documente interesante 
pentru starea de spirit din zilele respective (cu remarca necesară că cei 
pomeniţi nu spun neapărat tot ce gândesc, iar uneori spun altceva decât ceea 
ce gândesc). 

1.XI.956 

NOTĂ 

I 

De la studentul în litere Ion Tătaru pe care l-am văzut ieri am aflat 
următoarele: 

- Studenţii de la filologie şi literatură sunt agitaţi. După un seminar, 
grupele de studenţi au discutat cu un activist de la Comitetul Central, care a 
căutat să-i lămurească, dar studenţii l-au ironizat, iar când un utemist a spus 
că şi el a fost la ţară şi cunoaşte situaţia de acolo, un student i-a replicat: 
„dumneata ai fost în plimbare la ţară, dar ce ştii dumneata despre felul cum se 
munceşte pământul şi cât de greu se obţin roadele?“ După câte am înţeles, 
discuţia nu s-a putut desfăşura, datorită atitudinii ostile şi persiflării, pe care o 
folosesc unii studenţi. 

- Au fost arestări printre studenţii de la literatură şi chiar din căminul unde 
locuieşte Tătaru au fost arestaţi 2. în total, el ştie despre arestarea a 8 studenţi, 
dintre care la doi li s-a dat drumul după o zi sau două. Aceştia au spus că au 
fost duşi cu ochelari negri într-o clădire care nu ştiu unde e. Nu au văzut pe 
nimeni (din cauza ochelarilor şi a reflectoarelor). Cei doi nu au comunicat ce 
au fost întrebaţi la anchetă. Mâncare li s-a dat pe fereastră, văzând numai nişte 
mâini. 

Tătaru a auzit că s-au făcut arestări şi printre foştii ofiţeri (din armata de 
odinioară). 

- El nu participă la manifestări ostile (cel puţin aşa îmi spune), dar toţi 



vorbesc că lucrurile se vor schimba şi la noi ca în Ungaria, poate fără 
răzvrătire. El spune că studenţii au autoritate în faţa maselor, că studenţii şi 
tinerii muncitori ar putea aţâţa răzvrătirea, dacă nu se va îmbunătăţi situaţia 
economică şi nu se va da mai multă libertate. 

- La meciul de fotbal Dinamo-Ştiinţa Timişoara (de duminica trecută) el a 
fost cu nişte studenţi şi tinerii muncitori din preajmă, când au auzit că-s 
studenţi, au căutat să fie foarte prietenoşi cu studenţii. A auzit că în altă parte 
a stadionului a fost fluierat de studenţi un ofiţer de securitate care încuraja 
echipa Dinamo. 

- La restaurantul Dunărea, ieri dimineaţa, Tătaru a văzut la o masă patru 
oameni, cam beţi, care discutau în gura mare salariile de la noi şi din apus, 
spunând că un văcsuitor de ghete este mai bine plătit decât un muncitor la noi. 

- Nu ştie că la Isep studenţii ar fi refuzat să intre la cursul de marxism- 
leninism şi nici ce s-a întâmplat la cursul lui Lipatti (limba franceză). A auzit 
că studenţii de la Cluj şi Timişoara se agită. 

ii 

Dentistului meu, Dr M. Leibovici, un client al său, un sportiv cu numele de 
Dodo, antrenor sau jucător în echipa de polo Progresul, i-a comunicat că un 
alt sportiv de acolo, ungur cu paşaport, i-a spus acestui Dodo că 
contrarevoluţionarii maghiari aveau lozinca: dacă întâmpinăm rezistenţă, de 
fiecare mort sau rănit al nostru, trebuiesc ucişi doi evrei. Asta l-a speriat pe 
dentist. Nu ştiu dacă sportivul ungur a spus-o, fiind de acord cu lozinca aceea, 
sau a relatat lucrul în mod obiectivist. 

iii 

Criticul de artă Radu Bogdan şi soţia sa se tem de mişcări la noi, mai ales 
antisemite. Mi-a spus el: „nu ştiu ce ai de pierdut dumneata, dar noi avem, 
probabil că şi dumneata ai de pierdut, căci fii sigur că cei din străinătate, dacă 
ar veni, ar mătura pe toţi cei din critica de artă, din literatură, din presă“. El 
speră într-o evoluţie lentă şi paşnică la noi. 

IV 

L-am văzut ieri la el acasă pe Mişu Weinberg, pe fratele său care locuieşte 
la Ploieşti şi pe soţia lui Mişu. Ascultau pe la orele 16,15 comunicatul- 
declaraţie a guvernului U.R.S.S. 

Weinberg mi-a zis: acum o lună sau două asemenea declaraţii ne-ar fi părut 
extraordinare, mare lucru, dar după cele din Ungaria, azi ne par prea puţin. 



Cred că anul viitor vom fi liberi. 

Nu crede că la noi vor fi conflicte ca în Ungaria, ci guvernul va 
„normaliza“ lucrurile treptat, aducând şi socialişti în sânul lui şi poate mai 
târziu alte partide. Crede că trupele ruseşti se vor retrage cu timpul din 
Polonia şi de la noi, convocându-se o conferinţă a statelor semnatare ale 
tratatului de la Varşovia, anunţată oarecum în comunicatele recente. 

Weinberg crede că în Polonia şi Ungaria a fost şi mâna americanilor, care 
au subvenţionat de ani de zile din fondul afectat special pe 
contrarevoluţionari. Dar lucrurile s-au precipitat mai repede, din cauza 
Poloniei şi a conferinţei maghiaro-iugoslave. Americanii nu aveau interes ca 
lucrurile să izbucnească înainte de alegerile prezidenţiale. 

în privinţa atacului Israelului contra Egiptului, el spune că acolo este vădit 
un aranjament pus la cale de englezi şi francezi cu Israelul şi s-a profitat de 
situaţia din Ungaria spre a se da lovitura, care, zice el, a fost magistrală. 

Spre deosebire de alţii, nu pare îngrijorat şi nu crede că la noi s-ar putea 
petrece dezordini. 

Fratele lui Weinberg care locuieşte la Ploieşti, mi-a confirmat că joia 
trecută a fost un accident de cale ferată, într-o staţie de lângă Periş, unde a 
deraiat un tren de marfă. Unii spun, zicea el, că este un simplu accident, 
datorat acelor de la şine, alţii că ar fi fost un sabotaj. Trenurile au circulat în 
ziua aceea pe la Urziceni. La discuţii, fratele lui Weinberg vorbea mai puţin, 
fiind o fire mai potolită şi cunoscându-mă pentru prima oară. 

D-na Weinberg, care a fost acum câteva zile la Ploieşti, a rămas uimită cât 
de liber şi duşmănos vorbea un tânăr, ce părea a fi mecanic, în 
compartimentul de tren. Ea s-a urcat la Ploieşti (fusese în vizită la cumnatul 
ei, probabil), iar ceilalţi veneau mai de departe. Ea s-a abţinut de la 
conversaţie. Tânărul vorbea împotriva guvernului şi a comuniştilor, spunea că 
un şef de cadre a fost prins cu depozite de aur şi lucruri de felul acesta. Se 
întreba dna Weinberg dacă acela nu a fost un agent provocator sau un agitator 

al reactiunii. 

» 

Anton 


2.XI.956 


(voi. I, ff. 101-103) 


NOTĂ INFORMATIVĂ 


I 



Academicianul Al. Rosetti, profesor de lingvistică la facultatea din 
Bucureşti, mi-a spus următoarele ieri, când l-am vizitat: 

- Este de necrezut cum au învins contrarevoluţionarii în Ungaria. Nu aş fi 
crezut niciodată că se va întâmpla aşa ceva. La noi, nu vor fi tulburări dacă 
guvernul va lua măsurile necesare. Nu plecarea trupelor ruseşti este 
importantă. Trupele pot să mai rămână. Important este ca guvernul să poată 
exporta mai multe bunuri pe valută forte, ca astfel să se poată îmbunătăţi 
starea muncitorilor şi mai ales a ţăranilor, care o duc cel mai greu. Cotele sunt 
prea mari şi uneori imposibile de îndeplinit. Aici e buba, la ţară. 

Studenţimea este îndârjită, mai ales fiii de ţărani care ştiu cât de greu o duc 
părinţii şi rudele lor. La mine, la facultate, studenţii sunt încruntaţi şi unii din 
anul V s-au apucat, acum câtva timp, să trimită o scrisoare, semnată cu nume 
adevărate, Scânteii Tineretului, spunând că ziarele falsifică adevărul (nu au 
dat în întregime, scriau ei, cuvântarea lui Gomulka) şi susţinând că unii dintre 
conducători nu sunt potriviţi la locurile ce le deţin. M-a uimit acest curaj. Au 
fost discuţii în sânul U.T.M.-ului şi unii din semnatari au fost reţinuţi la 
U.T.M. mai multe zile. Profesorii încearcă să le explice greutăţile obiective, 
dar studenţii nu vor să ştie şi dacă încerci prea stăruitor să-i faci să fie mai 
înţelegători, să aştepte îmbunătăţirile situaţiei, unii îţi râd în nas, alţii tac 
încruntaţi. Mai ales că acum în Ungaria studenţii sunt hotărâtori şi din primele 
ziare noi apărute acolo, unul este al comitetului naţional universitar, adică al 
studenţilor şi profesorilor. 

Se pot evita totuşi tulburările, dar numai dacă se iau măsuri economice 
foarte adânci, care să ducă la o îmbunătăţire generală. Pentru asta nu-i nevoie 
de un alt guvern, nici măcar de remaniere ministerială. 

Mi-a mai vorbit de faptul că au fost unele arestări între studenţi, cărora apoi 
ti s-a dat drumul. Nu ştie să fi fost la Isep ceva, nici la cursul lui Lipatti. 

Lovitura din Egipt a fost dată în momente bine alese, când U.R.S.S. era 
ocupată cu evenimentele din centrul Europei. 

- „Perfidul Albion“ a dat bine lovitura. Să vedem ce urmări va avea, deşi 
este probabil că englezii vor aranja o contrarevoluţie, răsturnând pe Nasser. 

ii 

Postul director al ziarului Adevărul, H. Soreanu, pe care l-am văzut ieri, 
este speriat de cele petrecute în Ungaria, mai ales de tulburările antisemite. 
Nu crede că la noi vor fi totuşi tulburări şi speră că schimbările se vor face 



„de sus în jos“, adică însuşi guvernul va aduce reforme de mare amploare. 
Israelul a făcut o combinaţie bună, de care va profita. M-a întrebat mai mult 
pe mine ce cred, evitând să intre în detalii. 

iii 

Ieri, am vizitat pe familia Dona, care lua tocmai ceaiul pe la 6 d.a. Cella 
Dona a fost rezervată, necomentând nici un fapt politic. Mi-a spus doar că ri¬ 
na Ballard a sosit alaltăieri în ţară, locuieşte la Athenee Palace, că Andricu a 
şi văzut-o, dar încă nu are amănunte. Dacă Andricu nu o va invita şi pe Cella 
la el când va veni dna Ballard, Cella o va invita la ea acasă, căci anul trecut a 
cunoscut-o prin Andricu. 

D-na Elena Dona, mama Cellei, mi-a spus că zilele trecute a fost un ceai cu 
cucoane la Andricu. Ele îi cereau să le pună discuri de patefon, căci fuseseră 
invitate la o audiţie, dar Andricu mereu le întreba ce cred despre evenimente, 
cum văd situaţia, la noi vor fi mişcări şi tulburări? D-na Dona spunea că 
Andricu este foarte speriat, că „face în pantaloni" (a intervenit, precizând 
Cella) şi le-a spus că dacă se întâmplă ceva, el va cere azil legaţiei americane 
sau poate şi celei franceze. Nu va mai invita lume, căci este costisitor şi acum 
e şi periculos (Cella a intervenit din nou, ironizând pe Andricu: sigur se 
zgârceşte la 7 sau 14 cafele şi dulceţi, căci asta oferă la lume, când o pofteşte 
să-i asculte discurile). 

Maruca Dona, sora Cellei, funcţionară la un institut medical, a ascultat 
posturile de radio şi este singura din casă mai la curent cu evenimentele. Ea 
nu crede că la noi vor fi mişcări, căci românii nu sunt ca ungurii şi vor să 
profite fără să-şi rişte pielea. S-ar putea să li se îndeplinească dorinţele. S-ar 
putea ca guvernul să-şi lărgească baza de colaborare cu socialiştii şi poate cu 
Tătărescu, care este însă grav bolnav. 

Şi ea a auzit de păţaniile muzicienilor Dagobert Bucholz şi Istrătescu (parcă 
aşa a zis, şovăind, referindu-se la numele unui tânăr cântăreţ, despre care s-a 
scris în ziare că a luat premiul I sau II la concursul internaţional) care au 
trecut prin Ungaria, tocmai în toiul evenimentelor. A auzit de asemenea de 
turiştii care au ajuns la Budapesta tocmai în toiul conflictului. Aceştia au stat 
şase zile în pivniţa legaţiei române şi apoi s-au întors în ţară cu autobuzul 
O.N.T. cu care au plecat, fiind opriţi cam din zece în zece kilometri, bănuiţi a 
avea în mijlocul lor elemente duşmănoase celor care opreau automobilul şi 
care se întâmpla câteodată să fie comunişti, câteodată contrarevoluţionari. Nu 
ştie mai multe de cele spuse de cei care s-au întors de la Budapesta recent, dar 
probabil că au fost martori, zicea ea, la conflictele violente din amândouă 



taberele. Şi scriitorul M. Beniuc a fost prins de evenimente la Budapesta, pe 
când se întorcea cu soţia de la Karlovy Vary. Beniuc şi soţia s-au înapoiat 
alaltăieri. 


Anton 

(voi. I, ff. 99-100) 

3.XI.956 

NOTĂ 

I 

Studentul Ion Tătaru, pe care l-am văzut ieri, mi-a spus că tensiunea 
continuă la universitate, unde acum au apărut pe săli diferiţi agenţi în civil. 
Unii studenţi au vrut să-i legitimeze, dar el le-a spus că e absurd s-o facă, 
deoarece agenţii pot lesne arăta cine sunt şi întrebarea nu ar servi la nimic. 
Unele fete, mai îndârjite, sunt provocatoare faţă de agenţi, făcând glume când 
trec prin dreptul lor. 

- unii studenţi de la literatură (chiar din căminul său) au fost chemaţi la 
Securitate pentru a da relaţii. Era cam speriat să nu fie chemat şi el. 

- se agită printre studenţi ideea de a se forma la noi un comitet naţional 
studenţesc ca în Ungaria, dar până acum nu s-a constituit un asemenea 
comitet. 

- a auzit zvonul că Nagy ar fi fost răsturnat, venind în locul acestuia prim- 
ministru cardinalul Mindszenty. El comenta acest fapt, se pare neadevărat, ca 
o anulare a tot ce s-a făcut în Ungaria. A auzit că şi Horthy ar fi în drum spre 
Ungaria. 

Tătaru este împotriva fasciştilor şi a preoţilor, dar este confuz când e vorba 



de mişcările din Ungaria. El crede într-un socialism de nuanţă mai naţională. 

- A auzit că ungurii din Ardeal pleacă să lupte în Ungaria şi că li se permite 
acest lucru. De asemenea că saşii ar dori să se expatrieze. 

- După câte înţeleg, el se ţine la o parte de la vreo iniţiativă sau acţiune, dar 
e atent la toate fenomenele ce se întâmplă şi, dacă ar fi cazul, ar participa la 
ele. 

- Era dezamăgit că trupele ruseşti nu au părăsit Ungaria. 

- Continuă să citească intens şi să înveţe, fiind un cărturar pasionat. 
Atmosfera din cămin şi de la facultate îl abate de la liniştea pe care ar trebui 
să o aibă un student. 

ii 

De la Mircea Alexandrescu, fost ziarist la Adevărul şi scriitor, am aflat 
peripeţiile ce le-au avut la Budapesta soţii Maior, plecaţi cu autobuzul O.N.T. 
D-na Maior i-a povestit doamnei cu care trăieşte Alexandrescu şi care este 
funcţionară la Filarmonică (Edith Savin) zilele petrecute în pivniţa hotelului, 
încăierările de pe străzi, violenţele şi cruzimile. 

Mircea Alexandrescu crede că situaţia contrarevoluţionarilor este pierdută, 
dacă trupele ruseşti rămân acolo, dând timp muncitorilor comunişti să se 
regrupeze şi să pornească la noi acţiuni. 

iii 

Eugen Schilleru, pe care l-am văzut ieri, după-amiază, era ceva mai liniştit, 
zicea el, decât în zilele anterioare. Cu o zi înainte, mi-a povestit el, se afla cu 
mai mulţi critici de artă, Ion Frunzetti, Radu Bogdan, Mircea Popescu etc. şi 
el i-a spus lui Frunzetti că dacă se face şi la noi ceva ca în Ungaria 
reacţionarii îl vor ucide şi apoi vor întreba dacă a fost sau nu evreu. Schilleru 
spunea gluma cu evreul, care auzind că toţi cei care se trag din cămilă vor fi 
ucişi, se văicărea, spunând că sigur va fi ucis şi el. „Dar ce, dumneata, te tragi 
din cămilă?“ „Păi, întâi te omoară şi apoi te întreabă din ce te tragi.“ 

Schilleru era cam băut, căci emoţiile din ultimele zile îl doborâseră (teama 
de răzvrătire, violenţele posibile etc.). El este contra unor mişcări ca în 
Ungaria, dar se teme totuşi să nu izbucnească. Ieri, credea că pericolul s-a 
îndepărtat sau e pe cale de dispariţie. Prezenţa mai departe a trupelor ruseşti 
în Ungaria şi la noi îndepărtează primejdia unei răscoale, dar se întreba el 
dacă intervin în ajutorul ungurilor puterile occidentale? Dacă se face război? 

Crede că la noi se vor aduce îmbunătăţiri economice, dar totodată se va 



strânge şurubul, pentru a se curma orice încercare de dezordine. Deci el dă 
sfaturi de prudenţă, cum mi-a dat şi mie. 

Lovitura dată de Israel şi englezi Egiptului o admiră, deşi nici acolo 
lucrurile nu vor fi simple şi s-ar putea ivi complicaţii, ca şi dincoace în 
Germania, unde s-ar putea ca Adenauer să încerce o lovitură. 

IV 

La şedinţele de la Uniunea Artiştilor Plastici s-au ţinut ieri mai multe 
şedinţe de lucru, într-o atmosferă mai bună şi mai liniştită decât de obicei. 
Criticii care de obicei sunt mai turbulenţi şi se împung între ei, erau ieri mai 
prietenoşi, mai civilizaţi, simţindu-se mai în siguranţă, dornici să colaboreze 
în condiţiile de până acum. Se simţea că fiecare era speriat de cele întâmplate 
în Ungaria şi nu ar dori să se petreacă şi la noi violenţele de acolo. De aceea 
fiecare se simţea mai bucuros între oameni pe care înainte poate nu-i preţuia 
îndeosebi, dar care oricum sunt mai buni şi cu care se poate lucra (şi trăi!), 
îngrijorarea ultimelor zile a scăzut, iar unii se simt ca după o boală de care au 
scăpat, cel puţin pentru moment, că încordarea va mai ţine până la rezolvarea 
(adică înlăturarea) nebuniilor din Ungaria. 

Aceste impresii le-au avut unii critici ca Argintescu-Amza, Frunzetti, 
Schilleru, cu care am discutat şi se vădeau la toţi cei de faţă, care am discutat 
constructiv şi civilizat unele probleme de artă legate de viitorul congres al 
Artiştilor Plastici. Niciodată, criticii nu au fost atât de liniştiţi şi binevoitori 
între ei, la fel şi la sculptorii care au avut şedinţă şi unde numai Dorio Lazăr 
era încruntat şi rigid, spre deosebire de Boris Caragea, Jalea, Han, Zoe 
Băicoianu şi ceilalţi. 

Anton 
(voi. I, ff. 97-98) 

4.XI.956 

NOTĂ 

I 

Ieri sâmbătă 3 noiembrie a avut loc o serată la avocatul Filip Enescu, care 
locuieşte cu soţia sa pe str. Luterană 19, la etaj. 

După cum mi-au spus gazdele, au invitat mai multă lume, dar unii nu au 
venit, spunându-le că o petrecere în aceste momente ar fi defavorabil 
interpretată. Serata era mai de mult proiectată şi se adusese vin de la via lui 
Enescu. 



Serata a durat până la ora două noaptea şi s-a dansat o parte din timp după 
patefon. 

Au asistat persoane din fosta burghezie şi din mica burghezie şi anume: 
soţii Filip Enescu, el avocat; sora d-nei Enescu, d-na Tănăsescu, avocată; 
Macri, farmacist şi fost redactor la ziarul Naţiunea (P.N.P.), cu soţia; 
inginerul Cireş cu soţia; scriitorul Petru Manoliu cu soţia; Vişinescu, avocat 
(cred cu soţia); Barbu Brezianu, de la Institutul de Istoria Artelor a Academiei 
R.P.R.; Sanda Diamandescu, casnică şi autoare de piese pentru copii (una la 
Editura Tineretului); d-ra Dimitrov; Nelu Valjean, fost avocat, scriitorul 
Grigore Sturdza cu soţia şi încă două-trei persoane, venite mai târziu, al căror 
nume nu l-am reţinut şi nu era cunoscut de cei cu care am vorbit în cursul 
serii. 

Cum se stătea în trei camere şi se şi dansa, nu am putut vorbi decât cu unele 
persoane. Discuţii despre ultimele evenimente au fost puţine. Avocatul 
Enescu, Petru Manoliu şi avocatul Vişinescu cred că orice s-ar mai întâmpla 
în Ungaria, drumul spre libertate (în sens burghez) este deschis şi cel mult 
într-un an vom fi „liberi“. S-ar putea ca şi în Polonia să mai intervină unele 
schimbări. 

D-na Cristina Sturdza şi d-na Petru Manoliu mi-au spus că noi vom muri în 
aceeaşi situaţie ca şi cea de până acum. Grigore Sturdza mi-a spus că i se pare 
absurdă pretenţia moşierilor unguri de a cere din nou latifundiile lor. 

O lungă discuţie despre cele suferite în închisoare, unde au fost deţinuţi 
acum câţiva ani, au încins avocatul Vişinescu, pe care aseară l-am cunoscut 
prima dată, şi scriitorul Manoliu. Au povestit regimul dur de acum câţiva ani, 
bătăile îndurate, anchetele nesfârşite, făcând consideraţii asupra metodelor de 
anchetă, asupra psihologiei pe care organele anchetatoare o deţin la perfecţie. 

Manoliu a mai spus că scriitorul Mircea Eliade va veni în ţară, având 
legături cu Jean Paul Sartre şi alţi scriitori francezi care au trecut la 
comunism. 

Se discuta în grupuri restrânse şi mai mult despre artă, modă, expoziţiile 
recente de pictură şi sculptură. în genere, lumea era pmdentă cu cei pe care 
abia atunci îi cunoştea. Toţi urmăresc cu atenţie evenimentele din Ungaria şi 
majoritatea sunt favorabili contrarevoluţionarilor, dar nu o mărturisesc în 
public. Nelu (Ion) Valjean s-a ferit de orice discuţie, „flirtând“ cu cucoanele 
şi mai ales cu dra Dimitrov. 


ii 



D-na Ballard, însoţită de o delegată a Institutului pentru Relaţiile cu 
Străinătatea, a făcut azi o scurtă vizită Cellei Dona, aducându-i unele cadouri 
(un pulover şi vitamine contra boalei ce o are). Nu au discutat politică, dna 
Ballard fiind însoţită de delegata Institului. D-na Ballard a sosit prin Belgrad. 

Acestea mi le-a comunicat Cella Dona la telefon, spunându-mi că Andricu 
este mai speriat în urma evenimentelor de azi din Ungaria. El crede că luptele 
vor continua şi s-ar putea ajunge la război. 

Anton 
(voi. I, ff. 95-96) 

5.XI.956 

NOTĂ 

De la George Gussi, fost diplomat şi actualmente funcţionar pe un şantier 
în provincie, domiciliat în Bucureşti Str. Ciprian Porumbescu, am aflat 
următoarele azi, când m-a vizitat: 

- este la curent cu informaţiile date de posturile străine (luptele de la 
Budapesta, fuga lui Nagy, noul guvern, mesajul lui Eisenhower către 
Bulganin, şedinţele de la O.N.U. etc.) şi crede că trupele sovietice se vor 
retrage în urma notei lui Eisenhower şi a demersurilor O.N.U.-ului. Alţii, 
zicea Gussi, cred că Ungaria va deveni o nouă Spanie, sau se va ajunge la un 
nou război. 

- El a auzit că universitatea din Timişoara s-ar fi închis, ca să se evite 
tulburări din partea studenţilor, că la Cluj ar fi fost unele manifestaţii 
studenţeşti favorabile contrarevoluţionarilor maghiari. 

- A auzit de asemenea că la Arad, Oradea şi Cluj nu se poate călători decât 
cu autorizaţii, aici fiind unguri care se agită. 

- La Bucureşti, a auzit că s-au făcut arestări printre studenţii de la litere, 
medicină şi de la căminul de pe Calea Călăraşilor, unii fiind apoi eliberaţi. 

- Studenţii de la universitatea Bolyai au trimis prin poştă o scrisoare 
studenţilor de la Bucureşti, ca să se solidarizeze cu cauza 
contrarevoluţionarilor unguri. Cinci studenţi au luat iniţiativa de a face 
aceasta, dar unul din ei i-a denunţat şi ceilalţi au fost arestaţi. 

- Radio România liberă a anunţat că la Iaşi ar fi fost mişcări, dar Gussi 

crede că este o invenţie. 

» 



- Gussi, care are legături de prietenie cu cercurile fostei aristocraţii, este 
informat de recepţiile, petrecerile ce se dau. Sâmbăta trecută a fost o petrecere 
la Francesca de Roma, iar zilele trecute Paul Penescu, fiu de ministru 
plenipotenţiar şi bogătaş odinioară, a dat o recepţie la el, în mansarda unde 
locuieşte acum (pe strada Cobălcescu) împreună cu soţii Radu şi Miza 
Creţeanu. Au venit la recepţie Francfort, ministrul Franţei, scriitorul Petru 
Dumitriu cu soţia, Ritta Stern şi alţii. Francfort a ţinut să-l întâlnească pe 
Petru Dumitriu, ca să-i arate fotografiile pentru o expoziţie în amintirea 
scriitorului Marcel Proust. Dumitriu a spus că nu e momentul prielnic pentru 
această expoziţie. 

(Petru Dumitriu, cel mai preţuit dintre scriitorii sub patruzeci de ani, 
vizitează cercurile fostei aristocraţii pentru a se documenta pentru romanele 
ce le scrie, dar s-ar putea să facă şi joc dublu. Penescu a avut totdeauna 
legătură cu legaţiile.) 

- Henriette Yvonne Stahl, pe care Gussi a văzut-o ieri, spune că zilele 
trecute, când învinseseră aparent contrarevoluţionarii la Budapesta, se simţise 
ca lovită de o boală, dar că acum se simte mai bine. (Henriette Yvonne Stahl a 
fost soţia lui Petru Dumitriu, acum necăsătorit.) 

- O femeie, ministru în guvernul Nagy, care plecase la Viena pentru a 
discuta cu socialiştii austrieci, nemaiputând să se întoarcă în Ungaria, a fugit 
în S.U.A. unde acum face propagandă pentru contrarevoluţionari. 

- Gussi a auzit că Mihail Magheru va intra în guvern, poate ministru 
adjunct la externe. 

Anton 
(voi. I, ff. 93-94) 

7.XI.956 

NOTĂ INFORMATIVĂ 

I 

Ieri 6 noiembrie am auzit următoarele: 

- Adriana Fianu, secretară la Gazeta literară, mi-a spus că Mihai Beniuc a 
fost surprins de evenimentele de la Budapesta, tocmai în zilele când 
contrarevoluţionarii păreau stăpâni pe situaţie. El şi cu soţia sa au stat şase 
zile în pivniţa unui hotel pe insula Margareta, după care au putut pleca la 
Bucureşti cu un avion sanitar. Au tras mare spaimă acolo. 



- M. Weinberg, pe care l-am întâlnit la o expoziţie de pictură, mi-a spus că 
luptele nu s-au terminat în Ungaria, că mai există rezistenţă în anumite centre. 
Orice s-ar întâmpla, chiar dacă ar capitula forţele contrarevoluţionare în 
Ungaria, şi acolo, şi la noi, şi în celelalte democraţii populare nu se va mai 
reveni la ceea ce a fost acum trei-patru ani şi se va merge spre treptate 
libertăţi. Nu-i adevărat că s-au făcut arestări, zilele acestea la noi, cum s-a 

zvonit. Poate câţiva studenţi mai rebeli. 

> » 

Weinberg crede că şi la Suez şi în Ungaria vor veni trupele O.N.U., unele 
pentru a ocupa canalul, altele pentru a face alegeri libere. încetarea focului 
din Egipt, o explică prin aceea că anglo-francezii au ocupat canalul, pe care îl 
vor preda trupelor O.N.U.-lui, iar evreii se vor retrage, îndeplinindu-şi rolul 
pe care li l-au încredinţat anglo-francezii. 

- Haig Arakelian, funcţionar la Editura de Stat pentru Literatură şi Artă, 
mi-a spus că lumea a înnebunit la noi, de teama unor conflicte interne sau a 
războiului. Nu mai poţi cumpăra decât cu greu salamuri, conserve, făină, 
trebuie să faci cozi, zahăr nu capeţi decât câte jumătate de kilogram. Nebunia 
aceasta a dezorganizat comerţul de stat, iar pentru oameni care au salarii mai 
mici şi nu pot face provizii, cum este cazul său, lucrul este dăunător. Egoiştii 
şi cei care au bani şi-i plasează în alimente. 

- D. Copceag, fost la Institutul de Lingvistică, traducător filolog de seamă, 
eliberat acum o lună din închisoare, unde a fost condamnat politic, mi-a spus 
că vom rămâne în situaţia actuală (şi noi, şi Ungurii, şi celelalte democraţii 
populare) încă multă vreme, poate până la sfârşitul vieţilor noastre. El crede 
că, dincolo de conflictele aparente, există tacit o înţelegere între U.R.S.S. şi 
S.U.A. asupra zonelor de influenţă. Americanii nu vor interveni în Ungaria. 
Cauza contrarevoluţionarilor de acolo e pierdută. Sovieticii nu vor face război 
pentru Suez, chiar dacă ameninţă cu războiul, în caz extrem. Când americanii 
au interese directe intervin ca în Coreea; când nu au, trimit doar arme şi 
agitatori şi apoi abandonează pe cei [pe] care îi asmut. 

El vede situaţia în acest fel, fără a fi mulţumit de condiţiile de aici. Dacă se 
vor deschide cândva graniţele ar pleca, deoarece ştie multe limbi, poate 
traduce şi scrie literatură. Deocamdată, s-a înhămat la grele lucrări de 
filologie şi literatură, care îi cer un an-doi de lucru (revizuirea unui dicţionar 
pentru Institutul de Lingvistică, traduceri din spaniolă etc.). 

A auzit că recent la Politehnică o grupă de studenţi au refuzat să intre la 
cursul de marxism-leninism. A doua zi a venit acolo conducătorul U.T.M. şi 



într-o şedinţă cu tot anul sau cu toată instituţia a mustrat grupa rebelă. Lucruri 
similare a auzit că s-ar fi petrecut la Timişoara şi Cluj. Aceste mici acte de 
curaj, crede Copceag, vor fi în curând anihilate şi toate vor fi ca acum un an 
sau doi, cu o mai bună stare economică. Tineretul se va potoli şi toţi se vor 
potoli în faţa marilor realităţi. 

- Profesorul Ion Zamfirescu (domiciliat în str. Sf. Spiridon 3), pe care l-am 
întâlnit pe stradă, deplora acţiunile trupelor sovietice la Budapesta. Crede că 
americanii nu vor interveni acolo, că regimul popular muncitoresc va fi 
restabilit, dar că înşişi sovieticii vor lua măsuri ca să nu se mai dea naştere la 
nemulţumirile de până acum. Situaţia se va îmbunătăţi peste tot în 
democraţiile populare, în urma Poznanului, Budapestei, iar noi vom fi 
beneficiari fără vărsare de sânge. 

A auzit că în Egipt s-a format un Guvern anti-Nasser, pe care englezii vor 
căuta să-l impună. Se pare că la ultimele recepţii de la Moscova numele tov. 
Hruşciov nu a fost menţionat, semn că acesta nu ar mai avea autoritatea 
dinainte, socotindu-se greşeli metodele introduse de el în viaţa internaţională. 
Se pare că acum mai hotărâtori ar fi la conducerea guvernului sovietic tov. 
Jukov, Molotov şi Malenkov. Se spune că tov. Mikoian a fost la Budapesta în 
zilele rebeliunii. 

ii 

După şedinţa festivă închinată la Uniunea Scriitorilor zilei de 7 noiembrie 
(şedinţă care s-a ţinut luni 5) scriitorul George Demetru Pan mi-a spus că 
interesantă a fost în expunerea tovarăşului Mihail Beniuc, pe lângă altele, 
precizarea că evenimentele din Ungaria, chiar dacă au pornit de la o dorinţă 
de titoizare şi apoi au degenerat, titoismul nu a fost condamnat şi s-a 
accentuat prietenia cu Iugoslavia. Aceasta înseamnă că nu s-a renunţat la 
proiectul de titoizare. 

La Uniunea Artiştilor Plastici, impresia pictorilor şi sculptorilor cu care am 
vorbit (Eugen Crăciun, Dan Ialomiţeanu, Biţan etc.) este că în materie de artă 
vor continua lărgirea criteriilor şi libertatea care s-a manifestat în ultimele luni 
la noi. 


8.XI.956 


NOTĂ 


Anton 
(voi. I, ff. 91-92) 



I 


L-am văzut aseară pe Al. Drăghici care va aranja o vizită la Vlad Zirra, 
unde fiind şi pian dna. Boiu va putea cânta. 

Drăghici mi-a spus următoarele despre situaţia internaţională: 

- dacă ar fi învins contrarevoluţia în Ungaria, ungurii ar fi cerut Ardealul 
cu siguranţă, iar la noi ar fi fost teroare ca să nu procedăm ca ungurii. Deci 
este mai bine aşa cum s-au întâmplat lucrurile. 

- el ştia că sovieticii nu vor renunţa la Ungaria ca să aibă un duşman în 
coastă. Nu l-au mirat evenimentele care s-au petrecut. Violenţele care au fost 
în Ungaria sunt explicabile, căci ungurii sunt mai fioroşi decât oricare alt 
popor, în asemenea momente. Drăghici nu uită ce i-a spus mai de mult soţia 
unui diplomat iugoslav, anume cum s-a purtat unii unguri (fascişti) cu 
iugoslavii în timpul războiului. Fasciştii unguri au scos ochii la antifasciştii 
sârbi şi nu ştiu pe care râu la un moment dat au dat drumul la nişte saltele cu 
numeroşi ochi de om, scoşi. Oamenii au fost atât de îngroziţi şi scârbiţi că nu 
au mai mâncat peşte din râul acela vreme îndelungată. 

- Crede că anglo-francezii nu vor face război pentru Ungaria şi nici 
americanii. 

- Nebunia lumii care face provizii exagerate se explică la unii prin teama 
de război, iar alţii îşi spun că, trebuind să ajutăm refacerea Ungariei, vor fi 
mai puţine alimente pe piaţă. Unii zic că se vor introduce din nou cartelele sau 
tichetele. 

ii 

Pictorul Ion Orleanu, care locuieşte cu soţii Ionel şi Fatme Magheru (str. 
Luca Stroici nr. 9), mi-a spus ieri că cu două seri înainte o evreică, ce 
locuieşte în aceeaşi casă, a sunat la ei la unsprezece noaptea, pentru a le 
comunica vestea că U.R.S.S. în recentele note a declarat că însăşi existenţa 
statului Israel e în primejdie. Evreica comenta astfel: în Ungaria e 
antisemitism, în U.R.S.S. Israelul e rău văzut, ce să ne mai facem noi, evreii? 

- Orleanu mi-a povestit de întrevederea pe care scriitorul Petru Dumitriu a 
avut-o cu ministrul Franţei Francfort la Penescu, unde erau de fată soţii 
Creţeanu şi alţii. La un moment dat, Francfort a spus că ar fi pentru comunism 
dacă s-ar ridica standardul de viată al lumii, dar în loc să fie ridicat el scade în 
ţările socialiste. La aceasta, Petru Dumitriu a spus că cea mai mare mizerie e 
la noi, ceea ce a uimit pe reacţionarii care ştiu că el profită din plin de pe 



urma regimului de democraţie. 

Orleanu, care nu a fost la aceată întrevedere, spune că-i convins că Petru 
Dumitriu face joc dublu. De altfel, îi dă ministrului Franţei din textele traduse 
ale cărţilor sale, dar numai nuvele unde nu atacă aristocraţia şi marea 
burghezie (ex. nuvela Salata). 

- Miza Creţeanu a declarat că e gata să plece infirmieră de Cruce Roşie în 
Ungaria. A spus-o la telefon dnei Magheru, care a râs de ea, iar Orleanu, care 
nu o înghite, povesteşte la toată lumea de noua „vivandieră“ Miza Creţeanu. 

iii 

De la studentul în litere Ion Tătam am aflat următoarele azi, când m-a 
vizitat: 

- spiritele s-au mai potolit în Universitate. El face de gardă seara la 
căminul său. 

- aseară au venit să stea de vorbă cu studenţii de la căminul său (de pe str. 
Mătăsari sau o altă stradă pe lângă fostul liceu Mihai Viteazul) un delegat de 
la Raionul V.I. Lenin şi Coteanu, decanul facultăţii de litere. 

El tocmai mânca nişte peşte sărat cu alţi colegi şi cei veniţi s-au interesat 
cum a fost masa studenţilor în ziua de 7 noiembrie. Tot proastă, le-au spus 
studenţii, şi de aceea au simţit nevoia să mai mănânce ceva (peştele sărat îl 
oferise un coleg de al lor). Colegii săi au o atitudine cam de persiflare, când 
vin să se intereseze de ei autorităţile. Coteanu a vrut să afle dacă studenţii din 

cămin ştiu sau nu că doi dintre colegii lor au fost chemaţi la securitate. 
Studenţii s-au făcut că nu ştiu, iar Coteanu a spus atunci că a făcut el o 
confuzie. 

- Tătaru a auzit că la Cluj tov. Miron Constantinescu ar fi făcut unele 

declaraţii cum că anumite obiecte de studiu vor fi facultative de acum încolo 

> 

(el deduce că acestea vor fi limba rusă şi marxism-leninismul). 

- A auzit că la Timişoara şi Cluj unele grupe de studenţi nu au asistat la 
asemenea cursuri, de asemeni o grupă de la litere la Bucureşti. 

- Studenţii sunt la curent (cei de la căminul său, cel puţin) cu ce se spune la 
posturile de radio, dar din conversaţie am văzut că circulă printre ei şi veşti 
neadevărate (de ex. că la Budapesta ar fi fost ucis ministrul Iugoslaviei, când 
sovieticii au tras în diferite părţi ale oraşului). 


(voi. I, ff. 71-73 şi 90-91) 



Persoane ce apar în notă— 

Drăghici Alexandru, avocat, legătură a familiei din Bucureşti a spionului 
Boiu Ernest urmărit de noi prin acţiune individuală, Vlad Zirra, arheolog 
cumnat cu spionul Boiu Ernest, d-na Boiu soţia magistratului Boiu Olimpia, 
cumnata spionului Boiu Ernest, Ion Orleanu pictor, Ionel şi Fatme Magheru, 
scriitori, Petru Dumitriu, scriitor, Francfort, ministrul legaţiei franceze la 
Bucureşti, Penescu Paul, fiu de fost ministru plenipotenţiar şi bogătaş 
odinioară, Orleanu, scriitor, Miza Creţeanu, cumnata fugarului Creţeanu, Ion 
Tătaru, student la Belearte. Coteanu, decanul facultăţii de litere din Bucureşti. 

(voi. I, ff. 71-73) 

12.XI.956 

NOTĂ 

I 

De la studentul Ion Tătaru, pe care l-am văzut alaltăieri 10 crt. am aflat 
următoarele: 

- starea de spirit a studenţimii s-a mai potolit. 

- s-a dat drumul unor studenţi, doi sau trei, care fuseseră arestaţi, printre 
care unul cu numele de Rebreanu. (Tătaru se referă la cei de la căminul său 
sau de la filologie.) Cei eliberaţi nu dau amănunte, nu spun ce au fost întrebaţi 
la anchetă. Par speriaţi şi prudenţi. 

- însuşi Tătaru, de data aceasta, mi-a vorbit foarte puţin despre 
evenimentele politice, fiind el însuşi acum mai prudent în discuţii. Luptele 
continuă în Ungaria, probabil că în curând guvernul Kadar va fi stăpân pe 
situaţie. Nu crede că trupele O.N.U. vor interveni în Ungaria, nici că 
observatorii propuşi vor fi admişi. Cel mult, ajutoarele medicale vin prin 
mijlocirea Iugoslaviei, ca să se controleze dacă în loc de medicamente şi 
alimente nu se trimit bombe şi alte muniţii. 

- Mi-a repetat despre cele declarate de tov. Miron Constantinescu la Cluj, 
anume că unele materii vor fi facultative, dat fiind programele prea încărcate. 

Am discutat apoi despre literatură, artă etc. 

ii 

De la academicianul Al. Rosetti, profesor la lingvistică, pe care l-am vizitat 
ieri 11 crt., am aflat următoarele: 


- studenţii s-au potolit, văzând eşecul contrarevoluţiei din Ungaria şi tăria 
măsurilor luate acolo. Jocul tare al sovieticilor la O.N.U. şi peste tot a 
impresionat, dar în Ungaria cei angajaţi pe calea contrarevoluţiei continuă 
luptele, cu o sălbăticie ce merge până acolo încât morţii din cealaltă tabără 
sunt dezgropaţi şi profanaţi. Rosetti deplora această dezlănţuire a barbariei, 
din partea contrarevoluţionarilor. 

Trebuiesc totuşi luate măsuri de îmbunătăţire a situaţiei economice la noi 
şi, fără să ştie precis ce anume măsuri se vor lua, Rosetti este informat că 
guvernul va veni cu legi şi dispoziţii de ameliorare a situaţiei. Alegerile se pot 
proroga, dar crede că numai cu două-trei luni, deci până atunci trebuie luate 
măsurile, pentm ca alegerile să se desfăşoare în condiţii bune, respectându-se 
ordinea actuală. 

Moţiunea de la O.N.U. cu privire la trimiterea unor observatori în Ungaria 
nu are două treimi, aşa că nu e obligatorie şi probabil guvernul Kadar nu va 
admite pe aceşti observatori. Rosetti crede că zonele de influenţă, stabilite la 
Ialta, continuă a fi respectate şi deci americanii, englezii etc. nu vor interveni 
cu armate în democraţiile populare. La Suez a fost altceva, acolo sunt interese 
mai mari, asupra cărora nu s-au luat angajamente şi forţele în conflict caută să 
profite de măsuri rapide, de punerea în faţa unui fapt împlinit. Nici la Suez 
lucrurile nu s-au calmat. 

- Rosetti a fost impresionat de atitudinile luate recent de către Sartre, 
Aragon, Vercors, etc. şi crede că în faţa reacţiunilor nefavorabile ale unei 
părţi din opinia publică apuseană şi chiar indiană, sovieticii vor veni cu 
măsuri şi acţiuni pentru a-şi recâştiga simpatia. 

- Nu crede într-un război, cum vorbesc unii. Se pare că ai noştri, care nu 
sunt oameni războinici şi violenţi ca ungurii, n-ar pleca bucuroşi să lupte ca 
voluntari în alte părţi ale lumii. Rosetti făcea reflecţii asupra instinctului de 
conservare al românului şi că în genere caută să-şi apere întotdeauna pielea. 

iii 

Munteanu-Râmnic, fost şef de cabinet al prof. Iorga, când era prim- 
ministru, şi care a ieşit nu de mult de la închisoare (l-am văzut odată pe stradă 
şi am schimbat câteva cuvinte, nu ştiu unde locuieşte), a spus lui M. 
Demetrescu, funcţionar, domiciliat în str. Icoanei 12, următoarele, pe care mi 
le-a transmis ca noutăti: 

- O.N.U. a decis trimiterea de trupe internaţionale în Ungaria 



- submarinele sovietice au împânzit Mediterana şi alte ape, dar englezii au 
un fel de rachete care nimicesc orice submarin pe o distanţă de şase mile. 
Ruşii ar avea interesul să facă acum un război pentru clarificarea întregii 
situaţii internaţionale, dar americanii nu vor război. Munteanu-Râmnic a mai 
auzit că printre cei recent arestaţi ar fi şi Panaitescu, fiul academicianului 
Perpessicius. Panaitescu este asistent universitar şi asculta împreună cu 
studenţii sau îi întreba ce se mai spune la posturile străine. 

Anton 
(voi. I, ff. 74-75) 

16.XI.956 

NOTĂ 

I 

De la Willy Moglescu, redactor la E.S.P.L.A., am aflat următoarele: 

- Venind vorba de atrocităţile din Ungaria, maestrul Mihail Sadoveanu a 
spus: „ce vă miră, n-a trecut nici o mie de ani de când maghiarii mâncau încă 
carne de om“! 

- Scriitorul Victor Eftimiu i-a făcut teoria că noi, românii, trebuie să ne 
strecurăm printre complicaţiile internaţionale, nu să le luăm în piept. Cea mai 
bună metodă este să te strecori, păzindu-ţi pielea. 

- A auzit că în rândurile studenţilor bucureşteni a fost o stare de încordare, 
că unii au formulat revendicări cu privire la cantine, la cursurile de marxism- 
leninism şi limba rusă, că s-au operat arestări printre studenţi. La Timişoara, 
lucrurile au fost mai grave. Studenţii, convocaţi la o întrunire de către un 
ministru adjunct al învăţământului, au venit în număr mare şi au pus tot felul 
de întrebări celor de la masa prezidiumului (cantine, programe de studii mai 
puţin încărcate), trecând apoi şi la unele revedicări politice. Au fost 
înconjuraţi de securitate, reţinuţi două-trei zile şi apoi liberaţi, afară de câţiva 
instigatori. A auzit că şi la Cluj şi la Tg. Mureş studenţii au fost agresivi, dar 
precis ce s-a petrecut acolo nu ştie. 

- Vorbind tineretului leninist, tov. Hruşciov a pomenit de pretenţiile 
studenţilor de la Cluj care au cerut burse, cantină etc. şi pe care muncitorii i- 
au lămurit spunându-le: vreţi burse? dar n-aveţi burse? vreţi cantine, dar, ce, 
nu aveţi cantine? Nu trăiti mai bine decât mulţi dintre oamenii muncii? Ce vi 

s-a năzărit, atunci? 

Acest discurs, publicat în Pravda, nu a apărut încă în presa noastră. 



- Moglescu nu crede că va fi război. Crede că înşişi sovieticii, pentru a-şi 
recăpăta popularitatea şi prestigiul, vor veni cu măsuri şi iniţiative 
internaţionale de colaborare şi uşurare. Nu vor accepta probabil observatori ai 
O.N.U.-ului în Ungaria, dar odată restabilită ordinea, revendicările 
muncitorimii maghiare vor fi satisfăcute. Probabil Kadar va colabora cu 
Nagy, dar nu şi cu elementele fasciste. în Egipt, lucrurile par mai complicate. 
S-ar putea ca voluntarii să ducă lupte cu trupele O.N.U.-lui. 

- Scriitorul Francisc Munteanu, pe care îl cunoaşte Moglescu, căci a fost 
coleg cu el la Ministerul Culturii şi la editura E.S.P.L.A., este la Sinaia. A 
venit pentru o zi la Bucureşti şi nu l-a putut vedea. Crede că Munteanu este 
afectat, tatăl său fiind la Budapesta şi cine ştie dacă mai trăieşte. Moglescu 
ştie de la unii scriitori maghiari, colegi în aceeaşi editură, ce grozăvii s-au 
petrecut acolo, că o casă nu mai e întreagă la Budapesta. Nu mi-a dat nume, 
dar mi-a spus că în primele zile ale contrarevoluţiei, scriitorii maghiari de la 
noi erau înflăcăraţi şi gata să plece la Budapesta ca să lupte şi ei, dar acum 
sunt bucuroşi că au fost feriţi de anarhia şi atrocităţile de acolo şi par fideli 
regimului nostm democrat popular. 

ii 

Scriitorul Vlaicu Bârna a auzit de la scriitorul Cicerone Theodorescu că la 
Scânteia a fost o şedinţă la care au fost convocaţi unii scriitori, membri de 
partid, pentru a se discuta situaţia actuală şi a se propune unele măsuri. Tov. 
Sorin Toma a prezidat şedinţa. Scriitoarea Maria Banuş şi încă un scriitor al 
cărui nume nu mi-1 amintesc au spus că ar trebui îmbunătăţită situaţia 
studenţilor, în special cantinele, spre a nu se crea nemulţumiri şi pretexte de 
agitaţie. S-au tras concluzii ca scriitorii să colaboreze mai strâns cu regimul şi 
să publice în Scânteia articole mai legate de realitate, mai ales arătând 
realizările regimului. Scriitorul Zaharia Stancu a propus să se ia măsuri de 
ordin economic pentru îmbunătăţirea situaţiei muncitorilor. 

De la un oarecare Brăescu, care locuieşte prin cartierul M. Eminescu 
(Romană), Tunari, Vlaicu Bârna a aflat că în serile din urmă s-au făcut 
arestări. Numai pe strada unde locuieşte acel Brăescu s-au arestat opt 
persoane, printre care şi scriitorul D. Iov. S-au arestat legionari, ofiţeri din 
vechea armată şi unii naţional-ţărănişti. 

iii 

De la reparatorul de maşini de scris Sanderling (care locuieşte pe str. 
Episcopul Ambrozie 6) şi care are o fiică studentă am aflat următoarele: 



- fiica acestuia a auzit că la Cluj studenţii dintr-o clasă au scris pe tablă că 
sunt solidari cu studenţii maghiari şi când profesorul a întrebat cine a scris pe 
tablă toată grupa sau clasa s-a ridicat în picioare. 

- Ben Gurion urma să plece la Tito tocmai în zilele când arabii voiau să 
atace Israelul şi englezii le-au luat-o înainte, atacând Egiptul. Crede că Tito 
urmărea un joc mare, care a eşuat. 

- Mi-a vorbit de nivelul armatei Israelului, unde fiecare soldat are cel puţin 
patru clase de liceu şi deci are pregătirea unui ofiţer. Au luat-o nebuneşte, 
când au înaintat în Egipt şi avangarda evreilor nu a mai păstrat legătura cu 
grosul trupelor. Englezii au aruncat paraşutişti pentru a face legătura între 
avangardă şi grosul trupelor. în Egipt au fost doar 100 de morţi şi Israelul a 
avut pierderi minime în oameni şi materiale, făcând în schimb 30000 de 
prizonieri. 

- E bucuros că la noi nu s-au petrecut nebuniile din Ungaria. E contra 
revoluţionarilor şi fasciştilor din Ungaria, dar simpatizează cu Israelul, având 
deci atitudini contradictorii. 


Anton 
(voi. I, ff. 69-70) 


ACfir 
“TXT . 


fi 

v M'U •» 




,fc r / H*- 

U -if 

r\* | < 0 .*, - 


^ |t V- 

. «U «J *•. 

ULk..«- » V-t <* ** ,■ „ .. 

*» ‘ t,X *1 Aj t««» ** 

» p* i»« * r 4 ** 

** .Udr ^ 

.**»>■*** ** _ *•<•»»• - 

* ‘ W î* ^ ^4 * — 

4 ^u..~ 

* i*. - ■, aj * «s** 4, '**' 

jUJ> - ‘f*"'' ^ 

^ A ^c - a «vrr 

T.. ... /« wX *m«> 

* Vi CM. ^ 


^ * rr«C in«kSi , , 

<w ^»< , **» 

2 •*/<*. Imm- ! ^ 

Acbr X*. * IXC4 <X 

-Kfţfii 

**- w* « »* £ »»»*»■ *fr 

Jiiiw.. fi a- *•? | U<4 Î|1 ţ.»<u.Wfc r 

rfw >W •M*' * •«*«*<» M 

# VtţftA»* Mh <w* Aii 

K . j./ .«.Ufcia: «*-*>., *>—“* 

- «-v- f >** /JbtfteJL **-* « 

t U r u. *►*■«* 3 » 

f- -*• 

Uk 

(A « f>.'' w i 

E i U.» Ht» i- t*-*- * * 

O. . - / • A-O ••**. ^ 

fcfc *iitf, C«ia A. ţ~< l* **><*&- * *•* . 

^lii-w; <a. luia ^ 

- f .- i, 9 ^/s^c. 

^ A »«• 




M» M. * 

/vf a**^, ^ 




,J*U -i 9^A^U»/^E <W. 

___ u J k fw.ţ K " 

w. * î- f- f^ ^ ^ 



<D ^ 

»>“• **-*»«•*■ 

, . m L j • r. , . f»/ • /* , 4 u* *- 

. r- ■»« ,-^-r j4 f ', k *-■- » ** 

1/ W ..U* «*. I^ fc . ' * f 

^ r _ x ^ -4? » * #l ••^ , ' h "* r#1 

L ^ ,#VW 

T ^ >*- £\l *- *"• ~ **"**' 

" *VuT **-?• 

*- V* « ** *''*“ w _f—* 

X *4—' ' 7* ^ 

«*** * *55 r 1^7 - - 

i£ zs ~ v> - 

» t^* * ** ** "■**“ . 

1-Wi4 «ţ» »»-**■ •“•** -t * 

kvw.» — <>-**k r~ *~ t ' u " i 

|. 4 v« t*4IM w >wr-, ' . 

” . ., :j. T«~, tu.» *'“ * */ W ‘* . 

K»».-—< .wii m 

K F/A >» «K*** ^ . 

TV* .u *-’■ ^ **•■—• 

W*A _ _ i . 

£* 4 «u >. -•**- •*-» ■ ■* ~ 

w ami J *»4k£w 4 >»« ^ -V* 

><* *>*'*~ 4 - K J 

- fr -M.^ *^r*H i) * •* ^ ' f** 
t* #« r 


I» bl u. li~ jL)tV' 

M 


i ■»»** ^i*J**» 
k 

M-y» *•* '• 


. 

^ IumA t**<* i^'*r*- ■***• 

. i. T * 4***' ** 

1,(A aV *■ ***** • 

«mu*. O— i«-*. «*»“'* . 

Uil u ^ ^ r;T\^ 

. A-» '*» " , „ , >u» ~ 

,il i_ 4-r-. *" 

■V^ ; ^ '7 , V „...-.J. t ,+b, _ * — 

T ‘**f 7 ‘ 1 L,.^ *m 1rf*~ - 

t^- ‘ ^ *f* 

r^“ ■ ; , e,^i, J ’" 

-•i"- , j r^^r. i- - 

v - r^JU. {.*** - **- ’*"' 

#*»*■*• • 

r , '“ ,v . t ^ ^ k*. ut*-» '**“"*' 

.. ţ, b*— «* ’ * * • k ^ 

^J'"’ ^ . .. ,w 

- ... .—♦>**'* •- • 

MM—. r 

*bK>- '■ C - / '** 

k8^ 


20.XI.956 

NOTĂ 

I 

De la studentul Ion Tătaru, pe care l-am văzut vineri 16 crt., am aflat că 
studenţii s-au potolit. Cel puţin aşa mi-a spus el, mărturisindu-mi că un coleg 
al său de cameră, care scrisese un fel de nuvelă, în care un student îşi exprimă 
dorinţa de libertate, regretă a fi scris şi cetit această nuvelă altora şi în special 

criticului M. Gafita de la Gazeta literară. Tătaru nu a mai discutat lucruri 

» 

politice, ci numai literare. 

ii 

De la Mihnea Fuiorescu, redactor la E.S.P.L.A., a cărui soţie este studentă 
la medicină, am aflat că s-a îmbunătăţit simţitor cantina mediciniştilor şi 

condiţiile de trai de la cămin. 

» 

iii 

în trenul spre Oraşul Stalin —, lumea părea mai tăcută ca de obicei. în 
compartimentul meu, singurul care a cerut veşti politice a fost un bărbat de 
vreo 35 de ani, care urma să urce, împreună cu un prieten al său, la Poiana 
Stalin. Nu cred că era sportiv, ci poate un contabil sau administrator. Acesta, 
în cursul discuţiei cu mine, a condamnat barbariile din Ungaria, descriind 
după cele văzute în ziare şi în vitrine grozăviile făcute de elementele 


contrarevoluţionare. 

» 

IV 

La Oraşul Stalin, nu am văzut decât câteva persoane, în zilele de 17 şi 18 
crt. Edy Rădeanu, redactor la Editura în limbi străine, Bucureşti, aflat în 
trecere pe acolo, m-a întrebat dacă am auzit de interviul lui Tito. Aflase de la 
alţii despre acest interviu, despre care se vorbea mult la Oraşul Stalin. 
Pedicuristul de la baia centrală de acolo, care am constatat că era ungur, m-a 
întrebat şi el de acest interviu al lui Tito. Apoi m-a întrebat de unde vin (a 
bănuit că nu sunt localnic) şi dacă la Bucureşti este linişte. El a auzit că pe la 
Alba Iulia nu e linişte, dar vorbea în doi peri, voind să afle veşti de la mine. 
Profesorul de educaţie fizică de la clubul Dinamo Virgil Ludu mi-a spus că, 
printre sportivi, ungurii sunt admiraţi pentru curajul lor, dar toţi în acelaşi 
timp au fost îngrijoraţi, căci, dacă ar fi învins contrarevoluţionarii, aceştia ar fi 
cerut Ardealul. Ludu se bucura că nu au învins contrarevoluţionarii. 

Viaţa în Oraşul Stalin are aspectul normal, lumea merge la teatru, 
conferinţe, expoziţii, dansează serile la localuri şi nu am văzut cozi ca la 
Bucureşti. Am văzut şi actori şi pictori (venise un grup la restaurantul 
Postăvarul după spectacolul piesei lui Victor Eftimiu Omul care a văzut 
moartea ) dar discuţiile erau despre lucruri curente, artă, cancanuri, planuri de 
activitate şi despre politică nu vorbea nimeni. Am observat în această direcţie 
mai multă prudenţă ca de obicei, la oamenii care se adună în locurile publice. 

Anton 
(voi. I, f. 63) 

23.XI.956 

NOTĂ 

I 

De la studentul Ion Tătaru pe care l-am văzut marţi 21 crt. am aflat că 
studenţii s-au liniştit, că sunt adesea chemaţi la decanat, cerându-i-se unuia 
părerea despre altul, că profesorii, organele U.T.M., cei de la raion vin să 
discute cu ei şi se interesează de condiţiile lor de trai. Cantina s-a îmbunătăţit 
simţitor; au cearşafuri bune, curăţenie, căldură; femeile care servesc la cantină 
au uniforme curate, vesela e mai bună şi mai curată. 

Nu ştie să se mai fi făcut arestări. îi pare bine că a plecat de la minister 
Murgulescu şi îl preţuieşte pe tov. Miron Constantinescu, ca pe un intelectual 
de mare prestigiu. Schimbarea de la conducerea Ministerului învăţământului 



o vede promiţătoare. 

Agenţii care şedeau pe săli sau pe la poartă au fost retraşi. 

El se bucură că nu a făcut „prostii" ca alţi colegi, că nu a semnat o scrisoare 
în care se întrebau lucmri în privinţa Basarabiei, că a stat în rezervă. 

Citeşte, pe lângă cursuri, câte o carte sau două pe zi. împrumută colecţii de 
reviste literare mai vechi, merge la biblioteci, ceea ce arată că îşi vede de 
învăţătură şi acum se ocupă mai puţin de cele ce se petrec în Ungaria sau 
Egipt, deşi şi el, şi colegii săi ascultă posturile de radio şi sunt destul de bine 

informaţi. 

> 

ii 

Eugen Schilleru pe care l-am văzut ieri 22 crt. pe stradă, ducându-se la 
Institutul de Arte Plastice, unde este profesor, mi s-a plâns că mamă-sa este pe 
moarte. Are cancer şi poate muri dintr-o clipă în alta, cum se poate ca 
suferinţa să i se prelungească. Era necăjit că nu poate obţine pentru ea o 
doctorie, care i-ar alina durerile. Doctoria se află în străinătate şi nu poate face 
rost. 

Mi-a spus că la Institutul de Arte studenţii au stat destul de cuminţi, în 
timpul contrarevoluţiei din Ungaria, că doar au vorbit câte ceva între ei, 
dorind mai multă libertate în artă, dorind să poată călători şi cunoaşte mai 
mult arta Occidentului, ca şi cea iugoslavă, poloneză şi să vadă muzeele 
Moscovei şi Leningradului. Studenţii de la Institut nu vor răsturnări, ci 
condiţii mai bune de creaţie, o atmosferă mai prielnică artei. 

Schilleru, care s-a temut acum două-trei săptămâni de mişcări 
contrarevoluţionare la noi, acum este mai liniştit şi crede că nu va fi război. 
„Putem fi liniştiţi încă vreun an“, mi-a spus el, „căci americanii nu vor face 
război pentru Ungaria sau Israel. Peste vreun an, când vor fi gata nemţii, 
atunci s-ar putea să vină prăpădul. Suntem siguri, deocamdată, de un an de 
viaţă, în linişte şi cu oarecari îmbunătăţiri. Pe urmă, cine ştie dacă nu vom fi 
omorâţi de fascişti, huligani sau de urgia războiului". 

iii 

Un şofer de taxi, cu care am mers, m-a întrebat ce mai e în Ungaria. Se 
gândea ce suferinţi îndură populaţia acolo pe frigul acesta. Nu am înţeles dacă 
avea numai milă pentru suferinţele populaţiei sau ţinea cu 
contrarevoluţionarii, dar tot drumul deplângea mizeria actuală din Ungaria. 


IV 



Francisc Munteanu a venit pentru o zi în Bucureşti şi a fost pe la edituri. 
Willy Moglescu, redactor la E.S.P.L.A., l-a văzut. S-a ferit să discute politică 
şi i-a spus că nu ştie ce-i cu Titus Popovici, colaboratorul său, care se află la 
Oradea. Francisc Munteanu stă la Sinaia şi lucrează la un roman. Ungurii de 
la redacţia maghiară a editurii E.S.P.L.A. s-au potolit, zicea Moglescu, şi 
acum spun că trebuie să profiţi de viaţă aşa cum e, să iei ce se poate, fără să 
ceri prea mult. 

Anton 
(voi. I, ff. 57-58) 

Note 

29. Rânduri adăugate de ofiţerul de Securitate. 

30. Oraşul Stalin: noua denumire a Braşovului, din 1950 până în 1960. 


V 

Alexandru Rosetti 

Petru Comarnescu îl cunoaşte bine pe Alexandru Rosetti, profesorul de 
lingvistică de la Universitatea din Bucureşti şi marele editor al anilor ’30, 
devenit tovarăş de drum al comuniştilor şi răsplătit în consecinţă în 1948 cu 
titlul de membru al Academiei Republicii Populare Române. Rosetti e 
oportunist, dar cu măsură; a făcut strict cât a trebuit pentru a ajunge la 
Academie, şi nu la închisoare (fiul său Gheorghe Rosetti a stat însă închis, pe 
baza unor acuzaţii derizorii, din august 1952 până în martie 1953). înţelege 
să păstreze relaţii cordiale cu toţi cunoscuţii, de toate orientările, ca şi cu toţi 
confraţii, din ţară sau din străinătate, comportament care nu e chiar pe 
placul Securităţii. Aşa că e ţinut sub urmărire. Se întâlneşte relativ frecvent 
cu Petru Comarnescu, mărturie stând notele informative la fel de frecvente 
ale agentului Anton. Printre acestea şi o caracterizare mai amplă. 

NOTĂ 

Pe academicianul şi profesorul Alexandru Rosetti îl cunosc din 1934, când 
am colaborat cu el la Fundaţiile Culturale Regale, unde era directorul 
Fundaţiei pentru Literatură. Am păstrat relaţiile cu dânsul până în prezent. 

în cele ce urmează voi trasa pe scurt activitatea şi atitudinile sale din trecut 
şi voi da informaţii asupra atitudinii sale din prezent. 

i 

Pe lângă activitatea de filolog, pe care o profesează corect, dar fără un 
entuziasm deosebit, Rosetti s-a îndeletnicit cu editarea de cărţi. Prin anii 
1929-1933, a condus editura Cultura Naţională, subvenţionată de Aristide 
Blank, unde a tipărit o seamă de scriitori progresişti ca N.D. Cocea, Ion 
Călugăru, Tudor Arghezi ş.a. A premiat primul roman al lui Mircea Eliade 
Maitreyi, a cărui acţiune se petrece în India, unde Eliade şi-a făcut studiile de 
orientalistică. La Fundaţiile regale, Rosetti a desfăşurat din 1934 şi până în 
1940, precum şi între 1945-1947, când instituţia a fost desfiinţată, în urma 
înlăturării monarhiei, o activitate în bună măsură constructivă. El a fost 
menţinut şi la instituţia care a preluat vechea Fundaţie, adică la Editura pentru 
Literatură, mai apoi Editura de Stat pentru Literatură şi Artă (E.S.P.L.A.) 
până prin 1950. 

El a editat pe Arghezi, pentru care are un cult şi cu care întreţine relaţii şi în 
prezent, pe G. Călinescu, Mihail Sebastian, Camil Petrescu. în perioada de 



fascism şi antisemitism, Rosetti a avut o atitudine democratică, apărând pe Al. 
Graur, anunţând o lucrare împreună cu J. Byck, întreţinând o strânsă prietenie 
cu Mihail Sebastian etc. La venirea legionarilor şi apoi a lui Antonescu, 
Rosetti a fost scos de la Fundaţiile regale, şi înlocuit cu N.I. Herescu şi apoi 
de D. Caracostea, fiind duşmănit de legionari şi considerat de stânga, 
„filosemit“ etc. 

în timpul dictaturii fasciste, el s-a apropiat, prin Mihail Sebastian, de unii 
intelectuali comunişti, de Lucreţiu Pătrăşcanu, de Miron Constantinescu, care 
a scris şi versuri sub pseudonimul Radu Pădure (mai târziu Rosetti editându-i 
acestuia un volum de poezii) şi de alţii. în 1945, a revenit la conducerea 
Fundaţiei regale pentru Literatură şi, având colaboratori de încredere pe 
Mihail Sebastian (mort curând într-un accident), pe Camil Petrescu şi pe un 
oarecare Corin Eugeniu Grosu (care făcea pe comunistul principial, 
dovedindu-se ulterior un impostor), a dat Revistei Fundaţiilor Regale o 
atitudine progresistă, apropiată, dar nu în totul devotată doctrinei marxist- 
leniniste. Tov. Leonte Răutu a făcut o vizită la Editura pentru Literatură, 
condusă de Rosetti, şi s-a întreţinut cu echipa condusă de acesta. în 1948- 
1950, Rosetti a colaborat mai strâns cu unii intelectuali şi scriitori comunişti, 
între timp devenind membru de partid. A fost înlocuit la conducerea 
E.S.P.L.A. de către acad. A. Toma, ceea ce l-a amărât, căci Rosetti este 
orgolios şi ţinea mult la activitatea de editor. 

în timpul dictaturii regale, el a fost membru al Frontului Renaşterii 
Naţionale şi mi se pare chiar deputat. Nu a fost un intim al lui Carol al II-lea, 
dar prin generalul N.M. Condiescu, aghiotantul fostului rege şi secretarul 
general al Fundaţiilor regale, el avea oarecare influenţă. 

Rosetti a fost şi, în bună măsură, a rămas un intelectual obiectivist, 
liberalist, cu înclinaţii democratice, dar nu are o poziţie fermă de comunist. El 
este un estet, care preţuieşte scrierile pentru frumuseţea sau originalitatea lor, 
fără să le vadă de pe o poziţie partinică. A avut şi are o mare admiraţie pentru 
Arghezi, Camil Petrescu, G. Călinescu etc. şi a căutat să-i servească pe toate 
căile. De asemenea, a tipărit şi ajutat pe mulţi scriitori tineri. 

Astfel, am ajuns la legăturile lui cu Mircea Eliade. Acesta, om de talent şi 
cercetător în domenii foarte vaste (orientalistică, filozofie indiană etc.), l-a 
impresionat mult pe Rosetti. Când, sub influenţa lui Nae Ionescu, Mircea 
Eliade a devenit legionar, Rosetti a căutat să-l convingă pe Eliade să se abţină 
de la o asemenea politică. Mai ales că până spre 1934, Eliade nu făcuse 
politică, întreţinea legături de prietenie cu scriitori democraţi şi chiar 



comunişti ca Mihail Sebastian, Ion Călugăru, Perpessicius ş.a., care şi ei 
scriau la ziarul lui Nae Ionescu Cuvântul, alături de alţii care au devenit 
conducători în curentul de dreapta (Crainic, Şeicaru, N. Roşu, I. Dumitrescu 
ş.a., unii scoţând apoi gazete proprii). Eliade devenind legionar şi publicând 
articole pro-fasciste şi mai ales întreţinând o campanie care nu convenea 
monarhiei, Carol al II-lea a vrut să-l aresteze, ca şi pe alţi legionari. Rosetti a 
intervenit, prin generalul Condiescu, la rege ca Eliade să nu fie arestat şi 
datorită lui într-adevăr Eliade a scăpat. Rosetti a argumentat că Mircea Eliade 
este un om de valoare, care ar fi doar „zăpăcit“ de Nae Ionescu şi că dacă ar fi 
trimis peste hotare ca ataşat cultural s-ar lăsa de politică şi ar face doar ştiinţă. 
Astfel, Eliade a plecat în străinătate şi de atunci nu s-a mai întors. A fost, dacă 

îmi amintesc bine, ataşat cultural la Lisabona, apoi la Londra.^ 

ii 

Cu Mircea Eliade, Rosetti a întreţinut legăturile şi mereu s-a interesat şi se 
interesează de dânsul. Şi pe mine, până acum un an sau doi, mă întreba 
regulat dacă ştiu ce face, ce scrie Eliade peste hotare. Este cert o admiraţie la 
mijloc, admiraţia pe care Rosetti o are pentru orientalistul, folcloristul, 
filozoful cu influenţe indiene Mircea Eliade, cât şi pentru romancier. Dar, în 
faza când regimul de democraţie populară nu era încă consolidat, Rosetti se 
gândea că, la caz că s-ar înlătura acest regim şi Eliade ar reveni în ţară, el s-ar 
putea bizui pe recunoştinţa ce i-o datorează Eliade. Nu mi-a mărturisit 
niciodată asemenea gânduri, dar permanentul său interes pentru Eliade lasă să 
emitem o asemenea supoziţie. în ultimul an, nu m-a mai întrebat de Eliade, 
dar cred că are informaţii şi acum în privinţa lui. 

Rosetti a fost în mai multe rânduri peste hotare, trimis de forurile 
superioare la diferite congrese etc. S-a interesat cu aceste prilejuri de Eliade. 
De la Rosetti am aflat, acum câţiva ani, că odată nu l-a putut vedea pe Eliade 
fiind plecat peste ocean (Eliade este profesor la Paris, jumătate de an, şi la 
Universitatea din Chicago cealaltă jumătate sau, cel puţin, aşa era până acum 
câţiva ani), dar ştia despre activitatea lui ştiinţifică. Acum câţiva ani chiar mi- 
a arătat o scrisoare de la Eliade, primită prin poştă şi în care Eliade îi 
răspundea politicos, dar rece, la întrebările lui Rosetti cu privire la activitatea 
sa ştiinţifică. îi comunica ce cărţi a mai tipărit. Era vorba de lucrări de 
filologie şi folclor, care îl interesau pe Rosetti în specialitatea lui de filolog, 
pe care o predă la Universitatea din Bucureşti. Era vorba de un schimb de 
publicaţii între Academia R.P.R. şi editurile unde publică Eliade. în scrisoare 
nu era nimic politic. 


Bănuiesc că, în alte ocazii, l-a văzut pe Eliade şi că din străinătate i-a scris 
uneori, căci, fără să menţioneze asemenea întrevederi ori corespondenţă, 
reieşea din conversaţiile ce le aveam cu Rosetti că acesta ştia ce scrie şi ce 
face Eliade, ca literat şi om de ştiinţă. De activitatea lui printre „rezistenţii" 
din apus nu îmi menţiona nimic. 

A citit romanul lui Eliade Foret interdite (Pădurea interzisă ), pe care prin 
1956 Eliade l-a trimis şi lui Şerban Cioculescu, prin Marietta Sadova, care l-a 
văzut la Paris, cu prilejul turneului Teatrului Naţional. Eu nu am văzut la 
Rosetti romanul, nu ştiu dacă l-a cumpărat din străinătate, când a fost acolo, 
sau l-a primit de la el, dar Rosetti mi-a vorbit de acest roman, ca şi despre 
cărţile lui Emil Cioran şi Eugen Ionescu. 

Dacă are în casă asemenea cărţi nu ştiu, căci Rosetti nu arată ce cărţi noi, 
duşmănoase sau neduşmănoase, are, dar este totdeauna informat despre ceea 
ce se publică în literatura occidentală. Am văzut cărţi de artă, reviste italiene, 
franceze, americane, acestea fiind pe rafturile sau pe măsuţa de lângă fotoliul 
în care îşi invită să ia loc oaspeţii. Mai de mult, am văzut numere din 
Nouvelles Litteraires. Nu l-am putut vedea recent, ca să ştiu dacă a citit sau 
nu interviul dat de Petru Dumitriu revistei Nouvelles Litteraires, dar sunt 
sigur că l-a citit, deoarece el urmăreşte regulat această publicaţie, iar unul 
dintre prietenii lui Rosetti, Alexandru Bălăci, mi-a vorbit de acest interviu al 
lui Petru Dumitriu şi cu atât mai mult a trebuit să-i atragă lui Rosetti atenţia în 
privinţa apariţiei lui. 

Rosetti întreţine legături cu o seamă de scriitori tineri, care sunt oameni de 
talent şi au conversaţie. Mai înainte, se împrietenise cu Mihail Sebastian şi cu 
Mircea Eliade, mai târziu cu Petm Dumitriu, Henriette Yvonne Stahl, iar în 
ultimii ani în special cu Alexandru Bălăci, Valentin Lipatti şi alţii. Vede pe 
Vlaicu Bârna, P. Comarnescu, Mihnea Gheorghiu şi alţii. Cu Bălăci s-a 
împrietenit şi pentru că amândoi sunt alpinişti, iar Rosetti aproape la fiecare 
sfârşit de săptămână merge în Bucegi. Bălăci îmi explica că Rosetti îşi face 
prieteni printre oameni mai tineri ca dânsul pentru că nu vrea să aibă prieteni 
care mor înaintea lui. în momentul de fată, dintre oameni mai tineri ca dânsul 
cei mai apropiaţi sunt Al. Bălăci şi Valentin Lipatti, amândoi iubitori, ca şi 
Rosetti, de cancanuri, glume, ironii. 

Alexandru Bălăci, care s-a întors recent de la sărbătorirea Universităţii 
Humboldt din Berlin (R.D.G.), mi-a spus că, pe când era la Berlin, a sosit tot 
într-o delegaţie şi Rosetti, care imediat l-a căutat la hotel. Era într-o seară 
ploioasă şi urâtă, Bălăci se plictisea, când l-a vizitat la hotel Rosetti. Curios ca 



totdeauna, Rosetti i-a propus lui Bălăci să dea o raită în Berlinul Occidental. 
Bălăci nu s-a dus, spunând că este oficial acolo şi nu poate face una ca asta, 
dar Rosetti s-a dus şi în Berlinul Occidental. Bălăci nu mi-a dat detalii ce a 
văzut sau făcut acolo Rosetti [...]. 

Rosetti întreţine relaţii de prietenie şi mănâncă adesea la Casa Oamenilor 
de Ştiinţă cu acad. Mihail Ralea, acad. Tudor Vianu, şi cu soţiile acestora, 
vizitează pe G. Călinescu, care l-a descris în Bietul loanlde şi Scrinul Negru 
sub numele de Gaittany, fireşte adăugând multe lucruri care nu-i aparţin. 
Rosetti nu este supărat totuşi pe Călinescu, deşi mulţi râd de ironizările făcute 
de Călinescu în privinţa lui Rosetti. (Gaittany se dă bine şi cu legionarii, pe 
când Rosetti a fost împotriva lor şi chiar înlăturat de ei, dar anumitul 
oportunism al lui Gaittany se potriveşte, în genere, cu oportunismul lui 
Rosetti.) 

Bălăci, care este un om curat, îl preţuieşte pe Rosetti, după cum mi-a spus 
şi recent, pentru că apreciază pe oamenii de talent, pentru că ajută pe tineri şi, 
în genere, este un om serviabil, cu bune intenţii. 

Totuşi, serviabilitatea şi caracterul prietenos al lui Rosetti sunt pe linia 
liberalismului şi obiectivismului burghez, ce nu se potrivesc cu atitudinea 
unui membru de partid. El se interesează, fără discriminare partinică, de 
oricine are oarecare valoare ca om de ştiinţă şi literatură. Cu doi ani înainte de 
arestarea lui C. Noica, Rosetti a luptat să-l aducă pe Noica la Institutul de 
Filozofie, intervenind la tov. Joja. într-adevăr, Noica cunoştea bine pe Hegel 
şi l-ar fi putut traduce, dar Noica, cu formaţie idealistă şi nutrind idei 
reacţionare, voia să scrie şi introducerea la textele lui Hegel, pe care urma să-l 
traducă. Rosetti nu se uită la aspectele sau atitudinile politice, chiar dacă sunt 
duşmănoase, ale oamenilor, ci îi judecă atemporal, prin însuşiri care sunt 
anulate de altele. Este un sentimental, uneori, şi ţinea la Păstorel Teodoreanu 
pentru că era spiritual. Mai de mult, mi-a spus că Mihail Sadoveanu şi Mihail 
Ralea vor interveni pentru Păstorel Teodoreanu ca să fie eliberat, să nu moară 
de cancer în închisoare. Mi-a spus că Păstorel a fost condamnat pentm nişte 
„nimicuri". 

în ziua sau a doua zi, după recenta arestare a scriitoarei Henriette Yvonne 
Stahl, despre a cărei arestare încă nu ştia, Rosetti a telefonat la ea, iar 
telefonul a sunat în dimineaţa aceea mereu ocupat. Rosetti întreţine relaţiile 
cu orice persoană care i se pare „interesantă" şi face caz de artă cu oarecare 
preţiozitate sau snobism. El are nevoie de a comunica mereu cu diferiţi 
oameni, de a schimba păreri literare, dar şi cancanuri (se interesează cine a 



divorţat, cine s-a căsătorit, cine este în combinaţii amoroase cu cutare sau 
cutare). Prin 1948, organiza mese la Capşa, unde aduna scriitori comunişti sau 
alţii care făceau pe comuniştii ca Petru Dumitriu şi Henriette Yvonne Stahl. A 
invitat şi pe Mihai Petrovanu, Ovid Crohmălniceanu, Paul Georgescu, 
preţuindu-i. Aceştia arătându-se mai rezervaţi, nu a putut păstra legături de 
prietenie cu ei. Mesele au fost suspendate când conversaţiile prea liberaliste şi 
cancanurile nu au mai fost bine văzute şi chiar Petru Dumitriu i-a spus lui 
Rosetti că este periculos să se întrunească regulat la masă la Capşa. 

în ultima vreme, Rosetti se mulţumeşte să mănânce ziua şi seara la Casa 
Oamenilor de Ştiinţă, unde se întâlneşte cu acad. Ralea şi Vianu, uneori şi cu 
D.I. Suchianu, pe care îl preţuieşte pentru humorul său, dar îl consideră un 
zăpăcit (îl evită, când nu e cu cumnatul său, Ralea, pentru că Rosetti ştie că 
tov. Răutu are păreri proaste despre Suchianu) sau cu alţii. Vede mai des, 
adică este vizitat şi vizitează pe Bălăci şi Lipatti. Soţia sa, Maria Rosetti, care 
are conducerea Uniunii Femeilor Democrate, este mult mai rezervată decât 
soţul ei. D-na Rosetti are o atitudine principială, vorbeşte ca o comunistă, dar 
ponderat, căutând, când are prilejul în conversaţie, să arate ceea ce a realizat 
regimul actual şi face comparaţii între relele trecutului şi realizările 
prezentului. O văd şi pe ea când îl vizitez pe Rosetti şi ea nu critică regimul, 
ci se consideră solidară şi, fără ostentaţie, menţionează unele realizări, 
criticând cel mult persoane mărunte cu care are a face în munca ei. 

în ultima vreme, şi Rosetti este relativ mai prudent în conversaţii, adică nu 
mai critică direct pe tov. Răutu, pe acad. Murgulescu, pe care înainte nu-1 
putea suferi, pomeneşte acum şi el de realizările regimului, uneori însă pe ton 
ironic. Ducându-se recent la Iaşi, pentru înmormântarea arhitectului G.M. 
Cantacuzino, Rosetti a vizitat oraşul şi mi-a spus că şi acolo se construieşte 
imens, lăudând această activitate de masive construcţii. Dar, imediat lăudând 
şi vechile monumente de la Iaşi şi frumuseţea locurilor, mi-a spus pe ton 
ironic: să ştii, X, că şi acestea tot regimul actual le-a făcut. Tot ce e bun, 
numai regimul actual a realizat! Bagă bine în minte. 

Rosetti, care nu a avut moşie, ca fratele său, şi a trăit din munca sa, este 
mulţumit că este trimis în străinătate la diferite congrese şi are o poziţie 
proeminentă, dar, pe de altă parte, ar voi mai multă lărgime în domeniul 
culturii şi artelor, aşa cum este în Polonia. în conversaţiile sale, critică 
activitatea editurilor, a revistelor, pe unii conducători culturali din forurile 
superioare, socoteşte că o seamă din oamenii care conduc cultura nu sunt 
competenţi şi critica sa se referă mai ales la persoane, în frunte cu tov. Leonte 



Răutu. Cum am arătat mai sus, în vremea din urmă, este şi el totuşi mai 
rezervat în critica şi zeflemelele sale. Crede că, până la urmă, cele două lagăre 
se vor înţelege şi la noi va fi libertate în sens burghez, vor putea circula în 
voie publicaţiile Occidentului, piesele de teatru, se va putea călători mai uşor 
etc. 

iii 

Având o asemenea mentalitate, Rosetti crede că între oamenii de ştiinţă şi 
scriitori trebuie să existe o comunicare fără oprelişti sau control, adică între 
cei din Occident, din U.R.S.S. şi de la noi. Liberalist şi obiectivist, el nu vede 
de ce nu ar circula în voie la noi cărţile lui Eliade, Cioran, Eugen Ionescu şi 
altora ca dânşii. Să fie citite şi criticate, dacă conţin lucruri nepotrivite, dar să 
circule pentru cine vrea să le citească - susţine el. în calitate de om de ştiinţă, 
de filolog, el întreţine corespondenţă pe cale oficială cu toate instituţiile care 
publică lucrări de lingvistică, estetică, folclor ce l-ar putea interesa şi luptă 
pentru schimbul de publicaţii cu Occidentul. Probabil că şi verbal, când se 
află în străinătate, propune schimburi şi colaborări. Nu mi-a dat precizări, dar 
pe masa lui de lucru sunt mereu publicaţii ştiinţifice din Occident (cele 
literare, dacă le are, nu le lasă în văzul vizitatorilor, pe birou, ca pe celelalte). 
Nu pot deci da precizări ce anume cărţi duşmănoase are în casă. Multe 
probabil că le citeşte sau răsfoieşte când se află peste hotare şi nu le aduce în 
ţară, pe altele le împrumută de la Biblioteca Academiei ori din alte părţi. 
Cred, totuşi, că are acasă cărţile literare ale lui Mircea Eliade, Emil Cioran, 
Eugen Ionescu. Cum nici în trecut nu voia să-mi împrumute cărţi, nu am 
insistat să-mi împrumute nici mai recent cărţi. De altfel, nici nu-mi spune ce 
cărţi literare noi are, dar din conversaţie reiese că este la curent cu ele. Cum 
apare o noutate care stârneşte senzaţie în Occident, el ştie despre ea. Cărţi 
propriu-zis de politică şi sociologie nu citeşte şi niciodată nu l-au interesat 
teoria politică, statisticile economice, pamfletele politice, aşa că asemenea 
lucrări nu cred nici acum că citeşte sau are în casă. Fireşte, cărţile duşmănoase 
pot fi şi literare, iar pe acestea le citeşte sau se informează asupra lor, cu acea 
curiozitate ce îl caracterizează, precum şi din spirit oportunist. 

Ultima dată, când am fost la dânsul, îndată după înmormântarea la Iaşi a 
arhitectului Cantacuzino, cu care era prieten şi pe care îl preţuia pentru 
cunoştinţele şi ideile lui artistice - Rosetti mi-a vorbit despre nişte profesori 
străini. Tocmai urma să vină în ţară un profesor de la Universitatea Harvard - 
Jakobson - care a şi venit peste câteva zile. Acest profesor, acum cetăţean 
american, este un filolog celebru şi a ţinut o conferinţă la Academia R.P.R., 



Rosetti fiind în preajma lui. Mi-a spus Rosetti că era invitat la legaţia 
americană ori la însărcinatul cu afaceri american, la recepţia dată în cinstea 
oaspetelui care urma să vină peste câteva zile. Cu acest prilej, Rosetti mi-a dat 
amănuntul că respectivul filolog era rus de origină, ba că fusese diplomat 
sovietic în Finlanda, de unde a fugit în S.U.A. „Vezi, sovieticii sunt mai largi 
decât noi. îl primesc în U.R.S.S. pentru conferinţe, deşi a trădat ca diplomat“, 
mi-a spus Rosetti. 

Mai târziu, în aceeaşi zi, a venit la Rosetti acasă şi istoricul C.C. Giurescu, 
aşa că am asistat la convorbirea dintre ei. De obicei, Rosetti nu invită mai 
multe persoane odată şi îi place să comenteze, să critice, să discute între patru 
ochi (câteodată este şi soţia sa de faţă sau şi fiul şi recenta noră, dar atunci e 
ceva mai potolit şi discută chestiuni neutre, îndeosebi de artă). Dar atunci a 
fost şi Giurescu, iar eu voind să mă retrag, crezând că au de lucru, Rosetti m-a 
reţinut. Rosetti îl chemase la el pe Giurescu pentru a-1 consulta în privinţa 
unui savant grec, mare autoritate în lingvistică. Rosetti voia să propună 
Academiei invitarea acestui savant grec, pe care îl cunoştea şi Giurescu şi lua 
informaţii asupra savantului şi de la Giurescu. Ei au discutat asupra activităţii 
ştiinţifice şi asupra atitudinii politice a respectivului, care a avut o viaţă plină 
de peripeţii. Reieşea că poate fi invitat la noi, deoarece nu a fost fascist, iar 
noi suntem interesaţi să luăm legături cu savanţi care s-au ocupat şi de limba 
şi istoria noastră. Giurescu susţinea că invitarea grecului este chiar oportună, 
deoarece tov. Gh. Gheorghiu-Dej a susţinut colaborarea cu ţările balcanice şi 
constituirea unei zone demilitarizate sau fără arme nucleare (cam aşa se 
exprima Giurescu). în faţa lui Giurescu, care s-a ferit să vorbească politică, 
Rosetti a fost amabil, binevoitor, făcând şi mici ironii: „totul e bine la noi azi 
şi, uite, putem invita savanţi, care nu ştim dacă ne iubesc, dar în orice caz nu 
ne urăsc“. 

Oportunist, Rosetti ţine legături cu toată lumea care vrea să îl frecventeze şi 
ar vrea să fie bine cu toţi şi să îi meargă bine în orice împrejurare. 

Anton 

29 noiembrie 1960 
(voi. II, ff. 178-182) 

în completare, şi o notă informativă din 30 noiembrie 1960: 

30 noiembrie 1960 


NOTĂ 



Ieri, marţi 29 nov. 1960, l-am vizitat pe Al. Rosetti la el acasă. Mai erau în 
camera sa de lucru fiul său, arhitect, şi nora sa. 

Mi-a spus că a fost la Berlin, mi-a povestit ce muzee a văzut, cum unele noi 
s-au deschis în construcţii recente, apoi pe ton de glumă mi-a spus: „să ştii că 
nu am fost şi dincolo, în Berlinul Occidental!“. I-am replicat că eu cred că a 
fost, curios cum este, iar Rosetti a zâmbit, lăsând a înţelege că a trecut şi 
dincolo. 

Venind vorba de Păstorel Teodoreanu, mi-a spus că a aflat că el a fost 
condamnat pentru că a făcut o epigramă în legătură cu Ilie Pintilie. „Păstorel a 
făcut o prostie", zicea el, „dar pentru asta nu trebuie să moară în închisoare". 
Mi-a mai dat detaliul că „cineva" (cred M. Ralea) s-a interesat la autorităţi în 
favoarea lui Păstorel şi i s-a spus că peste un an va fi eliberat din închisoare. 
A trecut un an şi s-ar putea să fie eliberat. Nevasta lui Păstorel este mereu la 
Demostene Botez, pisându-1 pe acesta să intervină la prietenii comuni pentru 
eliberarea lui Păstorel. 

Mi-a precizat despre filologul Jakobson de la Universitatea Harvard că 
acesta se afla, în 1921, într-o misiune diplomatică (era pe atunci sovietic) şi că 
aflându-se în această misiune în afara patriei i s-a comunicat că în U.R.S.S. se 
fac epurări şi că ar fi bine să nu revină acasă. Jakobson s-a dus în 
Cehoslovacia, s-a căsătorit acolo şi a devenit cetăţean ceh. Fiind evreu şi 
venind fascismul şi acolo, Jakobson a fugit din Cehoslovacia cu soţia sa şi, în 
cele din urmă, au ajuns în S.U.A., unde au devenit cetăţeni americani. Acum, 
ţine prelegeri şi în U.R.S.S., fiind recunoscut ca un mare savant. 

Rosetti s-a împrietenit cu Jakobson, care l-a invitat de pe acum să participe 
la congresul general de filologie, ce se va ţine peste trei ani tocmai la 
Universitatea Harvard din S.U.A. „Dacă voi trăi până atunci, mă voi duce", 
mi-a spus Rosetti. A fost la un dejun la legaţia americană, unde l-a văzut şi pe 
Wyller şi pe un alt diplomat, care amândoi vorbesc binişor româneşte. Era 
încântat de ceea ce a mâncat şi băut acolo. 

Mi-a mai spus că în curând se va încheia un tratat de colaborare culturală - 
foarte „largă", preciza el - între R.P.R. şi S.U.A., aşa cum s-a făcut şi între 
U.R.S.S. şi S.U.A., acesta şi mai larg. 

M-a întrebat dacă ştiu de interviul dat de Petru Dumitriu revistei Nouvelles 
Litteraires, adăugând „ce canalie!" şi spunând că îi pasă puţin lui Dumitriu de 
suferinţele şi neplăcerile ce le au din cauza lui „biata" Henriette Yvonne Stahl 
şi părinţii. O deplângea pe d-na Stahl, spunând că, aşa slabă şi bolnavă cum 



este, nu crede că va rezista în închisoare. 

A auzit de unele eliberări de deţinuţi politici din închisori, dar vede, pe de 
altă parte, că se fac noi arestări. 

Mi-a spus că a citit în L’Humanite despre recentul roman al lui Vintilă 
Horia Dumnezeu s-a născut în exil, care a luat premiul Goncourt, care nu se 
prea dă străinilor. M-a întrebat despre autor, pe care el nu îl cunoaşte. 

Mi-a spus că, recent, a primit un dicţionar francez-român făcut, adică 
semnat de Al. Ciorănescu, care este profesor la o universitate din insulele 
Canare. Dicţionarul e bine făcut, dar tocmai de asta Rosetti crede că 
Ciorănescu a furat de undeva dicţionarul sau i l-a făcut altcineva, cu 
informaţii filologice foarte noi şi valabile. (Poate se gândea că i l-a făcut 
cineva aici în ţară şi el doar l-a semnat.) A făcut apoi o comparaţie între 
Alexandru Ciorănescu şi Petru Dumitriu, zicând că amândoi au plecat din 
ţară, lăsându-şi aici copiii. Copiii lui Ciorănescu trebuie să fie mari acum. 

Dicţionarul acesta l-a primit în cadrul schimbului de publicaţii cu 
străinătatea, pe care l-a organizat chiar el, Rosetti. Mi-a precizat acest lucru. 

Pe masă, adică pe biroul său, erau multe cărţi franceze, de data aceasta, 
romane în colecţii noi. Uitându-mă la ele, fiul lui Rosetti, arhitectul, mi-a 
precizat că sunt cumpărate de la librăria de lângă cinematograful Republica 
(Scala) şi se mai găsesc încă de cumpărat. Erau romane franceze şi romane 
americane traduse în limba franceză. 

Am impresia că, în faţa norii sale, Rosetti vorbeşte mai cu prudenţă, căci 
politică internă nu a vrut să discute deloc, cât am fost în camera unde era şi 
nora, dar la plecare, conducându-mă, mi-a spus în vestibul că se pare că, într- 
adevăr, va fi o mare destindere şi pe plan internaţional, şi pe plan intern. 
Semne în acest sens sunt recentele eliberări din închisori, redarea pensiilor 
celor cărora li s-au anulat pensiile acum vreun an sau doi, schimbarea numelui 
Oraşului Stalin în Braşov. Rămâne de văzut cu ce se va înapoia de la 
Moscova delegaţia noastră. Au plecat recent acolo şi tov. Bodnăraş, Maurer, 
Chivu Stoica. Neînţelegerea cu China ar putea să ducă la apropierea între 
U.R.S.S. şi S.U.A., mai ales că acum va fi alt preşedinte şi căile sunt mai 
prielnice. 

Anton 
30.XI.960 
(voi. I, ff. 183-184) 



Notă 

31. Informaţiile despre Mircea Eliade sunt cu totul aproximative! 


VI 

Ionel Jianu 

Criticul, istoricul de artă şi editorul Ionel Jianu, prietenul care l-a ajutat 
pe Petru Comarnescu să treacă prin anii grei, are parte (măcar el!) de un 
tratament favorabil din partea agentului Anton. Cu atât mai mult cu cât Jianu 
se află şi el în tabăra opusă „grupului Oprescu“. încă o ocazie, pentru 
Anton, de a lovi în gruparea adversă. 

Primită: 

Sursa: „Anton“ 

Casa: 

16-IX-59 

NOTĂ 

Criticul de artă şi conferenţiar la catedra de Istoria Artei - Ionel Jianu are 
54 de ani. Părinţii săi - Starck - au făcut parte din mica burghezie evreiască, 
trăind modest. Un frate, Starck, a plecat înainte de 1930 în S.U.A. şi a ajuns 
om de afaceri prosper, dar care se arată puţin generos cu familia din ţară, 
trimitându-i lui Ionel Jianu doar cărţi de artă. O soră a sa a fost o distinsă 

> j 

arhitectă şi a murit acum câţiva ani (cancer). 

Ionel Jianu a studiat dreptul la Paris. Familia sa nedispunând de fonduri 
suficiente pentru a-1 întreţine acolo, Jianu a făcut în timpul studiilor gazetărie 
culturală, trimiţând cronici de artă, articole, traduceri publicaţiilor din ţară 
(Rampa, Politica condusă de A. Hefter etc.). întors în ţară prin 1927-8, Jianu 
a continuat activitatea de scriitor, critic de artă şi totodată a practicat 
avocatura. Ca avocat şi având relaţii, a fost numit jurisconsult la 
întreprinderea Scăieni şi pleda în mod curent. A dus un trai mediu, 
întreţinându-şi soţia şi copilul, acum student la arhitectură şi desenator la 
Urzica şi Informaţia (desene satirice). 

în timpul persecuţiilor rasiale şi al regimului antonescian, Jianu, fiind scos 
din barou, a condus sala de expoziţii din Galeriile Kreţulescu, „Căminul 
Artei“ (pe numele doamnei Caterina Dulfu). Acolo, el a însufleţit o întreagă 
activitate artistică, căci nu accepta să expună oricine, ci numai pictori 
valoroşi, fie maeştri, fie tineri, şi organiza de asemenea expoziţii colective pe 
teme date (Portretul în pictura română, compoziţia, tablourile cu flori etc.). 
Petraşcu, Pallady, Iser, au expus de mai multe ori acolo, precum şi pictorul pe 



atunci tânăr Al. Ciucurencu, ca şi alţii pe atunci necunoscuţi şi azi artişti de 
frunte. Cataloagele acestor expoziţii erau prefaţate de Arghezi, Cocea etc. 
După 23 august, Căminul Artei a organizat cicluri de conferinţe despre arta 
română şi universală, a publicat cărţi de artă de mare format, a scos revista 
Lumină şi Culoare, care şi-a avut însemnătatea ei pe atunci. Pentru a acoperi 
cheltuielile cu publicaţia monografiilor şi a revistei, Jianu a apelat la unii 
colecţionari de artă mai bogaţi, ca ing. Laserson, Aristide Blank, un armean, 
al cărui nume îmi scapă, etc. Alexandru Ciucurencu a fost „lansat“, când încă 
o ducea greu, de către Zambaccian şi Jianu. Datorită lui Jianu a vândut multe 
lucrări la Căminul Artei şi mai târziu inginerul Laserson, pe atunci 
proprietarul clădirii unde este acum Studioul de cinema Al. Sahia, vrând să-şi 
facă acolo un muzeu, a cumpărat masiv picturi de Ciucurencu, la sfatul lui 
Jianu. 

Reprimit în barou după 23 august 1944, Jianu a fost scos în 1948 pe 
motivul că avea în principal meseria de critic şi ziarist. în 1950, a fost numit 
la sectorul de artă al editurii E.S.P.L.A., unde mai târziu a ajuns şeful acestui 
sector, post pe care îl deţine în prezent, împreună cu acela de conferenţiar la 
catedra de Istoria Artei la Institutul de Arte Plastice N. Grigorescu (catedră 
condusă de acad. Oprescu şi având adjunct pe Paul Constantin). La 
E.S.P.L.A., Jianu a desfăşurat o vie şi bogată activitate, editând numeroasele 
cărţi din colecţiile Maeştrii Artei româneşti, Studii de Artă, albume, pliante 
etc. Aproape tot ce s-a publicat acolo în timp de nouă ani se datoreşte fie 
iniţiativei sale, fie grijei de a duce la executare propunerile şi dispoziţiile 
forurilor superioare. 

A intrat în conflict cu acad. G. Oprescu şi cu unii dintre colaboratorii 
acestuia din pricină că nu se subordona lor, făcând din E.S.P.L.A. o anexă a 
Institutului de Istoria Artei, deşi şi Oprescu şi ceilalţi colaboratori au fost 
publicaţi cu largheţe, dar nu numai ei. De altfel, Mircea Popescu, după ce a 
părăsit catedra de limba engleză, pe care a deţinut-o până prin 1949, a fost un 
timp redactor la sectoml de artă, condus de Jianu. Relaţiile s-au înrăutăţit 
acum vreo trei ani, când Jianu a fost invitat de Oprescu să facă referatul 
despre publicaţia Institutului, numită Studii şi Cercetări de Istoria Artei (în 
faţa secţiunii Academiei R.P.R.). Referatul lui Jianu a arătat, cam prea direct 
şi inabil, lipsurile acestei publicaţii bianuale, a dat unora dintre colaboratori 
lecţii de marxism-leninism (arătându-le că nu aplică în aprecierile lor 
metodele cele mai juste şi mai ştiinţifice etc.), ceea ce a înfuriat pe Oprescu, 
Radu Bogdan, Remus Niculescu, mai ales că în parte obiecţia lui Jianu era 
întemeiată. Animozitatea s-a înteţit, când Oprescu a voit acum vreun an-doi 



să-şi retipărească cele patru volume de Istoria Artelor (scrise de pe o poziţie 
idealistă) şi când Jianu a dat unor persoane foarte competente să facă 
referatele, care toate au conchis că lucrarea nu se poate retipări în forma ei 
veche, pe care Oprescu nu a putut să o transforme, făcând-o cu adevărat 
ştiinţifică. De asemenea, volumul despre Grigorescu al lui Oprescu şi Remus 
Niculescu, acum sub tipar, a întâmpinat unele dificultăţi, deoarece cei doi 
autori nu voiseră să se situeze pe poziţia clasei muncitoare, nu aplicau 
materialismul dialectic în consideraţiile lor, iar referatele arătau acestea. Cei 
doi autori zic că Jianu le făcea „şicane“, dar referatele aflate la E.S.P.L.A. 
dovedesc că Jianu a procedat principial şi corect. într-un articol din Lupta de 
Clasă, publicat cam acum un an, acad. G. Oprescu, ocupându-se de 
tipăriturile noastre de artă, l-a cam atacat pe Jianu, care la rândul său a 
răspuns printr-un lung articol, trimis Luptei de Clasă, care nu l-a publicat, dar 
i-a trimis un răspuns. în articolul său, G. Oprescu a trecut sub tăcere meritele 
unor cărţi publicate de E.S.P.L.A. şi s-a legat mai mult de mici lipsuri. în 
Studii şi Cercetări de Istoria Artei, revista condusă de G. Oprescu, nu s-a 
publicat măcar o recenzie defavorabilă despre monografia de format mare 
Luchian, scrisă de Jianu şi Comarnescu. Articolele pe care le publică acad. G. 
Oprescu sunt de obicei scrise de Mircea Popescu, cu sfaturile celorlalţi de la 
Institut (articolul din Lupta de Clasă etc.), iar când sunt pline de greşeli 
ideologice şi de aprecieri foarte arbitrare, ca acelea publicate în 

Contemporanul, acum un an sau doi, se datoresc numai lui, care are şi 
momente de orgoliu, când nu vrea să se lase ajutat de nimeni. 

Situaţia dintre cei de la Institutul de Istoria Artei al Academiei R.P.R. şi 
Jianu a ajuns foarte încordată în ultimele luni. E.S.P.L.A. a tipărit în cinstea 
zilei de 23 august şi a celor cincisprezece ani de la Eliberare două mari mape 
cu reproduceri din plastica ultimilor ani, precum şi volumul Probleme de artă 
plastică - 23 august 1944 - 23 august 1959, în care sunt diferite studii despre 
realizările şi problemele plasticii. Prefaţa e semnată de acad. P. 

Constantinescu-Iaşi, un articol de principii generale de Jianu, apoi studiile 
despre pictură de P. Comarnescu, sculptură Mircea Deac, grafică Paul 
Constantinescu, sculptură monumentală Jack Brutaru, arte decorative Mac 
Constantine seu, tipărituri de artă Vasile Drăguţ, iar Râul Şorban are un lung 
studiu despre formele de asociere şi sindicalizare a artiştilor în trecut până la 
crearea Uniunii Artiştilor Plastici din R.P.R. şi apoi despre aceasta. 

G. Oprescu s-a opus publicării acestei din urmă cărţi, spunând că face 
„dublă întrebuinţare“ cu volumul V din Scurtă Istorie a Artelor din R.P.R., 
care se ocupă cu perioada 1944-1959. Volumul scos de E.S.P.L.A. a fost 



rodul unor propuneri făcute de Jianu, în numele editurii, la U.A.P. şi el a făcut 
apel la colaborarea tuturor membrilor secţiei de critică. Cei de la Institutul 
condus de G. Oprescu au acceptat la început colaborarea, apoi şi-au zis că e 
mai bine să scoată ei la Institut un asemenea volum şi să-l înlăture pe celălalt. 
De fapt, volumele au material în bună parte diferit şi alte metode de 
prezentare (unul pe probleme, celălalt pe desfăşurare strict istorică etc.). Fapt 
este că volumul scos de E.S.P.L.A. cu două săptămâni înainte de 23 august nu 
a fost difuzat, iar ceilalţi zoresc să scoată volumul V din numita serie. 

Şi cu albumele cu reproduceri s-a petrecut cam la fel. Volumele deşi 
tipărite nu sunt date spre difuzare şi Jianu, care acum se află în concediu la 
Sinaia, a fost chemat de două ori de acolo, spre a motiva de ce a reprodus 
opera cutare şi nu altă operă etc. Eugen Schilleru comenta, ieri 15 septembrie 
1959, că Jianu a procedat ca un „prost“, reproducând în recenta mapă doar 
lucrări din ultimii ani. Dacă îngloba în volum şi reproducerile pe care 
E.S.P.L.A. le-a tipărit în două rânduri mai înainte (în albumele Arta Plastică 
în R.P.R. 1944-1954 şi Arta Plastică în R.P.R., 1948-1958 ) atunci, zicea 
Schilleru, intra tot ce trebuia. Jianu nu a mai repetat imaginile deja difuzate, ci 
a ales numai cele ulterioare specificatelor albume şi de aici a stârnit 
nemulţumiri. 

j 

Conducerea editurii E.S.P.L.A. este atât de plictisită de complicaţiile cu 
aceste volume, de reclamaţiile venite mai ales din partea acad. Oprescu şi 
colaboratorilor săi (referatul la noile albume a fost făcut de Mircea Popescu), 
încât doreşte ca sectorul de artă să devină independent de E.S.P.L.A. Mai ales 
tov. Bănuţă, noul director al E.S.P.L.A. şi care nu este familiarizat cu întreaga 
situaţie, ar dori „să scape“ de vulcanicul sector de artă (aşa s-a exprimat în 
urma recentelor complicaţii, spunând aceasta lui M. Şora, redactor principal, 
care are sub controlul său sectorul de artă, condus de Jianu. Informaţia o deţin 
de la Râul Şorban, care conduce sectorul de artă, în timpul concediului lui 
Jianu). Probabil timoraţi de reclamaţiile şi „lucrăturile" lui G. Oprescu şi 
colaboratorilor săi, conducerea editurii E.S.P.L.A. a decis zilele trecute să 
scoată din planul pentru anul acesta cartea scrisă de Ionel Jianu şi care este 
Istoria artei româneşti (de la începuturile ei moderne - laice - şi până în 
prezent), rodul unei munci îndelungate şi al activităţii sale la catedra de la 
Institutul N. Grigorescu. Jianu este foarte amărât de faptul că nu se difuzează 
cele trei volume gata tipărite şi de amânarea publicării cărţii sale proprii. Se 
întreabă dacă toate atacurile şi suspectările din ultima vreme nu vor duce la 
scoaterea sa de la conducerea sectorului de artă al E.S.P.L.A. Cum volumele 
au fost anunţate în presă, mulţi îl întreabă pe el şi pe ceilalţi colaboratori la 



volumele amintite de ce nu apar, planând fel de fel de ipoteze, căci Jianu 
refuză să dea explicaţii, spunând doar că vor apărea. (Intimilor le explică că în 
patru rânduri acad. Oprescu a făcut intervenţii împotriva cărţii Probleme de 
artă plastică, mai întâi ca să nu se scrie, apoi ca să fie amânată.) Tot ieri, 
Schilleru comenta faţă de sursă că volumul nu va fi difuzat pentru că articolul 
lui Şorban cuprinde izvoare pe care Partidul nu le poate controla, că Partidul 
încă nu are o poziţie definitivă faţă de mişcarea sindicală şi deci faţă de 
asociaţiile profesionale ale artiştilor din trecut, că Şorban este un tip dubios 
etc. Şorban a fost recomandat mai demult lui Oprescu spre a fi angajat la 
Institut, dar acesta i-a oferit un post înadins umilitor ca Şorban să-l refuze, 
ceea ce a şi făcut, spunând câteva cuvinte tari lui Oprescu. Şorban, fiind 
ardelean, cunoaşte foarte multe despre arta românilor şi maghiarilor din 
Ardeal şi ar fi adus reale servicii Institutului, dar strica anumite interese şi 
ameninţa anumite „poziţii“ pe care Mircea Popescu, Remus Niculescu şi alţii 
le apără cu îndârjire (aşteptând să-i succeadă acad. Oprescu, la pensionarea 
sau moartea sa) şi de aceea l-au înlăturat pe Şorban ca şi pe alţii. Pe de altă 
parte, Şorban este bun prieten cu prof. V. Vătăşianu, care are şanse de a veni 
el la conducerea Institutului şi deci ar aduce acolo şi pe Şorban. De aici 
atacurile actuale împotriva lui Râul Şorban, comunicate de Eugen Schilleru şi 
care provin din cercul Institutului şi al Muzeului, unde Schilleru lucrează 
alături de G. Oprescu, Mircea Popescu, Remus Niculescu etc. 

Atacurile se concentrează îndeosebi asupra a două studii sau articole din 
Probleme de artă plastică, şi anume asupra articolului lui Şorban, precum am 
arătat, şi asupra articolului semnat de Vasile Drăguţ, unde discutând 
tipăriturile de artă ale celor 15 ani de la Eliberare (este de altfel acolo şi 
bibliografia tuturor cărţilor de artă publicate în aceşti ani, făcută foarte cinstit 
şi ştiinţific), Drăguţ arată că au apărut şi cărţi cu unele greşeli de informaţie 
sau de judecată ideologică, citând cartea lui Oprescu despre Cetăţile saşilor 
din Ardeal (se pare cu material luat în mod grosolan de la un autor anterior, 
Roth, lucru pe care Drăguţ nu-1 scrie în cartea numită, dar care se ştie şi a fost 
comentat mai demult). Drăguţ mai citează încă două-trei cărţi cu asemenea 
greşeli, scoase de E.S.P.L.A., printre care una semnată de V. Beneş. Faptul că 
tânărul critic Vasile Drăguţ a îndrăznit să se atingă - foarte tangenţial de altfel 
- de o lucrare a acad. Oprescu a fost suficient ca să devină şi el ţintă de atac, 
alături de Şorban, răsfrângându-se toate asupra lui Jianu, care a iniţiat 
tipărirea numitei cărţi. 



Ca poziţie ideologică, Ionel Jianu a evoluat, ca şi alţi scriitori şi critici mai 
vârstnici, de la estetica idealistă la estetica ştiinţifică (marxist-leninistă). Şi 
înainte de 23 august, deşi dădea o mare însemnătate formei şi nu pornea de la 
conţinut, totuşi el a valorificat şi pe criterii mai largi (sociale, etice etc.) 
operele maeştrilor despre care a publicat monografii şi studii, ca Iser, Pallady, 
Petraşcu, Luchian etc. Cărţile scrise după 23 august şi mai ales cele din 
ultimii ani - în special Istoria artei româneşti, a cărei publicare a fost 
amânată, după cum arăt mai sus - sunt scrise de pe poziţiile clasei muncitoare 
şi ale ideologiei ei. Istoria artelor a sa este chiar stăruitor politizată, cum nu 
vor şi poate nu pot să o facă cei de la Institutul de Istoria Artelor. Jianu a 
urmat cursurile de estetică marxistă la Cabinetul de Partid, iar anul trecut noi 
cursuri, îmbogăţindu-şi în bună măsură cunoştinţele ştiinţifice, ceea ce nu 
înseamnă că nu mai are pe alocuri rămăşiţe din concepţia trecută sau că 
stăpâneşte deplin ştiinţa marxistă. Referatele asupra recentelor lucrări însă au 
semnalat poziţia sa ştiinţifică, aducând doar obiecţii mărunte. 

Până acum câţiva ani ar fi dorit să ducă un trai mai lesnicios în străinătate, 
dacă fratele său l-ar fi ajutat. Dar cum acesta nu este deloc generos şi are o 
soţie care l-a îndepărtat de familia din ţară, Jianu şi soţia sa, ca şi fiul lor, nu 
se mai gândesc să plece. Când anul trecut a fost chestiunea plecărilor evreilor, 
el a spus prietenilor intimi că nici nu-i trece prin minte să ceară să plece, că se 
simte prea legat de ţară şi de activitatea ce o desfăşoară pentru a pleca din 
ţară. De aceea, dorind să rămână în ţară şi să fie cât mai laborios, el a dat 
lupta pentru a rămâne profesor la Institut, pentru a-şi consolida poziţia la 
E.S.P.L.A. etc. Crede în soliditatea regimului actual şi atât din interes, cât şi 
dintr-o treptată apropiere de ideile marxist-leniniste şi-a format în ultimii ani 
convingeri comuniste, pe care le-a dovedit fie în recenta carte încă în 
manuscris, fie în cuvântările rostite la U.A.P., fie în acţiunile sale de critic, de 
membru în juriul expoziţiilor etc. 

Ca profesor, este iubit de studenţi pentru că, fire sentimentală, pune suflet 
şi avânt în ce expune, este ataşat valorilor româneşti, când vorbeşte de 
Luchian lăcrimează (observaţie făcută de studenţi), iar tot din ataşament şi 
exagerează uneori, supraevaluând arta lui Ciucurencu, de pildă. Sculptorul O. 
Han a spus sursei că la lucrările juriului expoziţiei de Stat singurul care a 
procedat principial, motivând cinstit în faţa tuturor de ce crede că lucrarea 
cutare trebuie primită sau dimpotrivă respinsă, a fost Jianu, care nu s-a lăsat 
dus de intervenţii, calcule, interese de culise etc. în general, atitudinea lui 
Jianu din ultimii ani este fermă, de parcă ar fi un membru de partid cu 
simţământul deplin al răspunderii. Se consideră cu totul angajat în viaţa artei 



noastre. 


De Ciucurencu îl leagă vechi relaţii arătate mai sus, care au dus la prietenie 
şi în genere Jianu, care ştie să fie prieten, l-a ajutat mai mult pe Ciucurencu 
decât acesta pe Jianu. Jianu crede cam în acelaşi fel de artă ca şi Ciucurencu 
(lumină, culori puternice etc.) şi amândoi sunt pentru tematica actuală, dar 
tratată cât mai artistic în sensul picturii lui Ciucurencu şi a altor colorişti. De 
aceea, pentru a-1 ataca pe Ciucurencu, Vlasiu l-a atacat pe Jianu, pentru 
poziţia sa, neîndrăznind să formuleze un atac făţiş împotriva lui Ciucurencu. 
Ciucurencu şi Jianu cred că realismul socialist trebuie făcut cu mijloace 
moderne, cât [mai] picturale. Sursa întrebându-1 dacă nu crede că exagerează 
în susţinerea artei lui Ciucurencu, Jianu i-a spus că această artă este bine 
văzută de forurile superioare şi este constructivă. 

Anton 

(voi. I, ff. 166-169) 

în ciuda asigurărilor agentului Anton că n-ar avea intenţia de a părăsi 
ţara, Ionel Jianu pleacă în cele din urmă din România (în iulie 1961), 
„răscumpărat“ de fratele său, aflat la New York. Se stabileşte în Franţa. Nu 
s-a considerat refugiat politic, motivul afirmat al plecării fiind treptata sa 
marginalizare în condiţiile „dictaturii“ exercitate de G. Oprescu asupra vieţii 
artistice. A înfiinţat la Paris o editură cu profil artistic. împreună cu P. 
Comarnescu şi M. Eliade a publicat în 1967 volumul Temoignages sur 
Brancusi. 



VII 

Portrete de artişti 

Petru Comarnescu frecventează un mare număr de artişti. Aşa că agentul 
Anton are ce să spună despre ei, bune sau rele. 

Numai de bine despre Magdalena Rădulescu: este o pictoriţă pe care o 
admiră de multă vreme, fără rezerve. 

11 iulie 1957 

NOTĂ 

Pictoriţa Magdalena Rădulescu este o femeie în vârstă de vreo cincizeci de 
ani. Este fiica unui inginer, iar mamă-sa este născută Herescu şi rudă pe 
departe cu familia Lahovary. A copilărit în Vâlcea, apoi la Constanţa, unde 
tatăl ei a avut o funcţiune. Fratele ei este muzicianul Nicolae Rădulescu, 
specialist în muzică veche şi clavecin. Acesta este actualmente la 
Filarmonică, după ce câtăva vreme nu a activat, fiind rău văzut pentru că în 
timpul nemţilor cântase prin Germania împreună cu soţia sa, cântăreaţa Rose 
Baumann-Rădulescu. 

Magdalena Rădulescu este o fiinţă stranie, cum s-a scris de altfel şi în 
catalogul expoziţiei ce a avut-o recent în ţară şi în monografia publicată în 
1947 de criticul de artă P. Comarnescu. Este un fel de nomadă, o 
„aventurieră" în sens bun, căreia îi place să călătorească, să cunoască lumea, 
dar nu în calitate de femeie seducătoare, ci de artistă. Are un mare talent de 
pictoriţă şi operele ei se deosebesc de tot ce se face la noi şi în străinătate. 
Vede totul printr-un fel de visare, dă aer de basm oricărei privelişti, şi chiar 
când face portrete pe bărbaţi îi întinereşte, pe femei le înfrumuseţează, astfel 
că modelele apar mai atrăgătoare, ca un fel de fiinţe coborâte din vis, din 
poveşti etc. Ea continuă, după cum s-a scris, pe vechii noştri iconari, pe 
zugravii ambulanţi de odinioară, care cutreierau satele şi oraşele pentru a 
picta biserici sau a face portrete. Este o reprezentantă a folclorului şi aşa a 
văzut-o şi presa străină, care i-a dedicat unele articole elogioase, cea din 
Franţa mai ales. 

Magdalena Rădulescu este cunoscută în Bucureşti şi din cauza tipului ei 
neobişnuit, a felului de a trăi, a se îmbrăca etc. Avea o frumuseţe stranie, se 
îmbrăca fantezist, cu căciulă ca a lui Mihai Viteazul, cu cizme, purta tot felul 
de paftale şi brăţări ieftine, făcute cu gust de ea sau cumpărate de prin 



Dobrogea. Picta la un moment dat ţigani, arătând frumuseţea ţigăncilor şi 
ţiganilor, înfăţişându-i în omenia şi nobleţea lor. Se ducea să-i picteze în 
sălaşurile lor şi astfel ajunsese să cunune, să boteze o seamă de ţigani, care îi 
şi pozau ca modele. 

Nu a fost niciodată o femeie căreia să îi placă luxul şi aventurile ieftine. A 
avut mari pasiuni, dar nu s-a culcat cu oricine şi nici în Franţa, după cât a 
povestit la prieteni, nu a căutat decât să facă artă şi să trăiască cât mai intens 
viaţa, căutând o mare dragoste. 

A fost căsătorită mai întâi cu pictorul italian Campigli, o celebritate 
mondială, care a venit înainte de ultimul război cu ea în ţară şi a pictat câte 
ceva de la noi. Cred că a fost căsătorită cu el cam prin anii 1934-1939, când a 
studiat la Paris şi în Italia, şi şi-a păstrat calitatea de cetăţeană italiană, chiar şi 
după divorţ. Ea are şi acum paşaport italian. După ce a divorţat de Massimo 
Campigli, s-a căsătorit cu un gazetar, Constantin Clonaru, care la un moment 
dat conducea o gazetă, dacă nu mă înşel Lumea românească. Apoi, prin 1943 
s-a divorţat de Clonaru şi a trăit cu un tânăr intelectual Dyspre Paleologu, fiul 
unui scriitor şi critic, care şi el a colindat străinătatea, fiind când hamal în 
porturi, când în cercurile artistice pariziene, când în marele palasuri. A expus 
Magdalena Rădulescu în ţară, de prin 1939 şi până în 1947, când a plecat 
legal din ţară, împreună cu iubitul ei, Dyspre Paleologu. Ulterior, acesta s-a 
despărţit de ea şi acum trăieşte la Paris, căsătorit cu o franţuzoaică. Este la un 
oficiu de turism, are maşină şi o duce destul de bine. 



ll 



Acasă la Petru Comarnescu. 

Raft cu cărţi şi portret semnat Magdalena Rădulescu. 
(Biblioteca Academiei Române, Cabinetul de Stampe) 


Şi în Franţa, Magdalena Rădulescu a trăit modest, ca un fel de vagabondă, 
dornică să vadă lumea şi să picteze. îi place marea, înoată admirabil şi de 
aceea a locuit mai mult pe Coasta de Azur, la Nisa. Cum nu este o fiinţă 
interesată, dornică de bani, ci se mulţumeşte cu visele şi contemplarea naturii, 
cu viaţa primitivă a oamenilor din natură, nici în Franţa nu şi-a comercializat 
talentul, nu şi-a luat un impresar care să îi organizeze expoziţiile etc. Uneori, 
locuia la Nisa într-un castel părăsit, pictând acolo, alteori a dormit în bărci 
părăsite pe malul Mediteranei, alteori şi-a făcut o colibă pe terasa unui bloc la 
Monte Carlo, trăind primitiv în acea colibă şi pictând. La Paris se duce rar. A 
avut expoziţii la Nisa, Berna şi Londra, unde s-a bucurat de succes, iar presa 
franceză a elogiat-o îndeosebi, având critici favorabile din partea unui scriitor 
şi critic ca Jean Cassou şi alţii. Bani însă nu a făcut şi nici nu a căutat să facă. 
Dacă are ce mânca şi pânză şi culori, ea este mulţumită. Vinde tablourile pe 
preţuri mici, uneori oamenilor din popor, în mijlocul cărora preferă să 
trăiască. La Monte Carlo nu a fost niciodată la faimosul cazinou, unde se dau 
lovituri şi se fac tot felul de afaceri. Ea dispreţuieşte lumea luxoasă, frivolă, 
bogătaşii, fiind într-adevăr o romantică, o fiinţă cinstită sufleteşte. 

în Franţa, s-a menţinut pe o linie demnă şi loială faţă de regimul de 




democraţie populară. A dat prin 1948 concurs la unele manifestări artistice ale 
legaţiei noastre din Paris, împreună cu Dyspre Paleologu, cu care mai era 
atunci în dragoste. Când au venit la Nisa trupa de dansatori şi dansatoare 
români, cu Petre Bodeuţ, Magdalena Rădulescu le-a făcut mare propagandă şi 
a participat la succesul lor. De aceea şi Bodeuţ i-a cumpărat lucrări acum, 
când a expus în ţară. Ea nu face politică militantă, dar nu este deloc 
duşmănoasă regimului şi cât a stat aici a căutat să vadă progresul realizat la 
noi, în anii puterii populare, neagăţându-se de inerentele lipsuri sau greutăţi, 
în unele domenii. Iubeşte ţara şi a spus prietenilor că, după ce va mai călători 
şi trăi prin străinătate, tot în ţară se va întoarce, dorind a se stabili la 
Constanţa, pe care o îndrăgeşte pentru peisajul ei, pentru marea, pe care o 
adoră şi din care pricină locuieşte nu la Paris, ci pe coasta Mediteranei. în 
discuţiile ce le-a avut cu prietenii ei - criticii de artă Ionel Jianu, P. 
Comarnescu, scriitorul Miron Radu Paraschivescu, doctoriţa Mărioara 
Avrame seu, cu cei de la muzeul de Artă al R.P.R., cu criticul Râul Şorban etc. 
- prefera să spună din experienţele ei şi nu evita discuţiile politice. Arăta însă 
simpatie pentru ce se construieşte la noi, pentru suflul de viaţă nouă şi a fost 
foarte măgulită că ministrul României la Paris, Bălănescu, i-a înlesnit venirea 
în ţară şi organizarea expoziţiei pe care a avut-o în iunie la Galeriile Fondului 
Plastic de pe Bulevardul Magheru. A fost foarte bucuroasă, când tovarăşa 
Constanţa Crăciun a chemat-o la minister, acum trei-patru zile, felicitând-o şi 
spunându-i că va fi din nou invitată în ţară ca să expună şi să viziteze 
monumentele din Bucovina, Vâlcea etc. Ea ar dori să mai vină în ţară, mai 
ales că în străinătate nu o duce prea bine băneşte. Sunt 40000 de pictori în 
Franţa, zicea ea, şi chiar dacă ai succes moral poţi uşor crăpa de foame. 

Statul şi unii particulari i-au cumpărat din lucrările expuse. Din ce a 
încasat, şi-a plătit drumul, hotelul, întreţinerea şi a lăsat cele 3-4000 lei 
rămaşi familiei ei, fratelui ei Nicolae Rădulescu. A făcut cadou rudelor câte 
un tablou. Data viitoare, nu va mai locui la Athenee Palace, că este prea 
scump şi ea nu-i o persoană care să stea în hoteluri elegante. A fost la Sinaia 
şi Constanţa, aranjându-i-se de către minister aceste deplasări, care au 
încântat-o. A plecat aseară în Franţa, de unde se va duce în Italia, unde încă 
nu a avut nici o expoziţie. Era îngrijorată în privinţa banilor, căci pentru 
moment acolo nu are nimic. Dar ea este deprinsă să aibă datorii, să o ducă de 
azi pe mâine. 


Anton 
(voi. I, ff. 31-34) 



O vizită la Cecilia Cuţescu-Storck, cea mai vârstnică şi mai celebră dintre 
pictoriţe, se încheie, bineînţeles, cu o notă informativă. 

Agent „Anton" 

Casa agent 

Mr. Bărbuntoiu 

» 

19 VI 61 

NOTĂ 

Gabriela Storck este secretara Muzeului Frederic Storck şi Cecilia Cuţescu 
Storck al Sfatului Popular al Capitalei. Ea locuieşte în clădirea muzeului de pe 
strada Vasile Alecsandri, împreună cu mama ei, bătrâna pictoriţă Cecilia 
Cuţescu Storck, şi cu familia surorii ei, Ritta-Cecilia Botez. 

Am fost în mai multe rânduri la bătrâna pictoriţă, acum în vârstă de peste 
82 de ani şi, din 1957, maestră emerită a artei din R.P.R. De asemenea, am 
lucrat şi cu Gabriela Storck, când, acum vreo patru ani, m-a rugat să o ajut la 
alcătuirea catalogului operelor din muzeu, catalog cerut de Sfatul Popular, 
căruia i-a fost dăruit muzeul. Cu prilejul expoziţiei retrospective din 1958 a 
bătrânei Cecilia Cuţescu Storck, eu am scris prefaţa la catalogul expoziţiei şi 
am fost consultat de mamă şi fiică cum să se organizeze expoziţia. Mai târziu, 
am fost invitat la două recepţii date de fiice, în cinstea bătrânei, la zilele de 
naştere (martie) din 1958 şi 1959. 

Deşi sunt relativ intim cu cele trei persoane din familia Storck, totuşi ele se 
purtau foarte „misterioase" faţă de mine, când era vorba de chestiuni mai 
gingaşe. Nu de la ele, ci de la alţii am aflat că soţul Ceciliei-Ritta Storck- 
Botez, Călin Botez, se afla în închisoare, iar prin 1958 l-am văzut şi pe el la 
recepţia amintită. Călin Botez, fiul scriitorului Jean Bart (pseudonim al lui 
Eugeniu Botez), a fost diplomat în Portugalia, unde s-a născut şi al doilea fiu 
al lor, cu nume portughez, şi a ieşit din închisoare prin 1958. Ulterior, şi nu de 
la ele, am aflat că fiul mai mare al Rittei şi al lui Călin Botez, student la 
arhitectură, a fost arestat pentru a fi plănuit cu alţi doi colegi, unul fiu al unei 
ceramiste Germaine Vasilescu, să plece clandestin din ţară. Tânărul Botez 
este condamnat la doi ani. 

Gabriela Storck, secretara muzeului, este arhitectă, iar Ritta, care semnează 
operele ei de artă - acuarele şi ceramică - cu numele de Cecilia Storck-Botez, 
a făcut şcoala de arte frumoase. Aceasta a avut anul trecut o expoziţie în 
Parcul Stalin şi câştigă bani ca ceramistă, având la locuinţa lor (în curtea 



muzeului) un atelier de ceramică şi cuptorul necesar, pe care îl folosesc şi unii 
artişti, ca Ion Nicodim, care actualmente lucrează plăci decorative pentru 
litoral. 

De câte ori le-am vizitat pe cele trei femei din familia Storck, nu am văzut 
(în afara celor două recepţii) pe nimeni străin. Totuşi, interesându-mă acum 
mai temeinic, am aflat de la un cunoscut al meu, George Gussi, că Gabriela a 
fost căsătorită cu unul Gelu Antonescu, care a lăsat-o pentru a se căsători cu o 
fată din familia Mânu, iar în ultima vreme, Gabriela trăieşte cu Emil Oprişan, 
fost diplomat şi care a avut o condamnare de opt ani. Gussi îmi spunea că 
Oprişan ar fi tot timpul pe acolo şi că ar trăi, ajutând în lucrul lor pe cele două 
surori, adică pe Ritta, ceramista şi pictoriţa, şi pe Gabriela, secretara 
muzeului. Mai multe nu a ştiut să-mi spună. 

Eu nu l-am văzut niciodată acolo pe Emil Oprişan. Vineri 16 iunie, adică 
acum trei zile, am fost invitat de către doi pictori, Vasile Grigore şi Viorel 
Mărgineanu, care au obţinut de la Sfatul Popular atelierul din fundul curţii 
muzeului, să le văd lucrările. Am fost acolo pe la ora 19 şi Gabriela Storck 
aflase de la ei că vin. în timp ce eram în atelierul celor doi tineri pictori, unde 
venise şi Nicodim, Gabriela a venit şi m-a luat să o văd pe mamă-sa. Bătrâna 
îşi făcuse operaţie la ochi (cataractă) şi tocmai atunci lucra la un portret. 
Gabriela Storck ţinea să o văd pe mamă-sa lucrând, bucuroasă că bătrâna şi-a 
reluat lucrul la 82 de ani. Ducându-mă la bătrână, am văzut-o făcând portretul 
unui bărbat, care îi poza tocmai atunci. Cel care îi poza era Cristoveanu, fost 
moşier şi fostul soţ al Lilei Procopiu, fiica Irinei Procopiu, fostă doamnă de 
onoare a reginei Maria. Am făcut atunci cunoştinţă cu Cristoveanu, deşi ne 
ştiam mai demult, dar nu vorbisem niciodată. Deduc că acest Cristoveanu, 
care nu ştiu din ce trăieşte, este prieten cu iubitul Gabrielei, cu Oprişan. 

Acum, de la pictorii numiţi, care lucrează în atelierul de acolo sau la 
cuptorul de ceramică, voi putea afla mai multe şi poate face cunoştinţă cu 
Oprişan. 

Bătrâna mai critică câteodată regimul, vorbeşte de „vremurile bune“ din 
trecutul ei, nu înţelege prefacerile actuale, dar a ţinut mult să fie artistă a 
poporului, nu numai emerită, şi prin 1958, în timpul expoziţiei retrospective, a 
stăruit mult pe lângă toţi criticii de artă şi pe lângă mine să intervenim la 
minister să i se dea titlul de artistă a poporului. în schimb, Gabriela este 
rezervată, tăcută, părând o fiinţă fără energie şi iniţiativă şi nu-mi aduc aminte 
să-mi fi făcut vreodată aprecieri asupra regimului sau să fi comentat vreun 
eveniment politic. îşi iubeşte mult mama, ca şi Ritta. îmi explic tăcerea şi 



rezervele ei, datorită faptului că, pe rând, cei doi Botezi au fost închişi. 

Bătrâna Cecilia Cuţescu Storck mai are dintr-o primă căsătorie cu un 
violonist Romulus Kunzer, francez, un fiu, ulterior adoptat de soţul de al 
doilea, sculptorul Frederic Storck, şi numit Romeo Storck. Acesta era cetăţean 
francez, trăia la Paris şi a venit în ţară în preajma sau în timpul războiului, 
locuind la Bucureşti până prin 1947, când a plecat din nou în Franţa. Recent, 
bătrâna şi cu Gabriela mi-au spus că Romeo Storck a făcut pictura murală la 
cel mai mare aerodrom din Brazilia, pentru care însă nu fusese plătit cum i se 
promisese, adică mai puţin. O duce bine, iar de la Gussi am aflat că ar fi 
căsătorit cu o femeie foarte bogată. 

Anton 
19 VI1961 
(voi. II, ff. 149-151) 

Cu Oscar Han, unul dintre cei mai renumiţi sculptori din perioada 
interbelică, care încearcă, fără mare succes, să se menţină în prima linie şi 
sub regimul comunist, întâlnirile sunt destul de dese. în consecinţă, 
Securitatea e bine informată, cu argumente amestecate, atât în favoarea, cât 
şi în defavoarea lui. 

Primită de Mr. Sorin Iulian 

Agentul: Anton 

Locul: Domiciliul agentului 

Data: 5 V 59 

5 mai 1959 

NOTĂ 

Sculptorul Oscar Han are cam 75 de ani. El este de origină germană 
(Hahn). în timpul primului război mondial, a luptat împotriva armatei 
germane, a expus la Iaşi sculpturi din război, a luat atitudine anti-germană, 
pentru a dovedi că se simţea solidar cu guvernul care declarase război 
puterilor centrale. 

După primul război mondial, el a desfăşurat o vie activitate, ca sculptor, dar 
ca şi alţii întâmpinând dificultăţi şi chiar ostilitatea cercurilor oficiale, a 
folosit şi calea scrisului pentru a se impune. Numai prin atacuri şi prin 
intimidarea unor politicieni influenţi, Han a reuşit să capete unele comenzi 



importante, ca monumentul lui Mihail Kogălniceanu din piaţa cu acelaşi 
nume, ca monumentul lui Brâncoveanu din piaţa Sf. Gheorghe sau altele în 
provincie. (Are şi la Orhei, monumentul lui Vasile Lupu, pe care sovieticii 1- 
au repus la locul iniţial, după ce antonescienii îl deplasaseră pentru a-1 aduce 
în ţară.) Nu a reuşit totuşi să ridice monumentul realizat fragmentar pentru 
Mihai Eminescu (capul lui Eminescu este pe un soclu la Constanţa, iar 
figurile alegorice au rămas disparate prin muzee şi în colecţii particulare). 

Han are mare talent şi de polemist şi a avut curajul să atace prin presă - la 
Curentul lui Pamfil Şeicaru, cu care a fost prieten şi apoi s-a certat - miniştri, 
doamne de onoare ale reginei Maria, care se amestecau în comenzile artiştilor 
şi protejau doar pe anumiţi artişti, ca doamna Irina Procopiu, cumplit atacată 
într-un foileton special sau pe alţi conducători oficiali ai vieţii artistice. Cu 
acest prilej, Han a demascat multe rele şi pe multe personaje influente în 
culise, dar a făcut-o din interese personale, ceea ce scădea valoarea atacurilor 
sale, care au speriat pe mulţi. La dezvelirea statuii lui Kogălniceanu, a spus 
lucruri neplăcute şi pentru Brătieni, chiar lui Vintilă Brătianu, care era printre 
cei care făceau parte din comitetul care a strâns fondurile. 

De asemenea, a dus luptă contra grupului de la Muzeul Toma Stelian (G. 
Oprescu, Steriadi, Ştefan Popescu, Eustaţiu Stoenescu), foarte influent prin 
relaţiile cu Titulescu, cu Carol II, cu masonii şi care exercita un fel de 
dictatură în lumea artelor. I-a atacat şi pe aceştia prin Curentul. S-a purtat 
prost cu unii colegi ca Ion Jalea, al cărui monument ridicat la rondul I de la 
şoseaua Kiseleff în amintirea infanteriştilor căzuţi în primul război mondial a 
fost distrus, în urma uneltirilor lui Han şi ale altora, pentru a se face un alt 
monument, pe care spera el să-l ia. 

în timpul celui de al doilea război mondial, Han a scris, dar nu în Curentul 
(se certase între timp cu Şeicaru), împotriva americanilor, care au bombardat 
monumentele din Italia şi apoi din alte ţări. Nu ştiu multe detalii din această 
perioadă, dar a fost de partea fasciştilor. S-a afirmat mai puţin în această 
perioadă. 

Sculptorul sovietic Dubinovski, care a învăţat la Bucureşti şi l-a avut 
profesor pe Han, a vorbit frumos despre acesta, spunând că a fost protejat de 
Han, când ceilalţi profesori au vrut să-l scoată din şcoală, fiind evreu. A spus- 
o Dubinovski mai multor artişti care l-au văzut în U.R.S.S. şi Han are grijă să 
popularizeze aprecierile acestui valoros sculptor sovietic. 

Han este căsătorit cu o femeie din fosta aristocraţie, Fălcoianu, şi a avut o 



mică moşie în Muntenia, mi se pare moştenită de ea. 

După 23 august a fost ţinut de o parte din pricina atitudinii sale pro¬ 
fasciste, a fost ipsozar şi a îndeplinit munci umile, până prin 1954 când a fost 
reprimit în U.A.P. A lucrat „Alfabetizarea'* şi mai ales teme istorice, portrete 
şi statui de voievozi ca Ştefan cel Mare, Vasile Lupu etc. A lucrat pentru 
Constanţa statuia lui Saligny, iar actualmente lucrează la statuia drului Babeş. 
Este foarte activ, cu toată vârsta înaintată. E orgolios şi suferă că nu are titlul 
de artist emerit, dar se face că e indiferent. A refuzat să i se facă o expoziţie 
retrospectivă sau să se scrie vreo monografie asupra lui spunând că încă mai 
are de creat. A fost foarte constructiv la şedinţele plenare ale Uniunii, vorbind 
în sensul realismului socialist, criticând abuzul de colorism la pictori şi 
formalismul la sculptori, ridicând serioase probleme la cele expuse de unii 
tineri. Unele din aceste cuvântări au fost publicate sub formă de articole în 
Arta Plastică. 

Pare din tot ce face dornic să dovedească că este un mare artist, că este 
superior altora mai preţuiţi decât el (Baraschi) şi de aceea vorbeşte foarte 
principial. Ca artist, a fost totdeauna pe linia realistă, aşa că a putut lesne să se 
dezvolte pe această linie. La Moscova, lucrările sale au fost apreciate. Este 
foarte orgolios şi speră până la urmă să capete titlurile şi consacrarea din 
partea regimului. Inteligent, cult, ştiind să scrie şi să vorbească, Han este un 
om cu resurse şi încă poate crea lucrări valabile, în ciuda comportării sale 
criticabile din trecut (poziţia pro-fascistă şi apucăturile de gangster în presă, 
când însă a spus şi multe adevăruri şi indirect criticile sale au folosit). 

în convorbiri, se referă mai mult la chestiuni profesionale, cu invidii şi 
concurenţă, crede regimul foarte solid şi nu-şi face planuri de reacţionar. 
Dimpotrivă, caută să facă pe dezinteresatul (a îngrijit gratuit deplasarea 
statuilor de la grota din Parcul Libertăţii, opera lui Paciurea etc.) şi să fie un 

model de artist-cetătean. 

» 

Anton 

Se va exploata în dosarul de verificare. 

Agentul are posibilităţi de a-1 vizita pe O. Han şi a primit instrucţiuni în 

acest sens—. 


Indescifrabil 
(voi. I, ff. 319-320) 


Despre Constantin Baraschi, numai de rău. 

Primită de Mr. Sorin Iulian 

Agentul: Anton 

Locul: Dom. agentului 

Data: 29 X 1959 

NOTĂ 

Sculptorul C. Baraschi a început să se manifeste prin 1929 şi mai susţinut 
după 1932. Nu are studii academice. A intrat sub pielea lui Carol al II-lea, 
când a făcut statuia Măriei Modura (fata care i-a dat să bea din cofiţă, când a 
aterizat forţat la venirea în ţară), şi i s-au comandat atunci multe statui, Maria 
Modura, de pildă, fiind multiplicată şi înşirându-se pe o alee a actualului Parc 
I.V. Stalin. A făcut statui de dregători liberali şi ţărănişti. Venind legionarii, 
şi-a adăugat la numele său şi numele de Muşat: C. Baraschi-Muşat (aşa a 
semnat lucrările o bucată de vreme) pentru a sugera că e din neamul domnesc 
al Muşatinilor. (Baraschi este originar din Câmpulung-Muscel şi nu are nimic 
a face cu Moldova sau cu familia lui Ştefan cel Mare.) 

Nu ştiu prin ce împrejurări i s-a comandat îndată după 23 august statuia 
eroului sovietic. (Mi se pare că se bucura de simpatia doctorului Petru Groza.) 
Ajungând artist al poporului, Baraschi şi-a luat şi mai mult aere de artist 
neîntrecut şi celebru, căutând să capete cât mai multe comenzi, uneori dând 
comisioane pentru aceasta. Avea la un moment dat atâtea comenzi, încât lucra 
cu „negri“ ca Justin Năstase, Mircea Ştefănescu, Constanţa Buzdugan, cu 
fosta sa soţie Olga Porumbaru, cu Wagner, cioplitorul statuilor sale şi cu alţii. 
A încercat să facă un fel de monopol, acaparând comenzile importante de la 
Bucureşti şi din provincie. Bălcescu, Eminescu, Sadoveanu au fost făcuţi de 
el, pentru statuile lui Bălcescu şi Eminescu căpătând comanda printr-un 
concurs, la care a făcut presiuni serioase. 

în faţa acestei situaţii, sculptorii Irimescu, Caragea, Jalea, ca şi mai tinerii 
Vlad, Corcescu şi ceilalţi s-au coalizat împotriva lui, luptând în biroul secţiei 
de sculptură ca să i se dea lui Baraschi comenzi numai cât putea el cu mâinile 
lui lucra, îndepărtându-i „negrii“. în unele cazuri, fie prin argumente morale, 
fie prin comisioane, el era susţinut de comanditari, spunând că ei vor numai 
lucrări de Baraschi. Foarte abil şi şiret, Baraschi foloseşte toate metodele 
pentru a obţine comenzi şi biroul secţiei de sculptură a U.A.P. a avut serioase 
dificultăţi când opere comandate direct lui Baraschi au fost repartizate altor 



artişti. Artiştii mai tineri au dus pe faţă campanie contra lui, vorbind în 
şedinţele U.A.P. contra lui, arătând că lucrează doar ca un bun meşteşugar, că 
nu pune sentiment, că este un negustor (Mara Bâscă-Neleanu a spus acestea în 
faţa lui, într-o plenară, când Baraschi a ironizat-o şi apoi a plecat dispreţuitor), 
iar sculptorul Patriciu Mateescu a venit cu o fotografie tot într-o plenară, 
susţinând că Baraschi plagiază (era vorba de statuia aflată acum în parcul 
Muzeului de Artă R.P.R. - Palatul Republicii - înfăţişând un faun şi o nimfă). 
Nu era chiar plagiat, dar se vedea că a copiat cam mult după lucrarea altui 
sculptor. 

Baraschi este detestat aproape de toţi artiştii de valoare şi chiar cei care au 
lucrat cu el (anonimi) ca Justin Năstase, Cornelia Buzdugan, Mircea 
Ştefănescu îl vorbesc de rău, pentru că îi specula, dându-le sume modice din 
frumoasele sume pe care le încasa. 

Este hrăpăreţ, dornic să acumuleze lucruri scumpe (are tablouri de valoare 
de maeştri străini, clasici şi moderni, bijuterii etc.) şi să trăiască cât mai bine 
(vinuri scumpe, tratând pe fiecare oaspete cu vinuri diferite, după interesele ce 
le are şi după rangul ce-1 dă respectivului). Mai mult - am uitat cine, dar am 
comunicat la timp - mi s-a spus că Baraschi şi-a băgat banii în ceasornice, că 
ar avea un geamantan cu ceasornice străine. 

Drept calităţi pozitive, este muncitor, se pricepe să construiască statui, să le 
dea aparenţă realistă, este un bun meseriaş - ceea ce de altfel i se recunoaşte 
-, dar caracterul său hrăpăreţ, faptul că nu pune sentiment şi nu adânceşte 
partinic operele, atitudinile sale dispreţuitoare (face pe omul care se simte tare 
şi lasă câinii să latre) l-au făcut foarte antipatic nu numai în rândurile acelora 
cu care are de împărţit comenzile, dar în rânduri mai largi ale iubitorilor de 
artă. 


Anton 
(voi. I, f. 183) 

Printre sculptori, Ion Vlasiu are parte de cea mai minuţioasă investigaţie. 

Primită de Mr. Sorin Iulian 

Agentul: Anton 

Locul: Dom. agentului 

Data: 29 X 1959 


NOTĂ 



Pe sculptorul Ion Vlasiu sursa l-a văzut de două ori în ultima vreme. Odată, 
pe stradă în ziua de 17 octombrie 1959, a doua oară la atelierul său, vineri 23 
octombrie. 

în cursul discuţiilor din ziua de 17, Vlasiu a spus sursei: 

- Atitudinile forurilor conducătoare ale vieţii artistice faţă de artişti - felul 
cum s-a procedat cu Expoziţia Tineretului, aspru criticată, cu Expoziţia de 
Stat, despre care s-a scris foarte puţin, şi felul cum se cumpără lucrările, de la 
unii deloc, de la alţii puţin, neonorându-se nici măcar lucrările comandate şi 
expuse - arată că forurile conducătoare sunt nemulţumite de arta pe care o fac 
artiştii. Conducătorilor nu le place - spunea Vlasiu - că tinerii formează un 
bloc, destul de solidar în privinţa mijloacelor de exprimare artistică. Sunt 
mulţi tineri de talent, care vor să facă artă, care caută soluţii şi căutările lor 
supără. Nici dacă faci teme actuale, nu eşti pe plac, dacă nu le tratezi aproape 
fotografic. De aceea nu s-a cumpărat aproape nimic de la Expoziţia 
Tineretului. Nici faţă de artiştii mai bătrâni atitudinea nu este largă şi 
binevoitoare. Unii artişti aveau două comenzi făcute de minister şi nu li se 
cumpără decât una, altora nici măcar una. Printre conducătorii culturii, spunea 
Vlasiu, sunt mulţi evrei, cărora nu le place ca arta să înflorească real şi de aici 
atitudinile acestea de depreciere a artiştilor, de subordonare a Uniunii faţă de 
minister. 

- Sursa comunicându-i că doctorul Pamfil a fost eliberat, Vlasiu s-a 
bucurat, spunând: 

- I-au dat drumul pentru că e capabil în meseria lui. Cred că Edy s-a 
învăţat minte, pentru că prea vorbea fără control. Spunea tot ce-i trecea prin 
minte. De acum încolo îşi va măsura cuvintele. 

- Vlasiu a mai spus că este îngrijorător faptul ce s-a petrecut cu statuile 
pentru Operă şi pentru monumentul Ostaşului. Ele au fost aşezate în aer liber 
şi au fost văzute şi de tov. Gh. Gheorghiu-Dej, care în faţa lor a spus „să se 
pronunţe poporul “ asupra lor. Dacă poporul - spunea mai departe Vlasiu - va 
fi de calitatea acelui tovarăş Negreanu, care şi-a bătut joc de creaţiile din 
Expoziţia Tineretului, atunci nu se va mai putea face nimic serios în artă. 

Evenimente politice nu a vrut să comenteze. A mai spus că, în lumina 
atitudinii din ultima vreme a forurilor artistice conducătoare, se poate aştepta 
să se schimbe conducerea Uniunii Artiştilor Plastici, deşi toţi sunt ascultători 
şi execută ce li se spune. Poate că Boris Caragea ar fi mai agreat totuşi decât 
Jalea. Maxy, spunea Vlasiu, aşa cum a fost el, cu toate păcatele lui, apăra mai 



mult cauza artei decât o fac azi Jalea, Ciucurencu, Irimescu. 


* 

în ziua de 23 octombrie, când sursa l-a văzut la atelier, Vlasiu a primit mai 
multe vizite. Mai întâi, când a venit sursa, era acolo pictoriţa Lucia 
Cosmescu. După plecarea ei, Vlasiu şi sursa au rămas câtva timp singuri, apoi 
a venit sculptorul Stănescu, apoi un grup de sculptori: Romulus Ladea şi N. 
Crişan, însoţiţi de un student de la Politehnica din Cluj, care după politehnică 
vrea să urmeze arhitectura la Bucureşti, Liviu Crainic şi criticul V. Beneş. 
Aceştia însoţeau pe Ladea, care venise de la Cluj împreună cu Liviu Crainic. 

în conversaţia ce a avut loc câtă vreme a fost Lucia Cosmescu, s-au 
discutat chestiuni curente privind viaţa plastică. Lucia Cosmescu se plângea 
că nu reuşeşte să câştige nici o mie de lei pe lună, că deşi a avut şase lucrări la 
Expoziţia de Stat Deac nu a scris măcar un rând despre lucrările ei, la care 
Vlasiu a spus că el nu a câştigat în tot cursul anului trecut decât opt mii de lei. 
Se simte duşmănit de către cei de la minister şi de aceea îşi restrânge 
cheltuielile la minimum. I se comandase bustul poetului Bacovia, dar nu i se 
plăteşte acest bust, deşi a fost expus la ultima expoziţie de Stat. Crede că 
concursul pentru Horia, Cloşca şi Crişan, pentru două oraşe din Transilvania, 
la care concurează Geza Vida şi cu el, nu se ţine din cauza lui, care nu este 
agreat de minister. 

După plecarea pictoriţei, rămânând singur cu Vlasiu, sursa l-a întrebat: 

— Crezi că numai cei de la minister nu te agrează? 

— în special cei de la minister, Florea, d-na Teclu, poate şi tovarăşa Pojar, 
în genere, nu mă înghit evreii, pentru că eu caut surse de inspiraţie în arta 
populară. Ce artă mare şi originală s-ar face, dacă am porni de la tradiţia 
populară! Dar tocmai asta nu le place evreilor. Mă simt foarte suspectat, izolat 
şi de aceea uneori nici nu-mi vine să lucrez. Mă apuc să scriu la volumul al 
patrulea din amintiri (volumul doi este deja la E.S.P.L.A.) şi scrisul îmi reface 
moralul. (A reieşit din discuţii că nu scrie propriu-zis memorii, ci epică, 
continuând volumul Am plecat din sat, şi se va opri la amintiri doar unde e 
nevoie de material mai viu. A făcut o întreagă teorie asupra scrisului, cum 
vede el cărţile viitoare etc.) 

Venind vorba din nou despre situaţia artelor plastice, Vlasiu spunea că în 
ultimul an este un fel de marasm, se pun piedici în calea căutărilor şi 
soluţiilor, chiar dacă faci realism socialist, dar nu în mod banal şi fotografic. 
Aşa va fi - a afirmat el - câtă vreme cultura va fi condusă de evrei. (Altă dată, 



vorbise de tov. Gh. Gheorghiu-Dej, în care îşi punea speranţa că va numi 
„oameni mai competenţi şi mai cu inimă faţă de ceea ce este românesc“ la 
conducerea culturii, dar acum nu a mai vorbit de aceasta.) 

A mai spus că lucrările sculpturale pentru Operă şi monumentul Ostaşului 
vor fi judecate de un colectiv de o sută de persoane, în urma dispoziţiilor date 
de tov. Gh. Gheorghiu-Dej. Este ceva foarte periculos, spunea el, şi se poate 
ajunge uşor la proletcultism. în Uniunea Sovietică nu se mai face de mult aşa 
ceva. 

între timp, ieşind afară (nu ştiu pentru care motiv) s-a întors, spunând că 
atelierele sunt vizitate de către doi ofiţeri de Securitate. 

j 

— Sunt afară doi ofiţeri de la Securitate, în uniformă. Vin des pe aici, 
pentru că suntem într-o zonă foarte păzită. Astă-vară, s-a cerut chiar ca cineva 
de la Securitate să aibă o cameră permanentă aici la ateliere, dar conducerea 
Uniunii s-a opus. Mereu controale ca să nu doarmă nimeni nopţile la atelier. 

Peste scurt timp, venind sculptorul Stănescu, un artist cu oarecare talent, 
dar foarte înăcrit şi criticând pe conducătorii U.A.P., mai ales pe tov. Irimescu 
pentru că nu-1 ajută mai mult - Vlasiu l-a întrebat, în glumă: 

— Ai venit împreună cu Securitatea? 

Stănescu însă nu ştia de vizita celor doi ofiţeri. Au urmat discuţii banale, de 
altfel scurte, căci au venit grupul cu Ladea, Crişan, Liviu Crainic şi Beneş. 
Când au venit primii trei, Vlasiu a ieşit afară, unde a vorbit cu Beneş, care 
apoi a venit şi el înăuntru. Ladea era cam beat, aşa cum venise de la Cluj. 
Discuţiile s-au făcut pe grupuri, Stănescu neparticipând la ele şi răsfoind o 
carte. S-au discutat lucruri curente - dacă va fi sau nu ridicat monumentul 
făcut de Ladea doctorului Petru Groza (încă nu se ştie nimic), scoaterea lui 
Schilleru de la muzeu (în care Beneş vedea o măsură politică) şi a spus în 
glumă: bine că pe mine, nu are nimeni de unde să mă scoată!, s-a comentat 
articolul din Contemporanul despre „Metodă şi autodisciplină în creaţia 
artistică", comentându-se că numele autorului (Comarnescu) a apărut cu 
pseudonimul Radu Mavrodin (Beneş aflase de aceasta), că articolul al doilea 
al lui Jianu despre picturile murale de la Casele de Cultură ale Tineretului nu 
a apărut în Gazeta literară, neştiindu-se cauza. Ladea fiind beat şi vorbind 
banalităţi, nu s-a putut duce o discuţie mai logică. Vlasiu era supărat de vizita 
aceasta neaşteptată, mai ales că Ladea îi cerea băutură şi el nu are decât puţini 
bani. Sursa a plecat, lăsându-i pe ceilalţi acolo. A doua zi s-a văzut în treacăt 
cu Ladea, care era însoţit tot de Crişan, Liviu Crainic şi de un alt personaj, 



Benetato, care nu crede că era academicianul şi profesorul, ci probabil o rudă 
a acestuia. 


Anton 

N.B. Cele semnalate de agent se verifică parţial prin T.O. şi printr-o notă a 
unui alt agent participant la discuţie. S-a indicat agentului să viziteze mai des 
pe Vlasiu şi în mod sistematic să ducă discuţii legate de problemele artei 

plastice pentru a cunoaşte mai bine poziţia lui ideologică—. 

Indescifrabil 
(voi. I, ff. 174-175) 

Apare în notele informative ale lui Anton şi tânărul sculptor Ion Vlad, care 
avea să facă mai târziu o carieră remarcabilă în Franţa (este autorul statuii 
lui Eminescu, aşezată pe bulevardul Saint-Germain din Paris). Lucru mai 
puţin obişnuit, agentul - convins de valoarea artistului - îl recomandă 
insistent în vederea aprobării unei călătorii în Uniunea Sovietică. 

19 decembrie 1958 

NOTĂ 

Sculptorul Ion Vlad are vreo treizeci şi opt de ani. Este născut la Feteşti din 
părinţi săraci, a urmat liceul la Călăraşi, apoi a studiat la Şcoala de Arte 
Frumoase din Bucureşti. Imediat după absolvirea şcoalei, a expus în 1946, 
apoi din nou în anul următor. Aceste două expoziţii personale l-au impus ca 
pe un artist de talent, cu mari posibilităţi. A obţinut o bursă de studii la Paris, 
dar nu i s-a îngăduit să plece. în 1948 a avut a treia expoziţie, de data aceasta 
împreună cu un grup de tineri artişti. S-a manifestat apoi la toate expoziţiile 
de Stat, a avut comenzi de monumente, iar în toamna 1956 din nou o 
expoziţie personală. 

Ion Vlad este foarte activ, lucrează mult şi cu idei mereu noi. Printre 
lucrările mai cunoscute din ultimii ani sunt: busturile monumentale ale lui 
Gorki şi Puşkin, cei doi ostaşi în mărime naturală înfăţişând Frăţia de Arme 
Româno-Sovietică (1952), comandată de Muzeul Militar, Stakhanovistul 
(1953), relieful „Ţăran din Oaş plecând la festival“ (1955), portretele de 
dimensiuni mari ale lui Ştefan Lungu, erou al muncii socialiste, portretele lui 
Mihail Sadoveanu, Eminescu, Enescu, Bălcescu etc. Fa Interregionala de anul 
trecut, el s-a impus cel mai mult dintre tinerii artişti-sculptori, expunând 
bustul lui Lenin, macheta statuii pictorului Grigorescu (originalul în faţa Casei 
memoriale de la Câmpina), un uriaş basorelief cu Ştefan cel Mare şi proiectul 


unei statui de mari proporţii a cronicarului Neculce. 

Dintre sculptorii de sub cincizeci de ani, Ion Vlad este considerat printre 
cei doi sau trei care pot construi cu adevărat statui monumentale, având forţă, 
pătrundere psihologică, moduri originale de prezentare etc. I s-au trimis şi 
două lucrări pentru expoziţia de la Moscova, dar nu cele mai reprezentative şi 
i s-a respins o compoziţie cu oţelari, într-adevăr nu dusă la capăt din privinţa 
lipsei de timp pentru executarea ei. 

Dacă, după cum se vede, Ion Vlad este laborios şi a tratat o seamă din 
temele realismului socialist, ca om are atitudini discutabile. îi place să bea, 
dar spre deosebire de alţi artişti bea mai mult acasă, îi place traiul mai bun (şi- 
a cumpărat un loc de casă şi urma să-şi construiască o locuinţă), face uneori 
chefuri împreună cu soţia sa şi câţiva artişti. Participă la şedinţele U.A.P., are 
atitudini cinstite faţă de artişti, dar uneori este incomod pentru că susţine pe 
cei talentaţi şi combate pe Baraschi, nu este de acord cu părerile tov. Ion 
Irimescu, care uneori este prea abil şi îşi are anumiţi artişti pe care îi 
protejează, când se poate, combate pe tov. Dorio Lazăr, care la un moment dat 
era hotărâtor în acordarea comenzilor etc. Şi Vlad a aranjat uneori să i se 
comande lucrări în provincie, bine plătite, poate dând unele „comisioane" la 
intermediari, dar spre deosebire de alţi sculptori el nu invidiază şi nu 
sabotează pe cei cu talent, ba îi susţine în comisiunile de repartizare a 
lucrărilor, în jurii etc. 

Mai înainte, critica unele măsuri ale regimului, avea unele atitudini de 
reacţionar în convorbirile particulare, nu judecă problema evreilor în spirit 
marxist-leninist, adică nu distinge între evreii care au mentalitatea burgheză şi 
sionistă şi ceilalţi, văzându-i pe toţi din perspectivă naţional-rasială. în ultimii 
doi ani, de când nu a reuşit să plece în China, după ce fusese recomandat de 
conducerea U.A.P., este mai prudent în convorbiri şi atitudini. Se consideră 
nedreptăţit că nu a fost trimis peste hotare, în U.R.S.S. şi R.P. Chineză, pe 
când alţii ca Dorio Lazăr, Csorvassy, Ovidiu Maitec pleacă des, deşi ca artişti 
îi sunt vădit inferiori. Crede că aprobându-i-se pentru expoziţia de la Moscova 
două lucrări nereprezentative a fost „lucrat" de tov. Ion Irimescu, tocmai 
pentru ca el să nu iasă în evidenţă, când critica sovietică va face aprecieri în 
presă. 

L-am văzut acum câtva timp şi mi-a spus că este propus să plece la 
Moscova, cu prilejul expoziţiei bienale. îşi punea mari speranţe, căci el are 
reală nevoie să vadă lucrări de mari artişti ruşi, sovietici, apuseni, care se află 
în muzeele Moscovei şi Leningradului. Fiind un artist cu mare imaginaţie, 



care caută mereu inspiraţii noi, el are nevoie să vadă marile creaţii ale artei 
universale. Faptul că nu a putut pleca în China l-a amărât mult, l-a făcut să 
aibă atitudini de critică faţă de cei care călătoresc des peste hotare, dar nu l-a 
demobilizat, căci la ultimele expoziţii a răspuns cu lucrări şi mai interesante, 
şi mai originale decât înainte. 

Ion Vlad este căsătorit cu Nica Gatoski, fiica unui aghiotant al lui Carol al 
II-lea, o femeie deşteaptă, cu gust, dar cu mentalitate burgheză. El ştie că 
această căsătorie a sa nu este bine văzută şi nu ştiu cu care prilej a spus la 
U.A.P.: „probabil că vreţi să divorţez, nu? N-o pot face. Sunt cavaler.“ 

Datorită talentului şi puterii lui de muncă, Ion Vlad, ca şi prietenul său, 
sculptorul Naum Corcescu, sunt folosiţi de oficialitate, căci aceştia par cei 
mai înzestraţi şi în stare să răspundă la marile comenzi de monumente, pentru 
care foarte puţini dintre sculptorii de sub cincizeci de ani au priceperea şi 
forţa necesară. Naum Corcescu este mai impulsiv, pe când Ion Vlad este mai 
stăpânit. 

Dacă va pleca la Moscova şi în alte centre sovietice, el va fi foarte fericit şi 
s-ar putea ca să renunţe la unele atitudini nesănătoase, care provin şi din 
amărăciune, revoltă, impresia că este nedreptăţit. Pentru activitatea sa de 
sculptor o asemenea călătorie ar însemna o adevărată binefacere. Ştiu că 
lucrurile acestea nu sunt uşor de rezolvat, sunt argumente pro şi contra, dar au 
mai plecat chiar în ultima vreme artişti care nu sunt mai constructivi în 
atitudinile lor particulare decât el şi care nu au posibilităţile lui creatoare, 
până acum în totul utile noii arte a realismului socialist. 

Anton 

(voi. III, ff. 242-243) 

Note 

32. Rânduri adăugate de ofiţerul de Securitate. 

33. Rânduri adăugate de ofiţerul de Securitate. 


VIII 

Câţiva scriitori 

Din galeria de scriitori a agentului Anton, ne oprim asupra câtorva note 
informative privitoare la poetul Vasile Voiculescu (înainte şi după arestarea 
lui în 1958), la Adrian Maniu şi la Ion Marin Sadoveanu, precum şi la cei doi 
critici, atât de apropiaţi şi atât de diferiţi, Şerban Cioculescu şi Vladimir 
Streinu. 

4 IV 1957 

NOTĂ 

V. Voiculescu este în vârstă de vreo 70 de ani. A fost medic şi mai târziu 
prin 1928 a început să publice versuri, care au fost preţuite de la apariţia lor. 
A publicat mai ales în revista Gândirea, care prin 1934-1940 a devenit 
legionară, fiind condusă de Nichifor Crainic. Voiculescu a fost prieten cu 
Crainic şi alţi poeţi şi scriitori fascişti, dar, spre deosebire de ei, nu a militat 
activ pentru fascism, nu a scris versuri legionare, nu a avut ieşiri huliganice în 
presă. Poezia lui cultivă un oarecare misticism naţionalist, cântând vremurile 
patriarhale şi basmele. 

La un moment dat, după 23 august 1944, i s-a tăiat pensia de scriitor, dar 
apoi i s-a redat pe considerentul că este unul dintre cei mai de seamă poeţi în 
viaţă, poate după Arghezi şi Blaga, cel mai important din vechea generaţie. în 
ultimii ani nu a publicat nimic şi se pare că a refuzat să reintre în publicistică. 
Scrie nuvele fanteziste, basme de înaltă artă, depărtate de actualitate, dintre 
care unele le-a citit maestrului Sadoveanu şi altor conducători ai vieţii 
culturale, spunându-se despre ele că ar fi deosebit de valoroase şi că ar înnoi 
literatura noastră. Fără să fie opuse realismului socialist, nuvelele, ca şi 
poeziile lui Voiculescu nu se integrează în noua literatură. Voiculescu nu 
crede în arta angajată, în rolul militant al artistului, ci într-un fel de „artă 
pură“. 

Stă relativ retras, fiind văzut de câţiva critici ca Vladimir Streinu şi alţii, 
cărora le citeşte lucrările. Nu este un prieten al regimului de democraţie 
populară, dar se fereşte de a lua atitudini vădit duşmănoase. Crede că nu mai 
are mult de trăit (a avut recent două operaţii de prostată şi a fost cât pe aici să 
moară) şi nu vrea să „cedeze“, să renunţe la poziţia de artist „independent 44 . 
Toate acestea sunt cunoscute de conducătorii vieţii noastre culturale, care îl 
menajează, socotindu-1 un mare scriitor şi prea bătrân şi înrădăcinat într-o 



anumită mentalitate pentru ca să se mai schimbe, înţelegând lumea nouă. 

Anton 
(voi. III, f. 128) 

31 august 1958 

NOTĂ 

V. Voiculescu a fost medic multă vreme şi în calitatea aceasta a dat 
consultaţii şi a publicat o carte foarte răspândită Leacuri folositoare. A 
început să se manifeste târziu ca scriitor, publicând prin 1926-1928 primele 
sale poezii la revista Gândirea, care pe atunci nu era încă fascistă. Era un 
grup mai mare pe atunci care scria la această revistă: Tudor Vianu, Cezar 
Petrescu, Ion Marin Sadoveanu, Oscar Walter Cisek, Adrian Maniu, Gib 
Mihăescu, Matei Caragiale, Lucian Blaga, Nichifor Crainic şi alţii. Prin 1932 
revista s-a orientat spre fascism, datorită mai ales lui Nichifor Crainic. 
Doctorul V. Voiculescu a continuat să publice poezii acolo, dar care nu aveau 
caracter fascist, unele poezii fiind centrate în jurul unor teme general umane, 
altele inspirându-se din folclor. Mai târziu, V. Voiculescu a fost conducător la 
radiodifuziune, împreună cu Gh.D. Mugur - având o concepţie de 
popularizare în sens semănătorist - adică idealizând pe ţăran, dar nearătând că 
este exploatat. 



V. Voiculescu a publicat numeroase volume de poezii în deceniul 1930- 
1940, fiind socotit unul dintre fruntaşii poeziei de inspiraţie folclorică. A scris 
şi piese de teatru, dintre care unele s-au jucat pe scena Teatrului Naţional. 
După 23 august 1944 s-a manifestat puţin în primii ani, apoi deloc. Prin 1950 
V. Voiculescu nu mai scria poezii, ci nuvele fantastice, inspirate tot de viaţa 
ţărănească, văzută în spirit primitivist şi patriarhal. Se făcea caz de noua proză 
a lui V. Voiculescu, care o citea la maestrul Mihail Sadoveanu acasă, de faţă 
fiind şi alţi intimi ai casei. Mi s-a vorbit despre nuvelele fantastice ale lui V. 
Voiculescu ca despre mari realizări artistice, că proza ar întrece versurile sale 
etc. Mi-au vorbit la diferite intervale despre aceste nuvele Ion Marin 
Sadoveanu, Tudor Vianu, Oscar Walter Cisek, Kittner şi chiar maestrul 
Mihail Sadoveanu. Se spunea că nuvelele ar merita publicate, apoi am auzit 
că le cunoştea şi M. Beniuc şi conducătorii editurii E.S.P.L.A. şi că se vor 
tipări. 

V. Voiculescu este un om blând, cu viaţă interioară, care, deşi apropiat de 
cercul Gândirii, care a devenit fascistă, iar Nichifor Crainic a ajuns chiar unul 
dintre promotorii legionarismului, desfăşurând la ziarul Calendarul, condus 
de el, o atitudine de-o mare violenţă huliganică, antisemită etc., el nu a fost 
propriu-zis un militant fascist. Dimpotrivă, în timpul persecuţiilor rasiale V. 
Voiculescu a avut o atitudine potrivnică legionarilor şi antonescienilor. 
Recent, Sergiu Dan care este evreu mi-a vorbit despre blândeţea şi 
„bunătatea" doctorului Voiculescu. 

Fără să fie un practicant religios, V. Voiculescu întreţinea relaţii cu 
intelectualii şi scriitorii mistici, iar pe Sandu Tudor îl preţuia ca poet şi îl 
credea sincer în atitudinea lui mistică, deşi Sandu Tudor era faimos pentru 
escrocheriile, şantajele, cinismul său şi multă lume îi spunea lui Voiculescu că 
el nu s-a schimbat, că tot necinstit a rămas, chiar dacă acum era călugăr, ba 
schivnic (ceea ce cerea retragerea de lume). Când venea prin Bucureşti, 
„schivnicul" apărea tot monden, înfumurat, elegant şi îşi făcea apariţia pe la 
diferite biserici sau pe la scriitorii cu care colaborase odinioară. Nu ştiu sigur, 
dar este logic ca Sandu Tudor să-l fi văzut pe Voiculescu, care totdeauna l-a 
preţuit ca poet pe acest autor de poezie religioasă foarte discutabilă şi care în 
ultima vreme scrisese un acatist, despre care mi-a vorbit şi Ion Marin 
Sadoveanu. 

De la academicianul Al. Rosetti şi de la scriitorul Sergiu Dan am auzit că 
arestarea recentă a doctorului Voiculescu s-ar datora legăturilor sale cu Sandu 
Tudor, care la mănăstirea unde era stareţ, mi se pare Rarău, ascunsese un 



legionar. Sandu Tudor a fost arestat împreună cu alţi oameni ai bisericii şi cu 
omul de ştiinţă Al. Mironescu, la care tocmai era găzduit. Aceştia făceau parte 
dintr-un cerc religios propagandist, care funcţiona la biserica Antim până 
acum câţiva ani. Despre activitatea de la Antim ştiu prea puţin, dar am auzit 
mai demult că acolo veneau Sandu Tudor, poetul Anania, preotul Scrima, care 
a plecat să studieze în India şi care a rămas acolo, şi alţii. Nu ştiu dacă V. 
Voiculescu frecventa cercul de la Antim, dar ştiu că era bine cu Sandu Tudor 
şi ceilalţi de acolo. 

Iuliu Roşea, expert la consignaţie şi care îl cunoaşte pe fiul lui V. 
Voiculescu, mi-a spus despre arestarea lui Voiculescu, explicând-o datorită 
faptului că Voiculescu, deşi avea pensie bună şi era menajat de regimul 
nostru, refuză să colaboreze în orice fel cu regimul. Când i s-a propus să i se 
joace o piesă, el a refuzat. La fel, când i s-a propus editarea unor poezii sau 
nuvele. Atitudinea aceasta ostilă a fost interpretată ca un act de rezistenţă sau 
sabotare a regimului democrat popular. Roşea dezaproba atitudinea poetului 
Voiculescu, criticându-1. „Pensia era bună, dar nu voia să dea nimic în 
schimb. “ 

Criticul Şerban Cioculescu i-a spus scriitorului Sergiu Dan că arestarea lui 
Voiculescu s-ar datora faptului că securitatea a constatat că la Voiculescu 
acasă se ţinea un cenaclu, unde se citeau lucrări apolitice sau chiar potrivnice 
regimului. 

Nu ştiu de existenţa acestui cenaclu, dar că doctorul Voiculescu citea 
nuvele la diferiţi scriitori mai vârstnici, cu care colaborase odinioară la 
Gândirea, am arătat mai sus. Chiar Cisek mi-a povestit mai demult conţinutul 
uneia din aceste nuvele, unde era vorba de un cioban, care izolat în munţi 
vede natura şi vietăţile ei prinzând o viaţă fantastică, confundând realitatea 
concretă cu cea a imaginaţiei lui şi văzând într-o capră o femeie, cu care are 
contact sexual. Dacă alte nuvele or fi având conţinut mistic, aceasta era foarte 
„păgână“, şi Cisek, ca şi Vianu, ca şi Ion Marin Sadoveanu mi-au lăudat 
aspectul artistic al prozei lui Voiculescu, imaginaţia sa primitivistă. 

Nu ştiu dacă Adrian Maniu venea pe la Voiculescu acasă, dar amândoi au 
colaborat la Gândirea şi scriau o poezie legată de folclor, aşa că au afinităţi ca 
scriitori, deşi Maniu ca om este urâcios şi nu are o ţinută pe care s-o aprecieze 
cineva. 

Adrian Maniu este un om închis, fără elan, fără o concepţie filosofică (chiar 
oricum ar fi ea) şi după ce a debutat prin 1910 ca poet şi critic de artă, foarte 



cosmopolit (era pe atunci simbolist, ca şi Minulescu şi N. Davidescu), a 
devenit imediat după primul război mondial tradiţionalist, cam în sensul lui 
Blaga (volumul Lângă pământ etc.) şi al lui Ion Pillat. Neavând însă 
imaginaţia lui Blaga şi nici cunoştinţele sale, vâna sa poetică a fost destul de 
slabă şi el s-a considerat ratat, invidiind pe ceilalţi poeţi. De aici provine 
atitudinea sa invidioasă, răutatea sa, faptul că nu laudă, nu preţuieşte pe 
nimeni, nu vorbeşte bine de nimeni. Inteligent, dar incapabil de gândire 
personală, fin şi subtil, dar incapabil să exprime în poezie acestea, el se 
consideră probabil neînţeles, uneori, dar mai adesea, în momentul de 
luciditate, îşi dă seama că s-a ratat. Nu mai scria versuri încă de prin 1935, 
când a trecut la gazetăria artistică publicând zilnic scurte articole în 
Universul. Nu ştiu dacă acum scrie lucrări originale. Ştiu că a tradus şi i s-au 
publicat traduceri după Baladele lui Puşkin la Cartea Rusă, alte basme 
populare şi traducerea Nibelungilor. 

Adrian Maniu este foarte meschin, zgârcit, acaparator. Are o colecţie 
valoroasă de artă, nu numai picturi străine şi româneşti de valoare, dar şi 
obiecte de lemn, metal, sticlă din diferite epoci şi vânează mereu pe la 
consignaţia obiectele rare, pe care le cumpără, le schimbă, căutând chilipiruri. 
Unei dactilografe, care i-a bătut la maşină traducerea Nibelungilor, i-a plătit 
cu întârziere şi la preţul oficial de 70 bani pagina, deşi ea i-a corectat pe 
alocuri traducerea, ştiind nemţeşte şi intervenind mai mult decât face o simplă 
copiatoare. Nimeni nu ştie precis ce are în colecţia sa, căci se ascunde de 
criticii de artă şi numai la ocazii spune ce are, dar referindu-se la vreun obiect 
pe care vrea să-l schimbe sau să-l cumpere. 

Adrian Maniu nu este rudă cu Iuliu Maniu, nu a făcut politică militantă, s-a 
strecurat totdeauna pe lângă potentaţii zilei, căutând să profite pentru el, fără 
să dea nimic în schimb. Este unul dintre cei mai detestaţi scriitori, deşi i se 
recunoaşte un oarecare talent şi vaste cunoştinţi estetice, talent care însă a 
secat când e vorba de creaţii originale. 

De la Sergiu Dan am auzit recent că revista Vers pe care Mircea Eliade o 
scoate la Chicago a publicat o poezie de Maniu, dar nu ştia dacă o poezie 
nouă sau una veche. Cei din aşa zisa „rezistenţă" îl socotesc pe Adrian Maniu 
ca un rezistent, prin faptul că nu publică nimic original în ultimii ani. Desigur 
că la fel îl consideră şi pe V. Voiculescu. 

Că Voiculescu şi Maniu sunt potrivnici regimului de democraţie populară 
nu mai încape îndoială, dar Maniu, mai prudent şi mai ascuns, a căutat să 
arate că într-un fel colaborează sub actualul regim, publicând traducerile 



menţionate. Voiculescu a refuzat orice fel de colaborare. 

> 

Ion Marin Sadoveanu nu îl simpatizează deloc pe Adrian Maniu, dar este 
prieten cu V. Voiculescu, ca şi cu alţi scriitori din generaţia Gândirii (prima 
generaţie, căci Ion Marin Sadoveanu nu era bine nici cu Nichifor Crainic). Ion 
Marin Sadoveanu a scris romane realiste şi mai înainte (Sfârşit de veac în 
Bucureşti, reeditat cu modificări în prezent) şi în anii din urmă (Ion Sântu ). 
Ion Marin Sadoveanu a avut totdeauna înclinaţii mistice, a tinut conferinţe 
despre sfântul Francisc din Assisi, arătându-1 ca poet, iar de mulţi ani scrie o 
viaţă a sfântului Ion Botezătorul, din care citeşte unele fragmente la prietenii 
săi. A citit capitole din această lucrare şi maestrului Mihail Sadoveanu, cu 
care este intim (de altfel, şi Mihail Sadoveanu a scris pe vremuri vieţile 
sfinţilor) şi la care mergea săptămânal acasă. A citit de asemenea capitole din 
cartea despre sf. Ion Botezătorul şi prietenilor săi, acad. Tudor Vianu, 
scriitorilor Voiculescu, Cisek, Kittner şi probabil altora. 

Ion Marin Sadoveanu caută să împace misticismul creştin interior cu 
colaborarea la regimul democrat popular. A colaborat la ziarele Naţiunea 
(1947), Universul (1948-1950) şi colaborează în presa actuală, unde scrie 
destul de principial, în lumina doctrinei marxist-leniniste. în conferinţele sale, 
în articolele sale, el se arată comunist şi reacţionarii cu care avusese mai 
înainte a face îl consideră „vopsit“. Om fricos, dar şi intelectual care nu vrea 
să rămână în afara evoluţiei vieţii, el caută să cuprindă fenomenul actual, să se 
înscrie între scriitorii realist socialişti, dar împăcând aceasta cu vechile lui 
înclinaţii mistice. Nu cunosc conţinutul cărţii despre sf. Ion Botezătorul, dar 
cred că e văzută ca un roman istoric, în care nu numai aspectul religios are 
însemnătate. E un scriitor de mare imaginaţie, stilist încercat şi cu vastă 
cultură. îl preocupă problema credinţei şi propusese editurii E.S.P.L.A. să 
scrie un roman istoric cu viaţa lui Constantin Brâncoveanu. în acelaşi timp, e 
un om foarte legat de cele „lumeşti“ (se consideră mare cuceritor, Don Juan, îi 
place să mănânce, să strălucească la conferinţe). 

Având o serioasă cultură germană (în afară de o cultură generală, 
universală foarte vastă şi subtilă), Ion Marin Sadoveanu se consideră un fel de 
Goethe mai mic, punându-şi problemele cunoaşterii ca în Faust (deci raportul 
dintre divin, diavol şi lume). El are şi acum legături cu cei care cunosc adânc 
literatura germană şi de aici prietenia cu poetul evreu Kittner, cu poetul evreu 
A.M. Sperber, ca şi cu acad. Tudor Vianu, cu scriitorul Oscar Walter Cisek şi 
alţi germanişti. (Ion Marin Sadoveanu a făcut parte şi din asociaţia româno- 
germană în timpul dictaturii antonesciene, dar, zicea el, ca goethean, nu ca 



hitlerist, ceea ce cel puţin în parte este adevărat, deoarece el a avut de suferit 
de pe urma legionarilor, care l-au scos din toate funcţiile şi persecutat. A fost 
suspendat din Societatea Scriitorilor, dar din 1947 a putut reveni în presă şi 
printr-o atitudine constructivă şi-a refăcut situaţia.) 

în cercul acestor oameni cunoscători ai literaturii germane se discută cele 
mai vaste probleme de literatură, teatru, în special poezie. Ion Marin 
Sadoveanu nu are un cenaclu propriu-zis, dar se vede cu numiţii germanişti şi 
atunci el sau alţii citesc câte ceva sau discută. Nu poate fi vorba de 
naţionalism şovin sau fascism în aceste discuţii, căci Sadoveanu vorbeşte şi 
prietenilor săi ca un comunist, dar desigur că se citesc poeme sau proză, care 
nu au legătură directă cu arta realismului socialist. Dintre cei care se văd cu 
Sadoveanu sunt şi evreii Kittner şi Sperber, nu numai Vianu, Cisek sau alţii. 

Kittner este poet de limbă germană şi recent i-a apărut la E.S.P.L.A. un 
volum de poezii. Este evreu din Cernăuţi, a avut de suferit de pe urma 
fasciştilor. A fost directorul bibliotecii Institutului pentru Relaţiile cu 
Străinătatea. în puţinele discuţii ce le-am avut cu el, vorbea de marea 
literatură universală, de Thomas Mann, Rilke etc., ca şi despre scriitorii ruşi şi 
sovietici. Formaţia lui fiind germană, fireşte că vorbeşte mai mult despre 
scriitorii germani, dar nu hitlerişti. El îl admiră mult pe Oscar Walter Cisek, 
scriitor de limbă germană, căruia i s-a publicat în Germania dinaintea lui 
Hitler un roman, Tătăroaica, recent tradus şi tipărit de E.S.P.L.A., iar în 
Elveţia alte romane în germană, unul cu atmosferă din Ţara Oaşului, altul cu 
acţiunea în deltă, unul prefaţat chiar de marele scriitor democrat Thomas 
Mann. Cisek traduce în nemţeşte operele maestrului Mihail Sadoveanu. Nu 
ştiu dacă Kittner îl vedea pe V. Voiculescu, dar Cisek, care a colaborat pe 
vremuri cu Voiculescu la Gândirea, îl vedea şi chiar Cisek, după cum am 
arătat mai înainte, mi-a povestit conţinutul unei nuvele de Voiculescu. Grupul 
acesta de germanişti: Cisek, Kittner, Vianu, Sperber, Ion Marin Sadoveanu 
preţuiesc înainte de toate talentul şi marea artă. Aşa se explică de ce nu au în 
grupul lor pe M. Isbăşescu, germanist şi el, dar mediocru, fără orizontul şi 
fineţea celorlalţi. Isbăşescu a lucrat la asociaţia româno-germană, dar, după 
câte ştiu, cei numiţi nu au nici o legătură cu el, chiar ferindu-se de Isbăşescu, 
care a fost mai legat de fascişti. 

Cisek a fost arestat acum vreo şase ani şi a stat câtva timp arestat, dar am 
auzit că pe chestiuni economice (are o fiică în străinătate, care o duce greu, 
mică actriţă la Paris, şi căreia i-a cedat drepturile de autor de la cărţile ce i-au 
apărut în străinătate, eludând astfel legile noastre economice). Acum scrie 



pentru E.S.P.L.A. traduceri din Mihail Sadoveanu şi un roman propriu, care 
va apărea în traducere, Cisek fiind cetăţean român, dar scriitor de limbă 
germană. 

Despre Kittner nu ştiu mai multe. Este un om politicos, blând, amabil, 
pasionat de artă şi plăcându-i discuţiile despre artă, când are prilejul de a arăta 
ce a citit din marea literatură universală. Era considerat comunist, dar nu l-am 
auzit vorbind în nici un fel de politică. Ca şi Ion Marin Sadoveanu pe care îl 
cunosc mai bine, cei din grupul acesta - Vianu, Cisek, Kittner, Sperber - se 
feresc să atace chestiuni politice şi discută mai mult despre artă sau despre 
prietenii lor scriitori şi artişti. Nu se văd des, fiecare fiind foarte ocupat, dar 
duminicile, din când în când, se vizitează (Vianu pe Ion Marin Sadoveanu şi 
invers). Adrian Maniu, deşi ştie bine nemţeşte şi recent a tradus Nibelungii, 
nu am auzit să frecventeze pe Ion Marin Sadoveanu sau pe Tudor Vianu. Ion 
Marin Sadoveanu îl detestă pe Maniu, ca şi Vianu. Pe Voiculescu însă toţi îl 
apreciau ca poet şi prozator şi Ion Marin Sadoveanu ştia despre nuvelele sale. 
Dacă le-a auzit citite la maestrul Mihail Sadoveanu sau chiar acasă la 
Voiculescu nu ştiu. Cred însă că Ion Marin Sadoveanu îl vizita pe Voiculescu, 
care, fiind bătrân şi având şi o operaţie de prostată, foarte grea şi care îi 
periclitase viaţa, nu se putea deplasa pe la alţii, cel puţin în ultimii ani. Nu ştiu 
cine se întrunea la Voiculescu acasă, dar cei numiţi mai sus desigur că îl 
vizitau. 


Anton 

(voi. III, ff. 307-310) 

30 septembrie 1958 

NOTĂ 

Scriitorul Ion Marin Sadoveanu locuieşte acum în noul bloc, unde mai 
înainte fusese blocul Carlton, dărâmat de cutremur. Este bine instalat pentru 
că tocmai când s-a mutat îi apăruse cartea Ion Sântu şi din banii câştigaţi şi-a 
luat mobilier etc. 

L-am găsit foarte mulţumit. Mi-a spus că are pensie de 2000 lei, că mai 
câştigă cu articole şi va câştiga cu cărţile ce le va scrie, având toată liniştea 
necesară. 

Mi-a povestit că a fost scos de la conducerea Teatrului Naţional în condiţii 
foarte demne. A fost chemat de către tşa Constanţa Crăciun, care i-a mulţumit 
pentru serviciile aduse şi l-a anunţat că are pensie de merit. Fiind director, 



căpătase apartamentul în care locuieşte acum. El îşi dăduse seama că nu va 
putea rămâne multă vreme la conducerea Teatrului Naţional şi la fiecare şase 
luni el însuşi cerea să fie înlocuit cu un alt director. E bucuros că actualele 
schimbări din viaţa culturală nu l-au găsit în fruntea instituţiei. 

Imediat după ce a părăsit postul de la Teatrul Naţional, a plecat în R.D. 
Germană, în cadrul unui schimb cultural. A fost admirabil primit acolo, unde 
a stat o lună, vizitând, în afară de Berlin, unde a urmărit spectacolele aproape 
seară de seară, Leipzigul, Dresda, alte oraşe cu monumente, a fost în diferite 
localităţi pitoreşti, în munţi, având mereu la dispoziţie un automobil şi câte 40 
mărci pe zi, pentru cheltuieli. La spectacole şi în unele vizite a fost însoţit de 
o scriitoare, secretară a Uniunii Scriitorilor germani. A ţinut la legaţia noastră 
şi la un club câte o conferinţă (în limba germană) despre literatura actuală de 
la noi şi despre impresiile ce i-au făcut teatrele germane. Nu a trecut în 
Berlinul Occidental, deşi o putea face, plecând cu maşina ce o avea la 
dispoziţie şi însoţit de secretara-scriitoare. 

Mi-a descris ravagiile războiului, mai ales cele de la Berlin, opera de 
reconstrucţie, numeroase blocuri muncitoreşti din anumite cartiere noi, mi-a 
spus că restaurantul românesc de la Berlin merge foarte bine şi mereu e o 
problemă să găseşti un loc acolo, pe când cele deschise de polonezi şi cehi, 
fiind localuri de lux şi situate în cartiere mai depărtate, nu merg bine. A fost 
bine primit de responsabilul restaurantului românesc, unde este şi muzică 
românească bună. 

A povestit despre repertoriile teatrelor berlineze, despre moda teatrului lui 
Brecht, care atrage spectatori numeroşi şi din celălalt Berlin, despre unii 
dramaturgi pe care i-a cunoscut, în genere fiind încântat de tot ce a văzut şi de 
felul cum a fost primit. A criticat doar un spectacol în aer liber, dintr-o 
localitate în munţi, care nu a fost pe măsura aşteptărilor. 

La Bucureşti, se vede acum mai mult cu academicianul Mihail Ralea şi 
Tudor Vianu şi familiile lor. Mănâncă la Casa Oamenilor de Ştiinţă cu 
familiile Ralea şi Vianu. A fost cu Mihail Ralea la Dobrina, lângă Huşi, unde 
este foarte frumos (casa lui Ralea, împrejurimile). Seara, se duce la Nestor, 
dar după ora nouă-zece, când nu mai întâlneşte ca dimineţile sau între 6 şi 9 
pe diferiţi scriitori şi „pisălogi“, cum spunea el, care „tapează“ sau sunt 
invidioşi pe el. îi evită. Cred că făcea aluzie (socotindu-i drept invidioşi şi 
neplăcuţi) la Şerban Cioculescu, Vladimir Streinu, Sergiu Dan şi alţi scriitori 
sau la actorul Iancovescu şi lumea din teatru. 



Mi-a spus de arestarea doctorului Voiculescu, despre care a auzit de la 
Ralea şi Vianu că ar fi avut cenaclu şi legături cu unii preoţi arestaţi (Sandu 
Tudor, Anania etc.). Nu a făcut nici o remarcă asupra lui Voiculescu, care îi 
era prieten. A spus doar că el se felicită că nu se mai vedea cu cei care 
făcuseră parte din grupul de la Antim, că aceştia văzându-1 de prin 1948 că 
scrie „pe linie“ îi întorseseră spatele şi atunci şi el le-a întors spatele - şi asta 
spre binele lui. Grupul de la Antim era alcătuit, spunea el, din Sandu Tudor - 
pe care l-a criticat, spunând că a rămas mereu „monden“, deşi pretindea că s-a 
retras din lume, şi care, când venea la Bucureşti, făcea pe „craiul“ şi era 
caraghios îmbrăcat -, din Al. Mironescu, om de ştiinţă, şi unii preoţi de pe la 
Patriarhie. A auzit de asemenea că Scrima, care a plecat în străinătate, pentru 
a studia în India, a trimis scrisori pe la foştii prieteni, punându-i în situaţii 
penibile, şi că a făcut declaraţii la Paris că sub scutul bisericii ortodoxe 
reacţiunea rezistă regimului comunist. Sadoveanu socoteşte o prostie şi un 
neadevăr cele spuse de Scrima, care dovedeşte astfel că e un arivist, un 
şmecher, care se pune bine cu cei din străinătate. Sigur că sunt şi reacţionari 
în rândurile preoţilor, foşti legionari (Sadoveanu nu-i poate suferi pe legionari 
şi pentru că l-au scos în 1940 din funcţie şi l-au persecutat), dar biserica 
noastră este, spunea el, cuminte în genere şi nu se amestecă în treburile 
politice, după cât ştie el. Cei arestaţi trebuie să fi făcut ceva, dar ce anume nu 
se ştie în mod precis. Preferă compania lui Ralea şi Vianu tocmai pentru că 
asemenea oameni nu pot face surprize în rău. 

Ion Marin Sadoveanu scrie actualmente la un roman în care evocă viata 

> 

cetăţii Istria şi conflictele sociale din vremea grecilor şi romanilor. Plănuieşte 
de asemenea un roman din epoca lui Constantin Brâncoveanu. 

Anton 

(voi. III, ff. 280-281) 

30 septembrie 1958 

NOTĂ 

Şerban Cioculescu este în vârstă de vreo 55 de ani. A fost multă vreme 
critic literar, publicând foiletoane la Adevărul şi la alte ziare de stânga 
burgheză. A scos prin 1928 o revistă, Kalende, împreună cu Vladimir Streinu, 
cu care este prieten vechi. Amândoi au intrat în partidul naţional-ţărănist şi au 
scris la Dreptatea, organul acestui partid, dar mai mult critică literară. 
Cioculescu a fost profesor universitar la Iaşi, de literatură, dar scurtă vreme. 
La început era profesor de liceu şi a dus-o greu, fiind ţinut la Găeşti sau în alte 



localităţi mici. 

» 

Ca critic el are o poziţie estetizantă, idealistă, deci depărtată de politic şi 
social, deşi uneori apar şi consideraţii sociale în lucrările sale. Este un spirit 
tăios, muşcător, chiar sever şi nu este simpatic ca om, tocmai din pricina 
răutăţii şi înţepăturilor sale. [...] După desfiinţarea ziarului Dreptatea s-a ţinut 
de o parte, sperând că se vor schimba lucrurile. Acum doi-trei ani, a reapărut 
în presa literară, publicând articole de critică literară, mai ales de istorie 
literară, în Gazeta literară, adus de Zaharia Stancu, cu care este în termeni 
buni, cunoscându-se de pe vremea când amândoi erau naţional-ţărănişti. La 
Gazeta literară era bine plătit, aşa că a dus-o mai bine decât înainte. în 
ultimele luni, odată cu îndepărtarea din presă a oamenilor vechi şi nepartinici, 
a acelora care nu se integrează în actualitate, Şerban Cioculescu şi-a încetat 
colaborarea la Gazeta literară. A scris la Tribuna, dar am auzit că a apărut o 
notiţă contra unui articol al său apărut acolo şi deci şi la Tribuna va scrie rar 
sau deloc. 

Şerban Cioculescu este ateu, are mentalitatea radicalilor anti-clericali, a 
combătut legionarismul şi „gândirismul", fiind un raţionalist, un anti-mistic, a 
avut în vremea burgheziei atitudini de om de stânga, dar nu a mers mai 
departe pe această linie, ci s-a rezumat la a fi de stânga în partidul naţional- 
ţărănist. în timpul războiului, a publicat împreună cu Tudor Vianu şi Vladimir 
Streinu o istorie a literaturii, având relaţii cu ministrul Ion Petrovici, care, 
furios pe G. Călinescu, care în istoria sa literară îl cam ironizase, a comandat 
noua istorie celor trei critici. Cioculescu a publicat şi alte cărţi, fiind un 
specialist în Caragiale (a îngrijit ediţia critică a acestuia) şi în alţi autori 
clasici. Are şi el umor, dar pus pe răutate şi orgoliu. 

Vine sau cel puţin venea des pe la Capşa şi Nestor, unde îi place să înţepe 
pe cei cu care şade la masă, scriitori, actori, ziarişti din generaţia sa şi fireşte 
nu comunişti. Ironizează unele măsuri ale guvernului sau articole literare, dar 
critici fundamentale împotriva regimului se fereşte a face, fiind prudent şi 
ştiindu-se bănuit de rezistenţă - în sensul că nu se integrează în rândurile 
scriitorilor vechi care sprijină regimul. Acasă, după câte ştiu, duce o viaţă 
sobră şi nu primeşte nici chiar pe prieteni, cu aceştia văzându-se la cafenea 
(Streinu, Oscar Lemnaru, Sergiu Dan, I. Vinea, sculptorul O. Han, şi cu alţi 
stâlpi de cafenea pe care nu îi cunosc). Are o soţie profesoară şi un fiu, mai 
puţin inteligent ca el, şi care se ocupă cu scrisul. Fiul a fost corector la Editura 
de Stat pentru Literatură şi Artă, de unde a fost scos mai demult, şi acum avea 
o slujbă oarecare. îl preţuia pe V. Voiculescu şi alţi poeţi, chiar dacă era pe 



altă poziţie decât el. 

în ultima vreme, nu l-am văzut şi nu ştiu ce face. 

Anton 
(voi. III, f. 276) 

30 septembrie 1958 

NOTĂ 

Vladimir Streinu (pseudonim literar, căci îl cheamă Iordache) este critic şi 
poet. Are vreo 54 de ani, a fost bolnav de plămâni în ultimii ani, o duce foarte 
greu, nevoind să scrie la publicaţiile comuniste. I-a apărut totuşi numele o 
dată sau de două ori în ultimii ani, dar nu mi-amintesc bine unde şi ce anume 
a scris. 

Vladimir Streinu este tipul scriitorului distant, estetizant, depărtat de lume, 
crezându-se foarte fin şi superior faţă de ceilalţi, şi aşa se comporta şi în 
timpul burgheziei. A scris versuri foarte pretenţioase, dar nemulţumit de ele 
(se voia un geniu şi de-o originalitate la care nu a ajuns) s-a consacrat criticii 
literare, unde de asemenea plana ca un pontif. Ca şi Cioculescu, a publicat 
critici literare, Streinu mai mult despre poezia română şi străină, în diferite 
reviste, printre care şi Revista Fundaţiilor Regale, unde are articole şi studii 
de mare subtilitate, dar care păcătuiesc prin depărtarea de realitatea socială, de 
viata concretă. 

Vladimir Streinu, spre deosebire de prietenul său Şerban Cioculescu, nu 
este răutăcios, ci tocmai se vrea bun, înţelegător (cât poate) şi nobil faţă de 
ceilalţi oameni. Are o atitudine distantă, un fel de dispreţ pentru cotidian, nu 
se sperie de sărăcie şi boală. Acum vreo trei-patru ani a fost serios bolnav 
[...]. Cum nu avea venituri de nicăieri, a fost o problemă îngrijirea lui. Cred 
că îl ajută fiica sa, actriţa Iordache, care joacă pe scena Teatrului Naţional I.L. 
Caragiale şi care este căsătorită cu scriitorul Radu Tudoran, fratele lui Geo 
Bogza. Radu Tudoran câştigă binişor din scrierile sale şi probabil că îşi ajută 
socrul. Totuşi, acum un an sau doi Vladimir Streinu a fost paznic de zi la 
pavilioanele de pictură din Parcul I.V. Stalin, ceea ce arată că, fie din 
mândrie, fie că neamurile sale nu îl ajutau deloc sau prea puţin, el a preferat, 
aşa bolnav şi plăpând cum este, să muncească. 

Traduce actualmente Hamlet al lui Shakespeare, ceea ce poate fi o 
realizare, căci şi ca poet, şi ca critic, el este adânc şi dotat, cât se cere unui 
mare traducător. 



în relaţiile cu oamenii, Streinu este amabil, discret, nu are răutatea lui 
Cioculescu, caută să fie înţelegător şi, chiar dacă face glume, nu jigneşte pe 
nimeni şi nu are meschinăria celuilalt. Se menţine în postură de zeu, de om 
superior şi distant, care însă caută să se aplece asupra „bieţilor oameni“. Nu 
discută politică, deşi e cert că rezistă şi speră să se schimbe situaţia actuală. 
Uneori, face vagi şi depărtate ironii, dar niciodată nu ştiu să critice direct ceva 
(în politică). De altfel, şi când făcea politică naţional-ţărănistă era la fel de 
distant faţă de lucrurile cotidiene şi nu milita în mod activ. Despre el, ce scrie, 
cum trăieşte nu vorbeşte niciodată şi aşa a făcut totdeauna. Soţia sa îl 
preţuieşte, dar şi ea este discretă, mai tăcută ca el şi duce greul fără să 
crâcnească. 

D-na Lucia Sturdza Bulandra a auzit la Sinaia, vara aceasta, că traducerea 
Hamlet a lui Streinu ar fi cea mai bună şi, cum Teatrul Municipal va pune în 
scenă piesa, ea s-a gândit să ceară încuviinţarea ministerului pentru a juca 
traducerea lui Streinu, celelalte două mai noi nefiind satisfăcătoare. Streinu va 
face o lectură a traducerii sale în faţa celor de la Municipal. 

Anton 
(voi. III, f. 273) 



IX 

Un cutremur literar: 
dezertarea lui Petru Dumitriu 

Fuga în Occident, în 1960, a lui Petru Dumitriu, copilul răsfăţat al 
literaturii „realist-socialiste“, a stârnit vâlvă în mediile intelectuale. Şi mai 
înainte, în notele semnate Anton, se găsesc remarci negative la adresa 
acestuia. Acum, Anton îi fixează portretul într-un studiu-pamflet demolator, 
informând totodată Securitatea cu privire la diversele reacţii pricinuite de 
neaşteptata dezertare. 

Scriitori de vânzare 

în multe timpuri şi locuri, mai ales în momentele când se confruntă poziţii 
şi idealuri înaintate cu altele învechite şi dăunătoare, există scriitori convinşi, 
luptând cu sinceritate şi abnegaţie pentru o cauză, precum şi opusul lor: 
scriitorii care nu cred în nimic decât în monstruoasa satisfacere a celor mai 
meschine interese egoiste. Din această din urmă categorie fac parte scriitorii 
care îşi vând cu neruşinare talentul - mult-puţin cât îl au - precum îşi vând 
cunoştinţele dobândite din ambiţie şi cu gând de speculă, iar nu dintr-o 
necesitate interioară, dedicată unor înalte aspiraţii umane. Aceşti mercenari ai 
scrisului simulează convingeri, înşeală buna credinţă, supralicitează în 
momentele pe care le socot prielnice ascensiunii personale şi stoarcerii de 
profituri cât mai mari. 

Un asemenea scriitor care s-a dovedit - şi se va mai dovedi şi în viitor, 
oriunde s-ar manifesta - a fi un mercenar, în stare de orice în grosolanul şi 
nesăţiosul său arivism, este şi scribul român Petru Dumitriu, care de vreun an 
încoace se „manifestă" în Occidentul Europei. 

După ce, timp de cincisprezece ani, Petru Dumitriu a scris în patria sa, 
România, supralicitând din proprie iniţiativă cele mai progresiste poziţii şi 
ajungând un profitor-recordman, într-un stat unde oamenii literelor, ai artelor 
şi ştiinţelor se bucură de prielnice condiţii de lucru, dar nu pentru a deveni 
exploatatorii altora, într-o zi el a trecut cu arme şi bagaje peste graniţi. 

De ce a devenit un transfug? Pentru că unor asemenea caractere de 
mercenari vânzarea cu profituri crescânde, trădarea, arivismul le sunt singura 
raţiune de a trăi. Asemenea mercenari nu dorm liniştiţi, visând mereu prilejuri 
de a-şi comercializa talentul şi de a-şi vinde â la hausse „acţiunile", ce le 



confecţionează cu şiretenie şi cinism, călcând peste orice sentimente 
omeneşti. 

Proaspăt descins la Paris, în 1960, Petru Dumitriu a dat un interviu revistei 
Nouvelles Litteraires. Ziarista care a semnat acest interviu îl cunoştea. îi mai 
luase cu un an înainte un interviu. Dumitriu călătorise în mai multe rânduri în 
străinătate, bucurându-se de o libertate pe care acum o contestă. Ba, avusese 
posibilitatea de a aranja la Paris traducerea şi editarea unui roman al său, în 
care ataca pe profitorii trecutelor regimuri din patrie, în special aristocraţia 
latifundiară. Aceleiaşi ziariste îi vorbise prima dată ca un scriitor progresist, 
iar a doua oară, la diferenţă de un an, ca un anti-comunist. în interviul din 
1960, acordat de el şi de soţia sa, Irina, ziaristei de la Nouvelles Litteraires, 
soţii au avut grija să vestească pe cei care ar vroi eventual să-i cumpere că în 
România au trăit extrem de bine şi scrisul le-a rentat din plin. Au afirmat - 
este drept - că în patrie au trăit ca într-o „colivie“, dar au ţinut să sublinieze 
pentru eventualii comanditari din Occident că acea colivie era o colivie de aur 
- „une cage doree". Ei nu trecuseră clandestin graniţa României pentru a trăi 
în Occident ca nişte „idealişti" mai mult sau mai puţin naivi, ca nişte milogi, 
ca nişte caractere docile, care ar dispreţui cumva banul! Nu - au apăsat cu 
tărie în interviu că „colivia" le-a fost de aur şi deci mai mult aur trebuie să 
capete acum pentru brava lor aventură! 

Fireşte, au evitat să declare ziaristei, care se cam îndoia de caracterul lor, 
datorită bruscei schimbări în curs de un an, că în pretinsa colivie ei zburdaseră 
în voie şi cântaseră pe toate tonurile şi cu trilurile cele mai insinuante şi mai 
falsificate, pentru a aduna bunuri şi bani care nu ar fi putut încăpea în mii de 
colivii. Au cântat straşnic de progresist, fără ca nimeni să le-o fi cerut sau 
impus, şi aceasta timp de cincisprezece ani! 

De ce a plecat totuşi Petru Dumitriu, dacă îi mergea aşa de prosper în 
patrie? Pentru că îşi secătuise subiectele ce le putea specula cu puţinul său 
talent şi pentru că simţea că impostura şi goana după profituri deşănţate nu 
puteau merge la infinit. Felul de viaţă pe care îl ducea în patrie împreună cu 
soţia sa era cu totul opus ideilor pentru care milita cu făţărnicie şi viclenie în 
cărţile sale scriitorul. Mereu, scriitor de vânzare, Petru Dumitriu caută acum 
să înşele pe alţii, spre a-şi continua traiul de aventurier şi parvenit, stăpânit de 
o cupiditate fără margini. 

Deşi încă tânăr, negustorul de literatură are o biografie destul de bogată. O 
biografie de lichea şi mercenar, de altfel de proporţii curente măruntei lui 
categorii, dar tocmai prin aceasta destul de tipică şi instructivă. 



Studiile universitare şi le-a făcut la Miinchen, în timpul războiului. Şi acolo 
a jucat pe două planuri. De o parte, pregătea o teză despre misticul şi teozoful 
Jacob Boehme; de alta, propaga ura şi crima în calitate de membru al 
Hitlerjiigendului. în timp ce patria sa era subjugată de hitlerism, Dumitriu 
redacta în secret la Miinchen, împreună cu un gazetar, Aurel Mucenic - 
corespondentul celui mai odios organ fascist de la Bucureşti, Porunca Vremii, 
specializat mai ales în rasism -, un buletin pentru românii din Germania. 
Aurel Mucenic a fost ulterior demascat şi condamnat ca criminal de război. 
Participarea lui Petru Dumitriu la redactarea acelui buletin a rămas până de 
curând necunoscută. 

înapoiat în 1944, în patrie, Dumitriu a păstrat legăturile cu cercurile fasciste 
şi reacţionare din ţară. A stat o bucată de vreme în expectativă, scriind o 
literatură atemporală şi neutră, inspirată de mitologia greacă şi mimând stilul 
unor scriitori ca Paul Valery, Emst Jiinger, Andre Gide şi Eugene O’Neill. 
Darul său de a mima ideile şi atitudinile unor scriitori celebri, de a-i imita şi 
prelucra a început să-şi dea roadele, mai ales în ochii celor care nu cunoşteau 
bine modelele folosite cu abilitate de către „promiţătorul scriitor tânăr, care 
ţinea să se lanseze cu orice preţ şi să ducă un trai de nabab, într-o ţară care îşi 
tămăduia nu uşor rănile războiului şi ale ocupaţiei fasciste. 

Când şi-a dat seama că fascismul şi reacţionarismul nu mai au nici un viitor 
în România, Petru Dumitriu a schimbat brusc macazul şi a început să ofere cu 
zel producţii abil confecţionate, care ar fi vrut să fie realist critice. Lumea pe 
care a abordat-o în noile nuvele era lumea ţărănească, pe care nu avea de unde 
să o cunoască fiul unui ofiţer, care îşi petrecuse activitatea prin orăşelele de 
provincie. Acum apela la alte modele, la Şolohov şi Rebreanu, dar aici 
imitaţia se dovedea mai grosolană. Nu avea de unde să cunoască pe eroicii 
apărători ai drepturilor poporului şi de aceea patosul revoluţionar, pe care 
căuta să-l simuleze în nuvela Vânătoare de lupi, suna destul de fals şi 
convenţional. în această nuvelă, el demasca un complot reacţionar împotriva 
forţelor populare dintr-o regiune a ţării. A apelat atunci la Joseph Conrad 
pentru nuvela Pasărea furtunii, a cărei acţiune se petrecea în lumea pescarilor 
şi a mării. 

Văzând că nimeni nu-1 credea revoluţionar - cum căutase să se afirme, 
pentru a deveni un scriitor de frunte -, Petru Dumitriu a trecut la subiecte care 
îi erau mai la îndemână. Şi anume la descrierea satirică a familiilor din 
aristocraţia stăpânitoare de latifundii şi acum expropriată de regimul 
democrat-popular. Cu nuvela Bijuterii de familie (1949), el a abordat această 



lume a marilor proprietari de pământ şi castele, confruntaţi aici în momentul 
puternicelor răscoale ţărăneşti din 1907. 

Odată cu apariţia cărţii, a acreditat singur zvonul că autorul ar fi nepotul 
direct al eroinei, sinistru zugrăvită în carte. Spiritual, într-adevăr, se înrudea 
cu dânsa, prin rapacitatea, orgoliul, aroganţa şi cruzimea ce le aveau în 
comun, dar rudă de sânge nu era câtuşi de puţin. După cum s-a constatat 
ulterior, Dumitriu intenţiona să ţeasă o atmosferă binevoitoare în jurul său, 
înfăţişându-se ca un aristocrat progresist, care s-a rupt de clasa sa şi 
recunoştea tardiv fărădelegile şi neomenia ce caracterizau pe cei mai 
reprezentativi exponenţi ai rămăşiţelor feudale din România. Singura legătură 
detectată mai târziu de către unii cercetători, intrigaţi de fumurile şi purtările 
contradictorii ale pretinsului aristocrat progresist, a fost aceea că mama 
scriitorului - o fiinţă care a dezaprobat totdeauna oportunismul şi virajele 
fiului - fusese menajeră la o familie de moşieri din Craiova. Membrii acestei 
familii (Vârvorenii) serviseră în mare măsură ca modele pentru nuvela 

menţionată. 

> 

Dar fumurile de nobleţe ale lui Dumitriu au persistat şi mai târziu. Prin 
seria de nuvele grupate în trei volume, intitulate Cronică de familie, el 
urmărea să apară şi mai manifest ca un nobil generos, iubitor de progres, 
revoluţionar chiar, denunţând propria sa clasă şi propria lui familie, 
descriindu-le hrăpăreţe, tirane, corupte, degenerate, bântuite de vicii până la 
dezumanizare. 

Materialul pe care l-a prelucrat în Cronica de familie după formule 
balzaciene - el însuşi se decreta „Balzacul vremurilor noi“ - l-a obţinut prin 
metode caracteristice scriitorilor care cumpără şi vând fapte şi idei doar în 
scopuri mercenare, necrezând în nimic şi folosind pe scară mare înşelăciunea. 
Cum nu cunoştea lumea pe care voia să o satirizeze şi să o condamne, el a 
făcut strânse legături cu însăşi lumea aceasta sau cu aceia care o cunoscuseră 
în vremurile când fusese în parte stăpânitoarea ţării. S-a căsătorit cu o 
scriitoare mai vârstnică, mult ştiutoare şi care se bucurase de oarecare 
prestigiu în trecut, Henriette Yvonne Stahl, care i-a fost de mare ajutor. Ea i-a 
relatat subiectele ce-1 interesau, totodată stilându-1 în viaţă şi stilizându-i 
scrisul. De asemenea, s-a împrietenit cu un literat, Ion Vinea, care scria el 
însuşi la un roman, Lunatecii, o vastă frescă a României din vremea stăpânirii 
burghezo-moşiereşti. Ca fost gazetar, critic, poet şi prozator, acesta deţinea un 
bogat material asupra vieţii politice şi mondene de odinioară. Vinea i-a 
povestit lui Dumitriu multe din materialul adunat timp de decenii şi redactat 



în parte. Când Vinea a citit Cronica de familie a spus unui prieten: „Dumitriu 
mi-a compromis toate subiectele! Acum, trebuie să inventez alte anecdote 
pentru romanul meu!“. Dispunând de un talent redus, Dumitriu fabrica cu 
uşurinţă numai când avea materiale de la alţii, fiind în sine lipsit de forţă epică 
şi incapabil de invenţie literară. Această realitate nu a scăpat multor critici, 
care l-au declarat om fără talent şi au refuzat a scrie despre operele sale. Este 
cazul cunoscutului critic şi academician George Călinescu. Pe alţii însă a 
reuşit să-i înşele, datorită metodelor folosite. 

Cu aceeaşi ipocrizie şi duplicitate de totdeauna, Dumitriu a întreţinut tot 
felul de legături cu însăşi lumea pe care o descria în mod critic, cu lumea 
deposedată de moşii, dar care mai avea bijuterii, mobile de stil, covoare şi 
tablouri. Arătându-se binevoitor fată de fosta aristocraţie, Dumitriu frecventa 
cercurile ei, se împrietenea cu foştii moşieri, făcându-i să-i povestească 
despre trecutul lor şi al familiilor celebre odinioară. Le-a căpătat bunăvoinţa 
atât prin false declaraţii de dragoste şi compătimire, cât şi prin faptul că, 
având bani, cumpăra tapiserii flamande, covoare persane, mobile rococo, 
bijuterii rare, tablouri de preţ. 

Oamenii de bună credinţă şi-ar putea închipui că asemenea achiziţii 
Dumitriu le făcea în mod onest sau pentru a veni în ajutorul celor cu care 
simpatiza la ei acasă pentru ca apoi să-i atace fără cruţare în epica sa! 
Dimpotrivă, Dumitriu îşi specula cu ifose de nabab şi de colecţionar 
pretenţios modelele epicii sale. Cumpărăturile le făcea cu o meschinărie 
balzaciană. Cumpăra pe preţuri de nimic bunurile mobile, uneori le lua pe 
credit, aranjându-şi un interior luxuos, care vădea însă pe parvenit, apoi după 
câtva timp le restituia declarând că nu-i plac sau reducând din preţul convenit. 
Uneori, nici nu-şi onora obligaţiile luate. Alteori, înşela pe intermediarii 
scăpătaţi, ducându-se direct la sursă, aflată de la ei, şi aceasta pentru a nu plăti 
comisionul cuvenit! 

Astfel, se alegea şi cu material pentru literatura sa „balzaciană“, şi cu 
mobile de stil, înjghebându-şi în două rânduri, împreună cu prima şi apoi cu a 
doua soţie - la fel de înfumurate, arogante şi aventuriere ca şi dânsul -, 
interioare somptuoase, cum nici ele şi nici dânsul nu visaseră vreodată. în 
sfârşit, aveau cu toţii „bijuterii de familie“! 

La asemenea speculanţi şi profitori, meschinăria se îmbină firesc cu 
escrocheriile şi „loviturile“ mai mari cu găinăriile. în călătoriile sale 
anterioare, a încasat bani de la rudele din Paris ale unor compatrioţi spre a 
transmite în ţară aceste sume. Rudele din ţară nu au primit niciodată sumele 



încasate la Paris de firava umbră a lui Balzac! (Nae Rizescu, care lucra la 
ajutorul american de la Paris, a fost nevoit să restituie unor cunoştinţe banii pe 
care acestea îi încredinţaseră lui Dumitriu spre a le remite rudelor din ţară.) 

Dacă nu putuse deveni, ca scriitor, noul Balzac, căci nu-1 ajuta talentul 
contrafăcut cu oarecare abilitate, în schimb Dumitriu a devenit într-adevăr un 
personaj balzacian, ridicând până la monstruozitate rapacitatea, egoismul, 
parvenitismul, înşelăciunea, spiritul de mercenar, pus pe o sfruntată 
îmbogăţire. Dumitriu s-a grăbit să speculeze cu neruşinare tot ce scria. Şi-a 
vândut produsele la edituri, la radio şi cinematografie. A găsit editori străini 
care să-l publice. Ţesând prin înşelăciune şi scandal o oarecare faimă în jurul 
persoanei sale de tânăr scriitor laborios şi promiţător, la început se comporta 
în stil de mare maestru, căruia i se pot ierta unele ciudăţenii. După ce i s-a 
tipărit Cronica de familie a făcut o petiţie la cinematografie, prin care oferea 
şapte subiecte din această cronică pentru suma de 70000 lei, stipulând că 
cinematografia „nu este obligată a le folosi“, având însă grijă să încaseze cu 
grabă banii. 

Aceasta a fost doar una din micile afaceri. Au urmat altele mai abil ticluite. 
Ajuns director al unei edituri, a avut grijă în primul rând de tipărirea şi 
retipărirea operelor sale, de traducerea lor în diferite limbi, încasând cu 
anticipaţie onorariile ce şi le acorda cu o largă auto-generozitate - singura 
generozitate reală la dânsul. în loc de pensie viageră, a acordat fostei soţii - 
scriitoarea care l-a stilat şi stilizat - mănoase contracte pentru tipărire de 
opere originale şi traduceri, făcând-o să-şi asocieze pe onorarii de speculă 
diferiţi „negri“ care să efectueze traducerile, iar ea să le semneze, încasând 
„partea leului“ împreună cu fostul soţ. 

Escrocheriile au mers până acolo încât Dumitriu, care nu obişnuia să scrie 
versuri, a publicat sub numele său o traducere în metru original după 
Hamletul lui Shakespeare. Abia mai târziu s-a aflat că traducerea tipărită şi 
jucată pe mai multe scene aparţinea poetului Ion Vinea. Şi aici Dumitriu lua 
cu neruşinare partea leului, speculând ca un negustor de sclavi pe scriitorii 
care din diferite motive nu-şi puteau valorifica direct munca. 

Pentru a înşela mai departe şi a profita ca director de editură, micul nostru 
erou juca rolul celui mai principial şi sever conducător literar. Alunga pe 
scriitorii mai vechi, cu oarecari greşeli în trecutul lor, dar îi folosea pe unii ca 
„negri“ pentru folosul său şi al fostei soţii. Teroriza pe talentele mai tinere, 
care i-ar fi putut umbri falsul prestigiu, depăşindu-1 prin arta lor. Din ce în ce 
se purta cu mai multă aroganţă şi înfumurare faţă de colegii scriitori şi faţă de 



funcţionarii instituţiei. Concedia şi amenda pentru cea mai mică greşeală, ba 
uneori şi fără greşeală pe scriitorii ce lucrau la editură şi personalul 
administrativ. Dădea dispoziţiile cele mai arbitrare şi mai capricioase, 
dovedind în viaţă o fantezie pe care nu o avea în scrisul său. 

între morala proletară, pe care o afirma în epica sa, şi felul de comportare 
în viaţă era o prăpastie. Deşi într-o piesă a satirizat moravurile unor tineri 
extravaganţi şi frivoli, maimuţărind ceea ce era mai detestabil în moda şi 
comportarea actuală, el însuşi se îmbrăca în modul cel mai strident, adoptase 
purtările cele mai sfidătoare - purtări de parvenit arogant şi agresiv -, îşi 
însuşise ticurile unora dintre aristocraţii pe care îi condamna în cărţi. Pentru a 
induce în eroare pe cei care voiau să ia măsuri în faţa unor astfel de 
comportări, Dumitriu a simulat în mai multe rânduri sumenajul din pricina 
muncii intense de scriitor şi singur vorbea de ciudate crize de nervi. Aceasta 
pentru a-şi face în voie mendrele de profitor. 

Amestec de dandy cu ifose aristocratice şi de parvenit de duzină, Dumitriu 
se visa diplomat la Londra. Cu foarte aproximative idei despre ceea ce 
înseamnă diplomaţia, Irina şi Petru Dumitriu adoptaseră în ultimii ani ai 
şederii în patrie atitudini de snobi odioşi şi căutau să încropească, într-o ţară 
cu prefaceri adânci pe calea construirii socialismului, oficine de desuetă 
mondenitate, cu extravaganţe şi tot felul de comportări, menite a stârni 
senzaţie şi scandaluri. Nu au reuşit decât să se facă ridicoli, mult mai ridicoli 
decât personajele din Cronica de familie, pe care le reactualizau personal în 
vremuri ce le respingeau categoric. Pregătirile lor pentru cariera diplomatică 
stârneau râsul intimilor şi invitaţilor la diferite recepţii. Irina Dumitriu arbora 
cele mai extravagante toalete. Purta mănuşi lungi, pe care nu le scotea la 
recepţii, afişând o modă de la sfârşitul secolului trecut. Vestele colorate ale 
soţului şi diferitele sale pieptănături dovedeau mai curând înclinaţii de patron 
al unui salon de mode decât de diplomat „in spe“. Solemnele lor recepţii din 
luxosul apartament căpătau aer de carnaval. Petru Dumitriu făcea orgii cu 
bere, rămăşiţe ale adolescenţei sale de Hitlerjiigend. Amândoi soţii preferau 
whiskey-ului berea, zicându-şi că la nevoie e bun şi vreun orăşel din 
Germania federală, dacă nu vor reuşi să ajungă diplomaţi la Londra. Pentm 
moment însă mizau pe cariera diplomatică şi Irina Dumitriu făcea înaltă 
echitaţie, străbătând călare străzile Bucureştilor şi visându-se în Hyde Park. 
Amândoi conduceau un automobil obţinut tot prin înşelătorie - un automobil 
cu caroserie neagră şi roţi vopsite în galben, la fel de ostentativ ca şi 
îmbrăcămintea lor, ca şi luxosul interior, unde se închipuiau lorzi în devenire. 



Irina Dumitriu repeta în totul duplicitatea şi arivismul soţului. Avea, în 
acest sens, o bogată tradiţie în familia ei. Mama ei era fiica unui mare 
industriaş german din Transilvania, care posedase o întreprindere de 
exploatare auriferă „Ruda 12 Apostoli“, la Brad, şi mai târziu făcuse 
combinaţii cu un grup de financiari români agenţi ai cercurilor hitleriste - 
grupul Gigurtu cu faimoasa societate „Mica“. Măritată cu Medrea, un 
inspector de poliţie, bogata soacră a scriitorului şi-a părăsit soţul după 
eliberarea în 1944 a României de sub jugul hitlerist şi subit a adoptat idei 
socialiste. Soţul a murit în condiţii misterioase, fiind găsit împuşcat în propria 
lui casă, curând după război, când nu mai erau necesari oameni ca dânsul. 

Căsătoria dintre Irina Medrea şi Petru Dumitriu s-a dovedit a fi într-adevăr 
„ideală“. Rar s-au găsit doi soţi mai potriviţi în oportunismul şi dorinţa de 
profit şi arivism. Cuplul însă a fost cumplit dezamăgit când a constatat că 
autorităţile nu-i luau în serios şi perspectivele numirii în diplomaţie nici 
măcar nu mijeau. Ba, mai mult, conducerea Uniunii Scriitorilor, mai ales 
poetul Mihai Beniuc, secretarul acestei organizaţii scriitoriceşti, au căutat să 
tempereze aviditatea şi exarcerbatul profitorism al scriitorului şi directorului 
de editură. 

în faţa eşecului cu numirea în diplomaţie şi a începutului de stăvilire a 
profitorismului, soţii Dumitriu şi-au făcut planul de a se „expatria“. Cu un an 
înaintea fugii îndelung premeditate, Irina a dat naştere unui copil. Deşi 
autorităţile le-ar fi îngăduit să plece şi cu copilul în pretinsa călătorie de 
recreaţie şi reîmprospătare, ei şi-au lăsat înadins în ţară fetiţa în vârstă de un 
an pentru a arăta că se vor întoarce din călătoria ce le-a fost lesne aprobată. 
Petru Dumitriu mărturisise că este uzat, cu nervii obosiţi şi avea nevoie de 
reîmprospătare, ca scriitor. 

Şi, chiar dacă invocase aceste motive cu gândul de a înşela, ele 
corespundeau într-o măsură adevărului. El şi-a dat seama că subiectele, 
obţinute prin metodele arătate aici, se epuizaseră şi el, personal, nu se mai 
putea înnoi, cum nu se poate înnoi şi împlini nici un om care nu are o 
credinţă, o convingere, un ideal măreţ. Hotărârea de a se expatria a luat-o 
când şi-a dat seama că vechile metode vor merge din ce în ce mai greu, iar 
perspectivele de a stoarce profituri la fel de scandaloase se micşorau. 

Scriitorii de vânzare trebuie să schimbe piaţa, când văd că nu le mai merge 
bine într-un loc. Trebuie să schimbe piaţa pentru a înşela şi mistifica mai 
departe, trădând când nu mai au altă soluţie, trădând azi aici, mâine dincolo. 
Oricine îi poate cumpăra şi chiar mai mulţi deodată. în ţară, rosese toate 



oasele pe care le putuse căpăta sau le furase. Turba de mânie pe cei care 
începuseră a-i descoperi matrapazlâcurile şi înşelătoriile, pe cei care îi 
calculaseră profiturile neruşinate, dobândite pe tot felul de căi, de la 
confecţionarea oportunistă a unei literaturi „progresiste" la escrocherii mai 
măricele şi la mici găinării. 

Dacă o bucată de vreme, izbutise să înşele buna credinţă a unor critici şi 
cititori, în ultimii ani începuse a fi dibuit şi temperat în zelul său de profitor 
de către Uniunea Scriitorilor, care lupta pentru o demnă etică profesională. 
Sfidase mai departe, atacase pentru a nu fi atacat, inventase conflicte 
imaginare, recursese la tot felul de intrigi şi calomnii faţă de cei care 
începuseră să-l cunoască deplin şi erau gata de a lua măsuri pentm temperarea 
sa. Dar în sinea lui înţelesese că trebuie să schimbe piaţa. 

Acum, Petru Dumitriu, care a combătut în ţară literatura occidentală 
contemporană în numele „noului Balzac", cum se declarase el însuşi, este un 
scriitor de vânzare pe pieţele Occidentului. Cu aceeaşi lipsă de convingere şi 
în aceleaşi scopuri mercenare va schimba forma şi coloritul mărfii. Dar tot 
ersatzuri va da la iveală, ersatzuri (surogate) care pot înşela câtăva vreme pe 
unii, dar nu la nesfârşit şi nici deplin pe nimeni. 

(voi. II, ff. 192-202) 

NOTĂ 

Despre rămânerea în străinătate a scriitorului Petru Dumitriu am aflat prima 
dată în ziua de miercuri 16 martie a.c. dimineaţa, când a venit la mine să-mi 
spună acest fapt George Gussi, fost diplomat, actualmente funcţionar la un 
depozit de lemne şi traducător. Pentru a se înţelege mai bine cele ce urmează, 
precizez că Gussi, care este un om cult şi cunoaşte bine fosta aristocraţie, a 
fost utilizat de Petru Dumitriu pentru a-i da material când a scris Cronica de 
familie. Gussi i-a povestit scriitorului o seamă de fapte şi i-a portretizat unele 
personaje, pe care Dumitriu le-a dezvoltat în epica sa. De asemenea, Henriette 
Yvonne Stahl l-a folosit în acelaşi scop, când trăia cu Dumitriu. Amândoi s-au 
purtat prost cu Gussi, care în ultimii doi ani nu i-a mai văzut. Gussi întreţine 
însă relaţii cu unele persoane din anturajul Henriettei Stahl, de pildă cu Giza 
Dimitriu, fosta soţie a „filozofului" Anton Dimitriu (conducător la un moment 
dat al „Creditului Minier"). Giza Dimitriu este un fel de „secretară" a fostei 
soţii a lui Petru Dumitriu, în sensul că o ajută la traduceri, o pune să-i facă 
diferite servicii, în schimbul unor foarte zgârcite recompense băneşti. Şi Gussi 
a căpătat, când era Petru Dumitriu director la E.S.P.L.A., comanda unei 
traduceri din limba spaniolă, pe care a făcut-o. Ulterior, nemaiavând nevoie 



de Gussi (căci acesta îi spusese tot ce ştia despre lumea ce-1 interesa pe 
scriitor), nu a mai vrut să-l vadă sau să-l ajute, cum a făcut şi Henriette cu 
unele din ajutoarele ce le-a folosit pentru numeroasele traduceri, ce i-au fost 
încredinţate câtă vreme Dumitriu a condus E.S.P.L.A. 

După câte am înţeles, ştirea despre plecarea şi rămânerea în străinătate a lui 
Dumitriu, Gussi a aflat-o de la Giza Dimitriu, care la rândul ei o deţinea de la 
Henriette Yvonne Stahl. în rezumat, Gussi mi-a spus următoarele: 

— Ştii că Petru Dumitriu a rămas în R.F. Germană împreună cu soţia? Am 
venit să-ţi spun vestea asta. 

Nevenindu-mi să dau crezare acestei ştiri, pe care o socoteam zvon 
inventat, am pus mâna pe telefon şi l-am chemat pe scriitorul Vlaicu Bârna, 
de obicei bine informat în chestiunile culturale. Bârna mi-a confirmat la 
telefon vestea, spunând că o aflase cu o zi înainte de la scriitorul Cicerone 
Theodorescu. Acesta se afla la cineva (nu mi-a spus Bârna la cine) când 
Baranga a telefonat acelei persoane că Dumitriu a trecut în Berlinul 
Occidental. Dată fiind seriozitatea sursei, căci Aurel Baranga, dramaturgul, nu 
vorbeşte şi nu comunică asemenea ştiri decât când sunt sigure şi nu le 
comunică oricui, am văzut că Gussi era şi el bine informat. Numai după 
aceasta l-am lăsat să-mi povestească cele ce urmează: 

— Petru Dumitriu a plecat cu maşina ce i se dăduse de guvern. A plecat 
împreună cu soţia, care conducea maşina. Au fost pe la Budapesta, Praga şi 
R.D. Germană, pentru a încasa drepturile de autor, şi apoi au trecut în Berlinul 
Occidental, unde au cerut drept de azil. Au lăsat acasă cu o îngrijitoare 
copilul, o fetiţă care încă nu are un an. Aşa i s-a dat drumul, nevenindu-i 
nimănui în minte că e în stare să-şi abandoneze copilul. Se pare că a lăsat bani 
pentru îngrijirea copilului, spunând că s-ar putea să stea mai mult peste 
hotare. Henriettei (Yvonne Stahl) nu i-a lăsat nici un ban, dar i-a promis că-i 
va aduce daruri din străinătate, după ce va încasa drepturile de autor. Eu - 
continuă Gussi - cred însă că ei (Henriettei) Petru Dumitriu i-a spus despre 
intenţiile sale de a rămâne în Occident şi poate că s-au înţeles să folosească pe 
Şerban Voinea (fratele Henriettei) pentru a se „lansa“ ca scriitor în lumea 
capitalistă. 

în cursul conversaţiei, Gussi explica actul lui Dumitriu ca fiind al unui 
aventurier, care caută acum bani şi succese în Occident, după ce a stors ceea 
ce a putut din ţară. Poate că se temea şi de anumite urmări în chestiunea cu 
aurul şi că îşi va pierde încrederea de care se bucura în faţa forurilor 



conducătoare ale culturii. în privinţa aurului, Gussi mi-a zis: 

— Ştii că Ion Vinea şi soţia sa au fost arestaţi pentru chestiune de aur şi 
Vinea a spus la anchetă că Petru Dumitriu avea aur, dar atunci s-a trecut peste 
această declaraţie, poate pentru că scria Biografiile Contemporane, poate 
pentru că nu i s-a dat crezare lui Vinea. Dar Petru Dumitriu s-o fi temut că se 
va redeschide această chestiune cândva. 

Gussi, care nu o mai „înghite" pe Henriette Yvonne Stahl, se întreba 
maliţios cum o fi întâmpinând această veste ea şi dacă fuga lui Dumitriu nu va 
avea urmări neplăcute pentru ea. 


Vineri 18 martie a fost la Casa Ziariştilor o şedinţă în care revista 
Contemporanul a discutat reorganizarea paginii de artă plastică. La această 
şedinţă, condusă de tov. G. Ivaşcu, au participat mulţi oameni ai artelor, 
redactorii Contemporanului, iar la restaurant după şedinţă au fost şi unii 
scriitori din afară. Acolo după şedinţă s-a discutat la restaurant chestiunea 
trădării lui Petru Dumitriu. La masa, la care am stat erau G. Ivaşcu, O. Han, 
Alf. Adania, Victor Vântu, aceştia din urmă redactori la Contemporanul, 
pictorul C. Baciu, Adriana Stoica, George Munteanu etc. 

Alfons Adania mi-a spus că ştirea nu este confirmată. Ivaşcu, care a avut de 
lucru la C.C. al P.M.R., nu a aflat nimic de acolo, nu i s-a comunicat nimic în 
privinţa lui Dumitriu, ceea ce ar arăta că faptul nu este sigur sau că forurile 

conducătoare încă nu au luat nici o măsură în fata acestei situaţii. Mi-a mai 

> » 

spus că vestea a adus-o, mai precis a comunicat-o Catinca Ralea, fiica acad. 
Mihail Ralea. Mi-a mai spus că cu o zi înainte apăruse numărul doi din revista 
Viaţa Românească, ce are în frunte o colaborare a lui Petru Dumitriu, ceea ce 
ar fi încă un semn că lucrurile nu sunt clare. 

După ce au plecat unii dintre cei aflaţi la masă, Victor Vântu, scriitor şi 
redactor la Contemporanul, a discutat şi el cu mine şi cu Adania chestiunea. 
Vântu, care îl admira pe Dumitriu, credea că sunt zvonuri neîntemeiate, 
susţinând că Dumitriu este om de talent şi nu poate face un asemenea act. 
Adania mi-a spus, când Vântu vorbea cu alţii, că Vântu este un admirator al 
lui Dumitriu şi nu-i vine să creadă faptul, dar se pare că faptul este exact. 
Pictorul C. Baciu l-a înjurat pe Dumitriu, spunând că avea tot ce-i trebuie în 
ţară, ba mai mult chiar, şi că trebuie să-i fie ruşine. 

Mai înainte de această conversaţie, când sculptorul Oscar Han a aflat de 
trădarea lui Dumitriu a zis: 



— Uite, în el au avut încredere şi în mine nu au! Nu mi s-a dat nici o 
comandă pentru expoziţie (expoziţia de artă plastică din mai, în cinstea 
Congresului Partidului n.n.)! 


Avocatul şi scriitorul Dinu Bondi ştia şi el cam ceea ce îmi spusese Gussi şi 
când l-am văzut, în ziua de 19 martie, mi-a confirmat că ştirea este adevărată 
şi că provine de la Catinca Ralea, care are de unde şti. Faptul s-a petrecut cu 
vreo trei săptămâni mai înainte, Securitatea ştia desigur, dar în public s-a aflat 
datorită Cantincăi Ralea. Vestea a aflat-o Mihai Ralea, când se găsea în 
străinătate, şi el a spus-o fiicei sale. Bondi zicea că această fugă ar putea să 
facă rău intelectualilor de la noi, mai ales celor de origină burgheză şi mic- 
burgheză, căci se va spune încă o dată că nu trebuie să se aibă încredere în 
intelectuali. 


în aceeaşi zi, sâmbătă 19 martie, am aflat că şi criticul Ionel Jianu ştia de 
această veste. Nu l-am găsit acasă, dar fiul său mi-a spus că tatăl său aflase 
vestea de la Editura în Limbi Străine unde lucrează. 

în seara zilei de sâmbătă 19 martie, aflându-mă la cofetăria Capşa, au venit 
la masa mea treptat Alf. Adania, Willy Moglescu, fost redactor la E.S.P.L.A., 
şi Râul Şorban, redactor la Televiziune. Adania a spus că ştirea cu Petru 
Dumitriu este adevărată, dar deocamdată nu se iau măsuri. Tot el mi-a spus că 
la Contemporanul s-ar fi primit un telefon care vestea că dirijorul C. Silvestri 
s-ar fi reîntors în ţară, dar încă nu avuseseră timp să controleze temeinicia 
acestei veşti. Râul Şorban, care lucrează la Televiziune, mi-a spus că s-au luat 
măsuri acolo ca să nu se mai difuzeze nimic privitor la fugar. Moglescu, care 
auzise şi el vestea, s-a ferit de a o comenta, spunând doar că este o trădare. 


Luni 20 martie, mergând la Librăria Noastră de lângă cinematograful 
Republica (Scala), am văzut pe masa unde sunt expuse cărţile de literatură 
română trei exemplare din Cronica de familie a lui Petru Dumitriu. Cum 
vindea acolo Radu, fost redactor la E.S.P.L.A., pe care îl cunosc, l-am 
întrebat: 

— Ce-i cu cărţile astea? Se mai vând? 

— Da, se vând şi încă bine, acum. 

— Atunci, nu-i adevărat? 



— Ba da, dar nu s-a luat încă nici o măsură. 


Apoi, Radu a pus cele trei exemplare în raft. Fuseseră probabil scoase 
pentru vreun cumpărător sau aduse tocmai atunci de la depozit, fiindcă 
exemplarele din raft se vânduseră. 


Marţi 21 martie seara am văzut-o pe Ecaterina (Catrinel) Oproiu, soţia 
economistului Costin Murgescu, la soţii Mihai Demetrescu, acesta economist 
şi el, şi colaborator al lui Costin Murgescu. Mai târziu, a venit acolo şi Costin 
Murgescu. 

Catrinel Oproiu a povestit cu lux de amănunte evenimentul, făcând pe 
parcurs reflecţii satirice împotriva lui Dumitriu şi a soţiei sale. Costin 
Murgescu încă nu sosise când ea şi-a dezvoltat expunerea. 

Catrinel Oproiu a spus următoarele: 

— Petru Dumitriu se simţea „obosit“ de lucrul la Biografiile Contemporane 
şi a cerut să i se permită o călătorie de agrement şi totodată să-şi încaseze 
drepturile de autor din diferite ţări prietene. I s-a dat o maşină specială, nu cea 
pe care o avea în ţară, iar maşina ce i s-a dat avea un număr cu A (sau U, nu 
am reţinut bine, n.n.), adică era oficială şi la frontieră nu se percheziţionează 
de obicei asemenea maşini, aşa că a putut lua cu el bijuterii şi poate chiar 
manuscrisul Biografiilor Contemporane, pe care acum s-ar putea să-l 
folosească în sens invers. Maşina era condusă de dna Petm Dumitriu. Au fost 
la Budapesta, Praga şi la Berlin, unde au încasat drepturi de autor. La Berlin 
(R.D. Germană) Dumitriu a cerut şi un avans mare, după obiceiul său, 
editorul german i l-a dat, dar a telefonat la legaţia noastră, întrebând despre 
situaţia lui Dumitriu. Cei de la legaţie habar nu aveau de sosirea la Berlin a 
scriitorului şi au rămas uimiţi. Aşa s-a aflat de fuga lor în Berlinul Occidental, 
unde au cerut drept de azil. 

Acum au telefonat, adică Petru Dumitriu a telefonat la Uniunea Scriitorilor, 
spunând că el nu va ataca regimul şi în schimb cere să i se trimită copilul. 

După acestea, am refăcut împreună cu Catrinel Oproiu biografia lui Petru 
Dumitriu şi a soţiei sale. Ea îl cunoscuse bine şi a făcut o largă expunere, 
plină de ironii la adresa celor doi. 

Catrinel Oproiu l-a descris prin 1945, când încă era reacţionar şi nu făcea 
pe devotatul cauzei comunismului, când mergea cu pantofi de sfoară, dar cu 
pipă, cum a intrat la Flacăra ca umil redactor şi apoi mai fălos la Viaţa 



Românească, cum Traian Şelmaru l-a lansat, spunând că-i om de talent şi cu 
posibilităţi imense. I-a menţionat apoi cărţile ce au apărut treptat, Bijuterii de 
familie nebucurându-se la început de succes, dar ajungând la succes după ce 
au apărut Nopţile de Iunie şi nuvela Lupii (contra asasinilor lui Lazăr de la 
Rusca), cum a căpătat încrederea forurilor superioare şi conducătorilor 
guvernului după romanul Drum fără pulbere. L-a criticat pentru atitudinile 
sale de parvenit şi oportunist, de arivist fără reticenţe, a amintit modul 
scandalos în care s-a purtat ca director la E.S.P.L.A., cum se îmbrăca pentru a 
stârni senzaţie şi scandal, cum se tundea (a la ,,Cicero“) etc. La aceasta, am 
mai adăugat şi eu cele ce ştiam din perioada 1944-1946, când îl vedeam mai 
des şi când a venit cu Euridice şi o piesă la mine, ce s-a publicat în Revista 
Fundaţiilor, şi când Petru Dumitriu era admiratorul americanilor şi al 
literaturii occidentale, perioadă după care el, ajungând important, m-a văzut 
mai rar şi apoi deloc. 

Ecaterina Oproiu a spus că el se folosea de oricine când îl putea ajuta şi 
apoi îl ignora, dacă nu mai avea nevoie de el. A povestit de asemenea despre 
purtările sale ciocoieşti, de pildă cum a stricat liniştea celor ce lucrau la Casa 
de Creaţie la Mogoşoaia, când a avut o altercaţie cu pictorul Ion Mirea, 
scandalizat că Dumitriu şi nevastă-sa dansau zgomotos şi ostentativ etc. 

Ecaterina Oproiu a mai povestit despre conflictele de la Uniunea 
Scriitorilor, când Dumitriu se certa cu Mihai Beniuc şi se insultau, aici 
intervenind şi rivalitatea dintre soţiile celor doi. „Erau chestiuni de blănuri şi 
bijuterii, nevasta lui Beniuc, Ema, fiind geloasă că dna Petru Dumitriu are mai 
mult lux decât dânsa şi aţâţându-1 pe Beniuc împotriva lui Dumitriu şi 
viceversa. “ 

Despre doamna Petru Dumitriu, Catrinel Oproiu a spus că aceasta a fost 
crescută practic, ţărăneşte, deşi familia avea o fermă destul de rentabilă. 
Fetele Medrea vindeau laptele de la fermă, îl duceau pe la clienţi, trăiau ca 
nişte ţărănci şi au un spirit foarte practic, fiind dornice de bani şi situaţii. 
Crezând că Petru va fi numit la vreo ambasadă sau legaţie ca ataşat cultural, 
soţia făcea înaltă echitaţie (călărie), conducea maşina, se îmbrăca foarte 
pretenţios, purta mănuşi lungi ca pe la 1890 şi nu le scotea la recepţii. 

Cu Henriette Yvonne Stahl, Petru Dumitriu s-a căsătorit când s-au 
despărţit, adică, atunci când el ştia că se va căsători cu d-na Medrea, actuala 
soţie, a vrut să-i dea Henriettei o situaţie de soţie divorţată. S-au căsătorit şi 
au divorţat repede, căsătorindu-se apoi cu actuala soţie. 



S-a vorbit apoi despre părinţii soţilor Dumitriu. Mama dnei Dumitriu este 
germană, venită din Germania, nu săsoaică, cum se crede, a fost de stânga, şi- 
a crescut fetele în idei de stânga, le-a învăţat nemţeşte etc. Catrinel Oproiu 
crede că Dumitriu va sta în R.F. Germană, folosind limba germană ca să fie 
tradus. îl va ajuta soţia sa care ştie bine nemţeşte şi care îi va traduce lucrările. 
Şi el ştie ceva germană, căci înainte de 23 august a studiat în Germania 
filozofia. 

A mai adăugat că încă nu s-a luat nici o atitudine sau măsură faţă de Petm 
Dumitriu, cărţile nu sunt încă retrase, în Viaţa Românească a apărut o scriere 
a sa. Probabil că se aşteaptă să se vadă ce atitudine va lua Petru Dumitriu faţă 
de regim. Deocamdată nu se face caz de fuga lui. 

După cele povestite, fiind de faţă Mihail Demetrescu, eu şi un funcţionar, 
Paleu, prieten cu Demetrescu (doamna Demetrescu nu era de faţă, pregătind 
sandviciuri), a venit şi Costin Murgescu în casa soţilor M. Demetrescu din 
strada Icoanei 12. Conversaţia s-a îndrumat spre alte chestiuni de literatură, 
istorie etc. 

După ce soţii Murgescu au plecat, Demetrescu a comentat cele povestite de 
Catrinel Oproiu, spunând că ea are ură pe Petru Dumitriu de când acesta nu a 
vrut să o ia în căsătorie. Ecaterina Oproiu a fost în „flirt“ cu Petru Dumitriu şi 
spera să devină soţia lui. De mult avea necaz pe el, aşa că acum ea cunoaşte o 
satisfacţie putând să-l critice tare pe Dumitriu, nu atât din convingere 
principială, cât din resentimente personale. 


Ieşind într-o seară de la Uniunea Artiştilor Plastici cu criticul Ionel Jianu, 
cu Râul Şorban şi caricaturistul I. Ross, acesta din urmă spunea că circula 
gluma că „Petru Dumitriu şi-a luat bijuteriile şi şi-a lăsat familia“. Jianu se 
întreba dacă fapta lui Dumitriu nu va avea repercusiuni asupra intelectualilor 
de origină mic-burgheză, îi este teamă să nu se zică „vedeţi ce fac 
intelectualii! Oricât le-ai da şi i-ai răsfăţa, uite-i cum trădează!“. Şorban 
spunea că lucrurile trebuie privite dialectic, că sunt intelectuali şi intelectuali, 
că nu toţi trădează şi Petru Dumitriu este un caz de orgolios şi arivist maniac. 


în ziua de miercuri 23 martie a fost la Uniunea Scriitorilor o şedinţă despre 
literatura popoarelor africane. După şedinţă, câţiva scriitori au consumat la 
restaurantul Uniunii şi s-au făcut conversaţii. La o masă mai mare, în partea 
unde mă aflam eu şi purtam discuţii cu Mihai Şora, redactor principal la 



E.S.P.L.A., Ion Chinezu, traducător, Nicolae Jianu, scriitor (Nicolae Jianu, nu 
Ionel Jianu, critic), Pericle Martinescu, scriitor, s-a comentat şi chestiunea 
Petru Dumitriu. Mihai Şora a spus că faptul este adevărat (încă stăruie 
îndoiala pentru că nu s-au retras cărţile n.n.). Nicolae Jianu a spus că 
Dumitriu ajunsese la o criză în creaţia lui şi nu mai ştia ce să scrie, că se 
epuizase şi de aceea acum caută „surse noi de inspiraţie şi mai ales de profit“ 
(expresia este a sa). L-a descris ca pe un arivist şi oportunist fără limite. îl ştia 
încă de pe când amândoi (Jianu şi Dumitriu) lucrau la revista Flacăra şi de 
atunci văzuse că este un mare şmecher. Este o întrebare - zicea Nicolae Jianu 
- dacă cei din Occident vor avea încredere în Petru Dumitriu care a scris 
contra lor atâţia ani. El crede că Dumitriu nu va face carieră în Occident şi 
ceilalţi vor fi rezervaţi faţă de dânsul. îl consideră un om sfârşit. 

Ion Chinezu a spus că el crede că Dumitriu a plecat cu voia forurilor 
superioare. Ceilalţi au protestat. Apoi, Chinezu a povestit despre tatăl 
doamnei Dumitriu, Medrea, care a fost ofiţer în armata austro-ungară, apoi la 
adunarea de la Alba Iulia din 1918 a făcut poliţia adunării, aducând moţi de-ai 
săi, care să păstreze ordinea. Ulterior, a fost prefect în Basarabia. Fiicele au 
fost crescute mai mult de mama lor, într-adevăr cu idei comuniste. Şi Chinezu 
povestea că fetele Medrea au fost educate ţărăneşte, ducând un trai simplu, 
deşi aveau bani. 


Alexandru Rally, fost bibliograf, acum în vârstă de 66 de ani, traducător al 
unor numeroase versuri franceze din secolele XVI-XVII şi soţul Elenei Rally, 
bibliografă la Biblioteca Naţională, a venit ieri joi 24 martie la mine şi mi-a 
povestit despre fuga lui Petru Dumitriu făcând haz de „festa“ jucată, dar 
totodată invidiindu-1. Rally zicea că a plecat la Viena, cu voia regimului, 
spunând că este obosit şi trebuie să facă o plimbare, ca să se inspire şi să-şi 
limpezească mintea. Detaliile celelalte sunt similare, dar a adăugat 
următoarele, pe care le redau exact: 

— Pentru Biografiile Contemporane a avut de furcă. Dumitriu a lucrat la 
ele sub controlul tov. Leonte Răutu şi spunea că ediţia sa este îngrijită de tov. 
Răutu. Tov. Răutu i-a reproşat că aduce printre luptătorii comunişti din 
ilegalitate prea mulţi evrei, ceea ce nu este adevărat, şi Dumitriu a modificat 
biografiile şi în acest sens, ca şi în altele, evitând să cadă în cultul 
personalităţii. Avea acces la tov. Gh. Gheorghiu-Dej şi la tov. Chivu Stoica. 
Securitatea nu a vrut să-i dea drumul, bănuind cele ce se vor întâmpla, dar 
tovarăşii Gh. Gheorghiu-Dej şi Leonte Răutu au fost hotărâtori, plecând în 



urma dispoziţiei lor. Se zice că, atunci când a aflat vestea fugii, tov. 
Gheorghiu-Dej s-a înfuriat rău de tot, văzând că a fost înşelat în buna sa 

credinţă. 

> 

Rally a mai spus că s-au dat dispoziţii să se scoată din biblioteci cărţile lui 
Petru Dumitriu. A mai povestit cum se îmbrăca şi trăia, că la o recepţie a venit 
cu un frac roşu. Spunându-i că într-adevăr se îmbrăca fistichiu, dar că nu cred 
că purta frac roşu, Rally mi-a replicat că în Occident se poartă acum fracuri de 
toate culorile şi că Dumitriu, maimuţărind Occidentul, s-a îmbrăcat într- 
adevăr în frac roşu, stârnind stupoare. Regimul şi-a dat seama de apucăturile 
lui şi de aceea l-a scos de la E.S.P.L.A. în condiţii umilitoare pentru el, dar tot 
nu le-a venit să creadă că ar putea face ceea ce a făcut. 

Amuzat şi admirându-1 pentru „lovitura“ dată, Rally m-a felicitat în 
batjocoră pentru „colegul dumitale Petru Dumitriu“. A mai spus că probabil 
şi-a luat bijuterii şi manuscrisele şi că va trece cu arme şi bagaje în tabăra 
cealaltă. 


Tot ieri, joi 24 martie, m-am întâlnit pe stradă cu Ion Zamfirescu, scriitor, 
autor al unui volum, Istoria Teatrului Universal, şi profesor la Şcoala Medie 
Zoia Cosmodemianskaia. Zamfirescu m-a întrebat dacă e adevărată vestea, 
dar am constatat că m-a întrebat de formă pentru că imediat a spus: 

— A adresat o scrisoare lui Gheorghiu-Dej, prin care cerea copilul şi 
declara că nu va ataca regimul. Copilul i-a şi fost trimis. A mai arătat în 
scrisoare că a plecat din pricina lui Beniuc, care îl săpa şi care întreţine o 
atmosferă apăsătoare pentru scriitori. Petru Dumitriu a scris în scrisoare că nu 
mai putea lucra din pricina atmosferei de la Uniunea Scriitorilor, din pricina 
stângismului din ultima vreme. Beniuc va avea neplăceri, deşi a fost în 
duşmănie cu Dumitriu, iar nevastă-sa, care se ţine de intrigi, nu va ieşi bine 
nici ea, deşi îl ura pe Dumitriu şi pe soţia acestuia. 

întrebându-1 dacă ştie că s-ar fi luat măsuri faţă de scrierile lui Dumitriu, 
Zamfirescu mi-a zis: 

— Este greu să se ia măsuri peste noapte. Scrierile lui fac parte din 
programa analitică, se dau spre lectură şi la teze etc. 

* 


— Aseară la familia Ionel Jianu, o doamnă al cărei nume îmi scapă (este 
cumnată cu Ionel Jianu, sora soţiei sale, dar nu-i ştiu numele prin căsătorie) a 



spus că fetiţa ei a făcut chiar zilele acestea o lucrare (la şcoala medie unde 
învaţă) despre Pasărea Furtunii, nuvela lui Petru Dumitriu, ceea ce o făcea să 
se îndoiască dacă este adevărată sau nu vestea fugii. 

Adaug că şi vara mea, Viorica Atanasiu, profesoară la şcoala Gh. Şincai, a 
corectat zilele acestea tezele unor eleve şi elevi în care se analizează Pasărea 
Furtunii. 

* 

— Ieri la cantină, Nicolae Rusu, poet şi funcţionar acolo, mi-a spus că 
Beniuc stă prost, deşi a fost duşman cu Petru Dumitriu şi deşi are acum în 
coastă pe Zaharia Stancu şi Aurel Baranga. Beniuc va pleca de la secretariatul 
Uniunii Scriitorilor pentru că are o nevastă la fel de falsă şi interesată ca şi 
nevasta lui Petru Dumitriu, că ea se amestecă în toate, ţinându-se de intrigi 
etc. 

Anton 

(voi. II, ff. 279-287) 



X 

„Amicii Statelor Unite“ 

Formaţia americană a lui Petru Comarnescu este valorificată, prin agentul 
Anton, în diverse chipuri. Mai întâi, iată un istoric detaliat al Societăţii 
„Amicii Statelor Unite“, în care apar, fireşte, numele celor care s-au 
implicat, într-un fel sau altul, în relaţii - în principiu, suspecte - cu 
„diavolul“ de peste Ocean. Autorul încearcă să atenueze orientarea politică 
a Societăţii, ca şi raporturile ei cu reprezentanţii americani, punând în 
evidentă latura ei culturală. 

t 

Societatea Amicii Statelor Unite 

Societatea Amicii Statelor Unite a fost înfiinţată în 1925, cu prilejul vizitei 
reginei Maria în America. Regina ţinea să vadă S.U.A., mai ales că soţul ei, 
regele Ferdinand, era grav bolnav şi se ştia că nu va mai trăi mult. Ea dorea să 
viziteze ţara de peste ocean în calitate de regină şi să fie sărbătorită acolo. Pe 
de altă parte, la data aceea o vizită oficială a unui cap încoronat nu era bine 
văzută de unii dintre conducătorii americani, iar poporul american, nutrind 
sentimente republicane, considera regalitatea ca o rămăşiţă a feudalismului. 
Vizita a fost organizată cu titlu particular, formându-se în S.U.A. cu ajutorul 
legaţiei noastre de acolo o asociaţie a prietenilor României, iar în ţară 
Societatea Amicii Statelor Unite. Regina a vizitat America în calitate de 
invitată a asociaţiei americane „Prietenii României", asociaţie patronată şi 
finanţată de Nelson Cromwell, un avocat newyorkez celebru şi foarte bogat, 
care o admira mult pe regină, mai ales pentru frumuseţea ei, şi acest Nelson 
Cromwell a finanţat cheltuielile înfiinţării şi funcţionării asociaţiei filoromâne 
şi chiar publicarea câtorva numere dintr-o revistă, Rumanian Quarterly. 
Vizita reginei s-a desfăşurat aşadar cu titlu particular, chiar dacă în unele state 
i s-au dat banchete oficiale. Ea nu a putut ajunge până în California, unde 
dorea să viziteze oraşe ca San Francisco şi Los Angeles, deoarece 
guvernatorul statului California a declarat că el nu va cheltui din banii 
contribuabililor pentru a primi un cap încoronat. Regina a renunţat la vizita în 
California. Ea a fost bine primită la New York, unde Nelson Cromwell a dat o 
serie de banchete pline de lux şi la care s-au invitat mai ales lume legată de 
bănci, afacerişti, precum şi o seamă de curioşi, care doreau să o vadă. Diferite 
fabrici şi întreprinderi, pentru a-şi face reclamă, dăruiau reginei diferite 
produse (unele i-au dat ei şi Ilenei şi lui Nicolae, fiii ei, diferite automobile, 
făcându-şi astfel reclamă). Regina nu a făcut o vizită oficială la Washington, 



ci una cu titlu particular, fiind primită de preşedintele Hoover. Nu ştiu cine 
conducea legaţia română la Washington pe atunci, dar printre diplomaţi erau 
pe atunci Şerban Dmţu, Nicolae Dianu, Babeş, D. Dimăncescu şi alţii. Vizita 
reginei s-a bucurat de o mare publicitate, fiind privită ca o curiozitate, ca ceva 
senzaţional, punându-se accentul pe frumuseţea reginei, pe viaţa ei 
aventuroasă, pe conflictele cu fiul ei Carol etc. Regina s-a bucurat de 
publicitatea unei vedete de cinematograf şi, dacă asupra ei părerile erau 
împărţite, unii privind-o ca pe o aventurieră, nu-i mai puţin adevărat că 
datorită vizitei mulţi dintre cetăţenii americani au aflat despre existenţa 
României, despre bogăţiile ei şi unii s-au gândit să întreprindă afaceri cu ţara 
noastră, fireşte în profitul lor. 

Societatea Amicii Statelor Unite de la Bucureşti a avut ca preşedinte pe 
guvernatorul de atunci al Băncii Naţionale, Mihail Oromolu, acesta dând de la 
bancă o subvenţie anuală şi o mică încăpere, ce se afla pe strada Doamnei, tot 
într-o clădire a Băncii Naţionale. Secretar general al asociaţiei era profesorul 
Nicolae Petrescu, mort prin 1950. Acesta studiase în Anglia şi în America, 
publicase ca sociolog unele cărţi şi era conferenţiar la Universitatea din 
Bucureşti. El a însoţit pe regină în decursul călătoriei peste ocean, împreună 
cu doamnele de onoare ale reginei şi cu cei de la legaţia de la Washington. 
Secretară era Wally Dr. Alexandrescu, despre care se spunea că trăise cu 
Oromolu. în mica încăpere, unde funcţiona societatea, această Wally Dr. 
Alexandrescu venea zilnic şi era singurul funcţionar plătit cu leafă. 

Activitatea societăţii era foarte restrânsă. Când venea vreun american mai 

> 

de vază recepţiile se dădeau la ministerul de externe şi la Oromolu acasă, 
localul societăţii fiind mai mult decât modest. După înscăunarea lui Carol ca 
rege şi crearea unei propagande mai sistematice în străinătate, cu scopul de a 
se intensifica afacerile cu S.U.A. şi alte ţări, Societatea Amicii Statelor Unite 
a fost susţinută mai mult de către ministerul de Externe şi Direcţia Presei şi 
Propagandei, conducerea societăţii rămânând mai departe pe seama lui Mihail 
Oromolu, a profesorului Nicolae Petrescu şi având secretară tot pe Wally Dr. 
Alexandrescu, care între timp a învăţat limba engleză, a făcut o călătorie peste 
ocean, ca invitată a unei organizaţii feminine democrate, şi şi-a intensificat 
activitatea. 

Prin 1932-1936, societatea a organizat mai multe cicluri de conferinţe, la 
care au vorbit diferiţi oameni de ştiinţă, diplomaţi şi scriitori, care cunoşteau 
America, printre aceştia fiind în primul rând medicii, care avuseseră burse 
Rockefeller, ca savanţii Ionescu-Mihăeşti, Dr. Ciucă, Gr. T. Popa sau 



profesorul Nicolae Petrescu, scriitorul P. Comarnescu, care în 1929 obţinuse o 
bursă de studii şi publicase prin 1932-4 cărţi despre America. Conferinţele 
prezentau figurile mai reprezentative ale istoriei şi civilizaţiei americane, iar 
de ziua naşterii lui Washington societatea organiza câte un festival la Ateneu, 
când venea şi legaţia americană de la Bucureşti. Societatea a publicat şi o 
revistă, care apărea o dată sau de două ori pe an, Buletinul Societăţii Amicilor 
Statelor Unite, condusă de profesorul Nicolae Petrescu, un om greoi, care nu 
se pricepea să organizeze o revistă. Fondurile proveneau de la Banca 
Naţională şi Ministerul de Externe. în comitetul de patronaj al societăţii erau 
încă unele doamne de onoare ale reginei Maria, ca d-na Procopiu, unele 
persoane ca Alexandrina Cantacuzino, diplomaţi ca N. Dianu. 

Activitatea societăţii a continuat să fie destul de modestă, membrii ei fiind 
pe atunci puţini. La recepţiile date de ministerul de externe, direcţia presei şi 
propagandei sau de legaţia americană societatea era reprezentată de soţii 
Oromolu şi de profesorul N. Petrescu. Se ţineau şi unele cursuri de limba 
engleză, sub auspiciile societăţii, care spre sfârşitul deceniului 1930-1940 s-a 
mutat într-un alt local, ceva mai larg, pe strada General Florescu, într-un bloc. 
în timpul războiului, 1941-1944, activitatea societăţii a fost interzisă, 
guvernul de atunci declarând război şi Statelor Unite ale Americii. Lucrurile 
societăţii - adică biblioteca, ceva mobilier şi actele - au rămas în localul din 
str. General Florescu, care a fost sigilat de autorităţile de atunci. 

După 23 august 1944, societatea şi-a reluat activitatea, având la conducere 
tot pe Mihail Oromolu, secretar general pe N. Petrescu şi secretară pe Wally 
Dr. Alexandrescu. în toamna 1944, s-au înscris numeroşi membri, cu prilejul 
şedinţei de reînfiinţare a Societăţii Amicii Statelor Unite, şedinţă ţinută la 
Academia de înalte Studii Comerciale. Tot în toamna 1944, societatea s-a 
instalat în sediul de pe strada Polonă 7, unde avea acum patru-cinci încăperi, 
la parterul unei case particulare, plătindu-se chirie. Mihail Oromolu, 
preşedintele societăţii reînfiinţate, a murit în februarie 1945 şi atunci s-a dat o 
mare luptă pentru preşedinţia societăţii. 

Noul comitet de conducere a fost ales în primăvara 1945. Candidaţi erau 
Dr. C. Angelescu, fostul ministru liberal, susţinut de foştii prieteni ai lui 
Oromolu, fost liberal şi el, Dr. N. Lupu şi Dimitrie Guşti. Soţia lui Oromolu, 
care activa în grupul de doamne al societăţii, susţinea împreună cu prietenele 
ei şi cu profesorul Nicolae Petrescu, secretarul general al societăţii, pe Dr. C. 
Angelescu. Pe de altă parte, profesorul Dimitrie Guşti, care între timp 
organizase pavilionul României la expoziţia internaţională din 1939 la New 



York şi fusese peste ocean, ţinea să conducă el societatea şi să o reorganizeze. 
Guşti, profesor la Universitatea din Bucureşti şi având prestigiu prin 
campaniile monografice din diferite sate, prin activitatea sa de sociolog, prin 
revistele publicate în decursul carierii sale, era susţinut de un grup mai 
puternic, printre care erau P. Comarnescu, Dr. Alice Săvulescu, care studiase 
în America şi este soţia acad. Traian Săvulescu, soţii Arsenescu, care scoteau 
revista Bucharest Herald, N. Mărgineanu, profesor la Cluj, şi alţii. La rândul 
său, doctorul N. Lupu, fostul fruntaş ţărănist, era susţinut de alţii, mai ales că 
între timp un grup de afacerişti şi mici negustori înfiinţaseră o altă asociaţie, 
numită „Prietenii Statelor Unite“ (spre a se crea confuzie cu ,Amicii Statelor 
Unite“, vechea societate), şi aleseseră ca preşedinte pe drul N. Lupu. 
Asociaţia rivală era alcătuită din oameni obscuri sau din oameni de afaceri şi 
negustori, care voiau să facă afaceri cu americanii. Printre conducătorii 
asociaţiei „prietenilor" au fost: inginerul J. Iaroslavici, petrolist cred, tatăl a 
doi tineri care studiaseră în Anglia, Bădică şi Puiu Iaroslavici, apoi A. 
Axenfeld, Dion Mardan, avocatul C. Moscu, aducându-1 în comitet şi pe 
scriitorul N.D. Cocea, pe atunci director general al teatrelor. Activitatea 
prietenilor a început prin comandarea şi plasarea pe sume mari a unor busturi 
în gips înfăţişând pe Franklin Delano Roosevelt. 

încă de pe când era preşedinte al societăţii „Amicii Statelor Unite", M. 
Oromolu protestase împotriva noii asociaţii „Prietenii Statelor Unite" atât la 
autorităţile româneşti, cât şi la legaţia americană, care cu timpul nu a 
recunoscut decât vechea societate a amicilor, membrilor acestora trimitându- 
le diferite invitaţii la festivităţi şi oferindu-le material de presă, cărţi etc. 
Văzând că noua societate condusă de dânsul nu are trecere şi membrii ei nu 
aveau doritele perspective, Drul Nicolae Lupu, fruntaşul ţărănist, a depus 
multe stăruinti ca cele două societăţi să fuzioneze, iar el să fie ales 
preşedintele societăţii fuzionate. Tratativele între cele două asociaţii au durat 
multe luni, mai ales din pricina condiţiei puse ca drul Lupu să fie preşedinte, 
iar unii membri din comitetul „prietenilor" să treacă în comitetul „amicilor". 

Se mai înfiinţase între timp şi o a treia asociaţie numită „Pro America", 
întemeietorul ei, avocatul Porăscu, proprietarul unei frumoase case de pe 
strada Dr. Burghele, unde acum se află legaţia Israelului, urmărea să-şi 
salveze casa de la rechiziţii şi de aceea fondase noua societate, cu un comitet- 
fantomă şi care asociaţie nu a avut nici o activitate. 

La alegerile din primăvara 1945 a fost ales ca preşedinte al societăţii 
„Amicii Statelor Unite" profesorul şi pe atunci academicianul Dimitrie Guşti, 



iar în comitet au intrat şi unii dintre membrii comitetului „prietenilor", drul 
Lupu murind între timp sau fiind grav bolnav şi pe moarte. După ce 
profesorul D. Guşti a propus într-una din primele şedinţe ale noului comitet ca 
academicianul şi savantul Dr. C. Parhon să fie cooptat vicepreşedinte, iar P. 
Comarnescu a propus ca membru în comitet pe scriitorul Mihnea Gheorghiu, 
pentru ca astfel societatea să nu aibă un caracter reacţionar, ci să cuprinsă în 
sânul ei şi oameni de stânga, ca Parhon şi tânărul Mihnea Gheorghiu - 
comitetul executiv al societăţii „Amicii Statelor Unite“ a căpătat următoarea 

formaţie: 

> 

Preşedinte: prof. Dimitrie Guşti 

Vicepreşedinţi (în ordine alfabetică): Max Auşnit, Prof. Dr. D. Combiescu, 
Dr. W. Filderman, Ing. V. Georgescu (Rică Georgescu), Ing. J. Iaroslavici (de 
la „prietenii"), Prof. Dr. C. Parhon, Ambasador Vasile Stoica 

Secretar: Prof. Nicolae Petrescu 

Casier: Prof. Şt. Dimitrescu 

Membri (în ordine alfabetică): Mircea Arsenescu, Adina Arsenescu- 
Iamandi, A. Axenfeld (de la „prietenii"), Dna Brătescu, P. Comarnescu, 
Mihnea Gheorghiu, Ion Lugojanu, Mardan Dion (de la „prietenii"), Cella 
Missirliu, avocat C. Moscu (de la „prietenii"), dna. M. Oromolu, John 
Popovici, fost consul general în S.U.A., dna Dr. Alice Săvulescu, J.A. 
Vassiliu, fost ministru plenipotenţiar. 

Acest comitet a funcţionat până spre sfârşitul anului 1947, când societatea 
şi-a suspendat activitatea. 

Activitatea societăţii a constat din următoarele: 

1. publicarea unei reviste, Revista Româno-Americană, din care au apărut 
vreo cinci numere, unele mai groase, altele mai subţiri, timp de doi ani, 
revistă condusă de D. Guşti, Nicolae Petrescu şi Petru Comarnescu, având 
printre redactori pe Milton Lehrer, un gazetar născut în S.U.A., din părinţi 
români, Alf. Adania, Adina Arsenescu-Iamandi şi Florian Nicolau, din 
comitetul de redacţie făcând parte la început şi I.V. Costin, Octav Doicescu, 
Dan Duţescu, Mihnea Gheorghiu, Anton Golopenţia, Ruxandra Oteteleşanu, 
Guy Pauker, C. Popa, Margareta Sterian şi C. Zahernic. Revista punea 
accentul pe literatura şi cultura americană, publicând studii, traduceri din 
poeţii şi prozatorii americani, materiale literare, unele furnizate de la Oficiul 
de Presă al Misiunii şi apoi al Legaţiei americane, care împrumuta de 



asemenea şi fotografii, desene etc., precum şi unele articole cu caracter politic 
şi economic, acestea însă mai puţin numeroase. La revistă au colaborat în 
afară de cei numiţi mai sus: Frank Shea, Cloise Crane, Serafim Buta de la 
oficiul de presă american, de asemenea prof. G. Vrânceanu, prof. Gr. T. Popa, 
Dr. M. Ciucă, Prof. G. Ionescu-Mihăeşti, prof. Emil Crăciun, Dr. Ion 
Ciocârlan, savanţi care au deţinut burse Rockefeller, precum şi Wally 
Alexandrescu, fosta secretară a societăţii, Corin Grosu, Sabin Manuilă, D. 
Muster, Achille Şaraga (membm proeminent mai înainte la asociaţia 
,,prietenilor“), ing. M. Konteschweller, scriitorii Ion Frunzetti, Ion Caraion, 
Oscar Lemnaru, E. Rădeanu, Daniela Mitescu, Mircea Văianu, George Dan, 
Monica Dan, S. Albu, Sterian Gheorghiu. Despre americanii de origină 
română a publicat un articol Theodor Andrica, iar despre un oaspete venit prin 
1946, profesorul H.D. Laswell, a scris un articol N. Mărgineanu. 

Revista a fost scoasă din cotizaţiile membrilor, dintr-un „ajutor“ dat o 
singură dată de M. Auşnit (la numărul doi din 1946) şi nu a primit nici o 
subvenţie de la legaţia americană. Aceasta, prin oficiul de presă, oferea 
revistei material documentar (extrase din presă, reviste, ziare, fotografii) ca şi 
celorlalte ziare, dar bani nu a dat niciodată şi nici nu i s-au cerut. Apariţia 
neregulată a revistei şi destul de rară este o indicaţie că nu avea fonduri 
suficiente, necum mari. 

2. organiza programul orei Statelor Unite la radio, oră ce făcea parte din 
orele dedicate Naţiunilor Unite şi care erau conduse de către N. Moraru, 
membru de partid, astfel că aici programul nu avea un caracter de propagandă 
grosolan filo-american, ci se limita la prezentări asupra literaturii, muzicii, 
artelor americane şi evoca unele figuri istorice progresiste americane. în 
cadrul orei Statelor Unite la radio au luat cuvântul mai toti membrii de seamă 
ai societăţii „Amicii Statelor Unite“, savanţi, scriitori, oameni de artă, precum 
şi unii din cei care aveau activitate politică (Vasile Stoica, I. Lugojanu, Sabin 
Manuilă etc.), care însă prezentau portrete ale personalităţilor istoriei 
americane sau probleme speciale (igienă, ştiinţă, tehnică etc.). Şi aici 
materialul muzical şi unele materiale literare erau funizate de oficiul de presă 
al S.U.A., adică de Frank Shea şi mai târziu de Macdonald şi D. Dunham sau 
de subalternii lor, funcţionarii români ai oficiului de presă, dra Samuelly, Ion 
Comşa, Imperiu Mateescu, Mona Mavrocordat, Sanda Karaman, dra Lerescu 
şi alţii. Ora S.U.A. la radio a fost organizată de P. Comarnescu, scriitor, care a 
studiat în S.U.A. şi a publicat câteva cărţi şi studii despre oraşele şi civilizaţia 
americană. 



3. s-au organizat cursuri de limbă engleză la sediul societăţii, unele ţinute 
de Leviţski, Duţescu, lingvişti specializaţi în această limbă. 

4. s-au ţinut mai multe cicluri de conferinţe publice în sala fostei Fundaţii 
Carol, actuala sală centrală a Bibliotecii Universitare. La aceste conferinţe, 
grupate sub titlul „Caracteristicile vieţii americane“, au vorbit D. Guşti, N. 
Mărgineanu (acesta despre originea naţiunii americane), Prof. N. Petrescu, 
Frank Stevens, Vasile Stoica, Max Auşnit (forţa economică a S.U.A.), Dr. 
Sabin Manuilă (Democraţia în S.U.A.), I.V. Costin (Muncitorul american), 
Ing. Valeriu (Rică) Georgescu (Colaborarea între muncă şi capital în S.U.A.), 
Prof. Gr. T. Popa (Fundaţia Rockefeller), Dr. Florica Bagdasar, Petru 
Comarnescu (originalitatea literaturii americane), Dr. C. Parhon (contribuţiuni 
americane la studiul endocrinologiei), G. Macovescu (solidaritatea între 
Naţiunile Unite), I. Cristu (S.U.A. şi pacea viitoare). Acest ciclu de conferinţe 
s-a tinut în 1946. 

5. Tot în 1946 s-au dat şi o serie de festivaluri cu lecturi din poezia 
americană şi piese de teatru, concerte de jazz, audiţii de discuri, la care au 
vorbit Mihnea Gheorghiu, P. Comarnescu, Alf. Adania şi alţii. 

6. secţia feminină a societăţii a dat la sediul societăţii din strada Polonă 7, 
într-un cadru mai mic, o serie de recepţii şi a ţinut unele conferinţe, la care au 
vorbit Ella Negruzzi, dra Zoe Gheţu, dna Dr. Alice Traian Săvulescu, dna 
Braun de la Washington, dra Z. Brătescu, Costin Sturdza etc. în martie 1946 
secţia feminină a organizat o recepţie în onoarea soţiei generalului Schuyler. 
Dna Oromolu, Cella Missirliu, Wally Alexandrescu erau animatoarele secţiei 
feminine. 

7. a organizat la Ateneu şi în alte săli diferite festivităţi comemorative la 
moartea lui Roosevelt, la ziua independenţei americane, sau de ziua naşterii 
lui Washington, la care au vorbit D. Guşti, Vasile Stoica, N. Petrescu, dr. D. 
Combiescu. 

8. a dat unele recepţii pentru ziariştii Mark Etheridge, Theodor Andrica, 
pentru generalul Schuyler şi Burton Berry sau pentru violonistul Yehudi 
Menuhin. Cum localul societăţii era mic şi modest, recepţiile pentru Etheridge 
şi Menuhin au fost date la clubul marii finanţe de pe Calea Victoriei, unde era 
preşedinte Max Auşnit şi unde clubul suporta cheltuielile de recepţie. S-a dat 
şi o recepţie pentru Fred Sigerist, reprezentantul Crucii Roşii americane, în 
februarie 1947. 

9. în 1947 primăvara s-a ţinut un al doilea ciclu de conferinţe publice, la 



care au vorbit despre diferitele figuri ale istoriei americane: Nicolae Petrescu, 
Adina Iamandi-Arsenescu, Ion Cristu, John Popovici, Ion Lugoşianu, A.J. 
Vassiliu, P. Comarnescu, Dr. W. Filderman. 

10. Ultima manifestare mai importantă a fost la 4 iulie 1947, când, 
sărbătorindu-se la Ateneu ziua independenţei americane, au luat cuvântul 
prof. D. Guşti, înapoiat atunci dintr-o călătorie de mai multe luni în S.U.A., şi 
colonelul Clarence M. Culp, şeful reprezentanţei militare americane, textul 
românesc al cuvântării acestuia fiind citit de Serafim Butta. A urmat apoi un 
concert simfonic cu muzică română şi americană. 


în timpul celor aproape trei ani de activitate mai susţinută - 1945, 1946 şi 
1947 - societatea Amicii Statelor Unite s-a menţinut în genere la o activitate 
mai mult culturală şi în afară de articolele publicate de Auşnit, Rică 
Georgescu etc. şi recepţiile date la clubul marii finanţe, unde veneau oameni 
mai importanţi pentru politica filo-americană, ca Auşnit, Rică Georgescu, 
Sabin Manuilă - la sediul societăţii din strada Polonă 7 veneau oameni de 
mâna a doua şi recepţiilor de acolo nu li se dădea o deosebită importanţă de 
către membrii legaţiei americane. Dacă au asistat la câte una sau două recepţii 
date de societate, fie la clubul marii finanţe, fie la sediul din str. Polonă 7, 
Schuyler, Berry, Shea, Macdonald, Dunham, Butta, în genere aceştia şi mai 
ales cei de la misiunea militară americană priveau cu oarecare dispreţ 
activitatea culturală a societăţii şi nu găseau prea interesante recepţiile şi 
activităţile societăţii. Centrul lor de interes era în altă parte, şi anume la 
Societatea Naţiunilor Unite, care îşi avea sediul pe str. I.C. Frimu (fostă 
Victor Emanuel) şi acolo veneau regulat şi trăgeau sforile economice şi 
politice atât diplomaţii americani şi militarii de la misiunea americană, cât şi 
oameni politici ca C. Vişoianu, Savel Rădulescu, Sabin Manuilă, Dr. 
Filderman, Rică Georgescu etc. Vişoianu şi Savel Rădulescu nu au călcat 
niciodată pragul sediului din Polonă 7, neînghiţindu-1 pe profesorul Guşti şi 
socotind neimportantă pentru interesele lor activitatea societăţii Amicii 
Statelor Unite. De asemenea, Sabin Manuilă, care nu era în termeni buni cu 
Guşti, nu venea pe acolo, chiar dacă a vorbit la conferinţe. Nicolae 
Mărgineanu venea uneori pe la Amicii Statelor Unite, dar şi el, ca şi Rică 
Georgescu sau Auşnit, aveau legături directe cu conducătorii civili şi militari 
ai misiunii americane şi nu se arătau în public la recepţii neimportante. 

Dimpotrivă, la recepţiile săptămânale ale societăţii pentru Naţiunile Unite, 
unde era prezent totdeauna şi un ofiţer sovietic şi unde prin urmare reuniunile 



aveau un caracter aparent mai nepărtinitor, veneau diplomaţii americani şi 
englezi, ca şi militarii, şi aici făceau ei relaţii cu politicienii români sau 
trăgeau diferite sfori şi făceau diferite planuri şi combinaţii. La societatea 
pentru Naţiunile Unite erau nelipsiţi Vişoianu şi Savel Rădulescu, precum şi 
unii diplomaţi mai tineri ca Richard Hillard şi Florin Roiu, acesta un fel de 
secretar al lui Vişoianu şi care făcea onorurile (mi se pare că Vişoianu era 
preşedintele sau secretarul general al asociaţiei). Aici veneau de asemenea 
femeile elegante şi cu mai mult prestigiu monden decât doamnele din secţia 
feminină a amicilor, care, ca Cella Missirliu, căutau să intre în graţiile 
americanilor, fără a reuşi prea mult. 

La rândul ei, legaţia americană invita rar pe membrii societăţii Amicii 
Statelor Unite la diferitele recepţii date la legaţie sau la oficiul de presă. Guşti 
nu era prea simpatizat de conducătorii legaţiei sau misiunii americane, fiind 
„lucrat“ de rivalii săi, şi nici nu ştia bine englezeşte. La rare recepţii erau 
invitaţi de la Amicii Statelor Unite Guşti, Nicolae Petrescu, P. Comarnescu, 
pe când unii politicieni sau oameni de artă, care aveau relaţii directe cu 
diplomaţii şi militarii americani, erau nelipsiţi de la diferitele recepţii oficiale 
sau particulare date de Berry, Shea, Macdonald, Butta, Dunham sau de 
surorile Samuelly, care nici ele nu făceau caz de Guşti, Petrescu, Comarnescu 
sau de Cella Missirliu, aceasta căutând să se bage pe orice cale în favomrile 
americanilor şi căutând diferite pretexte ca să ia contact în numele societăţii 
cu Berry, Shea etc. Cum dna Missirliu căuta să profite şi băneşte de la 
americani, plasându-le la preţuri scumpe diferite costume naţionale, albume 
lucrate artistic etc., secretarul societăţii Amicii Statelor Unite, prof. N. 
Petrescu, i-a interzis a se mai duce în numele societăţii la legaţie, făcând o 
adresă în acest sens şi arătând că pentru materiale de presă şi ora americană la 
radio este delegat de societate numai P. Comarnescu, iar pentru organizare de 

festivităţi Adina Arsenescu-Iamandi. 

» 


în cadrul şedinţelor de comitet, D. Guşti avea o atitudine prudentă, N. 
Petrescu una rezervată, pe când J.A. Vassiliu, John Popovici, dna Missirliu 
voiau să se forţeze nota de propagandă filo-americană. La un moment dat, 
manifestându-se atitudini care ar fi putut dăuna societăţii, angajând-o pe căi 
vădit reacţionare şi negative, un grup de membri alcătuit din dnele Alice 
Săvulescu, Adina Arsenescu-Iamandi şi dnii M. Arsenescu şi P. Comarnescu 
au redactat o adresă către conducerea societăţii Amicii Statelor Unite prin 
care se cerea o atitudine mai judicioasă, mai ponderată şi o activitate loială 



faţă de Naţiunile Unite. La rândul său, Mihnea Gheorghiu, deşi comunist, 
avea o atitudine provocatoare, născocind pe seama unor membri atitudini şi 
declaraţii neconforme cu realitatea, fapt care a fost dat în vileag în una din 
şedinţele comitetului. 

Cum între timp o parte dintre membrii comitetului luaseră atitudini net 
potrivnice comunismului, unii fugiseră din ţară, alţii desconsiderau societatea, 
văzând că Guşti şi ceilalţi conducători efectivi nu admit ca societatea să 
devină o unealtă a partidelor istorice - activitatea din vara şi toamna 1947 a 
devenit mult mai redusă şi mai rezervată. Cum totuşi din comitet făceau parte 
unii oameni de afaceri şi politicieni, aflaţi pe o poziţie din ce în ce mai 
reacţionară şi care fie sabotau societatea, fie cereau altă orientare, profesorul 
D. Guşti, sfătuit de soţii Arsenescu, de Comarnescu şi de Dr. Alice Săvulescu, 
a decis suspendarea activităţii societăţii. La aceasta a contribuit şi un articol 
publicat de ziarul Scânteia, care ataca societatea Amicii Statelor Unite. 

în consecinţă, s-a convocat în ziua de 3 noiembrie 1947 o şedinţă de 
comitet, la care prof. D. Guşti, preşedintele societăţii, a arătat că la 5 
noiembrie expiră mandatul comitetului existent şi a propus ca să se delege o 
comisiune interimară alcătuită din două persoane până la viitoarea alegere a 
unui nou comitet. Au luat cuvântul şi alţi membri din comitet. John Popovici 
a declarat că girarea poate fi făcută de întregul comitet existent. Dna Dr. Alice 
Săvulescu crede că răspunderea actualului comitet, mult prea numeros, este 
prea împărţită, susţinând propunerea prof. Guşti, Ion Lugoşianu a fost de 
părere că trebuie menţinută existenţa legală a societăţii, care nu a avut decât 
activitate culturală. Menţinerea întregului comitet ar putea să prezinte 
inconveniente. Ştefan Dumitrescu a arătat că în momentul de faţă nu se poate 
face o adunare generală. Punându-se la vot propunerea profesorului D. Guşti 
ca să se delege o comisiune interimară alcătuită din două persoane, care să 
gireze conducerea societăţii, propunerea a fost aprobată cu zece voturi (Guşti, 
ing. Mardan, I. Lugoşianu, Mircea Arsenescu, Alice Săvulescu, Adina 
Arsenescu, Christian Brătescu, Nicolae Petrescu, Şt. Dumitrescu şi P. 
Comarnescu), un vot negativ şi o abţinere, ale dlor I.A. Vassiliu şi John 
Popovici, care au refuzat să semneze procesul verbal al şedinţei. 

După dizolvarea comitetului, noua comisiune interimară, alcătuită din Prof. 
D. Guşti ca preşedinte şi P. Comarnescu, ca secretar general, a dispus 
încetarea activităţii societăţii, adică mai precis suspendarea activităţii ei. La 
data de 28 ianuarie 1948, prin adresa nr. 796, Societatea Amicii Statelor Unite 
a anunţat Prefectura Poliţiei Capitalei - Serviciul Persoanelor Juridice - că 



societatea şi-a suspendat activitatea încă de la finele anului 1947. Adresa a 
fost înregistrată la Prefectura Poliţiei Capitalei Serv. Siguranţei cu nr. 2215 
din 2 februarie 1948. 

Nemaiavând activitate şi nici un fel de venit din cotizaţiile membrilor, 
societatea şi-a mutat mobilele şi arhiva într-una din camerele de la subsolul 
sediului din strada Polonă 7, reziliind contractul de închiriere. în primăvara 
sau vara 1948, averea existentă a societăţii, adică mobilele şi arhiva, au fost 
predate de P. Comarnescu unor delegaţi ai Securităţii, la cererea acestora. 
Reprezentantul Securităţii s-a prezentat cu numele de Ivănuş. 


Dintre conducătorii societăţii, o seamă dintre ei a murit, alţii sunt în 
străinătate, alţii închişi. Profesorul Dimitrie Guşti a murit în 1955, iar 
profesorul Nicolae Petrescu mai înainte. Auşnit, Filderman, Rică Georgescu 
sunt în străinătate. 

Nu cunosc ce au devenit mulţi dintre foştii membri. O membră, dra 
Bastaky, am auzit că ar fi fugit în Franţa, după ce a participat la o activitate 
duşmănoasă regimului de democraţie populară. Imperiu Mateescu, care a fost 
funcţionar la misiunea americană şi apoi conducătorul unei întreprinderi de 
filme americane, a fost câtva timp închis, nu ştiu pentru care motive. Acesta, 
ca şi surorile Samuelly, era potrivnic conducerii societăţii Amicii Statelor 
Unite, acuzând-o de lipsă de eficacitate, părere pe care o aveau de altfel şi 
Dunham şi Macdonald, care poate că ar fi dorit ca societatea să se amestece 
într-o activitate politică conspirativă. Cert este că, cu toată prezenţa în comitet 
a unor politicieni reacţionari, aceştia nu au putut determina un curent 
favorabil unor acţiuni subversive, cum ar fi dorit. Procesele verbale ale 
şedinţelor de comitet arată că profesorul Guşti şi conducătorii efectivi ai 
societăţii au căutat, pe cât s-a putut, să ţină deoparte societatea de orice 
activitate cu caracter reacţionar. De aici, lipsa de importanţă reală pe care au 
atribuit-o societăţii Amicii Statelor Unite misiunea americană şi politicienii 
istorici, precum şi deplasarea activităţii acestora în cadrul Societăţii pentru 
Naţiunile Unite sau în alte locuri şi cu alte metode. 


Anton 

(voi. III, ff. 182-195) 



XI 

Cum se spionează un ataşat militar 

Infiltrarea agentului Anton pe lângă ataşatul militar al Statelor Unite la 
Bucureşti nu este chiar o reuşită. Rămân doar paginile - scrise cu talent - ale 
unui neîncheiat roman de spionaj. Şi întrebarea dacă nu cumva - citind 
povestea invers - tocmai urmăritul să fi fost acela care s-a folosit de agentul 
Anton pentru a intoxica serviciile secrete româneşti. 

25 I 956 

RAPORT DESPRE LT. COL. KENNETH GUY TAYLOR 

Sâmbătă 21 ianuarie am plecat cu personalul de 12.45 la Constanţa. 
Ataşatul militar american, al cărui nume l-am aflat ulterior, s-a urcat în tren cu 
vreo douăzeci de minute înainte de plecarea trenului. Sosit în gară, însoţit de 
şoferul legaţiei, cred, el a aşteptat câtva timp pe peron, a dat un telefon, a mai 
aşteptat şi apoi s-a urcat în vagonul de clasa a Il-a, care între timp se umpluse, 
astfel că şi el, şi eu riscam să rămânem pe culoar. în cele din urmă, şoferul 
insistând a obţinut un loc pentru ataşatul militar într-un compartiment, loc 
care fusese probabil ţinut de vreunul din pasageri pentru cineva care nu a mai 
venit. Eu, la rândul meu, văzând toate locurile ocupate, am întrebat din 
compartiment în compartiment dacă cineva coboară înainte de Constanţa şi 
întâmplarea a făcut că chiar vecinul ataşatului militar să-mi spună că el 
coboară la Bogdana şi îmi dă mie locul. Mi-am adus atunci bagajele în 
compartimentul acela şi am rămas pe culoar până la Bogdana (vreo două ore, 
cât ţine drumul Bucureşti-Bogdana). între timp, am observat că în 
compartimentul unde era ataşatul militar s-a încins o discuţie între vecinul 
ataşatului (al cărui loc urma să-l iau eu) şi doi pasageri din faţa sa. îi vedeam 
vorbind şi gesticulând, dar nu auzeam ce vorbeau. Cred că vecinul discuta 
despre vânat sau pescuit, căci arăta cu mâinile obiecte sau vietăţi de diferite 
mărimi. Nu am stat tot timpul cu faţa la cei din compartiment, aşa că nu ştiu 
când a intrat în conversaţie şi americanul, care ştie binişor româneşte, când a 
oferit ţigări celorlalţi, dar fapt este că între american, vecinul său de la 
fereastră şi cei doi din faţa lor s-a încins o discuţie cu pauze, cel mai mult 
vorbind vecinul, probabil vânător sau pescar. Ceilalţi doi din compartiment, 
un ofiţer şi un elev de şcoală militară, au dormit, iar mai târziu când s-au trezit 
nu au luat parte la discuţie. 

La Bogdana, vecinul ataşatului militar dându-se jos, ataşatul militar a 



ocupat locul acestuia, lângă fereastră, iar eu locul din mijloc, pe care şezuse 
americanul. După plecarea respectivului călător, discuţia, mai greoaie acum, 
căci cel care coborâse o animase cel mai mult, a continuat, iar eu la început nu 
am luat parte la ea. Cei trei au mai discutat despre pescuit - am aflat ceva mai 
târziu că unul era un pescar din Sulina, care se ducea la Cernavodă, la nişte 
mde, după ce fusese şi pe la Bucureşti, iar celălalt era şeful unui vas de prins 
peşte şi avea locuinţa la Constanţa -, au mai tăcut, apoi ataşatul militar, 
arătând nişte ciori, i-a întrebat cum se zice pe româneşte la aceste păsări. S-a 
vorbit iarăşi de păsări, peşti etc. Cei doi erau politicoşi cu americanul, dar 
oarecum rezervaţi. I-au spus că cea mai interesantă parte a drumului este 
canalul Borcea şi podul de la Cernavodă, mândrindu-se cu această construcţie 
impunătoare. Atunci, am intrat şi eu în vorbă, pe româneşte, spunând că păcat 
că constructorii podului nu s-au gândit, când l-au făcut, să facă şi un drum 
pentru căruţe şi trăsuri, ci numai pentru tren, astfel că şi acum trebuie să fie 
trecute cu bacul sau pe pontoane automobilele şi căruţele. 

Apoi, ataşatul militar a ieşit din compartiment pentru vreo cinci minute. 
Ceilalţi doi mi-au spus că el este american şi face parte din corpul diplomatic, 
mi-au arătat bagajul său (geamantanul) din metal şi nylon, iar eu le-am spus 
că ştiu limba lui, că am studiat în ţara lui, dar că nu vorbesc mult mai bine 
engleza decât vorbeşte el româna. 

înapoindu-se în compartiment ataşatul, după oarecare pauză, m-am adresat 
în englezeşte, spunându-i ce mi-au comunicat ceilalţi doi, care mi-au spus să 
vorbesc cu el limba lui, ca să se simtă mai bine, mai la largul lui. El mi-a 
răspuns că se simte bine întotdeauna şi le mulţumeşte de atenţia ce i-o arată, 
ca şi mie. Le-am tradus celorlalţi cele spuse de dânsul şi când pe româneşte, 
când pe englezeşte am continuat conversaţia în patru. M-a întrebat unde am 
studiat, când etc. în America şi i-am răspuns la aceste întrebări, spunându-i 
că-s scriitor, că merg la Constanţa pentru a studia ceva la muzeul de acolo, în 
vederea unui articol etc. El mi-a spus că este de trei luni în ţara noastră, că 
merge pentru prima dată la Constanţa, în weekend, că a fost şi la Sinaia, că îi 
place ţara şi oamenii de la noi. Eu i-am spus că într-adevăr oamenii noştri sunt 
admirabili şi i-am dat drept pildă pe cei doi din faţă, care au ţinut ca el să se 
simtă bine în tren, arătându-i atâta politeţe. L-am întrebat ce funcţie pot avea 
ei şi el mi-a spus că crede că-s pescari, căci de pescuit au vorbit cel mai mult. 
Eu i-am întrebat pe ceilalţi doi ce fac, cu ce se ocupă şi am aflat cele mai sus 
arătate. Le-am spus pe româneşte că aş vrea să vizitez şi vechea cetate Histria, 
unde sunt opere de artă ale antichităţii greco-romane, ei mi-au explicat cum se 
ajunge acolo şi ce e pe acolo, eu i-am tradus în englezeşte americanului, spre 



a-i arăta interesul meu în artă şi căutând tot timpul (ştiind că ştie româneşte) 
să-l las să mă verifice că ceea ce-i spuneam lui le spuneam şi celorlalţi, 
nefăcând caz în special de el, ci fiind amabil cu toţi, şi că lui nu-i spuneam 
altele decât celorlalţi, pentru a-1 trage cumva de limbă. Când a oferit din nou 
ţigări celorlalţi (eu fumam deja din ţigările mele) i-am cerut să văd şi eu una 
care era cu plută şi astupată la capăt, aşa ca să fie un fel de filtru al fumului. A 
urmat o discuţie despre rostul acestui fel de ţigări, făcute, zicea el, pentru cei 
care cred că astfel (datorită plutei filtrate) nu pot căpăta cancer la buze şi 
plămâni. El mi-a spus că le fumează nu pentru asta, ci pentru că au mai puţină 
nicotină, glumind totuşi că tuşeşte şi cu ele la fel de mult. I-am arătat că ştiu 
ce ţigări se fumează în S.U.A., diferenţa între ele etc. Am mai discutat despre 
oraşele americane ce le-am văzut şi l-am întrebat „dacă nu sunt indiscret, din 
ce parte a Statelor Unite sunteţi?“. Mi-a răspuns că din sud, din Georgia. 

S-au mai făcut pauze în discuţie, am mai ieşit din compartiment, am mai 
citit dintr-o carte (Autobiografia lui Franklin), nebăgându-i-o deloc sub nas, 
dar el trăgând cu ochiul la titlul cărţii sau poate uitându-se la ea, când am ieşit 
pe culoar, căci după ce m-am întors m-a întrebat dacă citesc pe Franklin. I-am 
spus că da, e o traducere în româneşte şi cum acum Franklin este comemorat 
în lumea întreagă, îl recitesc şi eu, poate voi ţine vreo conferinţă despre el. 
Pentru a-i da a înţelege că nu sunt într-o postură oficială, i-am spus în glumă 
că Franklin este mai bine văzut astăzi la noi, decât mulţi dintre conducătorii 
americani. 

Ajungând la Borcea şi Cernavodă, s-a admirat peisajul, construcţia podului 
(tocmai apunea soarele), apoi unul dintre pasageri s-a dat jos şi locul a fost 
ocupat de alţi doi (pe acelaşi loc). Conversaţia a mai lâncezit, vorbindu-se de 
ce hoteluri sunt la Constanţa, unde se poate mânca peşte, ce fel de peşte, 
arătând că şi eu vin într-un oraş pe care nu-1 cunosc prea bine cum este în 
ultimul timp. Şeful vasului de pescuit a spus că cele mai bune restaurante sunt 
la Cazino şi Transilvania. Americanul a spus că va trage la hotel Victoria, eu 
am spus că probabil voi trage tot acolo, dar fiind lume multă va trebui să 
apelez la un prieten constănţean, care să intervină la portar pentru a obţine o 
cameră. (Eu trebuia să văd în prealabil pe un tovarăş la 8 şi deci am dat acest 
motiv ca să nu se mire dacă mă va vedea, eventual venind mai târziu la hotel). 
M-a întrebat dacă hotelul e departe, i-am spus că nu, el mi-a spus că va lua o 
trăsură. 

La sosire, ne-am despărţit în termeni buni, urându-ne „noroc“ şi coborând 
el s-a întâlnit cu un bărbat mai tânăr, fără pălărie, chiar în faţa vagonului. 
Acesta - am aflat mai târziu - era ataşatul militar al Franţei. Eu luând-o 
înainte, când ei s-au întâlnit şi au vorbit tare englezeşte, eu m-am întors 
crezând că mi s-a adresat mie şi, văzând că nu mie mi s-a adresat, l-am salutat 
din nou şi am plecat înainte. 

La 8 1/2 am tras la hotel Victoria, la 9 1/2 am ieşit pe stradă şi mai jos de 



poştă, pe strada Stalin, l-am văzut pe american staţionând cu încă trei bărbaţi. 
El fiind cu spatele şi observându-1 numai după ce am trecut, nu l-am salutat şi 
am luat-o înainte spre cazino, unde am mâncat şi stat până la 11 1/2, uitându- 
mă dacă nu vine şi el acolo. Ulterior, el mi-a spus că a fost acolo, dar fie că 
minte, fie că a venit după plecarea mea, fie că nu l-am văzut eu, fapt este că 
nu ştiu ce a făcut în seara aceea. 

A doua zi, duminică 22 ian., el a ieşit pe la 12 de la hotel, însoţit de ataşatul 
militar francez, şi întâmplarea, din nou prielnică, a făcut ca eu tocmai să intru 
pe uşa hotelului, când el cobora scările cu cheia în mână să o dea portarului. 
L-am salutat, mi-a răspuns foarte amabil, l-am întrebat dacă a găsit peşte la 
restaurant, căci eu am mâncat morun la cazino, el mi-a spus că şi el a mâncat 
peşte şi a fost tot la cazino pe la 9 1/2 seara. 

Duminică seara, ducându-mă mai devreme la restaurantul cazinoului (pe la 
8 1/2) (ştiind că el este pe stradă şi poate se va duce acolo), l-am văzut într- 
adevăr pe el şi pe ataşatul militar al Franţei şezând la o masă chiar cu spatele 
la orchestră. Eu am ocupat o masă ceva mai departe de ei, dar abia m-am 
aşezat şi ataşatul american mi-a făcut semn să vin la masa lor. M-a prezentat 
francezului ca scriitor, tovarăş de călătorie etc. şi m-am aşezat în faţa lor. La 
vreo cinci minute, au venit la masa lor alte trei persoane - care ulterior am 
aflat că sunt consulul turc de la Constanţa şi doi turci veniţi cu un vas turc, ori 
negustori, ori având vreo funcţie pe vas, nu ştiu precis, dar nu păreau a fi 
ofiţeri de marină, ci mai curând negustori. Cei trei turci nu ştiau englezeşte, 
astfel că conversaţia a decurs când în englezeşte (vorbind această limbă 
ataşatul militar american, ataşatul militar francez şi cu mine şi înţelegând şi 
mpând foarte puţin pe englezeşte şi consulul turc), când în franţuzeşte (limbă 
pe care am vorbit-o toţi, în afară de ataşatul american, care nu ştie deloc 
franţuzeşte). Orchestra era aproape de noi, era zgomotoasă şi uneori se vorbea 
greu, deşi în genere conversaţia a fost animată şi a durat până la 12 1/2 
noaptea. Americanul a vrut să se retragă mai devreme, dar consulul turc şi 
francezul au ţinut să mai stea. Cei doi turci de pe vapor au vorbit foarte puţin 
şi au fost mai rezervaţi, pe când ceilalţi au vorbit mult şi au fost animaţi. 

înainte de a relata cele discutate, cred că cel mai important lucru ce l-am 
aflat este următorul: ataşatul militar a venit la Constanţa pentru a lua legătura 
cu cei doi turci de pe vapor, prin intermediul consulului turc de la Constanţa, 
iar turcii neştiind englezeşte, ataşatul militar francez a făcut serviciul de 
translator (dacă nu mai mult, în orice caz aceasta a făcut, căci nu am impresia 
că între cei doi ataşaţi există o prea strânsă prietenie sau colaborare comună - 



deşi poate mă înşel). 

în decursul conversaţiei, ataşatul militar american mi-a spus că el a venit la 
Constanţa pentru a aranja să viziteze curând Istambulul şi de aceea s-a văzut 
cu cei doi turci. Va sta puţin acolo, dar vrea să vadă Istambulul. 

Al doilea lucru important pe care mi l-a spus mie şi celorlalţi ataşatul 
militar american, aceasta mai târziu, în toiul discuţiilor, este că el este ataşat 
militar, că în această calitate trebuie să se informeze de situaţia armatei 
române şi lucrul acesta îl va face pe faţă, nu se va ascunde de nimeni pentru a 
afla ce trebuie. 

Şi acum conversaţiile. înainte chiar de venirea celorlalţi trei la masă (a 
turcilor), ataşatul militar a voit să-mi ia adresa. Venind turcii, m-a recomandat 
lor ca scriitor, om de artă, tovarăş de drum şi poate pentru a-i linişti pe turci 
că nu-s un om periculos le-a făcut cu ochiul, dar destul de vizibil încât am 
putut observa şi eu. Apoi, abia s-au aşezat ceilalţi, că americanul a scos cartea 
sa de vizită şi mi-a dat-o spunându-mi că i-am făcut impresie bună în tren, iar 
eu am scris pe o bucată de hârtie numele, adresa, telefonul, dându-i-le. Am 
spus că la noi nu mai este obiceiul cărţilor de vizită şi la aceasta francezul a 
spus că legaţia lor a trebuit să facă cerere specială pentru a se tipări cărţi de 
vizită membrilor legaţiei. Nici un moment, francezul nu a spus că este ataşat 
militar şi aceasta am aflat-o de la consulul turc, care era în dreapta mea, eu 
având în faţă pe american, iar consulul turc pe francez, în timp ce cei doi turci 
şedeau la capetele mesei. 

S-a discutat despre francezii care au scris mai demult cărţi despre România 
(aici eu am vorbit) şi despre alţii care au scris mai recent despre ţara noastră 
(aici consulul turc şi francezul au vorbit, mai ales de unul Prost sau Probst, 
care a stat mulţi ani în România şi Bulgaria şi a publicat recent o carte, dacă 
am înţeles bine la Istambul, cu observaţii împotriva comunismului). 

Francezul, care este un tip mai cult şi mai vioi decât americanul, dar cu idei 
confuze, fiind „radical 44 de stânga în materie economică, dar catolic şi mare 
moralist - deci un fel de membru al partidului M.R.P. extrema stângă - 
catolic de stânga -, a apărat demnitatea poporului francez, când americanul a 
spus că poporul francez nu ştie ce vrea. (Au fost discuţii despre femeia 
franceză, în genere virtuoasă, despre midinete, despre faptul că străinii nu au 
acces în intimitatea familiilor franceze, francezii - zicea el - fiind mai închişi 
şi mai rezervaţi decât englezii etc., în toate francezul dovedind o poziţie de 
catolic foarte sobru şi cu principii). La un moment dat, americanul a pomenit 



de „go home“, scris pe pereţii caselor unde erau americani şi la asta francezul 
a răspuns că aceasta este opera comuniştilor, nu a întregului popor francez. 

Mai târziu, în discuţii, francezul a criticat cu humor regimul politic 
american, spunând că în S.U.A. dacă preşedinţii statului se îmbolnăvesc toată 
activitatea politică stagnează. La asta, americanul a răspuns că senatul şi 
ceilalţi miniştri continuă activitatea, pe când în Franţa în permanenţă nu se pot 
lua decizii din pricina sistemului politic. Eu am bătut în struna americanului, 
întrebând pe francez dacă s-a constituit guvernul în Franţa şi cum vede el 
situaţia. Nu mi-a răspuns precis, ci s-a mulţumit să apere sistemul lor politic, 
zicând că aşa cum este totuşi „sistemul merge“. De Franţa, zicea francezul, 
depinde ca Europa să devină sau nu comunistă, căci Germania singură nu 
poate face nimic. Americanul a spus că Franţa trebuie să considere serios 
situaţia, deşi nu ea este hotărâtoare, ci America. Ei, americanii, îi arată 
prietenie Franţei, dar la nevoie pot trăi şi fără ea. Despre eventualitatea unui 
război nu s-a discutat, dar în cursul discuţiei americanul a spus că ţările 
noastre vor fi eliberate treptat, mai întâi Cehoslovacia, apoi Ungaria, apoi 
România (aici nu am înţeles prea bine cum şi de ce în această ordine, 
orchestra era foarte zgomotoasă), el a pomenit ceva şi de „alegeri libere“, iar 
turcul (consulul turc) a intervenit spunând că e greu a se face în ţările noastre 
„alegeri libere“ (înţelesese de la francez cele spuse de american şi de altfel tot 
timpul se trecea de la o limbă la alta). Consulul turc m-a întrebat pe mine care 
ar fi rezultatul unor astfel de alegeri şi i-am răspuns că muncitorii şi ţăranii 
muncitori vor vota pentru socialism, iar burghezia şi o parte din mica 
burghezie cu candidaţii lor, proporţia fiind însă mică (a acestora faţă de 
muncitori), şi în orice caz ar fi o luptă grea şi cu puţine şanse pentru 
burghezia care a mai rămas. 

Francezul m-a întrebat despre compoziţia socială a sălii, a celor care erau în 
restaurant (acum plin de lume). I-am spus că majoritatea sunt muncitori şi 
funcţionari de la fabricile şi întreprinderile locale. A venit apoi vorba de 
salarii, de puterea de cumpărare de la noi, din Franţa, din Turcia, din S.U.A., 
de salariile medii, francezul spunând că oamenii trebuiesc făcuţi fericiţi cu de- 
a sila, americanul că trebuie lăsaţi liberi să aleagă ceea ce vor ei, francezul 
adăugând că are impresia că pentru poporul nostru acum e mai bine ca 
înainte, că clasele dominante de odinioară erau putrede şi au plătit pentru 
greşelile lor (catolic cu idei economice şi sociale de stânga). M-a întrebat 
(francezul) despre libertatea religioasă de la noi. I-am spus că la noi bisericile 
sunt deschise pentru cine vrea să se roage sau să meargă la slujbă. El mi-a 
spus că a văzut şi ofiţeri la biserică (probabil la Sf. Iosif), dar că în schimb 



abatele Vladimir Ghika a murit în închisoare pentru credinţa lui. Necunoscând 
realitatea, i-am spus că nu ştiu despre aceasta nimic. 

S-a mai discutat despre scriitorii francezi, mai vechi şi mai noi, despre 
pictori şi sculptori, despre Sartre şi Picasso etc., aici arătându-mă politicos pe 
unele chestiuni de artă cu el, care vede lucrurile ca un catolic, iar el 
provocându-mă parcă înadins ca discuţia să fie animată, vie. Despre arta 
noastră, el neştiind nimic, s-a vorbit mai puţin. 

Discuţia aceasta a fost în timp ce americanul a dansat şi apoi şi consulul 
turc, invitând pe nişte doamne de la masa vecină, care erau însoţite de soţii 
lor, cred. Americanului i-a plăcut cum cânta solista orchestrei, pe care, deşi 
nu prea drăguţă, el a găsit-o o femeie bine. Francezul, deşi tânăr, nu dansează, 
e mai sobru, e însurat şi are principii de catolic practicant. Cei doi turci de pe 
vapor au plecat mai devreme. 

La 12 1/2 am plecat şi noi, luând un taxi din faţa cazinoului. Taxiul l-am 
plătit eu, masa a plătit-o americanul (s-a mâncat puţin), iar consulul turc a 
plătit încă un litru de vin şi fructe (s-au băut doi litri de vin şi fiecare a luat 
câte un fel de mâncare şi cafea turcească). Am condus cu taxiul mai întâi pe 
consulul turc, care şade sus după grădina publică, pe str. Stalin, apoi noi, 
ceilalţi trei, am ajuns la hotelul Victoria. La despărţire, americanul m-a 
întrebat când plec şi i-am zis că plec a doua zi, luni, şovăind dacă cu trenul de 
dimineaţă sau cu cel de după-amiază. Nu mi-a spus să merg cu ei, ci a spus că 
e mai comod cu cel de după-amiază, dar ei trebuie să plece cu trenul de 
dimineaţă, rugându-mă să spun portarului să fie treziţi la 5 1/2 dimineaţă. 
Francezul mi-a spus că a fost încântat de conversaţia cu mine şi regretă că la 
Bucureşti este greu să ne vedem. Americanul nu mi-a spus nimic în acest sens 
şi sunt sigur că, având adresa mea, el va căuta să mă vadă, dacă informaţiile 
ce le va lua în privinţa mea nu vor fi defavorabile. Nu ştiu la cine se va 
informa el în privinţa mea. Ei au plecat cu trenul de 7 dimineaţa, iar eu cu cel 
de la 17.32. Ne-am despărţit în termeni prietenoşi, mai ales cu ataşatul militar 
american, pe a cărui carte de vizită scrie: Locot. col. Kenneth Guy Taylor, 
ataşat militar (army attache), Legaţia Statelor Unite, Bucureşti. 

Anton 

(voi. II, ff. 351-356) 

3 ianuarie 1957 


Ex. No. 



NOTĂ 


în luna ianuarie 1956, agentul „Anton“ a fost introdus pe lângă col. Taylor 
Kenneth, ataşat militar american, în timp ce acesta se deplasa cu trenul la 
Constanta. 

Cu această ocazie numiţii au discutat o serie de probleme interesante pentru 
organele noastre şi au făcut schimb reciproc de adrese. 

Pentru continuarea acestei acţiuni agentul „Anton“ a fost reinfiltrat în ziua 
de 30.XII. 1956, pe lângă ataşatul militar, cu ocazia deplasării acestuia la 
Sinaia unde a petrecut revelionul, iar agentul se afla în concediu. 

Redăm mai jos nota informativă din care rezultă felul cum a decurs 
întâlnirea dintre agent şi col. Taylor Kenneth- . 

în ziua de duminică 30 decembrie 1956, vizitând Muzeul Castelului Peleş, 
însoţit de dna. Tania Baillayre, pictoriţă care locuieşte la Complexul de 
creaţie Pelişor, şi de dna. Getta Erb, colaboratoare ştiinţifică la Muzeul Peleş, 
şi care ne servea drept călăuză, am văzut într-una din camerele muzeului pe 
colonelul Kenneth Guy Taylor de la Legaţia S.U.A. De altfel chiar cum 
sosisem la muzeu şi pe când îmi puneam papucii, obligatori pentru vizitatorii 
muzeului, vorbind cu tov. Nisipeanu, directorul muzeului şi cu dna. Erb, 
acestora li se anunţase că printre vizitatori sunt o delegaţie bulgară şi un 
american de la legaţie. 

După ce am vizitat una din marile încăperi de la parter ale muzeului, însoţit 
de cele două doamne, am ajuns într-o încăpere mai mică, unde colonelul 
Taylor se afla, condus de o femeie de serviciu, care servea drept ghid. 
Bănuiesc că Taylor se legitimase la intrare şi ceruse un ghid numai pentru el, 
căci erau grupuri mai numeroase, care vizitau muzeul, chiar înaintea lui şi a 
noastră şi el preferase să viziteze de unul singur, adică însoţit doar de femeia- 
călăuză. După ce am intrat în acea încăpere şi ne-am uitat la diferite obiecte şi 
eu, zărindu-1 pe Taylor în colţul opus, mă gândeam dacă este el sau nu, însuşi 
Taylor m-a recunoscut mai întâi şi el a venit la mine, spunându-mi: „hallo! ce 
mai faceţi? Ţineţi minte că ne-am văzut la Constanţa?“ A zâmbit uşor, 
arătându-mi simpatia. 

I-am răspuns: „Cum să nu! Ce memorie extraordinară aveţi! 

Cred că a trecut aproape un an de când nu ne-am mai văzut! Mă bucur să 
vă văd!“ 

Apoi, l-am prezentat dnei Baillayre şi dnei Erb, spunându-i că una este 


pictoriţă şi locuim la acelaşi complex de creaţie pentru artişti şi scriitori, 
complexul Pelişor, iar cealaltă este cercetătoare ştiinţifică la muzeul Peleş şi 
din amabilitate ne serveşte drept călăuză. 

Dna Erb care de cum auzise jos, când sosisem noi, că un american vizitează 
muzeul şi se gândise că poate ar putea-o lua cu maşina la Bucureşti (ea 
termina la 1 ianuarie stagiul la Peleş şi revine la Bucureşti) şi ne spusese acest 
gând - l-a întrebat pe colonelul Taylor cu ce prilej este la Sinaia, unde stă, cât 
stă acolo. 

Taylor i-a răspuns în româneşte (ea nu ştie englezeşte cum nici dna 
Baillayre) că a venit cu familia să petreacă anul nou la Sinaia, că locuieşte în 
vila ce o are legaţia americană şi stă două-trei zile. 

Dna Erb, curioasă şi sperând să ajungă să-l întrebe dacă ar putea-o lua cu 
maşina la Bucureşti, a stăruit cu întrebările, întrebându-1 unde e vila legaţiei, 
cum petrece la Sinaia şi din nou cât stă acolo. 

Atunci, eu i-am tăiat-o zicând dnei Erb „Pui cam multe întrebări. Parcă ai fi 
o ziaristă care face anchetă sau ia interviuri“. 

Taylor a râs puţin. Apoi, i-am spus ce este mai interesant de văzut în castel, 
întrebând-o pe însoţitoarea-ghid a lui Taylor, dacă i-a arătat camera 
florentină, camerele unde au locuit regele Angliei, Edward, fiul reginei 
Victoria pe când era prinţ moştenitor, Franz-Joseph etc. 

Ea mi-a răspuns că încă nu i-a arătat acestea şi că tocmai atunci se 
îndreptau într-acolo. I-am spus lui Taylor că, dacă îmi dă voie, l-aş însoţi în 
aceste încăperi, mai ales că dna Baillayre le-a văzut cu o zi înainte şi acum 
venise să vadă doar sălile de la parter, iar eu nu le mai văzusem de mult, dar 
le ştiam bine. Acestea le-am spus în româneşte şi astfel ne-am despărţit de 
dna Baillayre şi dna Erb, coborând scările spre holul central spre a urca apoi 
la etajul întâi. însoţitoarea lui Taylor, care se vedea bine că era o femeie 
simplă, o îngrijitoare cu număr de ordine la piept şi care deci nu putea şti 
englezeşte, nici da explicaţii speciale (ea spunea doar ce era scris pe mijlocul 
camerei, pe cartoanele explicative) a rămas mai în urmă, astfel că am putut 
vorbit cu Taylor fără să ne audă nimeni. I-am spus, pe când coboram scara şi 
apoi am urcat cealaltă scară, că am dorit să-l mai văd, dar nu am îndrăznit să-l 
caut la legaţie, că aş fi vrut să-i dăruiesc cartea pe care am scris-o mai demult, 
dar nu am ştiut cum să procedez. La acestea, el nu mi-a răspuns nimic, deşi ar 
fi avut timp să-mi răspundă, fără să ne audă cineva. Ajungând la etajul întâi, 
am fost întâmpinaţi de un cercetător al muzeului, care a mers cu noi, astfel că 



acum eram patru. Am întrebat de sălile acelea importante pe cercetător şi pe 
femeia-ghid şi pe care i-am lăsat să dea explicaţii în româneşte, eu 
complectând pe englezeşte amănuntele pe care ei nu le ştiau sau le omiteau, 
arătând însă că nici eu nu ştiam totul, venind ca nou vizitator al castelului, pe 
care nu-1 văzusem de câţiva ani. Taylor, care nu înţelege chiar toate cuvintele 
româneşte, m-a întrebat unele lucruri cu privire la camerele lui Eduard şi 
Franz-Joseph, când au fost aceştia la Sinaia, cu privire la tablouri, care sunt 
copii - şi care originale, când s-a construit castelul şi cât a durat construirea 
lui, mi-a împărtăşit unele impresii asupra covoarelor şi lucrului în lemn. Se 
vedea că nu este prea specialist, că nu ţinea să vadă pe îndelete toate 
obiectele, ci voia să vadă în general şi oarecum repede muzeul. Venind apoi 
Nisipeanu, directorul muzeului, pe care îl cunosc de mulţi ani (e poet, a scris 
înainte de ultimul război prin reviste, apoi a fost ofiţer de securitate, purtând 
uniformă şi venind pe la editurile unde lucram) şi o arhitectă, Popescu, care 
locuieşte la Pelişor cu scriitorii, i-am prezentat pe Taylor lui Nisipeanu şi 
arhitectei, spunând cine sunt şi că arhitecta e şi ea la odihnă cu artiştii. 
Nisipeanu, neştiind că Taylor ştia româneşte, mi-a spus ce să-i explic, dar eu 
i-am spus că ştie româneşte şi astfel Nisipeanu i-a dat câteva detalii despre 
covoarele aflate în sălile de la etajul I. între timp, cercetătorul care ne 
întâmpinase la etajul I se retrăsese (când venise Nisipeanu) şi femeia-ghid 
rămăsese în urmă. După ce Nisipeanu a mai dat câteva detalii, s-a scuzat că 
trebuie să plece după fetiţa lui (care venise de sărbători la Sinaia şi era cu o 
prietenă a ei) şi s-a retras cu arhitecta Popescu, spunându-mi că pot să-l caut 
în încăperea alăturată celei în care ne aflam. 

După plecarea lui Nisipeanu şi a arhitectei, am rămas singur cu Taylor, căci 
însoţitoarea-ghid, neştiind că Nisipeanu va pleca, rămăsese în altă încăpere - 
şi el ar fi putut în voie să-mi spună să-l mai văd, unde şi cum. Dar nu mi-a 
spus acestea, ci m-a întrebat ce ar mai fi de văzut, ţinându-se rezervat, deşi 
politicos şi binevoitor faţă de mine. I-am spus că nu ştiu care încăperi sunt 
vizibile pentru public, că interesante sunt şi camera fostului rege Carol I şi 
mai ales camera de consiliu, unde în 1914 s-a declarat de consiliul de coroană 
rămânerea în neutralitate, în ciuda presiunii Germaniei şi a lui Wilhelm al II- 
lea. Venind însoţitoarea lui Taylor şi văzând că el nu-mi spune nimic special, 
nevoind pe de altă parte să par insistent şi în mod inutil indiscret - i-am spus 
femeii ce să-i mai arate (camera consiliului de coroană etc.) şi m-am scuzat că 
trebuie să-l părăsesc, căci am lăsat-o prea mult timp singură pe dna Baillayre, 
cu care venisem să vizitez castelul. El nu mi-a spus să mai rămân şi nimic 
altceva. Eu i-am spus că m-am bucurat că l-am revăzut şi că sper să-l revăd. 



El mi-a răspuns doar cu un „mulţumesc" (care putea fi pentru intenţia ce o 
exprimasem de a-1 revedea ca şi pentru faptul că îl însoţisem şi îi dădusem 
unele explicaţii), ne-am dat mâna şi pe când el cobora câteva scări spre altă 
încăpere m-am întors şi i-am mai spus: „mă scuzaţi, am uitat că vine anul nou. 
Ţin să vă urez un an bun şi fericit", la care el mi-a răspuns „şi eu vă urez la 
fel". Apoi ne-am despărţit, el plecând cu însoţitoarea, eu ajungând la 
Nisipeanu care arăta dnei Baillayre şi dnei arhitect Popescu camera de muzică 
şi punând să cânte pianul automat. Apoi, cu dna Popescu şi Nisipeanu a 
vizitat camerele de la mansardă (care nu se arată de obicei publicului, camere 
de oaspeţi, camerele unde au locuit Mihai şi colegii săi etc.). 

Am părăsit castelul cu arhitecta Popescu, care pe drum mi-a spus că mai de 
dimineaţa (acum era ora 14) văzuse între castelul Peleş şi Pelişor două fetiţe 
dându-se cu schiurile şi care vorbeau englezeşte. Erau probabil fiicele 
colonelului Taylor. 

Din faptul că, timp de aproape un an, Taylor nu mi-a dat nici un semn de 
viaţă şi că nici la castel nu a vrut să intre în discuţii politice sau să-mi ceară 
să-l văd - deduc că el şi-a impus o linie de rezervă, primind probabil 
instrucţiuni în acest sens. La Constanţa, îmi spusese, la masă, că el e militar şi 
va face tot ce se poate ca să se informeze, pe când ulterior şi acum, cu prilejul 
întâlnirii la Peleş, a fost atât de rezervat. Dacă m-ar fi socotit un om pe care 
nu se poate bizui, nu ar fi venit la mine el şi nu m-ar fi salutat, oarecum 
bucuros de revedere (am arătat că el m-a recunoscut cel dintâi şi a venit la 
mine, deşi nu eram singur). 

M-am întrebat dacă nu l-a intimidat faptul că au venit cu noi cei arătaţi mai 
sus, dar a avut mai multe prilejuri, când, fiind singuri şi neauzindu-ne ceilalţi, 
mi-ar fi putut da o întâlnire sau întreba câte ceva. Socot că el şi-a impus sau i- 
a fost impusă o linie de totală rezervă, de neamestec şi deci a ţinut să o 
respecte (cel puţin în cazul meu căci nu ştiu cum se comportă în alte cazuri), 
arătându-mi totuşi o oarecare simpatie, în amintirea întrevederii de la 
Constanţa şi poate cu gândul ca în alte situaţii în viitor să reia contactul cu 
mine. 

(voi. II, ff. 329-333) 

Notă 

34. Rânduri adăugate de ofiţerul de Securitate. 


XII 

Tineri americani în România 

începând din 1960, pe baza unui acord cultural, România se „ deschide“ 
pentru tinerii cercetători americani. Dintre istorici, îi întâlnim pe Keith 
Hitchins şi Frederick Kellogg, în 1960, urmaţi, în 1961, de Glenn Torrey. Şi 
în acest caz, agentul Anton, prin antecedentele sale americane, pare cel mai 
potrivit pentru a se ocupa de ei. Notele sale informative, numeroase şi 
detaliate, oferă un interesant tablou istoric şi psihologic, chiar dacă nu totul 
e spus, dată fiind reticenţa evidentă a americanilor care nu se lasă atât de 
uşor „traşi de limbă“. 

NOTĂ 

în ziua de sâmbătă 22 iulie a.c. am fost vizitat acasă de către Frederick 
Kellogg, care apoi m-a invitat la restaurantul „Moldova“ din vecinătatea 
locuinţei mele. întrevederea, acasă şi la restaurant, a durat de pe la ora 19 
către ora 24. 

Nu mai avusesem o convorbire cu dânsul de la sfârşitul lunii aprilie. în ziua 
în care stabilisem să-mi telefoneze, la începutul lunii mai, nu am răspuns la 
telefon, potrivit instrucţiunilor primite, iar el nu a mai revenit. Acum vreo trei 
săptămâni, trecând, seara, prin faţa hotelului Athenee Palace, am dat peste el 
din întâmplare şi mi-a spus că mă va căuta. Mai eram cu doi cunoscuţi, aşa că 
nu am vorbit mai mult. De altfel şi într-una din conversaţiile anterioare, el mi- 
a spus că înainte de a părăsi ţara mă va căuta. 

O bună parte din discuţiile din ziua de 22 iulie au fost privitoare la 
literatură, artă, istorie, fie americană, fie română, precum şi la amintiri despre 
locurile din S.U.A. pe care le cunoaştem amândoi. Dar, de data aceasta, am 
abordat şi chestiuni politice şi el a fost mai vorbăreţ ca dăţile anterioare, 
nemaievitând unele chestiuni pe care altă dată i le fluturasem. 

Mi-a adus o revistă de artă americană, Art News, numărul din octombrie 
1960, scuzându-se că nu are numere mai noi, dar numai acest număr l-a putut 
procura. Mi-a spus că între timp a călătorit prin ţară, voind să cunoască 
principalele noastre centre de cultură. Cu acest prilej, pe la începutul 
conversaţiei, mi-a spus că sunt foarte cunoscut şi în ţară, pentru activitatea 
mea culturală şi pentru cărţile despre America. La Sibiu, a cunoscut pe Ana 
Duca şi s-a mirat că nu-mi amintesc prea bine de dânsa. Ea i-a vorbit mult 
despre mine şi i-a spus că a lucrat cu mine şi cu Frank Shea, că a făcut parte 



din societatea Amicii Statelor Unite. Adevărul este că eu nu-mi amintesc 
despre ea şi nu cred că am lucrat împreună la revista societăţii sau la alte 
activităţi. Mai târziu, după ce societatea Amicii Statelor Unite şi-a încetat 
activitatea, a venit la mine acasă o doamnă cam misterioasă care mi-a spus că 
a lucrat „în strada Polonă“ (unde era sediul fostei societăţi, dizolvată la finele 
anului 1947). Mi s-a părut suspectă şi i-am tăiat orice conversaţie cu privire la 
fosta societate, spunându-i că, de vreme ce s-a desfiinţat, nu mă mai 
interesează nimic şi eu însumi nu mă mai ocup de asemenea chestiuni. A mai 
venit o dată în lipsa mea şi a căutat să o tragă de limbă pe mătuşa mea, dar 
neaflând nimic interesant a renunţat de a mai veni. Poate această persoană să 
fi fost Ana Duca, deoarece Kellogg mi-a spus că a trebuit să fie o femeie 
frumoasă şi că şi acum încă este bine. Nici atunci când a fost la mine nu-mi 
aminteam să fi lucrat cu dânsa. Poate să fi fost la vreo recepţie dată de Amicii 
Statelor Unite sau de Frank Shea, dar conversaţii mai serioase sunt sigur că nu 
am avut cu dânsa. 

Cerând mai multe detalii despre Ana Duca lui Kellogg, el mi-a spus că, 
după spusele ei, a lucrat cu mine şi cu Shea (ceea ce nu este adevărat), că a 
fost ulterior arestată şi a stat mai mult timp la închisoare, că acum trăieşte la 
Cluj (deşi el a văzut-o la Sibiu) şi dă lecţii de limba engleză. Ea m-a lăudat 
mult lui Kellogg, mai multe nu mi-a spus Kellogg cu privire la ea. 


Kellogg a călătorit cu trenul la Sibiu, Timişoara, Craiova, Suceava şi în alte 
părţi. Mi-a spus în cursul conversaţiei (căci chestiunea călătoriei a revenit de 
mai multe ori) că a vrut să cunoască ţara şi centrele mai importante, că a 
vizitat universităţile şi alte instituţii de cultură. Vrea să publice în S.U.A. un 
articol despre locurile unde se pot găsi documente istorice de importanţă la 
noi şi, în acest scop, se va duce şi la Aiud, unde este o faimoasă bibliotecă cu 
vechi texte şi ediţii rare. în acelaşi scop, a fost şi la Tg. Mureş, Cluj, Sibiu, 
Iaşi. 

Mi-a spus că nu a fost urmărit decât la Timişoara şi poate şi la Craiova, 
unde Sfatul Popular i-a pus la dispoziţie un automobil cu care a circulat cât a 
stat acolo. încolo, nimeni nu s-a ocupat de el şi a vizitat tot ce a vrut. 

Pe la începutul conversaţiei, mi-a spus că a venit la mine mai devreme de 
data plecării din ţară, pentru că în ultimele zile studenţii străini sunt urmăriţi. 
El încă nu a anunţat când pleacă, dar va pleca pe la 7 august. La început, mi-a 
spus că celălalt student american, care a şi plecat din ţară, a fost urmărit în 
ultimele zile ale şederii sale. Mai târziu, contrazicându-se, mi-a spus că unii 



studenţi francezi şi italieni au fost urmăriţi în ultimele zile ale plecării, şi nu 
colegul său american. Dacă cumva eu nu am înţeles greşit, căci Kellogg nu se 
exprimă totdeauna clar în româneşte (ţine să vorbească româneşte cu mine 
spre a profita ca să stăpânească mai bine limba), atunci el s-a contrazis, ţinând 
să precizeze că nu studentul american a fost urmărit, ci studenţi francezi, 
italieni etc. Cred însă că am înţeles bine şi că el a schimbat sau modificat 
informaţia dată la început. 

Mi-a mai spus că el nu a fost urmărit, deoarece s-a văzut că nu face 
politică, ci este doar om de ştiinţă şi se interesează doar de chestiuni culturale. 
El scrie în fiecare seară soţiei sale şi, în scrisori, nu atacă niciodată chestiuni 
gingaşe sau supărătoare. Astfel - zicea el - autorităţile noastre s-au convins că 
nu este un duşman al regimului. Soţia sa este dactilografă şi stenografă la 
Long Beach, unde locuiesc şi părinţii lui. Kellogg are o fetiţă. 

Mi-a mai spus că, la înapoiere, speră să fie numit profesor la universitatea 
din Berkeley, California, unde a fost asistent la catedra de istorie. A publicat 
până acum două cărţi, una despre problemele africane (Liberia, colonialismul 
englez etc., în care combate colonialismul şi este pentru democraţie, deşi nici 
în Liberia nu există o democraţie reală, ci doar aparenţe de democraţie faţă de 
coloniile stăpânite de englezi) şi alta despre istoria ţării noastre în timpul lui 
Cuza-Vodă. Acum, după cum mi-a precizat şi altă dată, a lucrat o teză despre 
ţara noastră în timpul domniei lui Carol I. Teza încă nu este gata, dar e pe 
terminate. Academicianul Oţetea este la mare şi nu ştie dacă îl mai vede 
înainte de plecare. 

înainte de înapoierea în S.U.A., Kellogg se va opri la Viena şi Paris, căci 
are bilet circular. La Londra nu se duce, căci nu-i plac englezii şi îi consideră 
ipocriţi. S-ar putea duce şi în U.R.S.S., dar îi trebuie dolari şi nu are. Cum, 
altă dată, se plânsese că nu are bani, l-am întrebat cum se va descurca la Paris 
şi Viena şi mi-a răspuns că nu va sta multe zile în aceste oraşe. Biletul de tren 
îl are şi bani de cheltuială a primit de acasă. Sâmbătă, când m-a invitat la 
restaurantul Moldova, mi-a spus că are bani, dar nu l-am lăsat să plătească. 

Vrea să scrie şi o carte sau un studiu mai mare despre arta românească. De 
când nu l-am văzut, a vizitat muzeele din Bucureşti şi provincie, dar nu 
cunoştea Muzeul Zambaccian, la care se va duce duminică, după ce i-am spus 
că şi eu mă duc acolo. Mi-a spus că la muzeu nu trebuie să vorbim, dacă este 
multă lume. 



Mi-a spus că până la plecare va căuta să mă mai vadă o dată, dacă nu se va 
vedea urmărit. Eu am deschis chestiunea comunicării în viitor, spunându-i că 
aş dori să-i trimit cărţi de istorie şi de artă, ce vor apărea în viitor la noi, spre 
a-şi păstra la zi cunoştinţele, dar nu ştiu cum să procedez. El îmi dăduse mai 
demult adresa de la Long Beach şi îmi spusese să îi scriu. Acum, mi-a spus că 
nu trebuie să ne grăbim cu corespondenţa şi cu trimisul de cărţi şi reviste. L- 
am întrebat dacă nu ar găsi o cale ca să corespondăm nu prin poştă, iar la 
aceasta mi-a răspuns că deocamdată nu ştie. Pe studenţii americani care vor 
studia la noi, după plecarea lui, nu îi cunoaşte, dar când se va şti numele lor 
poate că îmi va trimite pe unul să mă vadă. (De alte modalităţi nu a pomenit.) 

Mi-a propus să corespundăm prin poştă, dar eu să încep corespundenţa 
când voi crede de cuviinţă, căci el, de la distanţă, nu poate şti situaţia de la 
noi. El crede că relaţiile dintre noi şi S.U.A. se vor intensifica şi îmbunătăţi şi 
că deci vom putea coresponda. Numărul studenţilor români şi americani care 
vor studia în ţările respective va spori, ca şi legăturile culturale. între U.R.S.S. 
şi S.U.A. relaţiile sunt din ce în ce mai strânse, iar numărul studenţilor care 
studiază reciproc în cele două ţări este foarte mare. 


în privinţa situaţiei internaţionale, Kellogg, care, de data aceasta, a fost 
mult mai comunicativ şi nu s-a mai ferit de anumite chestiuni, mi-a spus 
următoarele. El crede că se merge spre o strângere a legăturilor între U.R.S.S. 
şi S.U.A., că după prima luare de contact între tov. Hruşciov şi Kennedy 
amândouă taberele îşi cunosc bine poziţiile şi că în curând va fi - după 
expresia sa - „luna de miere“, urmată apoi de o destindere şi de strânse 
legături economice şi culturale. El crede că U.R.S.S. nu înseamnă un real 
pericol pentru S.U.A. şi nu crede într-un război între cele două puteri. 
Dimpotrivă, crede că viitorul va aduce o apropiere, când şi noi doi vom putea 
comunica în voie. Berlinul nu e o chestiune irezolvabilă. Conflicte locale s-ar 
putea ivi în Vietnam şi mai ales în Coreea, dar nu în Europa. Nu se socoate un 
om bine informat, nu are elementele necesare unor judecăţi şi previziuni 
sigure, dar toate par a duce la concluzia unei colaborări paşnice şi fructuoase 
între U.R.S.S. şi S.U.A. 

Pericolul mare el îl vede în atitudinea Chinei şi tocmai China s-ar putea să 
aibă intenţii războinice. Dacă chinezii vor avea bomba atomică, primejdia ar 
fi mare şi nu numai S.U.A. ar fi ameninţate de China, dar poate şi U.R.S.S. 
Nu este exclus ca primejdia chineză să apropie U.R.S.S. şi S.U.A. „Pericolul 
galben“, zicea el, este o primejdie reală, pe când conflictele ideologice dintre 



comunism şi capitalism sunt mult mai puţin grave. 

Venind vorba de Churchill, Roosevelt şi de Yalta, Kellogg mi-a spus că în 
Occident s-au publicat cărţi, în care se arată ce s-a discutat la Yalta şi 
Postdam cu privire la România, Ungaria şi celelalte ţări socialiste. Fără să fie 
vreun tratat secret, redactat precis, ţările socialiste au fost „cedate“ pentru 
totdeauna Uniunii Sovietice, nu pe termen limitat, cum afirmă unii. Churchill, 
care a apelat la Stalin, pentru a urgenta declanşarea ofensivei din est spre vest, 
când aliaţii se aflau în dificultăţi, a oferit la Yalta procente mai mari de 
influenţă sovietică decât o ceruse chiar Stalin. Datorită acestei înţelegeri, 
americanii nu au intervenit în Ungaria, când a fost contrarevoluţia, şi nici nu 
vor interveni militar în ţările socialiste. 

j 

Kellogg, în cursul discuţiilor, a declarat că ceea ce au făcut ungurii prin 
contrarevoluţie a fost o greşeală, un act inutil. Totuşi, mai târziu, în cursul 
conversaţiei, mi-a spus că în ţările socialiste lipseşte curajul - neprecizând 
însă dacă curajul ar fi privitor la vreo acţiune mai amplă sau la atitudinile 
cetăţeneşti. Kellogg flutură anumite idei fără a insista şi preciza, iar când îi 
cer precizări dă înapoi. 

A recunoscut că S.U.A. şi Kennedy şi-au pierdut din prestigiu în chestiunea 
debarcării eşuate din Cuba, că debarcarea a fost o greşeală. Dar cu privire la 
situaţia lui Fidel Castro el spune că încă nu se ştie dacă într-adevăr Castro se 
bazează pe o mare popularitate. Desigur, are partizani numeroşi la Havana, 
dar în provinciile cubaneze se pare că există o opoziţie din ce în ce mai 
puternică faţă de Castro. 

A râs apoi de „prevederile 44 istoricilor. A povestit cazul unui istoric 
american, care a publicat o carte în care prevedea că japonezii vor debarca în 
California (înainte de Pearl Harbour). E greu - zicea el - să prevezi viitorul, 
dar el nu vede în negru viitorul, adică nu crede în război şi în continuarea 
războiului rece, în felul în care acest „război rece 44 este condus actualmente. A 
făcut o teorie asupra libertăţii individuale şi colective, a amintit cu simpatie de 
trezirea la libertate şi independenţă a ţărilor africane, care nu constituie o 
primejdie pentru America, aşa cum constituie însă China comunistă. 

A făcut aprecieri asupra unor politicieni americani, socotind pe Kennedy un 
om cu minte mai largă şi dinamic, a spus că Lyndon Johnson nu e reacţionar, 
dar este un politician strâmt la minte, că şi la democraţi, şi la republicani 
există tipuri felurite de politicieni, unii progresişti şi alţii reacţionari. Despre 
Truman avea păreri proaste, pe când despre Roosevelt păreri bune, spunând 



că Roosevelt a fost un vizionar idealist, cam naiv, dar care a făcut mai mult 

bine democraţiei americane. 

» 


A fost la multe spectacole cu piese româneşti actuale şi pe unele le aprecia. 
Ar vrea să traducă piesa lui George Mihail Zamfirescu Sam, care poate s-ar 
putea juca pe scenele americane. Găseşte în piesele cu problemele 
industrializării şi ale socializării agriculturii idei bune şi talent din partea 
autorilor. 

Venind vorba despre orchestra de suflători a universităţii din Michigan, 
amândoi am apreciat-o. Cu acest prilej, am profitat să-i spun că am luat 
interviu conducătorilor acestei orchestre şi că am scris un articol, dar pe care 
dându-1 prea târziu nu a mai putut apărea, dar parte din materialul meu a fost 
folosit în presă, unde orchestra a fost apreciată. (în felul acesta, am vrut să 
justific de ce nu a apărut articolul proiectat în presă, în cazul că Kellogg ar 
vorbi cu Wyller.) Despre cei de la legaţie, nici de data aceasta nu a pomenit 
nimic. Pe ministrul S.U.A. nu l-a apucat, iar acum este doar un însărcinat cu 
afaceri. Nu ştie ce a devenit Frank Shea, dar a auzit că nu mai este în 
diplomaţie. 


Despre persoane de la noi, în afară de Ana Duca, nu mi-a mai vorbit decât 
despre academicianul P. Constantinescu-Iaşi, [pe] care l-a văzut de câteva ori 
în cabinetul de la universitate. îl consideră „un om bun şi cumsecade". A 
discutat chestiuni de istorie cu dânsul şi academicianul l-a impresionat. I-a 
vorbit simplu şi sincer. L-a prevenit pe Kellogg „să fie atent" în cele ce 
vorbeşte. Despre studenţii români, pe care i-a cunoscut, Kellogg are păreri 
bune. Spune că-s inteligenţi, au minte vie şi gândesc serios. A mai adăugat că 
studenţii judecă lucrurile ce li se spun de către profesori şi nu acceptă orice. A 
rămas chiar uimit uneori de întrebările puse de către studenţi şi de 
„independenţa" judecăţii lor. 

în legătură cu chestiunile artistice, Kellogg şi-a manifestat intenţia de a 
scrie despre arta noastră veche şi actuală. Mi-a cerut cartea mea despre 
„Luchian", tipărită în 1960, spre a o citi până la plecare. 

La Muzeul Zambaccian, unde îi spusesem că mă duc duminică 23 crt. pe la 
ora 12, el a venit mai devreme şi a privit cu atenţie tablourile. Am schimbat 
doar câteva cuvinte cu dânsul acolo despre unele tablouri şi la plecare mi-a 
spus că i-a plăcut foarte mult muzeul. El a plecat, iar eu am rămas la muzeu 



încă o bucată de vreme. La plecare, mi-a spus că mă va mai căuta o dată 
înainte de plecare. 

Anton 
25 iulie 1961 
(voi. II, ff. 137-140) 

Sursa „Anton“ 

Casa agent 

Mr. Bărbuntoiu L. 

» 

III 62 

NOTĂ 

De mai multă vreme, pentru a intra în legătură cu studenţii americani care 
studiază la noi, am căutat să găsesc prilejul de a cere unuia dintre ei concursul 
pentru nişte traduceri. Institutul Româno-Sovietic îmi încredinţase nişte texte 
sovietice despre literatura şi filmul american, în care erau o serie de nume de 
autori, actori, regizori sau titluri de cărţi şi filme, care trebuiau scrise ca în 
limba engleză, aşa cum se procedează la noi, spre deosebire de U.R.S.S., unde 
numele străine se scriu fonetic. Cum sunt printre acestea nume noi de scriitori 
etc. nu le-am putut retranscrie pe toate cu ortografia engleză şi, într-adevăr, 
era necesar concursul unui american sau englez la curent cu ultimele cărţi şi 
filme. M-am adresat tov. Al. Bălăci, decanul facultăţii de litere, ca să mă pună 
în legătură cu vreun student american, în acest scop, dar Bălăci mi-a spus că 
studenţii americani de la filologie şi istorie sunt suspecţi şi se află sub 
observaţie, sfătuindu-mă să renunţ. Atunci, m-am adresat unui student român, 
Radu Varia, ca să roage pe un student american să îi arate cum se scriu 
numele proprii de care aveam nevoie. Radu Varia, care ţinea să mă servească, 
deoarece face critică de artă şi îmi este obligat pentru că îl ajut în domeniul 
unde este începător, a căutat să intre în legătură cu studenţii americani, dar 
multă vreme nu i-a găsit, iar apoi, când i-a văzut la vreun curs, a şovăit să 
intre în legătură cu ei, amânându-mă multă vreme. Probabil că cineva îi 
spusese că lucrul este periculos. De curând, Varia vorbind cu un coleg al său, 
studentul Ropoteanu, pe care eu nu-1 cunosc, a aflat de la acesta că el 
cunoaşte pe unul sau doi dintre americani şi s-a oferit să facă serviciul de care 
aveam nevoie. Lista cu nume, care trebuiau corect scrise, Varia a dat-o lui 
Ropoteanu, iar acesta s-a adresat studentului american Torrey Glenn şi, într- 
adevăr, Torrey a îndreptat câteva din nume, altele neştiindu-le nici el, fiind 



vorba de scriitori americani cu totul noi. Astfel, Varia mi-a înapoiat corectată 
în parte lista cu nume ce i-o dădusem. întrebându-1 cine a făcut corectura, 
Varia mi-a spus că studentul american Torrey, care locuieşte la Ambasador 
împreună cu soţia şi copiii. Cum eu îi dădusem lui Varia doar lista cu numele 
de scriitori dintr-un singur articol sovietic şi mai aveam de rezolvat numele 
dintr-un alt articol, acesta despre anumite filme americane, Varia mi-a spus 
că, pentru acest al doilea articol, nu mai e nevoie să recurgă indirect la 
serviciile lui Torrey, deoarece el cunoaşte un student birmanez, care ştie 
multe despre cinematografia americană, şi mi-a propus să se adreseze 
birmanezului. 

Astăzi, miercuri 31 ianuarie, l-am văzut din nou pe Radu Varia şi i-am spus 
că am căpătat un al treilea articol de la Institutul Româno-Sovietic, tot despre 
literatură, ca şi primul, şi că tot va trebui să recurg la americani, deoarece 
birmanezul ştie cinematografie, dar nu şi literatură. (într-adevăr, mi se dăduse 
un nou articol, aşa că şi faţă de Varia aveam motive de a-i spune că mă voi 
adresa americanului, chiar dacă pentru articolul cu filme vom recurge la 
birmanez.) L-am întrebat pe Varia dacă Ropoteanu a spus de la cine vine lista 
cu nume, pe care a corectat-o Torrey, şi am înţeles că Varia nu a pomenit de 
numele meu lui Ropoteanu şi deci nici Ropoteanu nu putuse să spună de la 
cine vine - ceea ce îngreuia oarecum situaţia. 

în ziua de 31 d.a., pe la ora 17.30, sursa a telefonat la hotelul Ambasador 
lui Torrey, explicându-i că sunt scriitor şi am nevoie de concursul său pentru 
corectarea unor nume din nişte articole şi că pe mine m-a ajutat, de fapt, când 
a făcut, acum vreo săptămână, corectura la un articol de literatură. Torrey mi- 
a spus că iese puţin în oraş cu soţia sa, dar că pe la 19.30 pot veni la el, în 
camera de la hotel. Am fost la această oră la el, găsind în cameră pe soţia lui 
Torrey, precum şi pe doi colegi americani ai lui Torrey, studenta Gretchen 
Buehler şi pe studentul Bill Fell, aceştia locuind la hotel Stănescu şi fiind în 
vizită la soţii Torrey. După o perdea, erau cei doi copii de vârstă foarte mică, 
unul de cinci luni, ai soţilor Torrey. 

Repetând scopul vizitei mele şi amintindu-i lui Torrey că el îmi dăduse 
concursul când a corectat lista cu nume, prezentată de Ropoteanu, Torrey mi- 
a spus că nu ştie cine-i Ropoteanu, dar că într-adevăr a îndreptat nişte nume 
acum vreo săptămână, listă ce i-a fost dată de nişte studenţi, la universitate. 
Cred că se prefăcea că nu-1 cunoaşte pe Ropoteanu, deoarece, când Fell sau 
studenta Buehler a spus că poate fi un student cu numele de Nicu sau Nicolae, 
Torrey a spus că poate fi acela. (Poate că Ropoteanu nu şi-a dat numele, ori 



studenţii americani nu au reţinut numele de familie respectiv. Nu reieşea, în 
orice caz, că ar cunoaşte mai îndeaproape pe vreun student român, deoarece 
în cursul conversaţiei americanii spuneau cu regret că nu pot vorbi cu nimeni 
mai îndeaproape.) 

După această introducere, am arătat celor trei studenţi (d-na Torrey se 
dusese să vadă de copii, după perdea) textele cu nume care trebuiau lămurite. 
Am început cu articolul pe care îl primisem de la Institutul Româno-Sovietic 
chiar în aceeaşi zi - articolul „Tragedia tinerei generaţii - Tineretul în 
romanul american“ - traducere din Novîi Mir. Am parcurs titlurile de cărţi şi 
numele de autori americani din acest articol, rezolvându-le cum se scrie în 
engleză, într-o bună măsură. în special, studentul Fell, care se ocupă cu 
literatura şi e mai citit decât ceilalţi, cunoştea pe unii autori şi citise din cărţile 
menţionate. în schimb, la lista de nume, extrase, mai demult de mine, dintr-un 
articol despre filmul experimental american (pe care nu l-am mai putut ţine, 
restituindu-1 Institutului aşa cum m-am priceput să rezolv în parte unele 
nume) nici unul dintre studenţii americani nu mi-a putut da vreun ajutor, 
deoarece nu cunoşteau pe regizorii şi autorii menţionaţi. (Aceste nume, adică 
lista, o voi da lui Radu Varia spre a o rezolva cu ajutorul studentului 
birmanez, pentru ca Varia să nu ştie că am arătat americanilor lista, iar despre 
articolul primit azi îi voi spune că l-am rezolvat singur. Nu cred că americanii 
îi vor spune despre mine lui Ropoteanu şi că ei se vor interesa mai curând la 
legaţie despre mine. Dar chiar dacă se vor interesa şi la Ropoteanu încă mai 
am timp să spun ulterior lui Varia. Menţionez acestea pentru că nu vreau să 
desconspir.) 

în cursul celor aproape trei ore, cât am stat cu numiţii studenţi, am reuşit să 
le capăt încrederea. La început, ei au fost reci şi distanţi, dar treptat, aflând că 
am studiat peste ocean, discutând despre universităţile şi scriitorii americani, 
despre diferite chestiuni culturale sau ştiinţifice, ce îi interesează la noi, le-am 
căpătat încrederea. Cel mai inteligent dintre ei este Bill Fell, care şi-a trecut 
teza de licenţă în S.U.A. cu o lucrare despre dramaturgul Eugen Ionescu. Cum 
l-am cunoscut bine pe Eugen Ionescu, Fell a fost foarte interesat să afle mai 
multe despre dânsul, despre volumul NU, publicat în ţară (ştie despre acest 
volum, dar nu l-a citit). în discuţie, eu am criticat supraevaluarea nemeritată 
de care se bucură Eugen Ionescu peste hotare, iar Fell l-a apărat, preţuindu-i 
humorul şi subliniind că mai ales pe scenă şi nu la lectură piesele sale 
impresionează. Despre alţi români, aflaţi peste hotare şi publicând cărţi acolo, 
nu ştia. Fell se întorsese de o zi sau două de la Viena. Ştie vreo cinci limbi şi 
citeşte literatură în toate aceste limbi (engleza, franceza, germana, spaniola, 



româna). Citise pe unii autori americani, despre care era vorba în articolul 
adus pentru corectură şi pe unii îi aprecia. Mi-a spus că a obţinut cu greu 
permisiunea de a pleca la Viena. Au durat vreo trei săptămâni formalităţile. A 
spus că la Viena e prosperitate şi lumea e foarte veselă. Chiar şi la Budapesta 
lumea e mai veselă decât la noi. I-am răspuns că la noi oamenii sunt mai 
gravi, că impresia aceasta de tristeţe este relativă. în cartea despre America, 
Maxim Gorki observa tristeţea la americani. A urmat o discuţie despre viaţa 
de la New York, foarte obositoare pentru cei care muncesc, d-na Torrey 
spunând că nu-i place New Yorkul, iar Fell spunând contrariul. 

Fell vrea să lucreze la o dizertaţie asupra poeziei lui Eminescu şi ar vrea să- 
i procur cărţile despre Eminescu, scrise de academicianul G. Călinescu, pe 
care le poate citi la bibliotecă, dar ar vrea să le aibă personal. (Eu nu le am, 
dar poate că aş putea să le obţin, ca şi cartea lui Eugen Ionescu NU - dacă mi 
se dă dezlegarea să o fac.) 

A doua persoană mai vie în discuţii şi mai interesantă este d-na Torrey. Ea 
a fost cea mai rezervată la început, iar apoi cea mai comunicativă, împreună 
cu Fell. După ce a revenit de la copii, d-na Torrey a spus soţului ei să-mi dea 
o revistă americană, în care este un articol despre felul cum se predă poezia 
într-o facultate din S.U.A. (chiar din statul ei şi al soţului, Kansas). Văzând că 
eu nu spun nimic, ea a subliniat că revista nu conţine nimic politic şi, dacă 
vreau, poate extrage articolul pe care mi-1 recomandase. Am spus că, nefiind 
o revistă politică, pot lua exemplarul întreg. (E vorba, într-adevăr, de o revistă 
pentru mode, în care sunt însă şi câteva articole despre cultură, arheologie etc. 
- revista Mademoiselle You nrul de noiembrie 1961.) S-a consultat apoi cu 
soţul ei dacă să-mi mai dea şi altă revistă (aveau pe masă un maldăr de 
reviste, printre care şi Time), apoi tot ea a spus că e mai bine să nu-mi dea alte 
reviste. Şi eu, la rândul meu, am spus că-i mai bine să nu iau reviste care au 
articole politice. 

D-na Torrey mi-a mai spus că în camera lor, având pe cei doi copii, este 
totdeauna cineva dintre americani, care stă cu copiii. Când iese cu soţul ei, 
rămâne colega Gretchen Buehler, astfel că niciodată camera nu e fără cineva 
dintre ei. Mi-a făcut aluzia că astfel nimeni de la hotel nu-şi poate băga nasul 
în lucrurile lor. Au avut pentru copii o îngrijitoare, care însă a avut atâtea 
neplăceri cu autorităţile, fiind întrebată şi cercetată, încât au renunţat să mai 
ţină vreo femeie de serviciu româncă. Mi-a spus că nu au găsit pâine în ziua 
aceea - iar eu le-am explicat că, venind viscolul, lumea a cumpărat mai multe 
pâini decât de obicei şi de aceea cei care au căutat mai târziu pâine nu au 



găsit. 

D-na Torrey m-a întrebat, apoi, cum procedez ca scriitor pentru a mi se 
publica lucrările, dacă statul editează tot ce propun scriitorii etc. Am explicat 
că scriitorii şi artiştii au aderat la realismul socialist - le-am explicat ce 
înseamnă realism socialist, am spus că dacă scriitorii au lucrări care nu 
interesează masele muncitoare şi ţelurile lor pentru construirea unei lumi noi 
- asemenea lucrări nu sunt publicate etc. Ea m-a întrebat dacă în afară de 
traduceri şi munca de confruntator de traduceri (pe care văzuse că o fac, cu 
prilejul articolelor la care cerusem concursul celor de acolo) scriu romane sau 
nuvele. Am răspuns că am scris cărţi de călătorii despre S.U.A. şi eseuri, dar 
că acum mă ocup mai mult de traduceri, cu stilizarea traducerilor altora, că 
am activitate în domeniul artelor plastice - arătând, deci, că am o activitate 
mai restrânsă, că o duc greu, că nu sunt prea bine văzut astăzi, că mai ales din 
pricina cărţilor despre America sunt oarecum pus la index. Cei de faţă s-au 
interesat ce conţin cărţile despre America şi le-am spus pe scurt, amintind că 
atunci când le-am scris erau considerate „radicale“ sau de stânga, dar acum 
par depăşite şi prea favorabile americanilor. Am mai spus că din cărţile mele 
ies bine intelectualii, profesorii progresişti, tineretul idealist, care caută 
altceva, că oamenii de afaceri americani sunt criticaţi şi că nici în trecut 
aceştia nu mi-au plăcut şi nici acum. La aceasta, cu toţii, şi mai ales Fell, au 
fost de acord că „oamenii de afaceri sunt oameni de afaceri, peste tot, şi nu ei 
reprezintă ce-i mai bun în societatea unde trăiesc“. 

Cred că le-am câştigat încrederea tocmai prin faptul că nu am vorbit nici ca 
un comunist, nici ca un capitalist, că am criticat pe businessmeni, dar şi pe 
Eugen Ionescu, că am vorbit ca un intelectual progresist. Discuţii politice - 
adică accentuat politice - nu au fost. 

Cea mai neinteresantă dintre persoanele de faţă este Gretchen Buehler, care 
studiază chestiuni aride de filologie, nu pare nici inteligentă şi nici cultă şi 
care, de altfel, nu a vorbit aproape deloc. Şi aceasta nu cumva din vreo 
rezervă sau din prudenţă, ci, pur şi simplu, pentru că nu are interes pentru 
discuţiile mai largi şi nici un bagaj mai serios de cunoştinţe. 

Glenn Torrey este un om studios, foarte serios, dar mi se pare mai puţin viu 
şi inteligent decât soţia sa şi decât Fell. Torrey lucrează la o dizertaţie despre 
atitudinea României în anii neutralităţii, 1914-1916, şi numai în partea din 
urmă a conversaţiei s-a deschis ceva mai mult. Mi-a spus dificultăţile ce le 
întâmpină cu cercetarea materialelor, ce îi sunt necesare pentru lucrarea sa. 
De pildă, nu poate citi nici la biblioteci memoriile lui Marghiloman, cartea 



despre România în primul război mondial a lui C. Kiriţescu, alte memorii şi 
referinţe despre pacea de la Buftea etc. La acestea, Fell i-a spus că aceste cărţi 
le va putea găsi la Biblioteca Naţională din Paris. Mi-a spus Torrey că 
profesorul cu care lucrează este loial regimului şi nu îi poate da concursul 
necesar, temându-se să nu fie rău văzut. întrebându-1 cine este profesorul său, 
Torrey a şovăit, apoi mi-a spus că este acad. Andrei Oţetea. Torrey avea un 
întreg fişier cu titluri de cărţi, pe care ar voi să le consulte pentru lucrarea sa şi 
pe care nu le poate găsi nicăieri (Iorga - anumite cărţi - şi mai ales memoriile 
lui Iorga, Marghiloman, Averescu, Carp etc.). El ar dori să capete prin mine 
măcar unele din aceste cărţi, dar majoritatea nu le am nici eu şi fireşte nu i le- 
aş da decât dacă mi se indică să fac lucrul acesta. Au fost şi discuţii despre 
perioada ce-1 interesează ca istoric pe Torrey - între mine şi el - în care am 
arătat că pacea de la Buftea este un model de pace samavolnică, în care ţara 
era ciuntită grav, luându-i-se munţii, zonele cu petrol, litoralul etc. A venit 
vorba de kaiserul Wilhelm II şi de Hitler şi am constatat că Torrey nu 
simpatizează pe germani, dar vrea să cunoască în detalii situaţia din anii 
1914-1916. (Avea pe masa de lucru noua Istorie a României şi cunoştea din 
alte cărţi actuale, publicate la noi, o seamă de reconsiderări ştiinţifice asupra 
primului război mondial. Avea, de asemenea, extrase din revistele de istorie, 
ce apar azi şi unde se tratează problemele ce-1 interesează.) 

Am plecat în jurul orei 22.30, după ce ne-am înţeles să ne mai vedem. Fell 
şi Torrey au interes să discute cu mine şi să le procur unele cărţi (Fell despre 
Eugen Ionescu şi cărţi despre Eminescu, pe care, cum am arătat, vrea să-l 
studieze pentru o lucrare, iar Torrey cărţi despre perioada 1914-1918, mai 
ales 1914-1916 la noi. Rog să mi se indice cum să procedez.) Cum le-am 
spus că am o bibliotecă cu câte ceva care le-ar putea folosi, a rămas ca ei să 
vină la mine acasă, o dată soţii Torrey, altă dată Fell şi d-ra Buehler. Torrey 
mi-a spus să nu-i mai telefonez la hotel. O dată - zicea el - nu-i nimic, dar 
dacă telefonez de mai multe ori devine suspect. îmi va telefona el, la 
începutul săptămânii viitoare, spre a stabili când să mă viziteze cu soţia. Dacă 
nu vor căpăta referinţe proaste sau defavorabile de la cei pe care îi va întreba 
despre mine - adică de la legaţie - sunt sigur că vor veni toţi patru, treptat, şi 
că voi putea ataca chestiuni mai interesante. 

P.S. Am uitat să spun că, în timpul conversaţiei, studenţii americani, mai 
ales Torrey, s-au plâns că nu pot comunica cu colegii români, că sunt izolaţi şi 
deci întâmpină greutăţi, când vor să se informeze despre lucrurile care-i 
interesează pentru studiul lor. La Arhivele Statului, unde Torrey cercetează 
documente istorice, fiecare material i se dă cu mare atenţie şi nu are voie să se 



uite singur prin rafturi şi materiale. 

Anton 
1II1962 
(voi. II, ff. 82-85) 

„Anton“ 

Casa agent 

Mr. Bărbuntoiu L. 

» 

9 II 62 

NOTĂ 

în ziua de miercuri 7 februarie a.c. am fost vizitat acasă de către soţii Glenn 

> 

Torrey, între ora 20.30 şi 22 şi ceva. Au venit în urma telefonului pe care mi 
l-a dat Torrey din oraş. 

Au venit pentru cărţile pe care le-am făgăduit să le procur lui Torrey, care, 
după cum am menţionat mai înainte, lucrează la o dizertaţie despre perioada 
1914-1916 din istoria României. I-am procurat şi oferit memoriile lui Al. 
Marghiloman şi împrumutat Mărturisiri silite de Al. Tzigara-Samurcaş, fost 
prefect în timpul ocupaţiei germane. I-am promis să-i fac rost de memoriile 
lui Iorga, ceea ce însă nu ştiu dacă voi reuşi, şi să-i împrumut alte cărţi de 
Iorga, ce le am (O viaţă de om, în care sunt referinţe la perioada războiului 
1914-1918 etc.). Torrey a cercetat biblioteca mea în latura istorică, dar cea 
mai mare parte a convorbirilor s-au concentrat asupra artei noastre, amândoi 
soţii ţinând să vadă cărţi cu reproduceri din clasicii noştri, Grigorescu, 
Luchian etc. Păreau sincer interesaţi de pictura noastră clasică, deoarece au şi 
cumpărat de la anticariat unele cărţi şi reproduceri, dorind să găsească mai 
multe. De asemenea, s-au interesat de muzeele şi colecţiile unde ar putea 
vedea lucrările pictorilor de ieri şi de azi. 

Ei au deplasat discuţiile asupra artei şi nu au vorbit deloc politică, deşi am 
căutat să aduc vorba de evenimentele internaţionale. Probabil că au fost 
sfătuiţi la legaţie să nu discute politică, cel puţin pentru moment. în mine par 
a avea încredere, deoarece nu numai că au venit acasă, dar păreau a dori să mă 
vadă până la plecarea lor din ţară, în iunie. S-au şi pronunţat în acest sens, 
mgându-mă să le arăt şi în viitor cărţi de artă sau să procur lui Torrey cărţi de 
istorie. El mi-a spus că mă va mai căuta peste vreo două-trei săptămâni. între 
timp, va veni şi Fell la mine, deoarece le-am arătat soţilor Torrey că am un 



text dactilografiat de Eugen Ionescu etc. 

Din nou mi-au spus că nu-mi dau reviste cu conţinut politic, ca Time şi 
Newsweek, pentru că nu ar fi bine pentru mine şi nici pentru ei. Reviste de 
teatru şi literatură însă mi-au promis că îmi vor aduce, dar nu şi revista de 
umor New Yorker. 

Când le-am vorbit şi arătat cărţile despre America, nu s-au arătat deosebit 
de interesaţi şi nici nu mi-au cerut să le citească. Despre religie, deşi am adus 
vorba, arătându-le reproduceri cu frescele de la Voroneţ, nu mi-au vorbit 
nimic, nelăsând să se vadă dacă sunt atei sau mari credincioşi. Şi-au 
manifestat însă dorinţa de a vizita bisericile cu fresce din Bucovina, având în 
plan să se ducă acolo mai târziu. 

Torrey mi-a spus că nu are impresia că este urmărit, iar soţia sa mi-a spus 
că pe oamenii cu copii şi nevastă, pe studenţii serioşi nimeni nu-i urmăreşte la 
noi. Totuşi, când mi-am manifestat vag dorinţa de a-i însoţi la muzeul 
Zambaccian, ei au spus că nu e bine, iar ea a adăugat că vom discuta la mine 
acasă tablourile pe care le vor vedea. Ea mi-a spus, de asemenea, că îi place 
ţara noastră, că se simte bine aici. El a pomenit în treacăt că are automobil sau 
foloseşte un automobil. 

Arătându-se atât de convenţionali şi de prudenţi, deşi binevoitori şi 
prietenoşi, nu am putut deocamdată ataca chestiuni mai importante. 

Anton 
9 II 962 
(voi. II, f. 78) 

14 III 62 

Agentul „Anton“ 

Casa agent 

Mr. Bărbuntoiu 

NOTĂ 

Miercuri 7 martie a.c. m-au vizitat acasă studenţii americani Glen Torrey şi 
Fell, în urma unui telefon pe care mi l-a dat în dimineaţa aceleaşi zile primul. 
Au spus că vin între 8.15 şi 8.30, dar au venit după 9 seara. între timp, se afla 
la mine Toma Dragomir, pe care l-am prezentat celor doi ca pe un fost elev al 
meu, care mai de mult a învăţat cu mine limba engleză, dar cum nu dau lecţii 



decât pentru începători, Dragomir a studiat mai târziu engleza la ISEP, unde 
actualmente are de făcut o dizertaţie despre „Evoluţia comerţului exterior la 
noi şi în lume“. Am glumit, spunând că întâmplarea face ca în ziua aceea să 
fiu furnizor de cărţi la toţi trei, căci şi Dragomir venise pentru o carte, pe care 
mă rugase să i-o procur (de un autor englez, Selfridge). Am spus că, dacă i- 
am putut procura această carte de istorie economică şi mai ales comerţ 
mondial, el ar avea nevoie de cărţi mai noi, unde problemele economice se 
studiază statistic, cu calcule matematice etc. şi că ştiu că există asemenea cărţi 
americane, dar eu nu le am şi nici nu le pot găsi, rugându-i pe cei doi 
americani să mi le semnaleze mai precis şi, dacă pot, să-i dea vreuna lui 
Dragomir. în cursul vizitei, pe când căutam cărţi în biblioteca mea pentru cei 
doi americani sau le arătam ce am, am găsit o carte sau două de economie, 
mai vechi, pe care le-am oferit lui Dragomir. 

Conversaţiile au decurs, fie vorbind toţi patru lucruri în comun, fie eu 
vorbind pe rând cu Torrey şi cu Fell, iar în timp ce eu vorbeam cu unul, 
Dragomir vorbea cu celălalt. Astfel, Dragomir a putut vorbi mai mult cu 
fiecare dintre ei, când pe româneşte, când pe englezeşte. 

Mai întâi, am vorbit mai mult cu Bill Fell, căruia i-am arătat textul 
dactilografiat cu piese şi cugetări ale lui Eugen Ionescu, trimis mie în 1946, în 
vederea unei eventuale reprezentări pe scenele de aici, precum şi volumul de 
critică literară Nu al lui Eugen Ionescu, tipărit în ţară, înainte de război. Fell a 
fost foarte încântat de aceste două lucrări, căci el a scris o teză în S.U.A. 
despre teatrul lui Eugen Ionescu. I-am spus că textul dactilografiat cu piesa şi 
cugetările nu i-1 pot decât împrumuta, iar volumul Nu i-1 dăruiesc, sperând să 
fac rost de alt exemplar pentru mine. Venind vorba de alţi români celebri 
peste hotare, s-a discutat despre muzicianul Enescu şi sculptorul Brâncuşi. 
Le-am arătat la ceilalţi trei nişte reproduceri din operele sculptorului 
Brâncuşi, catalogul unei expoziţii a acestuia peste hotare, cărţi despre el, 
arătând că Brâncuşi se inspiră din arta noastră populară etc. Fell mi-a cerut să- 
i dau şi texte despre Brâncuşi, apoi mi-a spus că-i trebuie cărţi de istoria 
literaturii române, că ar cumpăra chiar cu un preţ mai mare Istoria literaturii 
române de G. Călinescu, pe care a văzut-o la mine. M-a întrebat chiar dacă nu 
o vând. I-am spus că, deşi nu stau bine cu banii, ţin la ea şi nu o pot vinde. 
Dragomir a spus că el are o altă istorie a literaturii tot de Călinescu şi a 
promis lui Fell că i-o va dărui. Fell doreşte şi alte cărţi (despre Eminescu, 
Panait Istrati etc.) şi, în genere, istorii ale literaturii noastre. Vrea să scrie teza 
aci despre Panait Istrati, deoarece e mai cunoscut peste hotare şi la noi nu ar 
putea susţine o teză despre Eugen Ionescu. A venit vorba despre memoriile lui 



Ilya Ehrenburg, care are şi un capitol despre Panait Istrati, în recentele 
volume publicate în U.R.S.S. şi în traducere italiană. 

Apoi, Fell atunci şi mai târziu, s-a uitat cu atenţie la cărţile din biblioteca 
mea, a scos pe unele, m-a mai rugat să-i împrumut o istorie literară a lui Bazil 
Munteanu, scrisă prin 1939. 

Cu Torrey am vorbit iarăşi despre bibliografia legată de lucrarea ce o face 
cu acad. Oţetea (perioada 1914-1916 din istoria României). Mi-a adus o listă 
de cărţi de istorie şi memorii legate de această perioadă, listă destul de bogată, 
el transcriind din cărţile citite la bibliotecile noastre o seamă de cărţi citate de 

respectivii autori. M-a întrebat care din cărţile de pe lista sa sunt într-adevăr 
utile şi serioase, notând pe lista sa cu diferite semne ce trebuie să citească şi 
ce nu merită să citească din titlurile înşirate. Avea lista în două exemplare, 
dintre care unul mi l-a lăsat mie, sperând să-i fac rost de câte ceva din ele, 
deşi i-am spus că multe nici nu le ştiu şi nici nu cred că se pot procura, fiind 
epuizate etc. De la mine, Torrey nu a luat decât un volum din Iorga (O viaţă 
de om, memorii, voi. II, în care sunt şi amintiri din perioada 1914-1916). S-a 
uitat şi el prin biblioteca mea, pe care o văzuse şi data anterioară, când a venit 
pentru memoriile lui Marghiloman. El ar dori mai ales jurnalul (însemnările 
zilnice) ale lui Iorga, dar care sunt foarte greu de găsit. I-am promis să le caut. 
A rămas să văd ce-i pot găsi din cărţile ce-i trebuie. 

în genere, deşi au stat vreun ceas şi trei sferturi, conversaţiile mele cu cei 
doi americani s-au concentrat la cărţile ce le trebuie lor şi este clar că pentru 
cărţi au venit. Mi-au spus că vor să se revanşeze faţă de mine, procurându-mi 
cărţi care m-ar interesa, de pildă ultimele piese ale dramaturgului american 
O’Neill din care am tradus. Din nou, mi-au spus că mi-ar da reviste 
americane, dar nu e indicat. 

Lucruri politice nu s-au discutat. La urmă, când să plece împreună cu 
Dragomir, le-am spus că îi felicit pentru zborul lui John Glenn, iar ei au spus 
că „în sfârşit, cam târziu s-a realizat acest zbor cosmic“. Am spus că în presa 
noastră, deşi s-a scris relativ puţin despre acest zbor, totuşi s-au dat datele 
esenţiale asupra modului în care a decurs zborul. Am spus că lumea e 
bucuroasă, când ştiinţa avansează în S.U.A. ca şi în U.R.S.S. 

A rămas înţeles ca cei doi americani să-mi telefoneze, după ce vor folosi 
cărţile împrumutate şi eu voi vedea ce pot face rost din cele dorite de ei. 

Din nou, constat că amândoi americanii sunt foarte rezervaţi şi că probabil 
sunt instruiţi să nu discute politică, să nu fie intimi cu românii. Şi pe Fell l-am 



găsit, de data aceasta, mai puţin comunicativ decât la hotelul Ambasador, 
când am fost prima dată. Nu ştiu cum ar putea evolua relaţiile cu ei ale lui 
Dragomir, când îi văd atât de circumspecţi. Chiar cu mine data anterioară - 
după cum am arătat - soţii Torrey au fost relativ rezervaţi, când m-au vizitat 
acasă şi doamna Torrey a fost mai puţin vorbăreaţă decât la Ambasador. 
Acum, când mai era un român de faţă, Torrey şi Fell au fost şi mai rezervaţi şi 
par interesaţi numai de materialele necesare pentru lucrările lor universitare. 
Le-am arătat cartea despre America, s-au uitat puţin la ea, apoi au pus-o 
ostentativ la locul ei, în raft. Nu am reuşit să trec la conversaţii mai precise, 
dincolo de interesul lor în bibliografia lucrărilor ce le fac la noi. Fell mi-a 
spus că lucrează şi cu acad. Tudor Vianu, cu care urma să aibă o întrevedere 
la facultate. Dragomir a vorbit cu ei în aceeaşi măsură ca şi mine, dar am 
impresia că şi faţă de el răspundeau cu amabilitate la întrebări, dar s-au 
menţinut şi mai rezervaţi chiar decât faţă de mine, văzându-1 pentru prima 
dată. 


Anton 
14 martie 1962 
(voi. II, ff. 76-77) 

Toma Dragomir este nume conspirativ (al cui?). Ofiţerul de Securitate 
scrie la sfârşitul acestei note: „Apariţia lui «Toma Dragomir» la această 
întâlnire este o combinaţie a organelor noastre“. 

Sursa „Anton“ 

Casa agent 

Mr. Bărbuntoiu 

23 03 1962 

NOTĂ 

Joi 22 martie a.c. la ora 20.30 au venit în vizită la mine acasă soţii Glenn 

> 

Torrey. El îmi telefonase săptămâna trecută, când i-am spus că am doliu în 
familie şi l-am rugat să-mi telefoneze peste câteva zile. A spus că-mi va 
telefona duminica ce a trecut. Nu a telefonat duminică, ci doar miercuri 21 
crt. şi nu Torrey, ci Fell, rămânând stabilit să ne vedem joi seara. 

Au venit numai soţii Torrey. El mi-a adus înapoi una din cărţile pe care i le 
împrumutasem ( Mărturisiri silite de Tzigara-Samurcaş, fost prefect în timpul 
ocupaţiei germane din 1916-1917). Mi-a adus, de asemenea, trei numere din 



revista de teatru Theatre Arts, două numere din reviste de artă plastică Art 
News şi Arts Quarterly, precum şi trei cărţi despre literatura americană 
(Hemingway, Faulkner). Mi-a spus că acestea nu au nimic politic şi autorii 
Hemingway şi Faulkner sunt traduşi şi publicaţi în U.R.S.S. şi la noi. 

O parte din timp, s-a discutat despre arta populară şi icoane. Dna Torrey a 
fost la Consignaţie şi a văzut felurite icoane, pe lemn şi pe sticlă, şi mi-a cerut 
detalii cum poate să constate cele valoroase de celelalte, care sunt făcute de 
meşteri români şi care nu etc., întrebându-mă de preţuri. Văzuse o icoană 
mică pe sticlă la preţul de 100 de lei şi m-a întrebat dacă preţul e rezonabil. I- 
am spus că icoanele se vând la Consignaţia de la 100 la 1000 de lei, după 
vechime, calitate artistică etc. Ar voi să cumpere, de asemenea, obiecte de 
ceramică, eventual scoarţe ţărăneşti şi vreun costum popular, întrebându-mă 
dacă este permisă cumpărarea şi ducerea lor peste hotare. S-au interesat de 
regiunile unde sunt încă olari celebri şi a venit astfel vorba de Vâlcea, unde 
ceramica de Horez şi cea de la Oboga sunt cunoscute şi preţuite. Cunoşteau şi 
cumpăraseră unele cărţi recente despre ceramica şi portul nostru popular. Vor 
să se ducă cu automobilul mai târziu, prin Vâlcea, prin Bucovina şi eventual 
prin Oaş, spre a vedea monumente, port, ceramică etc. 

în legătură cu cartea restituită - aceea de Tzigara-Samurcaş - m-a întrebat 
(Torrey) dacă e adevărat că Tzigara a fost fiul natural al regelui Carol I, apoi 
m-a întrebat despre regina Maria, despre Coţofeneşti, despre moartea ei, care 
s-ar datora glontelui scăpat din revolverul lui Carol II sau Nicolae, când fraţii 
s-au bătut în faţa ei etc. De asemenea, auzise că ultimii doi copii ai reginei 
Maria sunt făcuţi cu Barbu Ştirbei. I-am confirmat adevărul pe care îl ştiam. 

Mi-au vorbit, apoi, de locurile de unde provin ei - statul nordic Oregon şi 
Kansas, despre sporirea populaţiei de la Los Angeles şi alte localităţi - 
spunând că şi la ei sporeşte numărul studenţilor, dar nu suficient în latura 
ştiinţifică. Sovieticii pun accentul pe ştiinţă în învăţământ, mai ales de când 
cu zborurile cosmice, pe când americanii sunt deficienţi în această privinţă, 
zicea Torrey, pentru că mulţi urmează umanităţile etc. Venind vorba de 
oamenii de afaceri, care se retrag ca rentieri în California, am criticat pe 
businessmeni, spunând că din America îmi plac unii intelectuali, profesori, 
scriitori, dar că detest pe oamenii de afaceri şi că şi când m-am întors din 
S.U.A. am venit cu idei „radicale" împotriva lor. 

Am lăsat să se înţeleagă că ascult postul de radio Vocea Americii, pe care-1 
consider oricum mai serios decât Europa liberă şi altele, pe care nu le ascult, 
pentru că spun prostii. Am spus cât rău au făcut unele posturi străine, mai ales 



Ghiţă Ionescu, care, neserios şi caraghios, spunea că mâine se schimbă 
situaţia, făcând pe mulţi naivi să comită acte necugetate, nefaste pentru ei. în 
aceasta, Torrey mi-a spus că schimbările nu pot veni pe calea aceasta, că 
schimbările vor veni prin apariţia unor generaţii noi în U.R.S.S. şi în ţările 
socialiste, generaţii care vor aduce o mentalitate nouă, de colaborare 
internaţională. Tineretul sovietic - zicea el - este mai liber în exprimarea 
părerilor şi gusturilor, face artă cum vrea şi de când conduce N.S. Hruşciov se 
remarcă o schimbare în bine. Hruşciov are intenţii bune şi luptă cu staliniştii 
din U.R.S.S. pentru a le face să triumfe. 

El zicea că chinezii sunt stalinişti şi nu-1 iubesc pe tov. Hruşciov. China 
comunistă va avea bomba atomică, zicea Torrey, şi în vară sau în toamnă se 
vor face acolo primele experienţe atomice. Un savant comunist, de origină 
englez, care lucra în U.R.S.S., a trecut în China, unde contribuie la fabricarea 
bombei atomice. Nici sovieticii nu au dat secretul bombei atomice chinezilor, 
cum nici americanii nu-1 dau japonezilor. Torrey spunea că japonezii au acum 
o bunăstare economică şi noul ambasador american la Tokyo e un om 
priceput, care a fost misionar în Japonia mai înainte şi e căsătorit cu o 
japoneză. Mai zicea că americanii nu se pricep să facă politică, şi de aceea 
Eisenhower a păţit ruşinea de a fi criticat în Japonia. Americanii dau bani în 
unele ţări, unde apoi sunt criticaţi tocmai pentru aceasta. 

Despre lucrurile de la noi, despre situaţia politică de la noi nu a vorbit 
nimic. A spus doar la început că regimul nostru face mult pentru răspândirea 
artei populare prin cultivarea folclorului, prin publicare de cărţi, prin 
mişcările de amatori etc. Aceasta când a fost vorba de ceramică, port naţional 
etc. şi când au văzut unele cărţi despre arta noastră populară, recent tipărite şi 
din care pe unele le-au cumpărat şi soţii Torrey. 

Dna Torrey a vorbit foarte puţin, dar se interesează de artă şi a admirat 
porturile şi arta din diferite regiuni ale ţării. 

Am spus că, din cauza doliului în familie, nu am putut să mă ocup deloc, ca 
să procur din cărţile de specialitate, în privinţa cărora m-au rugat Torrey şi 
Fell. De fapt, nu le-am dat nici o carte din cele cerute mai înainte şi nici nu 
am avut nimic pregătit pentru ei. 

La plecare - au stat aproape două ore la mine - Torrey m-a rugat să-i 
împrumut lui Fell Istoria literaturii române de acad. G. Călinescu, pe care o 
văzuseră la mine data trecută, când fusese şi Dragomir. I-am dat-o (e singura 
carte sau obiect pe care l-au luat de la mine, ieri), spunând că Dragomir i-a 



promis lui Fell că-i va face rost de altă ediţie a istoriei literaturii, scrisă tot de 
Călinescu. La aceasta, Torrey mi-a spus că încă nu i-a dat-o Dragomir lui 
Fell. Am spus că nu l-am mai văzut pe Dragomir şi nu ştiam dacă i-a dat-o 
sau nu. La aceasta, Torrey mi-a spus că Dragomir şi Fell se vor vedea în 
aceeaşi seară. Torrey m-a întrebat dacă Dragomir a fost elevul meu, iar eu am 
confirmat, repetând ceea ce am spus şi data trecută, că Dragomir a început cu 
mine învăţarea limbii engleze şi apoi a urmat la ISEP cu profesori care au mai 
bun accent şi cunosc mai bine engleza (gramatical) decât mine. Torrey mi-a 
spus să fiu atent cum vorbesc cu Dragomir, pentru că e „naiv“. Am spus că 
învaţă bine şi face o lucrare serioasă pentru diplomă. 

în vestibul, la despărţire, l-am întrebat pe Torrey când crede că va mai veni 
pe la mine, ca să ştiu cât timp aş avea ca să-i caut parte din cărţile dorite, căci 
sunt greu de procurat şi nu ştiu ce-i voi putea procura. La aceasta, el mi-a spus 
că nu va veni înainte de trei săptămâni, deoarece vrea să facă o călătorie la 
Istambul, unde va sta câteva zile. L-am întrebat dacă pleacă cu vaporul sau 
avionul, iar el mi-a răspuns că pleacă cu automobilul. I-am întrebat ce fac cu 
copilul, la care el mi-a spus că probabil dna Torrey va rămâne aici şi va pleca 
numai el. Dar în ţară, adică la noi, speră ca amândoi să facă excursii în 
Vâlcea, Bucovina, Iaşi, poate şi în Transilvania. 

Anton 
23 III 1962 
(voi. II, ff. 73-74) 

Mr. Bărbuntoiu Lazăr 
Sursa „Anton“ 

Casa „Hilda“ 

7 04 62 

NOTĂ 

Urmând să iau contact cu Torrey pentru a vedea dacă nu-mi va vorbi de 
profesorul şi ziaristul care se află actualmente la Bucureşti - am fost la hotel 
Ambasador în două seri consecutive. Prima dată, nu a răspuns nimeni la 
ciocăniturile în uşă, soţii Torrey neauzindu-le din camera lor, care are şi un 
vestibul. A doua oară, după ce din nou am ciocănit inutil, am lăsat o scrisoare, 
în care arătam că am pentru scurtă vreme nişte cărţi care îl interesează pe 
Torrey pentru lucrarea sa, rugându-1 să-mi telefoneze. 



Mi-a telefonat joi 5 aprilie a.c., pe la 9 dimineaţa, stabilind să ne vedem 
seara la mine acasă. A revenit apoi cu un nou telefon, propunându-mi să ne 
vedem chiar în dimineaţa respectivă, spunându-mi că vine cu încă un coleg, 
care studiază la Cluj. Astfel, pe la 10.30 au venit la mine Torrey şi cu 
Hitchins şi au stat până după 12. 

Am deschis vorba, referindu-mă la actuala expoziţie de materiale plastice. 
Le-am arătat broşura şi plicul cu comemorarea zborului lui John Glenn, care 
se distribuie fiecărui vizitator. Din conversaţie, nu reieşea că cei doi studenţi 
americani au vizitat expoziţia, dar Torrey mi-a spus că expoziţia este destul de 
modestă, fiind instalată într-un local prea mic şi că nu s-a putut expune 
mobilier. 

în cursul convorbirilor, am atins în două rânduri chestiunea care interesa, 
anume ca ei să-mi vorbească despre profesorul şi ziaristul ce se află în prezent 
în ţară. O dată, am adus vorba că la expoziţie nu erau americani în stare să 
descrie mai pe larg produsele plastice şi că ar fi fost bine dacă veneau 
specialişti, dacă ar fi rulat vreun film sau ar fi ţinut vreo conferinţă un 
profesor sau ziarist. A doua oară, i-am întrebat de ce în cadrul relaţiilor 
culturale dintre R.P.R. şi S.U.A. nu vin profesori, scriitori, ziarişti cu renume. 
La aceasta, Hitchins mi-a spus că s-a propus venirea la noi a unui istoric 
american, că nu s-a dat aprobarea. în concluzie, sub nici o formă ei nu mi-au 
menţionat prezenţa profesorului şi ziaristului, astfel că nu am putut realiza 
legătura dorită. 

Venind vorba de bursele pentru studenţi şi după ce am spus că bursa mea 
nu a fost prea generoasă, dar mi s-au înlesnit călătorii prin S.U.A. - i-am 
întrebat pe cei doi studenţi dacă se descurcă cu bursa ce o au la noi. La 
aceasta, Torrey mi-a spus că bursa acordată este suficientă pentru o singură 
persoană, dar în cazul său, care are soţie şi doi copii, el primeşte, pe lângă 
bursa acordată de statul nostru, şi o subvenţie din partea Consiliului de 
Educaţie, după câte am înţeles instituţie de stat din S.U.A., şi astfel întreaga 
familie are tot ce-i trebuie. 

Hitchins, care se află în al doilea an de studii la noi şi care vorbeşte mai 
bine româneşte decât Torrey, nu m-a lăsat prin nimic să înţeleg că ar şti ceva 
despre mine de la Kellogg şi nici nu mi-a pomenit de Kellogg. Torrey i-a spus 
că am tradus din scriitori americani şi Hitchins a făcut pe miratul, când i-am 
arătat traducerile şi cartea despre S.U.A. Despre Fell sau despre Dragomir nu 
au pomenit deloc şi nici eu nu am adus vorba. 



Hitchins mi-a spus că lucrează la o teză de doctorat asupra problemei 
naţionalităţilor din Transilvania, că a putut lucra în bune condiţii la Cluj, că i- 
au fost accesibile aproape toate cărţile pe care a vrut să le consulte, afară de 
ceea ce s-a publicat în anii 1944-1947, când nu a găsit tot ce s-a publicat. Am 
înţeles că acum stă la Bucureşti şi nu se duce imediat la Cluj. îl interesează şi 
literatura noastră şi în cursul conversaţiei m-a întrebat despre Camil Petrescu, 
G. Călinescu, Arghezi, Ion Barbu, Matei Caragiale ş.a. Hitchins a studiat la 
cea mai celebră universitate din S.U.A., Harvard, precum şi la Sorbona din 
Paris. Mi-a spus că l-a cunoscut la Paris pe Emil Turdeanu, un istoric al artei 
feudale, plecat de mult din ţară. îi cunoştea unele lucrări mai vechi şi altele 
mai noi. Ştia şi despre Mircea Eliade, care predă orientalistică la universitatea 
din Chicago. M-a întrebat despre opera sculptorului C. Brâncuşi, despre care 
scriitorul american Hemingway a scris că era cel mai mare sculptor al lumii. 
I-am vorbit despre lucrările lui Brâncuşi aflate la Târgu-Jiu etc. 

Torrey m-a întrebat despre modul în care sunt remuneraţi la noi scriitorii şi 
artiştii, dacă au salarii fixe etc. I-am spus adevărul (că majoritatea trăiesc 
foarte bine, că au drepturi de autor după tirajul şi calitatea cărţilor ce le 
publică, că statul comandă lucrări artiştilor plastici şi muzicienilor sau le 
cumpără lucrări în mod regulat din expoziţii, am vorbit despre tirajele de 
masă etc.). Am arătat că unii scriitori, publicând mai rar cărţi, se descurcă 
publicând articole în ziare şi reviste etc. în ceea ce mă priveşte, am arătat că 
eu sunt doar la linia de plutire, că mi se publică mai greu cărţile şi nu sunt 
acceptat la oricare publicaţie, - aceasta din pricina activităţii mele din trecut, 
a cărţilor despre America etc. 

Torrey mi-a cerut să-i recomand ce cărţi de scriitori clasici şi scriitori 
contemporani români sunt traduse şi tipărite în limbi străine, deoarece ar dori 
să ia cu el asemenea cărţi. I-am spus câte ceva din memorie, urmând să îi dau 
date mai precise. Vrea să ia cu dânsul şi cărţile scriitorilor comunişti, tipărite 
în limbile engleză şi franceză, spre a le citi mai târziu, căci acum este ocupat 
cu lucrarea de istorie asupra perioadei 1914-1916. Ar dori de asemenea 
volumul III din Enciclopedia României, unde este istoria României. A 
cumpărat şi volumul II din noua Istorie a României. I-am spus că nu cred să-i 
pot procura Enciclopedia României, dar că totuşi voi încerca. (Eu nu o am şi 
nu ştiu cine o are, adică volumul de istorie ce îl interesează pe el.) 

Am discutat şi politică în decursul conversaţiei, deşi amândoi studenţii 
vorbeau mai mult de cultură, istorie, literatură şi voiau în primul rând cărţi 
legate de lucrările ce le fac la noi. Torrey mi-a spus că, după câte a observat, 



tonul presei noastre faţă de S.U.A. este mai puţin critic în ultima vreme şi că 
are impresia că între U.R.S.S. şi S.U.A. se întind noi punţi de colaborare, iar 
relaţiile R.P.R. cu Occidentul sunt mai intense acum. Am spus că, într-adevăr, 
ţara noastră comandă maşini şi instalaţii din Occident, că se fac mari fabrici 
ultramoderne, sperând astfel că Torrey să-mi vorbească ceva de ziaristul şi de 
profesorul american, dar nu am ajuns la aceasta şi nici nu mi-a lăsat impresia 
că l-ar interesa problemele economice. Am căutat să văd spiritul în care va 
scrie Hitchins teza sa despre problema naţionalităţilor în Transilvania, 
spunând că problema este spinoasă, că a existat şi poate mai există un 
şovinism maghiar ca şi unul românesc, că fasciştii maghiari s-au purtat rău în 
Ardealul cedat, că acum relaţiile dintre naţionalităţile conlocuitoare sunt altele 
etc. Hitchins nu şi-a exprimat în nici un fel părerile, astfel că nu am reuşit să 
aflu poziţia sa. 

A rămas stabilit că peste vreo zece zile Torrey să-mi înapoieze cărţile 
împrumutate de mine şi pe care, la rândul meu, am spus că le-am împrumutat 
cu greu şi pe termen scurt de la alţii (E vorba de memoriile lui N. Filipescu, 
Grai Averescu, I. Cancicov - nu Mircea Cancicov, fostul ministm sub fascişti 
- despre perioada 1914-1918). Torrey mi-a spus că va căuta să se revanşeze, 
procurându-mi cărţi de scriitori americani ca O’Neill, Tennessee Wiliams şi 
alţii (dramaturgi mai cu seamă, care au văzut că mă interesează), iar eu am 
făcut aluzia că, la plecarea din ţară, îl voi ruga să-mi facă un serviciu în 
legătură cu activitatea mea culturală, fără a preciza ce anume. în timpul vizitei 
lor, a venit la mine un prieten, pe care însă nu l-am primit cu ei, ci l-am rugat 
să mă aştepte în altă cameră, ceea ce a făcut, astfel că acest prieten (scriitorul 
Traian Filip) nu ştie cine m-a vizitat. Cu Hitchins nu am stabilit nici o nouă 
întrevedere. 


Anton 
7 IV1962 
(voi. II, ff. 70-71) 

NOTĂ 

Miercuri 18 aprilie a.c., pe la ora 20.30, am primit vizita lui Glenn Torrey, 



după care, la câteva minute, a venit şi Hitchins. La mine se afla în vizită Nina 
Stănculescu, scriitoare, autorea unui recent volum de poveşti pentru copii 
„Ionică“ şi funcţionară la Ministerul Comerţului Exterior (secţia care îşi are 
sediul pe strada Gabriel Peri). Ea întârziase şi a stat mai mult decât 
prevăzusem, astfel că nu am putut ocoli întrevederea dintre ea şi studenţii 
americani. Am spus, când a sosit Torrey, că acesta a venit la mine să vadă 
unele cărţi ce-1 interesează pentru lucrarea sa la noi şi că mi-a fost recomandat 
de profesorul acad. Oţetea. După o conversaţie banală, Nina Stănculescu a 
plecat, rămânând eu cu cei doi americani. Nina Stănculescu ştie limba engleză 
şi a fost traducătoare şi secretară a unor delegaţii române, care au avut - în 
ultimii ani - misiuni economice la Stockholm, Oslo şi în Elveţia. La plecare, 
în vestibul, Nina Stănculescu mi-a spus că „acolo unde lucrez eu, va trebui să 
spun că am văzut pe aceşti americani", întrebându-mă dacă într-adevăr mi-au 
fost recomandaţi de prof. Andrei Oţetea, ceea ce am confirmat, adăugând că i- 
am condus şi la Muzeul Zambaccian (ceea ce nu corespunde adevărului, dar 
am vrut să deplasez discuţia despre Oţetea). 

Torrey, aşa cum rămăsese stabilit, când i-am dat cărţile pentru un interval 
scurt de timp, mi le-a adus înapoi. Hitchins nu a venit pentru a împrumuta 
cărţi şi nu a dat nici un motiv pentru vizita neanunţată, dar fireşte că scopul 
său a fost de a întreţine mai departe relaţiile cu mine. 

De la ei am aflat că pleacă peste câteva zile, poate chiar mâine, într-o 
excursie prin ţară. Vor pleca într-o camionetă, pe care o vor conduce ei înşişi: 
Torrey cu soţia şi copiii, Fell, Gretchen şi Hitchins. Excursia va dura vreo 
opt-nouă zile şi ei mi-au spus itinerarul, cerându-mi indicaţii ce monumente 
de artă să vadă în mod special. Vor începe cu litoralul Mării Negre 
(Constanţa, Istria, poate Mangalia), apoi se vor duce la Galaţi, Iaşi, Suceava, 
vor vizita mănăstirile cu fresce din Bucovina, vor coborî la Bacău, de unde 
vor trece în Transilvania, oprindu-se la Braşov şi Sibiu. Se vor înapoia la 
Bucureşti cu câteva zile înainte de 1 Mai. 

Torrey mi-a spus că în curând după înapoierea sa la Bucureşti va pleca la 
Viena şi s-ar putea să nu mai revină în ţară, dacă cei de la Arhivele Statului îi 
vor face dificultăţi, în sensul că nu îi vor da spre cercetare cărţi şi documente, 
de care are nevoie pentru lucrarea sa la universitate. în acest caz, va studia în 
bibliotecile Vienei şi Parisului materialele pe care nu le poate căpăta aici. Mi- 
a mai spus că s-ar putea să nu ne mai vedem, deoarece, când un străin 
părăseşte ţara, este urmărit în preajma plecării. Eu i-am dat două volume din 
memoriile lui Iorga (perioada 1914-1918) şi el le-a luat, spunându-mi că 



poate va mai putea veni personal să mi le restituie, poate mi le va restitui prin 
colegii săi. 

Mi-a spus că Fell îmi va restitui Istoria literaturii române de G. Călinescu 
(ediţia mare, pe care i-am împrumutat-o prin Torrey), dar altceva nu mi-a 
spus despre Fell şi nu a pomenit nimic despre Dragomir. 

O parte din conversaţii s-au referit la monumentele pe care le vor vizita în 
plănuita excursie, la lecturile pe care Hitchins le-a făcut recent (cărţi de 
literatură, arhitectura Mogoşoaiei, cum arăta mai înainte „Podul Mogoşoaiei" 
etc.). Hitchins a citit cartea Podul Mogoşoaiei de G. Crutzescu, în care se 
descrie cum arăta Calea Victoriei de-a lungul secolelor. Torrey m-a întrebat 
dacă un Creţeanu, al cărui nume l-a întâlnit în cercetările sale, fiind ministru 
la Madrid în 1914, e acelaşi cu Creţeanu care se află acum în Occident. Nu 
am ştiut să-i dau vreo precizare, dar am dedus că nu poate fi acelaşi, dacă 
celălalt era deja ministru plenipotenţiar în 1914. Probabil că e tatăl sau 
unchiul lui Creţeanu, care se află în Occident. Am vrut să văd ce ştie despre 

Creţeanu, dar Torrey a schimbat vorba. ” 

I-am întrebat ce artişti americani vor veni la noi şi nu au ştiut să-mi spună 
vreun nume, dar au spus că orchestra Benny Goodman va pleca la Moscova. 
Astfel, am adus vorba că am văzut la Bucureşti, acum doi ani aproape, 
baletele americane şi, cu acest prilej, l-am cunoscut pe Wyller, că am fost 
invitat la recepţia dată la locuinţa ministrului S.U.A. de pe strada Polonă. Le- 
am arătat programul baletelor, pe care la acea recepţie o parte din dansatoare 
şi dansatori mi-au dat autografe. Au răsfoit programul şi Hitchins mi-a spus 
că el nu se afla atunci în Bucureşti, dar a venit curând după acele spectacole. 
Atunci i s-a spus că dansatorii americani au căutat să cunoască pe membrii 
baletului nostru, că au vrut să vadă repetiţii la Opera de Stat, dar că au 
întâmpinat răceală şi rezerve din partea conducătorilor noştri artistici. Eu am 
spus că la recepţie au fost invitaţi şi fruntaşele şi fruntaşii baletului nostru, 
care au stat de vorbă cu balerinii americani. Am spus, de asemenea, că Wyller 
mi-a făcut impresie bună, dar nici Torrey, nici Hitchins nu au făcut vreo 
reflecţie în această privinţă. Hitchins mi-a amintit cum îl chema pe ministrul 
S.U.A. de atunci, adăugând că era negru. Am spus că nu arăta ca un negru 
american tipic, ci mai curând ca un arab sau levantin. Conversaţia nu a avut 
dezvoltare pe această chestiune. 

Torrey a menţionat despre eventuala stabilizare monetară, despre care 
circulă zvonuri, la care am spus că nu cred că va fi stabilizare, ci poate doar 


schimbare de monedă (se vor tipări eventual alte bancnote). Nu ştiau că 
colectivizarea a fost împlinită. Torrey a spus că China va face curând 
experimente cu bomba atomică, că a intervenit o îmbunătăţire a relaţiilor 
dintre R.P. Chineză şi U.R.S.S., că starea economică din China este foarte 
precară şi China are nevoie de ajutorul economic al Uniunii Sovietice. 
Americanii pot produce mult mai mult decât produc, dar nu au unde să-şi 
plaseze produsele. El are impresia că se vor îmbunătăţi relaţiile şi dintre 
U.R.S.S. şi S.U.A., spunând despre tov. Hruşciov că este un om realist şi 
dinamic, care s-ar putea înţelege în linii mari cu preşedintele Kennedy. 
Tratativele 

se duc mereu, sub toate formele, dar rezultatele încă nu se cunosc. 

întrebându-1 pe Torrey ce perspective are la înapoierea în S.U.A., mi-a spus 
că va intra în învăţământ - dar nu ştie unde, în ce stat sau oraş. La întrebarea 
mea, dacă salariul de profesor îi va fi suficient când are soţie şi copii, mi-a 
răspuns că pentru a-şi completa veniturile va încerca să scrie şi cărţi de 
istorie. Mi-a spus că nu are avere personală. Voind să aflu mai mult din 
trecutul său, l-am întrebat dacă a mai profesat ceva înainte. Mi-a spus că a 
prestat diferite munci mărunte, nepomenind nimic despre faptul că a fost 

ofiţer de aviaţie. 

» > 

La despărţire, Torrey mi-a spus că mă va înştiinţa prin colegii săi dacă va 
părăsi ţara fără a ne mai vedea. Hitchins nu mi-a spus nimic special. 

Anton 
20 IV1962 
(voi. II, ff. 68-69) 

NOTĂ 

Ieri, vineri 11 mai a.c. l-am căutat pe William Leii la hotel Stănescu, 
găsindu-1 pe la ora 15.30. Era singur în cameră. 

I-am spus că l-am căutat, deoarece, întrebând la hotel Ambasador de 
Torrey, mi s-a comunicat că acesta a plecat. Cum ştiam de la Torrey despre 
eventualitatea plecării, i-am spus lui Leii că-s îngrijorat în privinţa cărţilor 
împrumutate pentru el de la unele persoane care mi le-au dat cu greu. Leii mi- 
a comunicat că atât cărţile ce le-am împrumutat lui Torrey cât şi cele 
împrumutate lui sunt lăsate lui Hitchins, care îmi va telefona săptămâna 
viitoare spre a mi le aduce acasă. Ba, a părăsit o clipă camera, ducându-se în 
camera colegei sale, Gretchen, ca să vadă dacă nu cumva ea mai are unele din 



cărţile mele pe care Fell i le-a dat spre a le încredinţa lui Hitchins. S-a întors, 
spunându-mi că Gretchen le dusese deja la Hitchins şi deci voi căpăta totul 
prin Hitchins. 

Fell mi-a spus că şi el pleacă din ţară, mâine 12 mai a.c., (adică mai precis 
azi). Pleacă definitiv din ţara noastră, întâlnindu-se la Viena cu soţii Torrey. 
Şi Gretchen pleacă cu el la Viena, unde ea va rămâne vreo patru zile, apoi 
înapoindu-se în ţară şi mai stând apoi puţin în R.P.R. pentru a încheia anul 
şcolar. 

Fell mi-a spus că marţea care a trecut au fost chemaţi el şi Torrey de către 
profesorii de literatură de la Universitate - George Munteanu şi O. 
Crohmălniceanu - şi aceştia i-au întrebat dacă au fost mulţumiţi cu ceea ce au 
cercetat pentru lucrările lor, întrebându-i dacă mai au nevoie de alte materiale 
pentru cercetat etc. Fell nu a comentat acest fapt decât spunând că a fost un 
act de politeţe de ultimă oră şi a surâs. întrebându-1 ce au răspuns studenţii la 
cele spuse de profesorii numiţi, el mi-a spus că au mulţumit pentru politeţe şi 
au declarat că acum şi-au încheiat şederea la noi. 

L-am întrebat pe Fell dacă a reuşit să strângă tot materialul despre scriitorul 
Eugen Ionescu pentru lucrarea asupra lui şi Fell mi-a spus că a strâns ceva şi 
va dezvolta ulterior noua lucrare despre Eugen Ionescu. Nu mi-a mai pomenit 
nimic despre lucrările pe care intenţiona să le facă asupra poeziei lui 
Eminescu şi asupra lui Panait Istrati. Cred că nu s-a mai apucat de ele, că nu a 
lucrat serios. Deduc aceasta din faptul că mi-a spus, probabil ca o scuză, că s- 
a îmbolnăvit de ulcer şi nu a putut lucra aşa cum dorise. 

I-am spus că o româncă, Irinel Pâslaru, căsătorită cu un inginer polonez, 
intenţionează să publice în Polonia o lucrare despre începuturile literare ale 
lui Eugen Ionescu şi că, în acest sens, ea a fost recent la mine, spre a-i da sau 
indica materialele din perioada în care Eugen Ionescu a colaborat cu mine la 
Rampa şi la alte publicaţii. Fell a spus că ar dori să aibă şi el aceste materiale, 
dar plecând din ţară a doua zi, nu ştie cum să şi le procure. I-am spus că poate 
cere Uniunii Scriitorilor din R.P.R., printr-o adresă, ca să i se dea concursul, 
în sensul ca Uniunea să-mi ceară mie să dau materialele scrise şi publicate de 
Eugen Ionescu, cum şi volumul de poezii publicat mai de mult de Eugen 
Ionescu în ţară. în felul acesta, lucrurile s-ar face pe cale oficială şi eu l-aş 
putea servi cu ajutorul Uniunii Scriitorilor, care ea ar expedia materialul. 

Am profitat de această discuţie pentru a cere - aşa cum mi s-a spus - un 
serviciu lui Fell ca să nu pară amabilitatea mea, arătată lui şi celorlalţi 



studenţi, lipsită de orice interes practic. I-am spus că voiam să-l rog pe 
Torrey, cum acum îl rog pe el, ca din S.U.A. să mi se trimită din când în când 
invitaţii de a colabora la unele reviste de literatură şi de artă sau să fiu invitat 
la vreun congres internaţional. Chiar dacă nu voi putea veni acolo, e bine 
pentru mine - am subliniat eu - să mi se dea importanţă prin asemenea 
propuneri de colaborare culturală. Autorităţile noastre culturale apreciază pe 
aceia care primesc asemenea solicitări şi invitaţii şi astfel aş avea în faţa celor 
de la noi mai mult prestigiu cultural, voi fi mai preţuit decât sunt şi aş avea o 
situaţie mai bună decât cea prezentă. Fell mi-a promis că va căuta să facă ceva 
în acest sens şi va aminti Universităţii, unde mi-am luat doctoratul, să-mi 
trimită invitaţii de colaborare. Va vorbi şi cu Torrey tot în acest sens. Cu 
Torrey se va mai vedea în S.U.A., pe când cu Hitchins e mai puţin probabil. 
Nu ştie ce va face în S.U.A. încă, dar crede că va fi profesor ca şi Torrey. Nu 
mi-a dat adresa lui de acasă, dar îmi va scrie pe cale oficială, când va avea 
nevoie de materiale. Mi-a spus că îmi va trimite cărţi despre scriitorul O’Neill 
şi sculptorul român Brâncuşi, a căror activitate artistică mă interesează. 

Mi-a mai spus că excursia făcută a fost foarte frumoasă, pomenindu-mi de 
Istria şi Suceava, de Voroneţ, dar nestăruind şi nevoind să facă reflecţii de 
ordin social şi politic. Când am adus discuţia la asemenea puncte, el a devenit 
rezervat. 

La un moment dat, uitându-mă pe masă, unde erau multe cărţi, am pus 
mâna pe o carte cu coperţi negre, care era tocmai Istoria literaturii române de 
G. Călinescu, pe care i-o dăduse tov. Dragomir. Eu ştiam cartea aceasta fără 
legătură neagră. întrebându-1 ce este, ba citind chiar eu titlul de pe cotor, Fell 
mi-a spus că e Istoria pe care i-a procurat-o Dragomir. Nu a spus nimic 
altceva despre tov. Dragomir. 

Nu am înţeles bine cât va sta în ţară încă Hitchins, dar parcă şi el urmează 
să plece odată cu încheierea anului şcolar. 

I-am amintit lui Fell că portarului de la hotel, la care am întrebat dacă el 
este acasă, căutându-1 de trei ori până l-am găsit, am spus că sunt de la 
facultate. 

Am stat cam vreo jumătate de oră, luându-mi apoi rămas bun. Fell a fost 
politicos, dar în totul destul de rezervat, nemanifestându-şi intenţia de a păstra 
legături mai apropiate cu mine în viitor. Mi-a spus, la un moment dat, că e 
greu de corespondat cu cei de aici. 


Anton 



12 V 962 


(voi. II, ff. 62-63) 

Sursa „Anton“ 

Casa „Hilda“ 

Mr. Bărbuntoiu 

27 05 62 

NOTĂ 

După ce mi-a telefonat marţi 22 mai, Keith Hitchins a venit la locuinţa mea 
miercuri 23 mai, pe la ora 8 seara. 

Mi-a adus toate cărţile pe care le împrumutasem lui Torrey şi Fell. 

Am aflat că studenta Gretchen Buehler s-a înapoiat de la Viena, unde a fost 
cu Fell. întrebându-1 cu ce impresii a venit ea de acolo, Hitchins mi-a spus că 
studenta a fost la Viena ca să vadă ultimele mode şi noutăţi din magazinele 
Vienei. în cele şase luni, cât nu a mai fost acolo, au apărut multe noutăţi. Ea 
ar dori să mai rămână la noi încă un an, spre a-şi continua studiile de filologie, 
mai ales că încă nu a învătat bine limba română. 

Aducând vorba de Dragomir, fost elev al meu la limba engleză, şi care are 
gata lucrarea despre comerţul interior şi exterior al nostru, despre dezvoltarea 
comerţului în R.P.R. şi în lume, am spus că Dragomir are nevoie de cărţi de 
economie şi matematică economică, spre a-şi dezvolta lucrarea actuală. De 
asemenea, am spus că d-ra Buehler i-a promis că-i va aduce un dicţionar de la 
Viena. Hitchins mi-a spus că studenta a adus vreo patru dicţionare de la 
Viena, pentru diferite persoane care au rugat-o în acest sens. Probabil că unul 
dintre dicţionare este pentru persoana de care vorbesc eu - a spus Hitchins, 
reieşind că el nu ar cunoaşte şi nu ar fi auzit de Dragomir. 

întrebându-1 ce perspective personale are, Hitchins mi-a spus că tocmai 
zilele acestea a primit oferta unei mici universităţi americane - Wake Forest 
University, Winston-Salem, din statul Carolina de Nord, S.U.A. - de a fi 
lector acolo pentru istorie. Această universitate vrea să dezvolte cursurile de 
istorie, iar el va ţine cursuri de istorie generală şi de istoria ţărilor din estul 
Europei. Hitchins va mai sta o lună în ţară, apoi va sta o lună la Budapesta, 
unde va mai studia problemele care l-au preocupat şi la noi, anume problema 
Transilvaniei, relaţiile dintre români şi maghiari etc. Nici de data aceasta nu 
mi-a spus (deşi am căutat să-mi spună mai mult) care sunt concluziile 



cercetărilor sale cu privire la Transilvania. Este destul de documentat, 
vorbeşte curent româneşte şi pare a fi studiat cel mai serios la noi dintre toţi 
studenţii americani pe care i-am cunoscut. Citeşte uşor limba veche slavă 
(limba slavonă, în care se scriau vechile noastre texte) şi în faţa mea a 
descifrat foarte repede unele pagini din cărţile în limba slavonă ce le am în 
bibliotecă. De asemenea, întrebându-1 ce cărţi ar dori să mai aibă, mi-a vorbit 
de Arhiva pentru filologie a lui Cipariu, de documentele anului 1848, de n-rile 
de după 1940 ale Revistei istorice. Ar vrea să cumpere aceste cărţi, care se 
găsesc foarte greu. Din discuţii, de asemenea, reieşea că a citit mult şi a mers 
la o documentare de specialist. 

în cursul discuţiilor, am adus vorba întâmplător de un istoric englez, Philip 
E. Mosely, pe care l-am cunoscut înainte de ultimul război. Mosely a stat mai 
multă vreme la noi, trimis de Consiliul Englez şi a publicat în revistele 
americane, mai ales în Foreign Affairs, prin anii 1939-1941, articole despre 
problemele politice şi sociale ale României şi sud-estului european. I-am 
amintit că Mosely a scris şi despre tratatul de la Viena, luând partea 
României, după câte ştiu. I-am spus că l-am cunoscut pe Mosely, care chiar 
m-a vizitat odată sau de două ori acasă. (Ceea ce este adevărat, Mosely 
cunoscând şi întreţinând relaţii cu unii intelectuali români, ca acad. Al. 
Rosetti, cu mine şi cu Costache Popa, ginerele lui Mihail Sadoveanu, Popa 
traducând pe atunci epică din limba engleză. Cred că l-am cunoscut chiar prin 
C. Popa, cu care eram coleg la Direcţia Teatrelor, prin anii 1938-1940.) 

Dau aceste detalii, deoarece, la cele spuse de mine, Hitchins mi-a precizat 
că Philip E. Mosely este acum o persoană foarte importantă, deţinând o 
catedră la Universitatea Columbia din New York, unde predă istoria şi este 
considerat specialist în chestiunile sovietice şi ale Europei de Est. Mai mult 
încă, Hitchins mi-a spus că recent a citit într-o revistă americană (Time sau 
Newsweek ) că Mosely este printre cele trei sau patru persoane care ar putea fi 
numite ambasador la Moscova, actualul ambasador terminându-şi anii de 
funcţionare acolo. A rămas ceva neclar în această privinţă: eu am înţeles că 
Mosely ar putea fi ambasadorul S.U.A. la Moscova, dar el este englez (şi 
aceasta mi-a confirmat-o în discuţie şi Hitchins). în discuţie, nu am observat 
contradicţia ca un englez să fie ambasador al S.U.A., dar poate că Mosely a 
devenit între timp cetăţean american sau că ar putea fi ambasadorul Angliei şi 
nu al S.U.A. la Moscova. Hitchins zicea că Mosely este considerat expertul 
nr. 1 în chestiunile de istorie şi politică menţionate. 

Am adus vorba de Kellogg (cu care ştiu că Hitchins e prieten) şi am aflat că 



acest fost student la noi este acum lector la importanta Universitate Berkeley 
din Nordul Californiei. Hitchins nu mi-a dat alte amănunte decât că Kellogg 
ar fi vrut să mai studieze un an la noi, dar îi venea greu să mai stea departe de 
familia sa. Eu i-am spus că Kellogg m-a vizitat din proprie iniţiativă anul 
trecut, că ne-am împrietenit, dar Hitchins a rămas rezervat la toate acestea. I- 
am vorbit şi de Wyller, pe care l-am cunoscut şi despre invitaţia mea la legaţie 
când a fost trupa de balet americană, dar nici la aceasta nu a spus nimic. 

Hitchins este tipul de om care mai mult ascultă pe alţii, dar nu-şi exprimă 
părerile, aşa că politică nu a vrut să discute şi nici nu face reflecţii despre 
situaţia de la noi. Despre excursia făcută cu colegii săi prin ţară nu mi-a spus 
decât că a fost foarte frumoasă şi că la Voroneţ se repara acoperişul, astfel că 
o parte din frescele exterioare nu le-a putut vedea bine, fiind acoperite de 
schele. 

Cum aveam de la Institutul Româno-Sovietic două articole traduse din 
limba rusă şi pe care trebuia să le controlez, stabilind cum se scriu exact unele 
nume de autori, cărţi şi filme, l-am rugat pe Hitchins să-mi dea concursul, 
ceea ce a făcut cu multă bunăvoinţă, deşi această verificare a numelor şi 
titlurilor a durat vreo douăzeci de minute sau mai mult. 

Pentru a justifica amabilitatea mea faţă de el şi colegii săi, l-am rugat şi pe 
el să facă aşa ca să fiu invitat să scriu la vreo revistă de filozofie sau de artă 
din S.U.A. sau să fiu invitat la vreun congres, spunându-i că în felul acesta, 
dându-mi-se importanţă internaţională, capăt aici mai mult prestigiu şi pot fi 
preţuit mai mult decât sunt în momentul de faţă, când mă aflu la linia de 
plutire. S-a arătat dispus a-mi da concursul în această direcţie. 

Hitchins, după cum am menţionat, mai stă o lună în ţară şi îmi va mai 
telefona peste vreo zece-cincisprezece zile, rugându-mă să-i procur dacă se 
poate Revista istorică n-rile de după 1940 (nu ştiu dacă au mai apărut numere 
după asasinarea de către legionari a lui Iorga şi dacă, apărând încă unele 
numere, i le voi putea procura). Restul timpului am discutat despre literatura 
noastră şi cea americană. 

Anton 
25 V1962 
(voi. II, ff. 56-57) 

Hitchins, Kellogg şi Torrey vor continua să se ocupe de istoria României 
de-a lungul întregii lor cariere. Glenn Torrey a devenit profesor la Emporia 



State University din Kansas, iar Frederick Kellogg la Universitatea din 
Tucson, Arizona. Keith Hitchins, profesor la Universitatea statului Illinois din 
Urbana, a căpătat o reputaţie internaţională prin studiile sale româneşti, 
fiind binecunoscut, prin traduceri, şi de cititorii din România. 

Bill Fell rămâne un personaj enigmatic; urmele i se pierd după plecarea 
din România. Va fi ştiut mai multe despre el Toma Dragomir. Dar, până una- 
alta, nu ştim nici cine a fost Toma Dragomir. 

Notă 

35. Corect: Cretzianu. Gheorghe Cretzianu, ministru plenipotenţiar la Madrid din 1913 până în 1922. 
Fiul său, Alexandru Cretzianu (1895-1979), diplomat, ministru plenipotenţiar la Ankara între 1943 şi 
1946, stabilit apoi în Statele Unite. 


XIII 

Tentative de recuperare: 

Cioran, Eliade, Vulcănescu 

Cariera agentului Anton, ca şi a scriitorului Petru Comarnescu se încheie 
în contextul relativei liberalizări şi apropieri de Occident dinspre mijlocul şi 
sfârşitul deceniului 1960-1970. Cu doar câţiva ani înainte, un grup masiv de 
intelectuali luase calea puşcăriei doar pentru „vina“ de a fi citit sau a fi făcut 
să circule una sau alta dintre scrierile lui Mir cea Eliade sau Emil Cioran. 
Acum, regimul încearcă să-i atragă pe aceşti „fugari“ şi „trădători“ de ţară, 
care aleseseră - culmea! - să se afirme în Occident mai curând decât să 
putrezească în închisorile comuniste. Anton participă şi la această tentativă 
de racolare, odată ce, din vara anului 1966, începe să călătorească în Apus. 
Oricum, noua strategie culturală era probabil mai aproape de simţămintele 
autentice ale lui Petru Comarnescu. Iată, în acest sens, două note privitoare 
la Emil Cioran şi la Mircea Eliade. Şi, doi ani mai târziu, în 1968, un portret 
- foarte favorabil - al lui Mircea Vulcănescu, prin care Anton-Comarnescu 
pare a sugera Securităţii reabilitarea postumă a celui care în 1952 îşi 
sfârşise zilele în închisoare. 

Agent „Anton“ 

Casa „Agent“ 

Lt. maj. Deaconu Nicolae 

28.08.1966 

NOTĂ 

în legătură cu invitarea lui Emil Cioran în ţară, problema îmi pare mai 
dificilă decât cu invitarea lui Mircea Eliade. 

Cum am arătat în expunerea de ansamblu asupra călătoriei ce am făcut-o în 
străinătate, Emil Cioran se ţine departe de cercurile românilor de la Paris, nu 
colaborează la publicaţiile lor, se consideră, ca şi Eugen Ionescu, un scriitor 
internaţional, nu un exilat sau un rezistent. Repet spusele sale: „de vreme ce 
aţi devenit independenţi faţă de sovietici, rezistenţa celor de aici nu-şi mai are 
nici un rost“. Repet şi îndemnul, cu totul spontan, ce mi l-a dat de a face ca 
Mircea Eliade să fie invitat în ţară, deoarece el îi mai susţine pe „rezistenţii 

Deşi se ocupă cu probleme inactuale, cu probleme de istorie a religiilor şi 



cu o eseistică generală, el se interesează în privinţa ţării şi ţine la mulţi 
oameni de aici. Mai întâi, la mamă-sa şi la fratele său, aflaţi la Sibiu. 
Demostene Botez, când a fost ataşat cultural la Paris, prin 1956, cred, i-a 
propus să vină în ţară, iar Cioran i-a răspuns că nu poate veni când fratele său 
este arestat. Acestea mi le-a spus atunci Demostene Botez. Aflându-mă la 
Sibiu, acum două veri, fratele său a venit să mă vadă şi-mi spunea că Cioran 
se interesează de familie, îi duce dorul. La Paris, Cioran mi-a spus că el este 
sărac, că nu câştigă decât prea puţin, dar face tot posibilul de a-şi ajuta 
familia, trimiţând lucruri. M-a întrebat dacă se mai poartă la noi smocking, 
voind să trimită o vestă albă de smocking celor din ţară, spre a o vinde. Mi-a 
dat o fustă împletită spre a o duce în ţară, dar nu am putut-o lua, la avion 
greutatea bagajelor fiind limitată. Mi-a dat o doctorie pe care am adus-o. 
Fusta trebuia să-mi fie trimisă cu vreo ocazie, prin Jianu, dar nu am primit-o. 

Cu toate aceste dovezi că Emil Cioran doreşte să-şi vadă familia, sau, cel 
puţin, a rămas ataşat de ea, ca şi de unii prieteni, nu sunt sigur că va accepta 
invitaţia de a veni în tară. El este un om cu reacţii ciudate, reacţii de om 
singuratec, izolat, care se complace în suferinţă, privaţiuni, sărăcie şi este în 
stare să-şi interzică bucuria de a vedea familia şi ţara. 

în convorbirea pe care am avut-o la el acasă, în mansarda unei case de 
lângă Teatrul Odeon, unde locuieşte cu o profesoară de franceză, ceva mai 
răzbătătoare decât dânsul, şi cu care colaborează la traduceri din engleză, pe 
care le publică anonim, Cioran mi-a mărturisit o seamă de lucruri interesante. 
Avusese remuşcări că, din pricina lui, au fost arestaţi Marietta Sadova şi C. 
Noica şi m-a întrebat despre ei, bucurându-se că acum au situaţie bună. Avea 
o mare admiraţie pentru Mircea Vulcănescu şi regreta moartea lui. Spunea că 
Noica e un fel de Dostoievski şi aproba articolul scris de el în Glasul patriei. 
Mi-a confirmat că a refuzat să scrie prefaţa la operele unui scriitor francez 
foarte influent, Paulhan, conducătorul unei mari reviste, care l-a publicat pe 
Cioran în fruntea sumarului (La Nouvelle Revue Franţaise). 

Mi-a făcut teoria că Petru Dumitriu a greşit, luând poziţie de om de dreapta 
în străinătate. Dacă Dumitriu ar fi apărut ca un comunist dezamăgit, ca un 
comunist convins, ar fi avut un succes real. Cioran mi-a spus părerea sa că, în 
Occident, există în genere un vid spiritual, că intelectualii mai valoroşi au 
poziţie de stânga, că a cunoaşte pe Marx contează acum. 

Este „lucrat“ mai departe de unii intelectuali evrei, care nu uită că a avut 
simpatie pentru legionari. împotriva lui duce o campanie orală un evreu din 
Botoşani, Louis Goldman, eseist şi sociolog de prestigiu la Paris. Am aflat 



ulterior, în ţară, că acest Goldman a fost troţkist şi este prieten cu Eugen 
Schilleru. După ce Vintilă Horia a primit primiul Goncourt, pe care însă nu l-a 
putut încasa, din pricina campaniei dezlănţuite de cercurile de stânga, Cioran 
urma să fie premiat în anul următor de Academia Franceză. El a făcut ca să nu 
i se acorde premiul, temându-se a nu se dezlănţui o campanie împotriva sa. (A 
votat negativ, prin scris, Paulhan, răzbunându-se că a refuzat a-i scrie prefaţa.) 

Cioran ţine la ţară şi îl preocupă problema Transilvaniei, pe care unii 
maghiari o mai agită în străinătate. Mi-a spus că scriitorul şi filozoful Gabriel 
Marcel, cu care este prieten, ţine cu ungurii şi el i-a explicat situaţia 
Transilvaniei. Gabriel Marcel, evreu trecut la catolicism şi filozof 
existenţialist de mare prestigiu, ţine poate cu maghiarii din consideraţiuni 
catolice. 

într-una din cărţile sale de eseuri, Cioran a vorbit de singurătatea poporului 
evreu, exprimându-şi oarecum admiraţia faţă de evrei. Dacă unora le-a părut 
aceasta o concesie pentru a i se ierta poziţia legionară de odinioară, alţii de la 
Paris au considerat antisemite aceste consideraţii, mi-a spus Cioran. 

în privinţa atitudinii sale negative faţă de noi, exprimată în volumul Precis 
de decomposition (1949), unde spunea că e caraghios să te pretinzi român şi 
că suntem „un popor de o vagă latinitate" etc., Cioran, pe care-1 criticasem 
pentru acestea la dejunul din casa lui Eugen Ionescu, mi-a explicat, când l-am 
revăzut acasă la el, că dânsul a vrut să lovească în români spre a-i face mai 
tari. El s-a gândit că evreii şi-au pierdut de 5000 de ani ţara şi totuşi au 
supravieţuit şi s-au întărit şi dezvoltat. Aşa, gândea el, trebuie să facă şi 
românii, să se regăsească pe ei. Şi acum par a se fi regăsit. 

Paradoxal, abscons, teribilist în gândurile sale, Cioran îşi iubeşte ţara. Mi-a 
spus că ştie că acum există dispoziţii în ţară ca să nu mai fie atacat ori criticat. 
Articolul lui D.D. Roşea, publicat în Contemporanul, aparţine trecutului. 

Nu pot prevedea reacţia sa la invitaţia de a veni în ţară. S-ar putea să refuze 
pentru motivele arătate mai sus, precum s-ar putea să accepte, mai ales pentru 
a-şi întări la Paris poziţia, spre a nu mai fi atacat de către unii intelectuali de 
stânga. Oricum, socot că e bine să fie invitat. 

Anton 
27 VIII 1966 

P.S. Prietenii lui Cioran din ţară sunt cam aceiaşi pe care i-am menţionat 
referitor la Eliade. 



Aceştia sunt: 

C. Noica 

Petru Comarnescu 
Emil Botta 
Marietta Sadova 

Grigore Popa, care a scos un ziar în timpul lui Antonescu 

Tutea Petre 

» » 

Petre Pandrea 
Al. Rosetti 

Mary Lăzărescu-Polihroniade 
soţia şi fiicele lui Mircea Vulcănescu 
soţia şi fiicele lui Anton Golopenţia 
colegii de la Sibiu, unde are familia 

Anton 
(voi. V, ff. 35-36) 

Agent „Anton“ 

Casa „Agent“ 

Lt. maj. Deaconu Nic. 

29.08.966 

NOTĂ 

Am auzit recent că Mircea Eliade şi Emil Cioran ar urma să fie invitaţi în 
ţară cu prilejul comemorării poetului G. Coşbuc. 

Cum am arătat în expunerea de ansamblu, pe care am făcut-o după 
înapoierea din străinătate, Emil Cioran mi-a spus că ar trebui să fac ca Mircea 
Eliade să fie invitat în ţară. El îi mai susţine pe românii „exilaţi" în străinătate. 
Cioran nu mai crede că „rezistenţa" îşi mai are rostul, de vreme ce noi suntem 
acum independenţi faţă de sovietici. Voia deci să spună că, venind în ţară, 
Eliade s-ar convinge de anumite realităţi şi şi-ar schimba atitudinea. 

Cred că Cioran judecă bine şi cei care au luat măsura invitării lui în ţară 
procedează foarte just. întrebarea este dacă Eliade va putea veni în ţară la data 



comemorării lui Coşbuc. Din scrisoarea pe care Eliade mi-a adresat-o de la 
Chicago, la 3 iulie a.c. - şi pe care o cunoaşteţi - reieşea că va veni la Padova 
(Italia) pe la 4-5 august, va merge la staţiunea balneară Alona de lângă 
Padova, iar între 20-30 august va fi la Roma. în septembrie, va fi la Geneva şi 
Paris. Nu am mai primit de atunci nici o scrisoare de la el, deşi i-am răspuns 
de la Paris. Nu ştiu ce angajamente are în aceste oraşe, dar cred că ar putea - 
şi încă bucuros - aranja ca să vină în ţară măcar pentru câteva zile. Din 
scrisoarea lui, reiese că mamă-sa trăieşte la Bucureşti şi cum are 81 de ani se 
va grăbi să o vadă. 

Ca prieteni buni şi vechi Eliade are pe acad. Al. Rosetti, cu care s-a văzut 
des în străinătate şi care l-a salvat de la închisoare, făcând să fie trimis în 
străinătate (sub Carol II), pe C. Noica, Petru Comarnescu, pe Mary 
Lăzărescu-Polihroniade, Emil Botta, Harry Brauner, Dr. Ion Cantacuzino, fiul 
Măriei Filotti, Lena Constante etc. Cu Zaharia Stancu a fost oarecum prieten, 
apoi s-au certat. Cu Şerban Cioculescu şi Vladimir Streinu era în relaţii reci, 
spre deosebire de cum era cu Camil Petrescu şi Mihail Sebastian, decedaţi. 
Nu-i cunosc pe colegii de liceu şi universitate, pe care îi menţionează în 
volumul Amintiri, I, publicat la Madrid şi pe care l-am citit. Aceste amintiri, 
ca şi unele romane ale sale, publicate la noi în anii 1932-1940, ar putea fi 
lesne retipărite ( Maitreyi , Isabel şi apele diavolului, D-ra Cristina etc.). 

Cred că, dacă vine în ţară, ar trebui publicate unele articole asupra sa. 

Dintre românii de peste hotare, el se bucură de un mare prestigiu, fiind 
considerat cel mai temeinic cunoscător al filozofiei indiene şi în genere al 
filozofiilor şi religiilor orientale, o mare autoritate în istoria religiilor. La 
Universitatea din Chicago, unde este profesor, scoate revista Istoria religiilor. 
Un profesor american, Altitzer, a publicat monografia sa, considerându-1 
„James Frazer al timpului nostru“. Dintr-o scrisoare trimisă la Paris lui Ionel 
Jianu, odată cu scrisoarea către mine, reieşea că Mircea Eliade a fost recent 
numit „doctor honoris causa“ în literele umaniste, la Universitatea Yale. Alţi 
doctori numiţi odată cu dânsul sunt scriitorul italian Ignazio Silone, sculptorul 
Henry Moore, muzicianul L. Bernstein. 

Cu toată orientarea sa uneori mistică, Eliade are şi atitudini de om de 
ştiinţă, de ştiinţă exactă, materialistă, şi unele studii despre folclor sunt 
valabile şi la noi. La Paris, mi s-a spus că va scrie şi despre Brâncuşi. 

Spiritual şi sentimental, el este legat de ţară şi venirea lui ar fi binevenită 
din multe puncte de vedere. 



Anton 

NOTĂ 

Mircea Vulcănescu a fost una dintre cele mai complexe şi interesante 
personalităţi ale generaţiei care a început să se manifeste prin anii 1927-1930. 
Om de o vastă cultură, un fel de umanist, el era filozof-metafizician, sociolog, 
cunoscător al istoriei religiilor, precum şi temeinic cunoscător al economiei 
politice, al statisticii şi ecologiei. 

Fiu de inginer, el şi-a format o serioasă cultură, având cea mai mare forţă 
de muncă intelectuală, chiar faţă de colegii săi de generaţie ca Mircea Eliade, 
G. Călinescu şi alţii. Influenţat de Nae Ionescu, ca şi alţi tineri de atunci, 
Vulcănescu nu avea însă machiavelismul şi setea de putere, voluptatea 
intrigilor şi uneltirilor ca Nae Ionescu. Sufleteşte, era un om pur, care nu 
căuta profituri materiale şi nici situaţii predominante. L-aş caracteriza ca pe 
un creştin interiorizat pe linia lui Dostoievski, cu principii de puritate, 
conştient când păcătuia. Setos de cunoaştere şi de a participa la viaţă, 
Vulcănescu - adânc cunoscător al filozofiei ortodoxe şi catolice, al filozofiei 
idealiste, dar cunoscător şi al filozofiei marxiste - în acelaşi timp iubitor de 
poezie şi literatură -, nu avea limite în curiozitatea sa intelectuală şi artistică. 
Tradiţionalist într-un sens mult mai viu şi mai dinamic decât cei de la revista 
Gândirea şi decât Nae Ionescu - el nutrea unele idei care azi ar fi, în parte, 
actuale şi valabile. Mă refer la dorinţa sa de a păstra ceea ce este valabil din 
tradiţie şi, în acelaşi timp, de a ne moderniza ca tehnologie, industrializare 
etc. 

L-am cunoscut îndeaproape în anii 1927-1935 şi îi cunosc evoluţia, ca şi 
contradicţiile. A fost unul dintre cei patru importanţi colaboratori ai 
profesorului Dimitrie Guşti - H.H. Stahl, Anton Golopenţia, Traian Herseni şi 
el -, participând la campaniile monografice la sate, studiind aspectele vieţii 
ţărăneşti - de la cele spirituale la cele economice. A fost asistent pentru 
predarea Eticii (1932) la catedra de Sociologie, Etică, Estetică, condusă de D. 



Guşti. 

Studiind viaţa satelor, el s-a interesat de problemele economice şi, deşi 
filozof-metafizician, a devenit din ce în ce mai expert în problemele 
economice, astfel că atunci când Virgil Madgearu a creat un Institut de 
Conjunctură, Vulcănescu a lucrat şi la acest institut, unde era printre 
conducători şi comunistul Belu Silber (Andrei Şerbulescu) şi alţi comunişti. 
Cum Direcţia Vămilor din Ministerul de Finanţe avea oameni venali şi chiar 
escroci, Virgil Madgearu, cunoscând perfecta onestitate a lui Vulcănescu, l-a 
numit director al Vămilor. Vulcănescu a avut un mare curaj ca director al 
vămilor, oprind abuzurile, demascând contrabanda şi traficurile ilegale. A 
dispus percheziţionarea unui vas cu care fostul ministru ţărănist E. Mirto a 
făcut, de fapt, contrabandă, ceea ce a stârnit un mare scandal politic. Nu ştiu 
sigur, dar cred că a rămas ca tehnician, neînscris în vreun partid politic, 
director al vămilor şi sub guvernele din care nu mai făcea parte ministrul de 
finanţe Madgearu. Tot ca tehnician a fost mai târziu secretar general la finanţe 
şi apoi, în timpul generalului Antonescu, a ajuns subsecretar de stat tot la 

finanţe. 

> 

Că nu a fost înscris în nici un partid politic sunt sigur, dar soarta l-a 
solidarizat cu conducerea fascistă a ţării şi, astfel, a fost arestat şi a împărtăşit 
condamnările cu alţi miniştri şi subsecretari de Stat. în închisoare, cu erudiţia 
lui de umanist, ţinea tot felul de conferinţe sau discuţii, probabil unele mistice 
pe linie creştină. Nerespectând opreliştele de a ţine asemenea discuţii, el a fost 
pedepsit grav la Jilava, căpătând ftizie galopantă şi murind în spitalul 
închisorii. Felul în care a ajuns la moarte este cunoscut celor din străinătate şi 
cred că l-am aflat fie de la Virgil Ierunca şi Monica Lovinescu, fie de la 
Mircea Eliade, care-1 admira imens. 

La procesul său, unde a fost acuzat că, fiind conducător la finanţe, a dat aur 
hitleriştilor, el a spus că românii au dat prea multe vieţi alături de hitlerişti, 
dar nu şi aur, căci aur s-a primit de la hitlerişti (aur confiscat parcă în Belgia). 
A citat şi nuvela unui scriitor rus, care descria cum, pentru un cal rămas 
stingher pe o insuliţă inundată, şi-au pierdut vieţile zeci de oameni, înotând 
spre a lua calul. Voia să spună că greşeala mare a antoneştilor a fost 
sacrificarea de vieţi umane. 

5 

Nu era rasist, nu era legionar, nutrind un creştinism al iubirii de oameni, 
dar, iarăşi, soarta şi slăbiciunea proprie l-au făcut să colaboreze cu fasciştii. 
Deşi ţinea la datini, tradiţii, folclor, îşi dădea seama că toate trebuie să se 
transforme, că industrializarea e necesară şi ţin minte cum, prin 1939, mi-a 



făcut o teorie că ţara noastră se industrializează la maxim, pe cât îi îngăduie 
puterile proprii şi nu o opresc marile puteri capitaliste. 

Mircea Vulcănescu a făcut parte din asociaţia de arte, litere şi filozofie 
„Criterion“ (1932-1935), înfiinţată de Petru Comarnescu şi din care făceau 
parte comunişti ca Silber, Iancu Eliad şi Ion Călugăru, mic-burghezi ca Mihail 
Sebastian, viitori fascişti ca Mihail Polihroniade, Alexandru Christian Teii şi 
alţii. La simpozioanele acestei asociaţii se confruntau ideile şi ideologiile cele 
mai opuse - comunismul şi fascismul - materialismul şi idealismul, 
creştinismul şi rasismul. La simpozionul inaugural despre Lenin, printre cei 
care au luat cuvântul a fost şi Vulcănescu, acesta susţinând o poziţie creştină- 
împăciuitoristă, iar, dacă nu mă înşel, poziţia comunistă era susţinută de 
Silber. Simpozionul despre Lenin, ţinut în sala Bibliotecii Centrale 
Universitare, pe atunci Lundaţia Carol I, a fost repetat, participând un public 
imens, care ocupa până la balustradele de lemn ale balconului, unde deci nu 
se putea sta decât în picioare pe ele. Lucreţiu Pătrăşcanu a luat cuvântul din 
public la primul sau al doilea simpozion Lenin, combătând pe vorbitorul 
antileninist, care cred că era Petre Viforeanu sau C. Enescu, aceştia susţinând 
poziţia burghez-capitalistă. Poliţia a vrut să interzică simpozioanele, iar 
inspectorul de poliţie Parizianu i-a spus lui Comarnescu, secretarul general al 
asociaţiei „Criterion": „nu-ţi voi ierta niciodată, d-le C., că ai adunat 
comuniştii în faţa Palatului Regal!“ 

De altfel, ulterior, Armând Călinescu, subsecretar de stat la interne, a căutat 
să interzică simpozioanele şi conferinţele asociaţiei Criterion - autorizate 
pentru scurtă vreme, apoi, de către ministrul Ion Mihalache şi apoi devenind 
imposibile din pricina unor bande de studenţi huligani, care, puşi de poliţia 
burgheză, au spart uşile la simpozionul despre Andre Gide şi au molestat pe 
unii vorbitori (Mihail Ralea, Mihail Sebastian, Şerban Cioculescu, Petru 
Comarnescu). 

Asociaţia Criterion s-a desfiinţat şi din această cauză cât şi din faptul că, 
prin 1934-1935, unii membri simpatizanţi ai mişcărilor fasciste s-au 
înregimentat la cuzişti sau legionari, pe când alţii au rămas pe poziţii 
comuniste (Silber, Călugăru, Sandu Eliad şi alţii), iar alţii ca Mircea Eliade, 
Emil Cioran, C. Noica au devenit simpatizanţi cu mişcarea legionară. Alţii au 
rămas pe poziţii de obiectivism intelectual, ca Petru Comarnescu. Aş zice că 
şi Vulcănescu, deşi a colaborat cu fasciştii, nu le-a împărtăşit ideile şi 
metodele. 

Vulcănescu s-a mulţumit băneşte cu situaţii modeste la început, iar mai 



târziu a trăit din salariile mai mari ce le primea legal. Avea o forţă colosală ca 
vorbitor, ţinând conferinţe ce durau şi câte trei ore despre cele mai aride 
probleme filozofice, teologice, literare sau economice. Scria, însă, mai greu şi 
a lăsat puţine studii şi articole, pe care cei din aşa numitul „exil“ i le-au 
publicat. 

în viaţa particulară, el era extrem de generos şi ajuta multă lume, pe criterii 
filantropic-creştine, nefiind un profitor-stil haiduc ca Nae Ionescu, pe care-1 
vedea numai sub aspectele lui prielnice, Vulcănescu îngrijind să se tipărească 
cursurile ţinute de Nae Ionescu la Universitate (cursul de Logică, Metafizică 
etc.). în privinţa lui Nae Ionescu, pentru care au nutrit mare admiraţie Mircea 
Eliade, C. Noica, Mircea Vulcănescu, Mihail Sebastian şi alţii - eram 
totdeauna în divergenţă şi la fel era şi Anton Golopenţia sau H.H. Stahl şi alţi 
membri ai tinerei generaţii de odinioară. 

Vulcănescu a fost căsătorit mai întâi cu Anina Rădulescu-Pogoneanu, cu 
care a avut o fiică, actualmente în străinătate, unde se află şi mama-sa, apoi 
prin 1930 s-a recăsătorit cu Margareta Niculescu, o femeie distinsă, cultă, 
soră pe jumătate cu d-ra Fălcoianu, secretara Elenei Văcărescu. Anul trecut, 
Margareta Vulcănescu a vizitat-o la Paris pe d-ra Fălcoianu, pensionara 
statului român, a regimului nostru, apucând-o încă în viaţă. în timp ce se afla 
la Paris, bătrâna d-ră Fălcoianu a murit, iar Margareta Vulcănescu a adus în 
ţară unele documente literare şi cărţi ale Elenei Văcărescu, destinate unui 
muzeu în Dâmboviţa. La frontieră, toate bagajele cu care venea Margareta 
Vulcănescu au fost confiscate, după dure percheziţionări, apoi în urma 
intervenţiilor oficiale bagajele i-au fost restituite total. Cu Margareta 
Niculescu-Vulcănescu, Mircea Vulcănescu a avut două fiice, care acum sunt 
căsătorite, după câte ştiu. Pe una am văzut-o cu d-na Vulcănescu, după 
revenirea de la Paris a ei. Pe fiica ce o cunosc o cheamă Sandra de Hillerin. 
Nu mai ştiu unde locuieşte Margareta Vulcănescu, dar are telefonul 55.23.63, 
pe care mi l-a dat anul trecut. înainte când mergeam la familia Vulcănescu 
locuiau pe strada Popa Soare şi poate că şi acum dna Vulcănescu locuieşte tot 
acolo (cred că n-rul casei - 18 - s-a schimbat). 

[•••] 

în cartea sa Curente şi tendinţe în filozofia românească, ediţia a IlI-a, 1946 
- Lucreţiu Pătrăşcanu se ocupă şi de Mircea Vulcănescu la capitolul „Trei 
şcolari ai lui Nae Ionescu“ - pp. 126-130 - rezumându-i poziţia filozofică, 
fără a fi de acord cu misticismul medievalist al lui Vulcănescu, dar, oricum, 
vorbind de Vulcănescu ca despre un om cu personalitate. 



Anton 

Dicţionar (selectiv) de personaje 

Andricu, Mihail (1894-1974), compozitor, profesor la Conservatorul din 
Bucureşti, membru corespondent al Academiei Republicii Populare 
Române. 

Auşnit (Aushnitt), Max (1888-1959), mare industriaş; pleacă din ţară în 1946, 
stabilindu-se în Statele Unite. 

Baba, Corneliu (1906-1997), pictor. Artist al poporului, profesor la Institutul 
de Arte Plastice „N. Grigorescu“. 

Bălăci, Alexandru (1916-2002), profesor de literatură italiană la Universitatea 
din Bucureşti. 

Baraschi, Constantin (1902-1966), sculptor, artist al poporului, membru 
corespondent al Academiei Republicii Populare Române. 

Bârna, Vlaicu (1913-1999), poet şi romancier. 

Beniuc, Mihai (1907-1988), poet, între 1949 şi 1965, secretar, apoi preşedinte 
al Uniunii Scriitorilor. 

Bogdan, Radu (1920-2011), istoric şi critic de artă, cercetător la Institutul de 
Istoria Artei. 

Cădere, Andrei (1934-1978), artist plastic, stabilit în Franţa în 1967. 

Cioculescu, Şerban (1902-1988), critic şi istoric literar; profesor pentru scurt 
timp (1946-1947) la Universitatea din Iaşi, apoi la Universitatea din 
Bucureşti (1965). Membru al Academiei Republicii Socialiste România 
(1974). 

Cioran. Emil (1911-1995), filozof şi eseist, stabilit în Franţa. 

Cisck, Oscar Walter (1897-1966), scriitor de expresie germană. 

Ciucurencu, Alexandru (1903-1977), pictor, maestru emerit al artei, profesor 
la Institutul de Arte Plastice „N. Grigorescu“. 

Cuclin, Dimitrie (1885-1978), compozitor, profesor la Conservatorul din 
Bucureşti. 

Cuţescu-Storck, Cecilia (1879-1969), pictoriţă. 

Dona, familia: doctorul Iosif N. Dona (1875-1954), renumit colecţionar de 
artă, soţia sa, Elena, fiicele Cella şi Maruca. în 1950, „colecţia Elena şi 



Iosif N. Dona“ a fost donată statului. 

Drăguţ, Vasile (1928-1987), critic şi istoric de artă, profesor la Institutul de 
Arte Plastice „N. Grigorescu“. 

Dumitrescu, Ion (1913-1996), compozitor, profesor la Conservatorul 
„Ciprian Porumbescu“ din Bucureşti, preşedinte al Uniunii Compozitorilor 
(între 1954 şi 1977). 

Eliade, Mircea (1907-1986), scriitor şi istoric al religiilor. Stabilit în Franţa în 
1945, iar din 1957 în Statele Unite ale Americii, ca profesor la 
Universitatea din Chicago. 

Dumitriu, Petru (1924-2002), scriitor; în 1960, rămâne în Occident. 

Enescu, Theodor (1926-1998), istoric şi critic de artă, cercetător la Institutul 
de Istoria Artei. 

Fianu, Adriana (1928-2000), publicistă, redactoare la Gazeta literară (apoi la 
România literară) 

Frunzetti, Ion (1918-1985), poet, eseist, istoric şi critic de artă. Profesor la 
Universitatea din Bucureşti, cercetător la Institutul de Istoria Artei. 

Giurescu, Constantin C. (1901-1977), istoric. Profesor la Universitatea din 
Bucureşti (1927-1948 şi din 1963). Deţinut politic (1950-1955). Membru 
al Academiei Republicii Socialiste România (1974). 

Grigorescu, Octav (1933-1987), pictor şi grafician. 

Gussi, Gheorghe (1905-1990), diplomat, până în 1947. Exclus din 
diplomaţie, îşi câştigă existenţa ca muncitor, apoi ca recepţioner; ocazional 
şi traducător. 

Guşti, Dimitrie (1880-1955), sociolog, şef de şcoală. Profesor la 
Universitatea din Iaşi (1910) şi la Universitatea din Bucureşti (1920). 
Membru al Academiei Române (1919). 

Han, Oscar (1891-1976), sculptor. 

Hitchins, Keith (n. 1931), istoric american. Profesor la Universitatea statului 
Illinois din Urbana. 

Ionescu, Eugen (1909-1994), eseist şi dramaturg. Stabilit în Franţa. Membru 
al Academiei Franceze (1970). 

Ionescu, Radu (1930-2005), istoric şi critic de artă, cercetător la Institutul de 



Istoria Artei. 

Ivaşcu, George (1911-1988), publicist şi istoric literar. Profesor la 
Universitatea din Bucureşti, din 1958. Redactor-şef al revistei 
Contemporanul, între 1955 şi 1971. 

Jianu, Ionel (1905-1993), istoric şi critic de artă. Din 1951, conduce secţia de 
artă plastică a E.S.P.L.A.; în paralel, profesor la Institutul de Arte Plastice 
„N. Grigorescu“. în 1961, emigrează în Franţa. 

Jora, Mihail (1891-1971), compozitor, profesor la Conservatorul „Ciprian 
Porumbescu“ din Bucureşti, membru al Academiei Republicii Populare 
Romane. 

Kellogg, Frederick (n. 1929), istoric american. Profesor la Universitatea din 
Tucson, Arizona. 

Kittner, Alfred (1906-1991), poet de expresie germană. 

Maniu, Adrian (1891-1968), poet şi prozator. 

Manoliu, Petru (1903-1976), scriitor; deţinut politic. 

Manuilă, Sabin (1894-1964), medic şi statician, director al Institutului 
Central de Statistică. Din 1947, stabilit în Statele Unite. 

Mărgineanu, Nicolae (1905-1980), psiholog, conferenţiar la Universitatea din 
Cluj (1938), deţinut politic între 1948 şi 1964. 

Mendelsohn, Alfred (1910-1966), compozitor, profesor la Conservatorul 
„Ciprian Porumbescu“ din Bucureşti. 

Nicodim, Ion (1932-2007), pictor, stabilit în Franţa în 1977. 

Niculescu, Remus (1927-2005), istoric de artă. Şef al Departamentului de 
Stampe al Bibliotecii Academiei (1951-1959), cercetător la Institutul de 
Istoria Artei (1951-1998), deţinut politic (1959-1964). 

Oprescu, George (1881-1969), istoric şi critic de artă, profesor de istoria artei 
la Universitatea din Bucureşti (1930), apoi la Institutul de Arte Plastice „N. 
Grigorescu“, membru al Academiei Republicii Populare Române (1948). 

Oproiu, Ecaterina (n. 1929), publicistă şi scriitoare. Soţia economistului 
Costin Murgescu. 

Oromolu, Mihail (1875-1945), magistrat, guvernator al Băncii Naţionale între 
1922 şi 1926. 



Pacea, Ion (1924-1999), pictor. 

Petrescu, Nicolae (1886-1954), sociolog, conferenţiar la Universitatea din 
Bucureşti (1932). 

Popescu, Mircea (1921-2012), istoric şi critic de artă, cercetător la Institutul 
de Istoria Artei (şi director, 1969-1972). A activat, de asemenea, la Muzeul 
Naţional de Artă şi a predat la Universitatea Bucureşti. 

Rally, Alexandru (1897-1986), poet, traducător şi bibliograf. 

Rădulescu, Magdalena (1902-1983), pictoriţă. 

Răutu, Leonte (1910-1993), membru al conducerii Partidului Muncitoresc 
(Comunist) Român, responsabil cu ideologia şi propaganda. 

Rosetti, Alexandru (1895-1990), lingvist. Profesor la Universitatea din 
Bucureşti (1932). Membru al Academiei Republicii Populare Române 
(1948). 

Sadoveanu, Ion Marin (1893-1964), scriitor. 

Schileru (Schilleru), Eugen (1916-1968), istoric şi critic de artă, profesor la 
Institutul de Arte Plastice „N. Grigorescu“. 

Stahl, Henriette Yvonne (1900-1984), scriitoare; un timp, soţia lui Petru 
Dumitriu. 

Streinu, Vladimir (1902-1970), critic şi istoric literar; deţinut politic între 
1959 şi 1962. 

Şorban, Râul (1912-2006), istoric şi critic de artă. 

Teodoreanu, Al. O., zis şi Păstorel (1894-1964), scriitor, renumit pentru 
parodiile şi epigramele sale. Deţinut politic (1959-1962). 

Torrey, Glenn Edward (n. 1930), istoric american. Profesor la Universitatea 
Emporia din Kansas. 

Tudor, Sandu (pseudonimul lui Alexandru Theodorescu) (1896-1962), ofiţer 
de marină, poet, publicist, călugăr (din 1948); moare în închisoare, în 1962. 

Varia, Radu (n. 1940), critic şi istoric de artă; stabilit în Franţa. 

Vătăşianu, Virgil (1902-1993), istoric de artă, profesor la Universitatea din 
Cluj-Napoca (1948), membru al Academiei Republicii Socialiste România 
(1974). 

Vinea, Ion (1895-1964), poet şi prozator. 



Vlad, Ion (1920-1992), sculptor; stabilit în Franţa. 

Vlasiu, Ion (1908-1997), sculptor şi prozator. 

Voiculescu, Vasile (1884-1963), poet şi prozator (medic de profesie); deţinut 
politic între 1958 şi 1962. 

Voinescu, Theodora (1908-1992), istoric şi critic de artă, cercetătoare la 
Institutul de Istorie a Artei. 

Vulcănescu, Mircea (1904-1952), filozof, sociolog, economist. Subsecretar 
de stat la Ministerul Finanţelor între 1941 şi 1944. A murit în închisoare. 

Weinberg, Moise (1907-1974), economist şi colecţionar de artă. 

Zamfirescu, Ion (1907-2001), eseist şi istoric al teatrului; în anii ’50, profesor 
de liceu, şi, din 1960, la Universităţile din Craiova şi Bucureşti. 



